
INTRODUCERE 


Stimate Cursant, 

Încă de la început doresc să îţi urez bine ai venit la studiul cursului intitulat 
Retorica. 

Pornind de la faptul că istoria retoricii se confundă aproape cu istoria 
omenirii, fiind strâns legată de devenirea omului în societate şi de dezvoltarea 
acesteia, revendicată de filozofi, de stilişti şi grămătici, cursul de faţă se adresează 
studenţilor de la facultăţile unde retorica este inclusă în programa de învățământ, 
dar şi unei mase largi de cititori (jurişti, oameni politici) datorită informaţiilor pe 
care le furnizează cu privire la oratori şi retori antici şi români, precum şi cu 
privire la problemele actuale ale discursului şi oratorului. 

De aceea, sper ca acest curs va fi util şi celor care nu desfăşoară activităţi la 


distanţă, dar sunt interesaţi de dobândirea de cunoştinţe în acest domeniu. 


|. Obiectivele cursului. 


Cursul universitar, intitulat Retorica, se adresează studenţilor Facultăţii de 
Drept, Specializarea Drept, anul I, formele de învățământ cu frecvenţă (IF) şi cu 
frecvenţă redusă (IFR). 

Cursul este scris într-o manieră sintetică, astfel încât, după parcurgerea lui, 
studenţii să poată dobândi cunoştinţe fundamentale de retorică, necesare pentru 
elaborarea unui discurs persuasiv, bazat pe respectarea adevărului şi ordinii 


morale. 

Ca urmare,cursul de față îşi propune următoarele obiective: 


|; 


Scoaterea în evidenţă a faptului că prin vitalitatea sa excepţională, 
retorica a cultivat deprinderea de a vorbi convingător, conform 
principiilor ştiinţei oratorice (ars bene dicendi), pentru a obţine 
adeziunea auditorului.; 

Înțelegerea evoluţiei fenomenului retoricii judiciare de către 
studenți şi stimularea interesului acestora pentru cercetarea 
stiințifică. 

Dobândirea de cunoştinţe (ansamblu de fapte, principii, teorii şi 
practice) în domeniul retoricii; 

Dobândirea de abilităţi (capacitatea de a aplica şi de a utiliza 
cunoştinţele) în vederea rezolvării unor situaţii concrete; 
Dobândirea de competenţe (capacitatea de a selecta, combina şi 
utiliza adecvat cunoştinţe, abilităţi) legate de aplicabilitatea în 


practică a retoricii. 


Bibliografia bogată, plasată la sfârșitul cursului este menită să permită 


celor interesaţi, să aprofundeze şi să-şi formuleze, eventual, o opinie proprie. 


II. Competenţe profesionale. 


După parcurgerea acestui curs studentul va putea dobândi, dezvolta și 


aplica: 


1. Competenţe specifice (transversale): 


l. 


autonomie şi responsabilitate (executarea responsabilă a sarcinilor 


profesionale, în condiţii de autonomie restrânsă şi asistenţă calificată); 

interacțiune socială (familiarizarea cu rolurile şi activităţile 


specifice muncii în echipă şi distribuirea de sarcini pentru nivelurile subordinate); 

3. dezvoltare personală şi profesională (conştientizarea nevoii de 
formare continuă, utilizarea eficientă a resurselor şi tehnicilor de învăţare pentru 
dezoltarea personală şi profesională); 

II. Competenţe profesionale: 

Cunoştinţe: 

1. cunoaştere, înţelegere şi utilizare a limbajului specific 
(cunoaşterea, înţelegerea conceptelor retoricii şi utilizarea lor adecvată în 
comunicarea profesională); 

2. explicare şi interpretare (utilizarea cunoştinţelor de bază, pentru 
explicarea şi interpretarea importanţei studiului retoricii); 

Abilităţi: 

3. aplicare, transfer şi rezolvare de probleme (utilizarea unor principii 
şi metode de bază pentru rezolvarea unor probleme/situaţii bine definite, tipice 
retoricii, în condiţii de asistenţă calificată); 

4. reflecţie critică şi constructivă (utilizarea adecvată de criterii şi 
metode standard de evaluare, pentru a aprecia calitatea, meritele şi limitele 
retoricii); 

5. creativitate şi inovare (elaborarea de proiecte profesionale cu 


utilizarea unor principii şi metode consacrate în retorică). 


III. Cerinţe preliminare. 


Retorica este o disciplină care se studiază în anul I, semestru I, constituind 


ea însăşi o introducere în studiul dreptului. 


IV. Discipline deservite. 
Disciplinele din planul de învățământ care se dezvoltă pe baza 
cunoştinţelor dobândite în cadrul materiei de faţă sunt: 


- Drept civil; 

- Drept procesual civil; 

- Dreptul familiei; 

- Drept constituțional și instituţii politice; 
- Drept penal; 


- Drept administrativ etc. 


V. Evaluarea. 


Componenţa notei finale este: 

- ponderea evaluării finale (verificare/colocviu) — 60%; 

- ponderea evaluărilor pe parcurs (teste de evaluare a cunoştinţelor) — 
20%; 


- ponderea temelor de control (referate) — 20%. 

INTRODUCERE ÎN STUDIUL RETORICII 


1. Definiţia retoricii. 


În vorbirea curentă termenul de retorică circulă, având, în principal, sensuri 
peiorative sau neconforme cu esenţa sa. 

De exemplu, se foloseşte sintagma „intrebare retorică”, cu semnificaţia 
unei întrebări căreia i se cunoaşte deja răspunsul ori e pusă doar de dragul de a fi 
auzită. Se mai foloseşte terminologia „retorica lui x” (sau lui y), desemnând stilul 
de exprimare, de vorbire al acelei persoane. 

Mai sunt întâlnite expresiile „retorica disperării” cu sensul de nemulţumire 
acută, mâhnire profundă faţă de greutățile vieţii sau cea din „retorica dintre x şi 
y”, având semnificaţia unei dispute, neînţelegeri, certuri între x şi y. 

Am întâlnit şi sintagma retorica politică, în următoarea afirmaţie: 
„Nenorocirea este că viaţa şi retorica politică nu sunt dominate numai de 
batjocură, ci şi de demagogie şi tupeu”.! 

Aşadar, conform acestei afirmaţii, politicienii de azi vorbesc mult şi fără 
rost, fac promisiuni zgomotoase irealizabile, nu le este jenă de atitudinile lor, 
adesea schimbătoare, ceea ce reprezintă o batjocură (la adresa poporului român, 
probabil). 

Aceeaşi semnificaţie dispreţuitoare, cu nuanţe negative, o are şi expresia 
retorică de chibiţ; „chibiţează” acei ziarişti „care populează ecranele”, fiind invitaţi la 
„tocşouri”.? 





1 Este mărturisirea lui Sergiu Andon, fost ziarist de succes înainte de 1989 (la organul de 
presă al Partidului Comunist Român, „Scânteia”), devenit, după 1990, avocat, om politic şi 
parlamentar influent, (conform ziarului „7Plus” din 9 septembrie, 2009, p. 5). 

Mai nou, Sergiu Andon a fost considerat „avocatul de lux al turnătorilor”. lar „securitatea” a 
fost „sursa ziaristului Andon” (Mirela Corlăţeanu, Avocatul de lux al turnătorilor, în „Evenimentul 
zilei” din 10 februarie 2010, p. 4). 

2 Răzvan loan Boanchiş, în articolul Retorică de chibiț, publicat în „7Plus” din 10 octombrie 
2009, p. 3, scrie: Invitatul (ziarist) „nu vine cu vreo informaţie, a stat toată ziua la birou, a băut 
cafele, a bârfit, n-a dat niciun telefon, ca să se intereseze de subiectul pe care ştia de la prânz că 
trebuie să-l bolborosească. Aşa că bagă o retorică de chibiţ, speculează la modul gros şi previzibil, 
fără a avea aptitudini pentru improvizație, care e o artă. Ce latră el poate să zică şi privitorul de la 
televizor. Există doar două diferenţe. Omului aşezat în fotoliu, acasă, îi lipsesc legitimaţia de 
jurnalist, şi impostura de a pune semnul egalităţii între bâjbâială şi verdict”. 


Introducere în studiul retoricii 9 


Un cunoscut comentator politic (Emil Hurezeanu) referindu-se la o 
remaniere guvernamentală (din septembrie 2010), a exclamat: „Retorică pură fără 
substanţă”! 

Alt sens al cuvântului retorică este cel de disimulare a realităţii, de minciună 
chiar.! 

Sensurile de mai sus, ignoră şi dispreţuiesc însă retorica. 

Demonstrează, totodată, ignoranţa autorilor, sau poate emfaza ori 
prețiozitatea cuvântului lor. 

Din punct de vedere etimologic, cuvântul „retorică” provine din latinescul 
„rhetorica”, iar acesta din grecescul „rhitor”, care însemna, în antichitate, 
„vorbitor”, orator ori cel ce învaţă arta elocvenţei (elocinţei). La romani, rhirorul 
era denumit rhetor, sau magister dicendi, adică maestru în elocinţă.? De 
asemenea, tot ei utilizau termenul de eloguens (elocvent) pentru oratorul 
desăvârşit, înzestrat cu o bogată pregătire culturală, prin excelenţă filozofică, iar 
cel de disertus, pentru a-l caracteriza pe cel care se exprimă corect şi convingător 
în ochii mulţimii”.S 

Termenii „retorică” şi „elocinţă” se pot confunda pentru că într-un anumit sens 
ambii desemnează arta de a vorbi bine şi frumos. Dar, ei nu sunt sinonimi. Pe când 
elocinţa este talentul de a convinge, retorica este arta care dezvoltă acest talent. 
Elocinţa s-a născut înaintea regulilor retoricii, precum limba s-a format înaintea 
gramaticii! Retorica se deosebeşte de elocvenţă, precum se deosebeşte teoria de 
practică. 

Elocvenţa — talentul de a convinge — este un dar al naturii, spune Dimitrie 
Gusti, iar retorica — arta de a conduce talentul — este un fruct al studiului. Tot 
Dimitrie Gusti ne spune că în urma bărbaţilor care din instinct au fost elocvenţi, au 
venit acei care prin studiu au ajuns de a fi elocvenţi şi aceştia se numesc oratori; 
după ei au venit aceia care au adunat şi ordonat diferitele metode cu ajutorul cărora 
se poate ajunge la elocvenţă şi aceştia se numesc retori, iar arta creată de ei s-a 
numit retorică.5 

Celebrul Cicero (106-43 î.Hr.), avocat, om politic şi de stat roman, poate cel 
mai important orator din toate timpurile, scrisese anterior (în „De oratore”) că nu 
elocvenţa s-a născut din retorică, ci retorica a luat naştere din elocvenţă. 





1 Astfel, în articolul Magistraţii au luat plasă, publicat în „Adevărul” din 11 septembrie 2009, 
p. 18, autorul său (Liviu Avram) scrie: „Aşa-zisa subfinanţare a sistemului judiciar este doar o 
retorică de acoperire, iar motivul adânc al continuării grevelor e unul salarial şi atât.” 

2 Ştefan Zăvălaş, Introducere în retorică, Editura Unex, Bucureşti, 1991, p. 14. 

A se vedea şi Constantin Stroie, Retorica şi teoria argumentării, Editura Pământul, 2007, p. 10-13. 

3 Publius Cornelius Tacitus, Germania. Dialogul despre oratori, Editura Paideia, 2004 
(Studiu introductiv, traducere şi note de Eugen Cizek), p. 59, nota 2. 

4 Cristi Negoescu, Retorică şi stilistică, Bucureşti, 1896, p. 23. 

5 Dimitrie Gusti, Retorica pentru tinerime, laşi, 1875, p. 3. 

Cele mai multe definiţii ale retoricii au fost date în antichitate, în condițiile 
apariţiei şi înfloririi ei şi când i s-a acordat o maximă importanţă pentru rolul său 
în funcţionarea democratică a societăţilor greceşti şi romane. 

O analiză critică a acestor definiţii, formulate până la el, o face însuşi 
Ouintilian (35-96 d.Hr.), celebrul profesor roman de retorică în nu mai puţin celebra 
lui lucrare „Institutio Oratoria” (Arta oratorică)!: „... unii au numit retorica o simplă 
forță, alții ştiinţă, dar nu virtute; unii i-au zis exerciţiu, alții artă care nu are nimic 
comun cu ştiinţa şi cu virtutea; alţii în sfârşit au numit-o chiar stricare a artei, adică 
gust greşit. Aproape toţi, însă, au fost de acord că menirea oratorului este să 
convingă sau să vorbească în aşa fel încât să convingă”, definiția cea mai 
răspândită în antichitate fiind „retorica este forța de a convinge”. Quintilian adaugă 
că ceea ce el numeşte „vis” (forţă), mulți o denumesc potestas (putere) sau facultas 
(uşurinţă de vorbă). La fel, Cicero a scris că datoria oratorului este „să vorbească în 
aşa fel încât să convingă”. 

Un oarecare Arhenaeus considera retorica „arta de a înşela”. Iar celebrul filozof 
Platon (427-347 î.Hr.) avea o atitudine contradictorie. El afirma că retorica este „o 
iscusinţă de a fermeca şi plăcea”, dar şi „un simulacru de politică şi al patrulea fel de 
înşelătorie”. 

Ouintilian a apreciat definiția dată de Cleonre (unul din fondatorii 
stoicismului, contemporan cu Zenon, născut la 331 î.Hr., scriitor fecund, autorul 
poemului „Imn lui Zeus”): „retorica este ştiinţa de a vorbi bine”. Concluzia 
marelui profesor este că „dacă retorica însăşi este ştiinţa de a vorbi bine, scopul 
ei suprem şi ultim este de a vorbi bine”. 

Retorica este, însă, nu numai o ştiinţă, ci şi o artă. Cicero spunea în acest 
sens că „ceea ce denumim retorică este elocinţa în forme artistice”. Aristotel, mai 
înainte (384-322 î.Hr.), primul profesor de retorică la prima universitate 
particulară din lume (Academia lui Platon), mărturiseşte că retorica este o artă, 
dar îi atribuie o parte din politică, precum şi din dialectică. Ea este o facultate de a 
cerceta, pentru fiecare caz în parte, ceea ce poate fi capabil de a convinge.? 

Conform unei definiții metaforice şi oarecum simpliste, retorica este arta 
înrămării unui argument astfel încât să poată fi apreciat de asistenţă. 

Ouintilian, după analiza pe care o face, denumeşte retorica artă practică sau 
administrativă, prin termenul de „artă administrativă” înțelegând o artă aplicată a 
afacerilor. 

În sensul celor de mai sus, Ioan Piuariu — Molnar (la sfârşitul secolului 
XVIII) scria că retorica „este meşteşug al bunei cuvântări”, „treaba ei fiind aceea 
de a afla şi a zice lucruri toate vrednice ca să îndemne, ca să miște şi să 





1! A se vedea Quintilian, Arta oratorică (traducere, studiu introductiv, tabel cronologic, note, 
indici de Maria Hetco), Editura Minerva, Bucureşti, 1974, vol. |, p. 180-191. 

2 Aristotel, Retorica (Traducere, studiu introductiv, index de Maria Cristina Andrei), Editura 
IRI, Bucureşti, 2004, p. 91. 

încredinţeze pe ascultător, iar sfârşitul ei este de a-l trage şi a-l pleca spre cele ce 
ea pofteşte”.| 

Pentru Dimitrie Gusti, retorica este „arta care învaţă a zice bine, adică a 
vorbi ca să înduplecăm. A îndupleca este a lucra asupra altora într-un chip încât 
ideile, simţămintele şi rezoluţiunile noastre să le primească şi să devină... ale 
[esti 

O altă definiţie este cea dată de Cristu Negoescu: „Retorica este arta de a 
cuvânta bine şi frumos, adică de a vorbi spre a îndupleca sau convinge”.* 

Pentru Pierre Guirand, un mare stilistician francez, „.... retorica este altceva 
decât un simplu mănunchi de reguli; ea este expresia unei culturi; dintre toate 
disciplinele antice, ea este, cu siguranţă, cea care merită cel mai mult numele de 
ştiinţă: amploarea observaţiilor, precizia definiţiilor şi rigoarea clasificărilor ei 
constituie un studiu sistematic al resurselor limbajului, al cărui echivalent nu se 
vede nicăieri în restul cunoştinţelor umane al vremii aceleia”.* 

Minimalizarea importanţei retoricii, neglijarea şi marginalizarea acesteia o 
bună perioadă de timp au determinat ca ea să fie confundată cu stilistica, cu 
gramatica. Astfel, s-a arătat că „,... retorica studiază genurile, stilurile şi figurile... 
Dar, retorica nu este numai analiza şi gramatica expresiei literare, ea este şi un tratat 
de compoziţie”5. 

O grupare a definiţiilor care s-au dat retoricii în decursul timpurilor o face 
Vasile Florescu, un autor român modern. 

Prima definiţie este aceea de „creatoare a persuasiunii”, pe care Platon o 
atribuie lui Gorgias (485-380 î.Hr.) în dialogul cu această denumire. Alături de 
Platon, Isocrate, Aristotel, Hermagoras, Ariston, Apollodor şi Cicero, au 
considerat, cu mici diferenţe, că nucleul noţiunii de retorică sau așa-zisul officium 
oratoris, îl constituie persuasiunea, fie în toate domeniile de activitate, fie numai 
în cel politic şi judiciar. 

Al doilea tip de definiţie, caracteristic fazei postciceroniene până la 
scolastica medievală, are în centrul său definiţia lui Quintilian: retorica este 
ars (arta) et (Şi) scientia (Ştiinţa) bene dicendi. Prin bene, Quintilian a înţeles nu 
numai un rezultat bun al comunicării, dar şi o estetică deosebită a acestei 
comunicări, care trebuie să fie neapărat frumoasă. Marele profesor, mai adaugă că 
retorica „este arta şi ştiinţa invenţiei, alegerii şi exprimării cu ornamente 
potrivite care pot servi la a convinge”. 

Ceea ce trebuie cu deosebire reţinut, este că promovând ornarea discursului, 


deci înfrumusețarea lui, se produce o alunecare a retoricii din sfera stilisticii, a 





! loan Piuariu — Molnar, Retorica, adică învăţătura şi întocmirea frumoasei cuvântări, Editura 
Dacia, Cluj — Napoca, 1976, p. 42-43. 

2 Dimitrie Gusti, op. cit., p. 1. 

3 Cristu Negoescu, op. cit., p. 23. 

4 Pierre Guirand, La styilistique, Paris, P.U.F., 1967, p. 24-29. 

5 Cecilia Hernandez de Mendoza, Introduccion a la estilistice, Bogota, 1962, p. 61-65. 

problematicii literare, adică a ceea ce va fi mult mai târziu, în epoca modernă, 
neoretorica. 

Al treilea tip de definiţie, aflată tot în sfera stilisticii este cea de ars 
ornandi, foarte des întâlnită în Evul Mediu şi mai târziu, adică o stilistică 
practică „rhetorica verba colorat”. 

Un autor francez contemporan afirmă: retorica nu este numai arta de a 
convinge prin discurs, ci şi teoria şi învăţarea acestei arte. 


2. Obiectul retoricii. 


Retorica este arta discursului bene dicendi, sau mai pe înţeles, arta de a 
vorbi bine, prin discurs înfelegându-se un ansamblu organizat de fraze asupra 
unui subiect dat. 

O descriere metaforică a discursului o face Winston Churchill:5 „O serie de 
fapte... prezentate, toate îndreptate în aceeaşi direcție. Sfârşitul se arată înainte a 
ajunge la el. Cuvântul anticipează concluzia, iar ultimele vorbe cad în miezul unui 
tunet de consimţiri”.* 

Arta de a vorbi a fost, este şi va fi mereu uimitoare, pentru că vorbirea este o 
însuşire exclusivă a omului, iar unii oameni (avocaţi, politicieni) trăiesc de pe 
urma acestei arte. 

Conform lui Quintilian, obiectul retoricii nu îl constituie doar discursul sau 
argumentele în stare să convingă, ci şi chestiunile politice sau sociale. EI 
considera că materia retoricii o constituie fără deosebire toate obiectele asupra 
cărora va fi chemată să vorbească şi aminteşte ce spune Platon în dialogul 
Gorgias şi anume că materia retoricii se află nu în cuvinte, ci în subiecte, iar în 
dialogul Fedru afirma că retorica nu există numai în dialogurile judiciare şi 
politice, dar chiar în subiectele particulare şi de familie. 

La rândul său, Cicero era de părere că materia retoricii este alcătuită din 
subiectele care i se prezintă; „fiindcă viaţa omului este domeniul oratorului, şi ea 
este materia pe care o tratează, toate subiectele privitoare la viaţa omului trebuie 
cercetate, auzite, citite, discutate, tratate şi dezvăluite de adevăratul orator”. Şi 





1 Vasile Florescu, Retorica şi neoretorica, Editura Academiei, 1973, p. 16-18. 

2 Olivier Reboul, La Rhetorigue, P.U.F., Paris, 1984, p. 5-8. 

3 Om politic şi de stat englez, mare orator, scriitor, ziarist, ministru şi prim-ministru. A obţinut 
premiul Nobel pentru literatură (1953) ca o recunoaştere a valorii discursurilor sale. A trăit între anii 
1874-1965. 

4 James C. Humes, Vorbele de duh ale lui Winston Churchill, Editura Humanitas, Bucureşti, 
2008, p. 47. 

Printre aceste „vorbe” se numără: 

- „Câinii ne privesc de jos, pisicile de sus. Porcul te priveşte drept în ochi, ca pe un egal” (p. 25). 

- „Păcatul capitalismului: susţine împărţirea inegală a bunăstării; virtutea socialismului: 
susţine împărţirea egală a sărăciei” (p. 33). 

- „Nu-ţi face griji despre evitarea ispitelor. Pe măsură ce îmbătrânești, te evită ele pe tine”. 

adaugă: „nimeni nu va putea deveni orator acoperit de toată gloria, dacă nu-şi va 
însuşi cunoaşterea tuturor problemelor şi a tuturor artelor”. 

Gorgias era într-atât de convins că oratorul trebuie să vorbească despre 
orice subiect, încât permitea ca în sălile de curs fiecare să-i pună întrebarea pe 
care o voia. „Aristotel, împărțind oratoria în trei genuri — judiciar, deliberativ şi 
demonstrativ — a lăsat şi el aproape totul în competenţa oratorului; căci nu există 
ceva care să nu intre în aceste trei genuri.”! 


3. Retorica biblică. 


3.1. La început a fost cuvântul. 


Este adevărat că în cea mai importantă scriere a antichităţii şi cea mai citită 
carte din lume — Biblia — nu apare termenul de retorică. 

În schimb, este relevată importanţa deosebită a cuvântului şi sunt utilizate 
figuri de stil întâlnite în retorică: metafore, hiperbole, comparații, alegorii etc. 

Odată fundamentat planul creației, Universul nostru, Dumnezeu porunceşte 
începutul creaţiei; prin cuvântul lui începe definirea originii Universului uman şi 
al lumii terestre. 

„La început a fost cuvântul ” 

Gândul şi voinţa se exprimă prin vorbire sau prin scris. 

Dumnezeu foloseşte cuvântul şi porunceşte fiecare etapă a acţiunii creației?. 
Porunceşte celor din lumea sa, fiilor săi.“ 


3.2. Moise. 


Celebru personaj biblic, Moise este considerat unul din cei mai mari eroi ai 
omenirii*, întemeietor al unei noi religii, părinte al evreilor, legiuitor, moralist, 
eliberator... 

EI s-a născut în Egipt, în timpul domniei lui Ramses al II-lea. Numele său 


înseamnă în ebraică „cel salvat de ape”, iar în egipteană „fiul meu”.€ 
9 2 9 





! A se vedea Quintilian, op. cit., p. 215-222. 

2 A se vedea Rudolf Steiner, Misterul biblic al Genezei, Editura Universul Enciclopedic, 
Bucureşti, 1995. 

% Matematicianul, fizicianul, scriitorul și filozoful francez Blaise Pascal considera: „Dacă 
Dumnezeu nu există nu pierzi nimic crezând în EL, dar dacă EL există și nu crezi, atunci ai pierdut 
totul”. 

4 Pilippe Malaurie, Antologia gândirii juridice, Editura Humanitas, Bucureşti, 1996, p. 13-17. 

A se vedea şi Sfântul Grigorie de la Nyssa, Despre viața lui Moise, Editura Sfântul 
Gheorghe —vechi, 1995, p. 28 şi următ. 

5 Ca să-l salveze de exterminarea sortită de Faraon, primilor născuţi evrei, mama lui l-a pus 
într-un coş şi l-a ascuns pe malurile Nilului. 

5 Conform unor alte cercetări, numele iniţial al lui Moise (care însemna cel Mântuit) a fost 
Hasarsif, preot, nepot al regelui egiptean Ramses al II-lea (Eduard Shur6e, Rama Krishna, Moise, 
Orfeu, Pitagora, Platon, Isus, Marii iniţiaţi, Editura Lotus, Bucureşti, 1994, p. 127-131). 

Fugit în deşertul Sinai, pentru că omorâse „un egiptean care lovea un frate al 
său, evreu”, are primă întâlnire cu Dumnezeu care îl însărcinează cu misiunea de 
a-i scoate pe fii lui Israel, poporul său ales (alcătuit din aproximativ 600.000 
persoane), din ţara Egiptului! şi să-i conducă la Pământul Făgăduinţei.? 

Timp de 40 de ani a durat lungul şi greoiul drum, fiind surmontate 
numeroase dificultăți. 

Pe muntele Sinai, în mijlocul flăcărilor şi tunetelor, are loc întâlnirea lui 
Moise cu Dumnezeu.“ El primeşte, cu această ocazie, cele 10 porunci (Decalogul), 
reguli de conduită în societate“, care vor fi săpate pe două table de piatră (Tablele 
Legii) şi purtate într-un chivot (Chivotul Legii). 

Cele 10 porunci - temelia Guvernării lui Dumnezeu — „au slujit ca temelie 
pentru legile societăţii de peste trei milenii. Guvernele occidentale şi-au conceput 
constituţiile” şi au elaborat legile „pe baza codului moral dat pe muntele Sinai”.€ 

Moise a mai avut un rol esenţial: a fondat o religie monoteistă — bazată pe 
existenţa unui Dumnezeu unic.” 

Trebuie să acceptăm că celebrul Moise era şi orator din moment ce oamenii 
îl ascultau şi îl urmau (deşi el recunoştea că nu avea o vorbire uşoară). 

Evreii, la începuturile lor, aveau căpetenii, dregători, judecători. 

Moise: 

12. „Cum aş putea să port eu singur pricinile voastre, povara voastră şi 
certurile voastre? 





! Evreii, ajunşi în Egipt, alungaţi de foamete din Mesopotamia, au rămas în robie vreme de 
patru veacuri. 

2 De atunci datează și sărbătoarea cunoscută sub numele de „Paști”. „Pesah” înseamnă în 
limba ebraică „trecere” (prin marea Roșie) și amintește de eliberarea „poporului ales” din robia 
egipteană. 

3 Se presupune că întâlnirea a avut loc prin jurul anului 1200 î.Hr. 

4 Printre aceste reguli se numără următoarele: 

- să nu ucizi; 

- să nu preacurveşti; 

- să nu furi; 

- să nu mărturiseşti strâmb împotriva aproapelui tău; 

- să nu pofteşti casa, nevasta şi bunurile aproapelui tău. 

5 Moise mai primeşte şi o legislaţie cu caracter religios (Deuteronomul), potrivit căreia 
Dumnezeu îi ocroteşte pe evrei numai dacă ei sunt credincioşi, îşi respectă aproapele şi nu încalcă 
legea. 

5 Mark Finley, Luând poziţie de partea Celor Zece Porunci, în Cele Zece Porunci sub atac, 
Ediţia a 3-a Casa de Editură Viaţă și Sănătate (Traducere Gianina Floricel), Bucureşti, 2009, p. 5. 

7 Dumnezeu i-a transmis următoarea poruncă lui Moise (şi deci copiilor lui Israel): „Să nu ai 
alţi dumnezei afară de Mine”. 

De altfel, cu mult înainte, Avraam, primul conducător al vechilor evrei, s-a angajat să se 
supună Dumnezeului unic (pe la 1850 î.Hr.) drept recunoştinţă pentru permisiunea de a dărui 
urmaşilor săi ţara Canaanului. Cu această ocazie, s-a făcut legământul al cărui semn este 
circumcizia (la bărbaţi). 

13. Luaţi din seminţiile voastre nişte bărbaţi înţelepţi pricepuţi şi cunoscuţi, 
şi-i voi pune în fruntea voastră. 

16. Am dat, în acelaşi timp, următoarea poruncă judecătorilor voştri: Să 
ascultați pe fraţii voştri, şi să judecaţi după dreptate neînțelegerile. 

17.... Să ascultați pe cel mic ca şi pe cel mare...” 


3.3. Poeme de dragoste. 


În Biblie întâlnim un interesant poem de dragoste, având sensuri multiple, 
profane şi divine: Cântarea Cântărilor, atribuită regelui Solomon, fiul lui David, 
caracterizată printr-o abundență de figuri de stil, în care excelează comparaţia şi 
portretizarea fizică. 

Mirele păstor îşi cântă mireasa, şi tot asemenea, mireasa îşi cântă mirele. 
Mirii apar când păstori când regi, iar fiicele Ierusalimului, prietenii mirelui, 
păstorii şi păzitorii îi laudă în cor. Este un fel de dialog între mire şi mireasă, 
acompaniat de cor; un fel de operă din viaţa păstorilor. 

Expresiile mirelui față de mireasă sunt foarte gingaşe. Asemenea ale miresei 
pentru mire şi ale corului pentru amândoi: 

„1. Sărută-mă cu sărutările gurii tale, că sărutările tale sunt mai bune ca 
vinul. 

2. Miresmele tale sunt balsam mirositor, mir vărsat este numele tău; de 
aceea fecioarele te iubesc. 

3. Răpeşte-mă, ia-mă cu tine! Hai să fugim! - Regele m-a dus în cămările 
sale: ne vom veseli şi ne vom bucura de tine. Îți vom preamări dragostea mai mult 
decât vinul. Cine te iubeşte, după dreptate te iubeşte! 

4. Neagră sunt, fete din Ierusalim, dar frumoasă, ca sălaşurile lui Chedar, 
ca şi corturile lui Solomon. 

5. Nu vă uitaţi că sunt negricioasă că doar soarele m-a ars. Fiii maicii mele 
s-au mâniat, trimisu-m-au să le păzesc viile, dar via mea nu mi-am păzit-o! 

6. Spune-mi dar, iubitul meu, unde-ţi paşti tu oile? Unde poposeşti tu la 
amiază? De ce oare să rătăcesc zadarnic pe la turmele tovarăşilor tăi? 

7. Dacă nu ştii unde, tu cea mai frumoasă între femei, ţine atunci mereu 
urmele oilor, paşte-ţi mieii în preajma colibelor, iezii în preajma ciobanilor! 

8. Cu un telegar înhămat la carul lui Faraon te asemăn eu, draga mea! 

9. Frumoşi se văd obrajii tăi, aşezaţi între cercei şi gâtul tău împodobit cu 
şire de mărgăritare. 

10. Făuri-vom pentru tine lănţişoare aurite, cu picături şi crestături de 
argint. 

11. Cât regele a stat la masă, nardul meu a revărsat mireasmă. 





! Vechiul Testament, Cântarea Cântărilor, Capitolul |. 

12. Periniţă de mirt este iubitul meu, care se ascunde între sânii mei. 

13. Iubitul meu e ciorchinele de ienupăr, din Enghedi, de la vii cules. 

14. Cât de frumoasă eşti tu, draga mea! Cât de frumoasă eşti! Ochi de 
porumbiţă sunt ochii tăi. 

15. Cât de frumos eşti dragul meu! Și cât de drăgălaş eşti tu! Pajiştea de 
iarbă verde ne este al nostru pat. 

16. Cedrii ne sunt acoperiş sălăşluirii şi adăpost ne sunt chiparoşii. ” 

În Noul Testament, găsim un alt poem despre dragoste!: 

„De aş grăi în limbile oamenilor şi ale îngerilor, iar dragoste nu am, 
făcutu-m-am aramă sunătoare şi chimval răsunător. 

Și de aş avea darul proorociei şi tainele toate le-aş cunoaşte şi orice ştiinţă, 
şi de aş avea atâta credinţă încât să mut şi munţii, iar dragoste nu am, nimic nu 
sunt. 

Și de aş împărţi toată avuţia mea şi de aş da trupul meu ca să fie ars, iar 
dragoste nu am, nimic nu-mi foloseşte. Dragostea îndelung rabdă,; dragostea este 
binevoitoare, dragostea nu pizmuieşte, nu se laudă, nu se trufeşte. 

Dragostea nu se poartă cu necuviinţă, nu caută ale sale, nu se aprinde de 
mânie, nu gândeşte răul. 

Nu se bucură de nedreptate, ci se bucură de adevăr. 

Toate le suferă, toate le crede, toate le nădăjduieşte, toate le rabdă. 

Dragostea nu cade niciodată. Cât despre proorocii — se vor desființa; darul 
limbilor va înceta, ştiinţa se va sfărşi,; 

Pentru că în parte cunoaştem şi în parte proorocim. 

Dar când va veni ceea ce e desăvârşit, atunci ceea ce este în parte se va 
desfiinţa. 

Când eram copil, vorbeam ca un copil, simțeam ca un copil; judecam ca un 
copil; dar când m-am făcut bărbat, am lepădat cele ale copilului. 

Căci vedem acum ca prin oglindă, în ghicitură, iar atunci, faţă către faţă; 
acum cunosc în parte, dar atunci voi cunoaşte pe deplin, precum am fost cunoscut 
Şi eu. 

Și acum rămân acestea trei: credinţa, nădejdea şi dragostea. lar mai mare 
dintre acestea este dragostea.” 


3.4. Reprezentanţi de seamă ai discursului religios (predici). 


Din studiul Bibliei şi relevarea învățăturilor sale a luat naştere Omiletica — 
disciplină teologică, asemănătoare retoricii, sau chiar fiică a acesteia, precum şi 
omilia — discursul religios similar predicii, graţie slujitorilor bisericii devotați, 
culți şi talentaţi în cuvântul lor. 





1 Noul Testament, Faptele apostolilor, Întâia epistolă a Sf. Apostol Pavel către Corindeni, 
Cap. 13. 

Sfântul Vasile cel Mare (330-379 d.Hr.) în scrierea sa, „Omilie către tineri” 
îndeamnă pe tineri creştini din vremea lui să nu dispreţuiască scrierile profane, dar 
să le utilizeze cu discernământ, aşa cum face albina: se aşează pe toate florile, dar 
nu de la toate culege substanţele pentru miere, ci numai de la cele neotrăvitoare. 

Aşa trebuie să procedeze şi predicatorul creştin: să cerceteze şi scrierile laice, 
alături de cele bisericeşti, mai ales cele cu privire la tehnica redactării şi prezentării 
predicii, respectiv Retoricile. De altfel, mare parte din regulile retoricii antice au 
fost însuşite, cu mare folos, de către predicatorii creştini. Să nu uităm că Sfinții 
Părinţi, în marea lor majoritate, au studiat şi retorica la şcolile înalte ale vremii, 
alături de alte discipline în uz atunci. Nu numai că au studiat-o dar au fost, unii 
dintre ei, retori, sau au practicat avocatura, până în momentul în care s-au dedicat 
exclusiv misiunii creştine. 

Cel dintâi şi cel mai mare predicator creştin a fost /isus Hristos, iar 
Evanghelia pe care a propovăduit-o reprezintă temelia predicii creştine. Despre nici 
un alt învăţător nu s-a spus vreodată: „niciodată n-a vorbit un om ca Omul Acesta” 
(loan 7;46).. 

Această exprimare lapidară surprinsă de Sfântul loan pe buzele unor slujbaşi 
simpli, trimişi de farisei să-L prindă pe lisus şi să-L aducă legat, reprezintă 
punctul de plecare al demersului de a pătrunde în tainele oratoriei divino-umane a 
Mântuitorului. Slujbaşii s-au întors cu mâinile goale tocmai pentru faptul că au 
rămas fascinați de cuvântul unui învăţător, pe care-l catalogaseră iniţial un 
„agitator oarecare”. 

Considerată din punct de vedere istoric, predica Mântuitorului este modelul 
prin excelenţă al predicii creştine. EI este Învățătorul unic, după propriile-i 
cuvinte. Matei (28.8): „Unul este Învățătorul nostru”. Unul, nu în sens de singular 
şi exclusiv, ci de revelator suprem al adevărului, cu putere dumnezeiască de a trezi 
spiritele, pentru a le purifica şi face părtaşe adevărului în chipul cel mai profund. 
Mântuitorul nu a fost elevul şcolii teologice iudaice; dimpotrivă, El a reprezentat 
opoziția față de cărturarii vremii sale. A stăruit însă, pe tâlcuirea Legii şi a 
Proorocilor, lege pe care nu „a venit să o strice, ci să o împlinească”, adică să o 
desăvârşească, completând ceea ce lhpsea de fapt Testamentului Vechi: iubirea 
universală, extinsă pe de o parte de la conaţionali la toate popoarele, pe de altă 
parte, de la cei apropiaţi la duşmani; totodată, iubirea totală, până la jertfa de sine. 
Aşa se explică şi noutatea poruncii Domnului: „Poruncă nouă vă dau vouă: să vă 
iubiţi unul pe altul, precum Eu v-am iubit pe voi”. Aşadar, noutatea constă în EI, 
ca model al iubirii jertfelnice. Cu alte cuvinte, cine iubeşte ca Iisus va găsi că EI, 
lisus este Profetul prin Sine şi nu printr-un dar venit din altă parte. 

Forma predicii Sale a fost variată şi a avut în vedere caracterul şi cultura 
ascultătorilor. Într-un fel a vorbit în faţa cărturarilor, fariseilor şi bogaţilor, altfel 





1 Cu privire la talentul oratoric al lui lisus a se vedea şi Eduard Shur€, op. cit., p. 324-332. 

în faţa oamenilor simpli şi umili. Păcătoşilor, bărbaţi şi femei, cuvântul Lui le-a 
trezit simţul remuşcării; celor ce aveau să sufere pentru Evanghelie, le-a vorbit de 
slava Împărăției Cerurilor. Pe cei obidiți i-a mângâiat, pe cei bolnavi i-a vindecat, 
pe cei morţi i-a înviat, pe copii i-a binecuvântat, iar adevărurile spirituale pe care 
le rostea erau înfăţişate într-o formă concretă şi sugestivă, menită să determine 
punerea în mişcare a gândirii şi conştiinţei ascultătorilor, căci Mântuitorul s-a 
adresat deopotrivă minţii şi inimii celor ce-L ascultau. Aşadar fondul, forma şi 
forţa predicii Sale a constat în adevăruri esenţiale, vitale, formulate simplu, 
limpede, firesc şi însuflețit. 

Cu toate că în unele împrejurări folosea vorbirea obişnuită, directă, 
Mântuitorul a întrebuințat cu precădere parabola. Ca termen, „parabolă” (gr. 
„paraboli”) înseamnă „a pune lucrurile alături”, „a spune lucrurile în alt mod”. 
Întrebuinţarea parabolelor oferea anumite avantaje: pentru ascultătorii simpli, 
istorioarele simple, intuitive, sunt mai uşor de ţinut minte; de asemenea, prin 
parabole se pot biciui mai uşor păcatele, fără ca cei de față să fie atinşi direct; 
parabolele dau posibilitatea de a feri, de a ascunde unele adevăruri sfinte sau taine 
dumnezeieşti.! 

Exegeţii au numărat 33 de parabole rostite de Mântuitorul Hristos, care se 
întrec în frumuseţe unele pe altele şi prin care se fac cunoscute, în mod discret, 
adevăruri dogmatice care depăşesc puterea obişnuită de înţelegere. Ne amintim în 
acest sens şi de principiul pedagogic enunțat de filozoful britanic Herbert 
Spencer”: „pe cele abstracte le facem sensibile prin cele cunoscute”. Aşa se 
explică faptul că parabolele conţin tablouri luate din toate genurile de ocupaţii 
cunoscute atunci în Țara Sfântă: agricultură, pescuit, gospodăria casnică din 
familie, relațiile sociale comune, tabieturile casei regale etc. La frumuseţea lor 
stilistică şi adâncimea mesajului omiletic, se adaugă valoarea actualităţii: oricare 
dintre ele pare a fi rostită pentru noi, cei de azi. 

În concluzie, predica Mântuitorului are, în chip absolut, cele două calități 
necesare actului omiletic autentic: frumuseţe şi putere de convingere. Ambele 
dovedesc cu prisosinţă că Iisus a fost cel dintâi mare educator al omenirii, cum 
mărturiseşte profesorul Simion Mehedinţi.” 

Sfinţii Apostoli nu au fost cărturari, dar Sfântul Duh le-a descoperit ştiinţa 
tainelor dumnezeieşti şi darul limbilor. Cunoscând bine adevărurile divine pe care 
aveau să le predice, fiind martori ai Domnului, şi fiind profund convinşi de aceste 
adevăruri, apostolii au avut putinţa să expună, în limbaj propriu, aceste adevăruri. 
Există o regulă în retorică după care cel care stăpâneşte bine ideile, adică cel ce 
are noţiunile clare în minte, le poate prezenta cu uşurinţă şi în cuvinte. Sfinţii 





! A se vedea, Parabolele Domnului Hristos, Casa de Editură Viaţă și Sănătate, (traducere |. 
Rusu Valentin), București, 2007. 

2 Filozof, sociolog, psiholog englez (1820-1903). Fondatorul „şcolii organice” din sociologie. 

3 Geograf român (1869-1962). A susţinut o pedagogie în spiritul „şcolii muncii”. 

Apostoli nu au învăţat retorica în vreo şcoală specială, nici nu şi-au cultivat o 
vorbire rafinată, în stilul retorilor antici, ci cu smerenie şi-au însuşit darurile 
primite de sus, pentru a spulbera părerea unora că lumea a fost cucerită prin 
măiestria cuvintelor omeneşti şi nu prin dumnezeirea adevărurilor creştine. Este 
exact ceea ce a exprimat Sf. Apostol Pavel: „lar cuvântul meu şi propovăduirea nu 
stau în dovezile meşteşugite ale înţelepciunii omeneşti, ci în dovedirea Duhului lui 
Dumnezeu”. 

Tot el vorbeşte despre „darul limbilor şi al profeției”, despre cum ar putea 
apostolii să se facă înţeleşi mai bine în predicile lor prin aceste două „daruri”. 

„„„.Cel ce prooroceşte vorbeşte oamenilor, spre zidire, îndemn şi mângâiere. 

Cel ce grăieşte într-o limbă străină pe sine singur se zideşte, iar cel ce 
prooroceşte zideşte Biserica. 

Voiesc ca voi toţi să grăiți în limbi; dar mai cu seamă să proorociţi. Cel ce 
prooroceşte e mai mare decât cel ce grăieşte în limbi, afară numai dacă tălmăceşte, 
ca Biserica să ia întărire. 

Iar acum, fraților, dacă aş veni la voi, grăind în limbi, de ce folos v-aş fi, 
dacă nu v-aş vorbi — sau în descoperire, sau în cunoştinţă, sau în proorocie, sau în 
învăţătură? 

Că precum cele neînsuflețite, care dau sunet, fie fluier, fie chitară, de nu vor 
da sunete deosebite, cum se va cunoaşte ce este din fluier, sau ce este din chitară? 

Şi dacă trâmbiţa va da sunet nelămurit, cine se va pregăti de război? 

Aşa şi voi: Dacă prin limbă nu veţi da cuvânt lesne de înţeles, cum se va 
cunoaşte ce aţi grăit? Veţi fi nişte oameni care vorbesc în vânt. 

Sunt aşa de multe feluri de limbi în lume, dar nici una din ele nu este fără 
înţelesul ei. 

Deci dacă nu voi şti înţelesul cuvintelor, voi fi barbar pentru cel care 
vorbeşte, şi cel care vorbeşte barbar pentru mine. 

Aşa şi voi, de vreme ce sunteţi râvnitori după cele duhovniceşti, căutați să 
prisosiţi în ele, spre zidirea Bisericii. 

De aceea, cel ce grăieşte într-o limbă străină să se roage ca să şi 
tălmăcească. 

Căci, dacă mă rog într-o limbă străină, duhul meu se roagă, dar mintea mea 
este neroditoare. 

Atunci ce voi face? Mă voi ruga cu duhul, dar mă voi ruga şi cu mintea; voi 
cânta cu duhul, dar voi cânta şi cu mintea. 

Fiindcă dacă vei binecuvânta cu duhul, cum va răspunde omul simplu 
„Amin" la mulţumirea ta, de vreme ce el nu ştie ce zici? 

Căci tu, într-adevăr, mulțumeşti bine, dar celălalt nu se zideşte. 

Mulţumesc Dumnezeului meu, că vorbesc în limbi mai mult decât voi toţi. 

Dar în Biserică vreau să grăiesc cinci cuvinte cu mintea mea, ca să învăţ şi 
pe alţii, decât zeci de mii de cuvinte într-o limbă străină. 

Fraţilor, nu fiţi copii la minte. Fiţi copii când e vorba de răutate. La minte 
însă, fiți desăvârşiţi. 

În Lege este scris: „Voi grăi acestui popor în alte limbi şi prin buzele altora, 
Şi nici aşa nu vor asculta de Mine, zice Domnul”. 

Aşa că vorbirea în limbi este semn nu pentru cei credincioşi ci pentru cei 
necredincioşi; iar proorocia nu pentru cei necredincioşi, ci pentru cei ce cred. 

Deci, dacă s-ar aduna Biserica toată laolaltă şi toți ar vorbi în limbi şi ar 
intra neştiutori sau necredincioşi, nu vor zice, oare, că sunteţi nebuni? 

Iar dacă toţi ar prooroci şi ar intra vreun necredincios sau vreun neştiutor, el 
este dovedit de toţi, el este judecat de toți, 

Cele ascunse ale inimii lui se învederează, şi astfel, căzând cu faţa la 
pământ, se va închina lui Dumnezeu, mărturisind că Dumnezeu este într-adevăr 
printre voi. 

Ce este deci, fraților? Când vă adunaţi împreună, fiecare din voi are psalm, 
are învăţătură, are descoperire, are limbă, are tălmăcire: toate spre zidire să se 
facă. 

Dacă grăieşte cineva într-o limbă străină, să fie câte doi, sau cel mult trei şi 
pe rând să grăiască şi unul să tălmăcească. 

Iar dacă nu e tălmăcitor, să tacă în biserică şi să-şi grăiască numai lui şi lui 
Dumnezeu. 

Iar proorocii să vorbească doi sau trei, iar ceilalţi să judece. 

lar dacă se va descoperi ceva altuia care şade, să tacă cei dintâi. 

Căci puteţi să proorociţi toţi câte unul, ca toţi să înveţe şi toţi să se 
mângâie...” 

Origen! este cel dintâi teolog răsăritean de la care ne-a rămas un însemnat 
număr de predici. Opera sa exegetică cuprinde aproape întreaga Sfântă Scriptură, 
dar din păcate, nu toate omiliile sale s-au păstrat. Erudiţia lui Origen este 
binecunoscută: la 18 ani ajunge conducătorul Academiei Filozofice din 
Alexandria şi se spune că permanent era însoțit de scribi care notau toate 
prelegerile pe care le ţinea. 

Sfântul Vasile cel Mare (ţ379) ne-a lăsat 22 de omilii şi 24 cuvântări 
diferite: dogmatice, morale, panegirice şi pedagogice. În lucrarea sa „Învăţături 
morale”, dă reguli pentru predicatori. 

Sfântul loan Gură de Aur (născut prin anul 345 d. Hr.) este recunoscut 
unanim ca cel mai mare predicator din perioada patristică şi este considerat 
totodată teoretician omiletic prin referirile la predică şi predicator. Nu întâmplător 
a fost supranumit „Gură de Aur”. Printre operele sale se numără: „Tratatul despre 


preoţie" şi „Omilia despre predică”.? 





1 Apologet creştin. Reprezentant al patristicii. A căutat să fundamenteze dogmele creşti- 
nismului cu ajutorul platonismului (185-254). 
2 Sunt cunoscute 67 de Omilii scrise de Sfântul loan Gură de Aur. 

„Secretul” său constă în utilizarea optimă a Sf. Scripturi pe care o cunoştea 
în chip admirabil. Biografii spun că 6 ani, retras în ascetism, a studiat-o cu 
ardoare, sfârşind prin a o cunoaşte în amănunt. În toate predicile (aprox. 700) 
apelează la Sf. Scriptură pentru a susţine dogmele creştine. 

Odată cu limbajul ales, în predicile sale întâlnim o permanentă vioiciune a 
ideilor. Atenţia ascultătorilor este întreținută, de asemenea, şi prin expresii 
surpriză, prin actualizări şocante, în sensul bun al cuvântului. Prin sugestiile şi 
sfaturile pe care le dă, Sf. loan Gură de Aur trebuie considerat şi un teoretician al 
predicii. Astfel, în „Tratatul despre Preoţie” vorbeşte despre importanţa 
covârşitoare a predicii: „în afară de pilda prin faptă, preoţii nu au decât un mijloc, 
o singură cale de vindecare: învățătura cu cuvântul, predica. Aceasta este 
instrumentul, aceasta e hrana, aceasta e cel mai bun acer; aceasta ţine loc de 
medicament, aceasta ţine loc de cauterizare, ţine loc de bisturiu. Dacă preotul 
trebuie să ardă sau să taie, trebuie neapărat să se folosească de predică. Dacă 
predica nu-i în stare să facă asta, zadarnice sunt toate celelalte”. Cu aceeaşi 
conştiinţă a responsabilităţii față de importanţa cuvântului, Sf. loan a rostit, pe 
când era preot în Antiohia, „Omilia despre predică”, în care atrage atenţia, între 
altele, că predicatorul nu trebuie să se asemene doar cu un chirurg care taie partea 
bolnavă, ci are îndatorirea să şi vindece, să îngrijească rănile respective: „cel mai 
bun mijloc de vindecare nu-i numai tăierea părții bolnave, ci şi oblojirea rănilor; 
iar cea mai minunată lege de predicare, nu-i numai mustrarea, ci şi sfatul şi 
mângâierea. Aşa a poruncit şi Pavel: „mustră, ceartă, mângâie. Dacă-i mângâi 
mereu pe ascultători, îi faci trândavi; dacă-i cerți numai, îi faci îndărătnici, că, 
neputând îndura povara unor continui mustrări, te părăsesc îndată. De aceea, felul 
predicării trebuie să fie variat.” 

Pentru Sf. loan Gură de Aur, cuvântul reprezintă o perenitate creatoare. 
Când mângâie este „aur”, când biciuie este „foc”. „Cuvintele sunt puţine” — 
spunea el — dar „mare e comoara ascunsă în ele şi se cuvine ca cei cu mintea 
trează şi cu luare aminte să nu se oprească la suprafață”, ci să pătrundă în 
adâncurile semnificației lor. Convins fiind că omul nu trăieşte doar cu pâine, ci şi 
cu tot cuvântul care iese din gura lui Dumnezeu, Sf. loan foloseşte cuvântul ca pe 
o adevărată hrană a sufletului, dar şi ca pe o forţă ce poate schimba, modela, 
forma şi îndrepta caractere, acel cuvânt — ctitor „cuvântul care zideşte”. 

Pentru a da roade şi pentru a „zidi” cu adevărat, „înlănţuirea cuvintelor 
trebuie să fie ca un şuvoi puternic” —, subliniază astfel prin aceasta regulile 
discursului oratoric: cursivitatea şi forţa semnificației. 

Din bogăţiile oratorice ale lui loan Gură de Aur, redăm un pasaj referitor la 
„Măreţia lui Dumnezeu”. 

„Dumnezeu e mare în sine însuşi, Dumnezeu este mare în lucrurile sale. În 
sine însuşi Dumnezeu este Fiinţa Infinită, Perfecţiune fără margine. Veşnicie fără 
sfârşit, Frumuseţe fără amestecare, Dumnezeu ne este inaccesibil. El locuieşte, în 
lumină neapropiată. Nimeni nu l-a văzut pe Dumnezeu, nici nu poate să-l vadă”. 

Şi „Nimeni nu cunoaşte pe Dumnezeu decât Fiul. Însă acest Dumnezeu, atât de 
mare, atât de neaccesibil în El însuşi, a socotit demn să ni se arate nouă sub vălul 
lucrurilor create, şi dacă măreţia sa cea intimă ne scapă, măreţia pe care o îmbracă 
lucrurile sale ni-l fac cunoscut în mod minunat.”! 

Interesantă este şi caracterizarea făcută cu mult înainte de Xenophan 
(570-480 î.Hr.), celebrul gânditor grec: 

„Dumnezeu nu se aseamănă nici cu gânditorii, nici cu gândirea. 
Spiritualitatea sa nu este cu nimic țărmurită. El este numai văz, numai gândire, 
numai auz şi cu spiritualitatea raţiunii sale conduce totul... Dumnezeu este veşnic 
nedevenit şi de aceea este netrecător, căci ceea ce este trecător e sortit apunerii... 
EI rămâne mereu în acelaşi loc nemişcat. Nimic nu-l poate determina să se mişte... 
Fără nici o oboseală conduce Universul numai prin puterea gândirii spiritului 


Ad 


său”. 


4. Retorica homerică. 


Influenţa Greciei antice asupra civilizației europene de mai târziu, aportul 
său esenţial la constituirea acestei civilizaţii sunt atât de evidente încât, prin 
tradiţie, originea unor ştiinţe sau arte este plasată în poemele homerice.? 

Nici retorica nu face excepţie în această privinţă, cele dintâi manifestări ale 
elocvenţei fiind localizate în Jliada şi Odiseea. Eroii ambelor epopei ţin discursuri 
în cele mai diverse situaţii, se exprimă cu un talent oratoric ieşit din comun, atunci 
când trebuie să-şi susțină, cu argumente, punctul de vedere în faţa auditoriului, 
ceea ce i-a determinat pe unii cercetători să facă referiri la o „retorică homerică”, 
concretizată tocmai în aceste cuvântări. 

Aproape jumătate din Iliada şi peste două treimi din Odiseea sunt alcătuite 
din discursurile personajelor în acţiune, care ating uneori lungimi considerabile. 
Eroilor homerici, elocvenţa le apare ca unul dintre cele mai mari privilegii: 

„Zeii doar nu ne împart tuturor toate bunele daruri; 

Chipul frumos şi gânduri aşezate şi darul vorbirii 

Unu-i urât; însă zeul îi dete în schimb cuvântarea; 

Lumea-l priveşte cu drag de câte ori el cu sfială 

Vorba începe-ntre cei adunaţi şi limpede curge 

Toţi îl privesc ca pe un zeu, când el se arată pe uliţi. 

După cum e cunoscut, Iliada este, de fapt, un episod al războiului troian în 
care aheii asediază Troia? în urma răpirii frumoasei Elena, soţia regelui Menelau, 


3 





1 Bogăţiile oratorice ale Sfântului loan Gură de Aur, traducere din limba franceză de diacon 
Gheorghe Bărbuţ, Editată de Mănăstirea „Portăriţa” jud. Satu Mare, 2002, p. 4. 

2 Aşadar, Homer, despre care Herodot povesteşte că ar fi trăit în jurul anilor 850 î.Hr, tradiţia 
reprezentându-l bătrân şi orb, rătăcitor prin oraşele Eladei, înconjurat de gloate venite să-l asculte, 
ar fi părintele nu numai al epopeei, al poeziei, dar şi al retoricii. 

3 Homer, Odiseea, Editura de stat pentru literatură şi artă, Bucureşti, 1959 (traducere G. Mumu). 

de către Paris, fiul lui Priam, bătrânul rege al Troiei: personajele divine şi umane, 
incidentele şi discursurile, forţa caracterelor fac din această epopee o operă 
nemuritoare. Ahile, eroul care acceptă o clipă de glorie în locul unei vieţi eterne 
oferite de mama sa zeiţa Thetis, este în prim planul acţiunii. După o scurtă 
confruntare cu Agamemnon, el se întoarce în luptă pentru a-şi răzbuna prietenul, 
pe Patrocle, şi îl ucide la rândul său pe Hector, fiul cel mare al regelui Priam. 
După 10 ani de asediu, cetatea este cucerită. Pentru acesta a fost nevoie să se 
recurgă la stratagema cunoscută sub denumirea de „calul troian”. 

În Iliada se menţionează că Peleu îl încredințează pe Ahile lui Phoenix 
pentru ca acesta să-l înveţe pe erou arta vorbirii frumoase şi să-l formeze ca bun 
orator („să fie convingător în cuvinte şi viguros în fapte”). Este prima atestare în 
domeniu şi, de altfel, în aceeaşi epopee există versuri care lasă să se presupună 
chiar existenţa, în epocă, a unor concursuri de elocvenţă: „Puţini dintre tinerii săi 
prieteni îl întreceau când, în adunări, îşi disputau gloria elocvenţei”. 

Şi ceilalți conducători ahei, în special Nestor şi Ulise erau neîntrecuţi la 
vorbă. 

De altfel, Nestor, considerat „întâiul înţelept al oştirii”,* este cel care a reuşit 
să-i împace pe Agamemnon şi Ahile. Talentul său oratoric rezultă din următoarele 
versuri: 

„... Atunci se ridică 

Meşterul cuvântărilor şi craiul Pilenilor Nestor, 

Căruia graiul din gură mai dulce-i decât mierea... 

Zice lui Nestor atunci mai marele Agamemnon 

Biruri pe ahei, când e vorba de sfaturi cinstite, moş Nestor 

De-aş fi avut eu asemenea sfetnici vre-o zece cu mine 

Iute cădea mai demult a craiului Priam cetate...” 

Ulise, la rândul său, era nu numai un viteaz neîntrecut pe câmpul de luptă, ci 
şi un bun orator: 

„Când de pe scaun apoi se sculă cumpănitul Ulise, 

Stete cu ochii plecaţi la pământ, cu privirea boltită, 

Nu-şi mai clinti el toiagul măcar înapoi ori-nainte, 

Ci îl ţinu-nţepenit ca un nepriceput. După față 





1 Vârsta Troiei a fost stabilită după descrierea lui Homer a războiului de 10 ani (1193-1183 
î.Hr.) prin jurul anului 1250 î.Hr. După cercetări mai recente, existenţa cetăţii este mai veche, fiind 
fixată între anii 2500-2300 î.Hr. 

Privind descrierea acestui conflict îndelungat şi sângeros între ahei şi troieni, a se vedea şi 
Gheorghios A. Maraveleas, Războiul troian (traducere de Constantin Alexandru), Editura Militară, 1993. 

2 Troia era o localitate din Asia mică situată în Turcia de astăzi, localitatea numindu-se Isarlâk. 

3 Citatele sunt redate din Homer, Iliada (în româneşte de G. Murnu), Editura de stat pentru 
literatură şi artă, Bucureşti, 1955. 

Asta era, de părea că e şui ori e crunt de mânie 

Cum însă prinse din pieptu-i puternicul glas să răsune 

Vorbele-i line să curgă din rostu-i ca fulgi de zăpadă 

Nimenea n-ar fi putut să se-ntreacă de grai cu Ulise!” 

Însuşi Zeus, autoritatea supremă a Olimpului şi Universului, este, în Iliada, 
orator: 

„Sus, pe a Olimpului culme, pe cea mai înaltă din toate 

Prinse a vorbi el apoi şi zeii stau toţi să-l asculte: 

Zeilor toţi şi zeiţelor toate, auziţi de la mine 

Vorba ce voi să vă spun după a inimii poftă şi vrere 

Nimeni să nu se-ncumete acuma porunca să-mi calce, 

Nicio zeiţă, niciunul din zeii ceilalți, ci cu mine 

Una să fiți ca mai iute să-nchei începuta lucrare. 

Cum o să simt că vreunul e dus de la noi şi mai umblă 

Una din armii s-o ajute, pe-ahei ori pe cei de la Troia 

EI pe Olimp se va-ntoarce bătut şi făcut de ocară, 

Ori îl apuc şi-i dau drumul în bezna 'Tartarului Negru...” 

Pe scutul lui Ahile! sunt sculptate procese şi pledanţi: 

„Gloata s-adună-ntr-un loc în sobor, între doi e o sfadă, 

Dânşii de judecă pentru răsplata, cu care să fie 

Răscumpărat un omor. l-asigură unul că dase 

Plata, o spune-n vileag, că nimic nu primise; 

De-asta ei vor amândoi ca judele s-aleagă ce crede, 

Oamenii strigă, fac gură, fiind pentru unul sau altul, 

Crainicii însă-i opresc şi fac linişte. Judecătorii 

Şed la judeţul lor sfânt pe trepte de netede pietre 

La fiecare în mână toiagul strigacilor crainici 

Şi se ridică-n picioare şi judecă după olaltă 

Stau între dânşii talanţii, doi bulgări de aur răsplată 

Judelui, care rostind judecata, mai drept o să fie.” 


5. Retorica — o creaţie a grecilor. 


Disciplină de sine stătătoare, dispunând de un sistem tradițional de reguli şi 
principii referitoare la elaborarea discursurilor, retorica este considerată, nu fără 
temei, o creație a grecilor. Ca în atâtea alte domenii, acestui popor cultivat şi 
sensibil i se recunoaşte şi aici prioritatea, iar noțiunea de aricism — gustul fin şi 
sigur, puritatea stilistică — definitorie pentru spiritul grec, s-a generalizat. 





1 Meşterit de făurarul Olimpului Hefaistos, la cererea zeiţei Thetis, după uciderea lui Patrocle 
şi capturarea armelor (lui Ahile) cu care el luptase. 

Unii cercetători apreciază că retorica era cunoscută şi în vechea cultură 
chineză şi indică. În China, se pare, în perioada secolului V-III î.Hr. existau şcoli 
de retorică considerate „unul dintre cele mai mari monumente ale istoriei 
chineze”.! O astfel de şcoală era Mo Tseu, unde se studia teoria adeziunii, în care 
intrau preocupări de limbă, stil şi argumentaţie. 

Dar, retorica nu putea să apară, să înflorească şi să se consolideze decât 
într-un sistem de guvernare democratic, în care puterea poporului să constituie 
esența organizării şi conducerii sociale, iar dreptul să reglementeze corect 
conduita oamenilor.? 

Zorii democraţiei, afirmarea dreptului şi a retoricii au apărut în Grecia 
antică, acum mai bine de 2500 de ani, grație unor minţi luminate, pline de 
înţelepciune, vizionare, ce strălucesc şi vor străluci veşnic. 

Nimic nu ar fi fost posibil dacă nu ar fi existat legiuirile lui Solon (640-558 
î.Hr.), reformele lui Pericle (490-429) sau contribuţia altor învăţaţi celebrii, 
filozofi, oameni politici şi de stat. 

Solon este cunoscut ca unul din cei mai mari legiuitori ai tuturor timpurilor 
şi părinte al democraţiei. 

A reformat Constituţia Atenei şi a elaborat personal numeroase legi civile şi 
penale. A pus bazele dreptului familiei, ale dreptului bunurilor, precum şi pe cele 
ale dreptului procesual. Oricine era vătămat în drepturile lui putea să-l acţioneze 
în judecată şi să-l urmărească pe vinovat. A abolit constrângerea prin corp; a 
interzis împrumutul de bani luând drept garanţie persoana debitorului, ceea ce a 
reprezentat o imensă eliberare socială. 

Solon îşi descrie propria reformă juridică, astfel: „Ea poate mai bine decât orice 
altceva să depună mărturie în favoarea mea la tribunalul istoriei, ea, mama slăvită a 
zeilor. Țara neagră din trupul căreia eu am smuls atunci stâlpii de hotar înfipți 
pretutindeni; sclavă odinioară, ea este azi liberă. Eu i-am readus la Atena, patria lor 
întemeiată de zei, pe nenumăraţii fii ai ei vânduți mai mult sau mai puţin pe drept, 
după cum i-am readus şi pe unii care fuseseră împinşi de cumplite nevoi să se exileze 
şi care de atâta îndelungată rătăcire prin străinătăți, uitaseră limba de acasă; altora, 
rămaşi pe loc, dar care îndurau o nedemnă sclavie şi tremurau la orice toană a 
stăpânilor lor, le-am redat libertatea. Am făcut asta prin puterea legilor îmbinând 
constrângerea cu dreptatea. Şi am urmat acest drum până la capăt, aşa cum m-am 
angajat.” 

Solon, părintele democraţiei, a acordat drept de vot cetăţenilor săraci; a 
inventat parlamentul bicameral, dublând Areopagul cu un Senat. A socotit astfel 





! A se vedea M. Gronet, La pensse chinoise, Edition Albin Michel, Paris, 1968, p. 343. 

2 Termenul de democraţie provine din grecește: demos=popor; cratos=putere. Deci, 
„democraţia” este sinonimă cu puterea poporului. 

3 A se vedea Philippe Malaurie, op. cit., p. 18-22. 

că „cetatea sprijinindu-se pe cele două sfaturi, ca pe două ancore, va fi mai puţin 
primejduită de zbuciumul valurilor, iar poporul se va arăta mult mai aşezat”. 

Pericle, zis şi Olimpianul, a dat numele unei epoci (a lui Pericle), epoca de 
aur a Atenei!, când acesta a devenit centrul economic, cultural, politic al lumii 
greceşti antice. 

Ca şef al partidului democrat, a întărit rolul instituţiilor democratice, conso- 
lidând democraţia ca regim politic. Atenienii nu s-au plictisit să-l tot aleagă, timp 
de aproape 40 de ani fără întrerupere (467-428 î.Hr.), în cele mai înalte funcţii; i 
s-a recunoscut calitatea de strategos autokrator, dându-i-se mai multă putere 
decât îi acorda Constituţia. 

Autentic democrat fiind, cu talent oratoric, Pericle nu a abuzat de 
democraţie, ci a pus-o în slujba cetăţenilor. 

EI este cel care a introdus solda în armată cu scopul ca chemarea sub arme 
să nu însemne pentru cei săraci ruinarea familiei; a prevăzut un mic stipendiu 
pentru juraţii din tribunale, cu scopul ca această funcție delicată să nu rămână un 
monopol al bogaţilor; a extins cetățenia asupra unei numeroase categorii de 
persoane lipsite de acest drept. 

Pericle a fost şi un mare protector al artelor şi ştiinţelor. Pe vremea lui au 
fost ridicate numeroase construcţii, printre care se numără Partenonul, cea mai 
bogată moştenire arhitecturală şi de artă pe care ne-a lăsat-o Grecia. 

Au adus o excepțională contribuție la dezvoltarea retoricii şi alte 
personalităţi greceşti de seamă, celebrii filozofi, oameni de cultură, retori vestiți, 
mânuitori ai cuvântului, ai artei şi ştiinţei persuasiunii: Pitagora, Corax, Tisias, 
Gorgias, Antiphon, Protagoras, Socrate, Isocrate, Demostene. 

Tot în Grecia au fost înfiinţate şi au funcţionat celebrele şcoli unde s-a 
predat retorica: Academia lui Platon; gimnaziul Lykeion fondat de Aristotel; 
şcoala din insula Rhodos, deschisă de Eschine etc. 

Superioritatea şi primordialitatea grecilor constau, în primul rând, în aceea 
că ei au inventat, fondat şi dezvoltat învățământul retoricii.? 

La greci, însăşi cultura se făcea mai ales prin arta de a vorbi, care survenea 
ca mijloc didactic pentru formarea tinerelor generaţii de bărbaţi utili cetăţii lor. 

Romanii i-au învins pe greci cu armele şi i-au cucerits, dar, la rândul lor, au 
fost învinşi de cultura greacă. 

Retorica a ajuns în antichitatea greacă şi apoi romană la o mare perfecțiune, 
iar regulile stabilite atunci au format baza incontestabilă a existenţei sale şi astăzi.“ 





1 Indro Montanelli, /storia grecilor, Editura Artemis, Bucureşti, 1996 (traducere de George 
Miciacio), p. 108 şi următ. 

2 Olivier Reboul, op. cit., p. 6. 

3 Înfrângerea răscoalei Ligii aheene şi distrugerea Corintului în anul 146 (î. Hr.) marchează 
sfârşitul independenţei Greciei. Iniţial sub supravegherea guvernatorului Macedoniei, ulterior Grecia 
este anexată acesteia şi devine provincie romană. 

4 Mircea |. Manolescu, Arta avocatului. Şapte prelegeri, Editura Humanitas, Bucureşti, 1998, 

TEST DE EVALUARE A CUNOȘTINŢELOR! 


1. Definiţi retorica. 





p. 147-148. 
1 Răspunsurile testelor de evaluare a cunoştinţelor, întâlnite la sfârşitul fiecărei unităţi de 


învăţare vor fi dezbătute în cadrul activităţilor tutoriale. 

3. Argumentaţi de ce „Iliada” şi „Odiseea”, scrise de Homer sunt cele dintâi 


manifestări ale elocvenţei. 


4. Comentaţi porunca Domnului: „Poruncă nouă vă dau vouă: să vă iubiţi unul 


pe altul, precum Eu v-am iubit pe voi”. 

UNITATEA DE ÎNVĂȚARE II 


CONTRIBUȚII ANTICE LA APARIȚIA ȘI DEZVOLTAREA RETORICII 


1. Pitagora. 


Pitagora a trăit, cu aproximaţie, între anii 582-500 î.Hr., fiind îndeobşte 
cunoscut datorită celebrei teoreme matematice care îi poartă numele. 

Dar, el a fost nu doar matematician, ci şi un om politic, filozof, legiuitor şi 
profesor grec, fondatorul primei şcoli celebre din Grecia antică. 

Pitagora era originar din insula Somos, situată aproape de Asia Mică. 

Biograful Diogene Laeritios! a notat că tatăl său — Mnesarchos — consultând 
oracolul — Pythia —, care l-a vestit de naşterea unui copil minunat prin frumuseţe şi 
înţelepciune, i-a dat numele de Pitagora — „cel care a fost vestit de Pyitia”. 

S-a iniţiat în filozofie, geometrie, matematică, politică etc. studiind în Egipt 
şi Babilon. L-a avut profesor pe Anaximandru”, elevul lui Thales?. 

În Egipt a stat aproape 22 de ani, fiind trimis la studii chiar de Polycratos, 
tiranul Samosului, care l-ar fi recomandat faraonului Amasis să-i faciliteze accesul 
la Colegiile sacerdotale. 

În Egipt au studiat şi alţi mari învăţaţi greci: Thales, Lycurg, Solon, Platon. 
Egiptul uimea prin: împărţirea poporului în şapte clase, pietatea lui, grija faţă de 
morţi, respectul faţă de animale, fastul şi impozanţa manifestărilor religioase. 

Din păcate, regele perşilor, Cambyse, fiul lui Cirus, cucereşte Egiptul, iar 
Pitagora este făcut prizonier şi dus în captivitate, unde a rămas vreme de 12 ani.“ 

Reîntors acasă, maturizat şi înțelept, găseşte o cetate — Samos — coruptă, 
neinteresată de ştiinţe filozofice. Se pare, totodată, că a intrat în conflict cu tiranul 
Polykrates datorită ideilor sale, novatoare pentru acele timpuri. De aceea, pleacă 
în Sicilia, la Crotona. 5 Aici, el înfiinţează un fel de confrerie, un gen de ordin 





1 A se vedea Jean Mallinger, Pitagora şi Misterele Antichității, Editura Herald, Bucureşti, 
2006, p. 11. 

2 Anaximandru (610-546 î.Hr.), reprezentant al şcolii din Milet, a fost naturalist şi filozof grec. 
A construit primele cadrane solare şi a întocmit prima hartă geografică în Grecia antică. 

3 Thales din Milet (624-546), filozof şi matematician grec. Este formatorul Şcolii din Milet, 
considerată punctul de pornire al gândirii filozofice europene. 

4 Jean Mallinger, op. cit., p. 14-19. 

5 A se vedea Porphyr, Viaţa lui Pitagora, în Pitagora, Imnurile sacre, Editura Herald, 
Bucureşti, p. 7-38; Eduard Schure, Mari iniţiaţi..., p. 186-198. 

filozofic — religios — esoteric, având mulți adepţi, cu scopul de a institui reguli noi, 
moderne de organizare şi conducere a societăţii omeneşti. 

În faţa membrilor Ordinului, el a rostit o serie de discursuri cu scop filozofic 
şi moral. 

Lui Pitagora i s-au atribuit puteri miraculoase: avea darul psihometriei (citea 
scrisorile închise); făcea să înceteze grindina; punea capăt furtunii; calma marea 
furioasă; potolea râurile revărsate; vindeca bolnavii prin simpla atingere a lor etc. 

Pitagora are merite deosebite: el este primul care a utilizat termenul de 
„philosophos” în loc de „sophos”, precum şi cel de „cosmos”; este descoperitorul 
ideii de ştiinţă; este întemeietorul acusticii, deschizător de drumuri în astronomie, 
reformator moral; în domeniul matematicii şi al geometriei s-a dovedit a fi un spirit 
genial etc. 

Prin ideile sale, materializate prin aşa-numitele legi', a contribuit într-o 
măsură considerabilă la organizarea cetăților greceşti, prefigurând organizarea lumii 
moderne. 

Ulterior, au venit vremuri tulburi în viaţa Crotonei şi a activităţii lui 
Pitagora: războiul cu cetatea rivală Sybaris, răzmeriţa, poporul a preluat puterea şi 
au fost abolite constituţiile, s-a instaurat haosul şi agitațiile necontrolate. A apărut 
un anume Cylon, pe care maestrul îl refuzase să facă parte din Ordin. Acesta a 
ridicat populaţia împotriva lui Pitagora, caracterizat ca un „străin periculos, un 
conspirator împotriva cetăţenilor pe care îi dispreţuia”. 

A urmat masacrul împotriva adepților. Pitagora însă, a dispărut misterios, 
sfârşitul său rămânând o enigmă. Nu i s-a găsit niciodată trupul şi nici nu i-a fost 
descoperit locul înmormântării. El continuă să dăinuiască însă, prin geniala sa 
contribuţie la dezvoltarea civilizației omeneşti. 


1.2. Ideiile discursurilor lui Pitagora? 


În faţa mulţimii ce-i frecventa lecţiile, Pitagora a rostit o serie de discursuri: 
către tineri, către conducătorii poporului, către femei şi copii. 

Tinerilor le făcea elogiul studiului, care trebuie să fie scopul tuturor 
eforturilor tinereţii, le amintea necesitatea moralei care trebuie să fie o preocupare 
constantă a tuturor. Face elogiul prieteniei, prima dintre virtuțile omeneşti, cea 
mai mare comoară pe care o poate poseda un tânăr. „Un prieten - spunea el — este 
un alt sine — însuşi”. În doi, povara este mai uşor de purtat, lacrimile şi bucuriile 
pot fi împărtăşite. Iar prietenia adevărată exclude egoismul. 





! A se vedea Pitagora, Legile morale şi politice, Editura Antet, Bucureşti, 1996. 
2 Jean Mallinger, op. cit. p. 22-27. 

Pitagora îi învăţa pe tineri să dispreţuiască plăcerile deşarte, care distrug 
trupul şi slăbesc sufletul, să-şi iubească părinţii, să-i cinstească şi să-i respecte pe 
bătrâni, fiindcă aceştia, încărcaţi de zile, sunt bogaţi în experienţă. 

El a mai relevat un adevăr puţin înţeles atunci, dar şi astăzi: fericirea nu 
constă în acumularea de bogății materiale, care corup inima în loc să o slujească, 
ci în darurile spiritului şi strălucirea bunătăţii. 

Adresându-se conducătorilor, Pitagora le spune că ei, în calitate de 
deținători ai puterii politice, sunt, de fapt, datori Cetăţii. 

Mare şi frumoasă, Cetatea le-a fost încredinţată pentru a fi păstrată şi 
transmisă mai departe, neatinsă şi înfrumuseţată, urmaşilor. 

Armonia — insistă el — îi este la fel de necesară cetăţii cum este cea a 
anotimpurilor, ea nu poate fi dobândită decât prin iubire şi înţelegere între 
cetăţeni. 

Anarhia este cea mai rea dintre toate relele pentru că provoacă dezordine şi 
încalcă regulile stabilite pentru ordinea în cetate. Le cere conducătorilor poporului 
să nu caute să întreacă cetăţile vecine prin putere militară sau prin bogăţie 
nemăsurată, ci prin dreptate şi bună-credinţă, fiindcă buna-credință păzeşte de 
ruina interioară, iar dreptatea păzeşte pacea exterioară. 

Pitagora îi somează să nu le dea copiilor tristul spectacol al libertinajului, ci 
să restabilească sfinţenia căsătoriei şi să-şi repudieze concubinele. 

Conducătorul trebuie să fie păstorul oilor sale, nu călăul lor. 

În discursul către femei şi copii, Pitagora considera femeia unul din stâlpii 
societăţii; însoţitoare a bărbatului şi mamă a copiilor lui, ea este parte activă la 
bucuriile şi necazurile sale. 

Femeia are contribuţia ei de muncă şi de responsabilitate în viaţa socială. 

Dar, totodată, Maestrul le critică pe cele ce trăiesc într-un lux nesăbuit, care 
fac excese în veşminte şi podoabe. Acestora le cere să revină la simplitate, să 
renunţe la excesul de bogăţie care creează desfrâul şi decadenţa. Copiilor le 
recomandă să fie buni şi să rămână puri. Să fie prieteni şi să nu se certe între ei. Să 
nu facă paradă de bogăţiile părinţilor lor, fiindcă bunurile materiale nu sunt greu 
de câştigat, dar sunt uşor de pierdut. Dacă unul suferă o jignire, să ştie să-şi 
stăpânească mânia, să fie mărinimos cu adversarul, să nu-i păstreze ranchiună, să-i 
ierte fapta şi să nu încerce să se răzbune. 


1.3. Legile lui Pitagora. 


Aceste legi sunt, de fapt, reguli, idei, maxime ce privesc viaţa oamenilor, 
conduita lor, organizarea socială. Ele au fost formulate cu ocazia lecţiilor şi 
discursurilor susţinute în faţa membrilor Ordinului său, a tinerilor învăţăcei 
şi a conducătorilor poporului. 

Legile lui Pitagora stau la baza celor 12 table romane, deci, în ultimă 
instanță, a dreptului roman. 

I. Unele dintre legile sale se adresează chiar... legiuitorilor 
(conducătorilor): 

- Nu lăsaţi oamenilor de stat timpul să se deprindă cu puterea şi cu 
onorurile; 

- Supravegheaţi pe capii poporului; de la ei începe corupţia mulţimii;! 

- Stăpânitorilor prea ocupați cu dările: fructul stors nu mai e bun de nimic; 

- Nu daţi legi prea lungi”, poporul are vederea scurtă; 

- Nu-i vorbiţi poporului de drepturile ce le are. Nu îi daţi secretul puterii 
sale. Ce va face oare cu ea? 

- Legiuitor al unui popor necioplit şi greoi! Ai grijă să nu-l faci să-i sară 
țandăra vrând să-l mai ciopleşti; 

- Înainte de a fi legiuitor, deprinde meşteşugul de pietrar; poporul e 
asemenea unui morman de pietre neşlefuite; 

- Feriţi-vă de legi prea aspre. Un fruct prea acru sterpezeşte dinţii. Nu 
sterpeziţi dinţii poporului; 

- Cârmuitorule! Înainte de a-ţi îngădui o lovitură de stat, măsoară-i efectul! 

II. Și alte legi se referă la caracterizarea (uneori exagerată) a poporului, a 
mulțimii: 

- Mulțimea este aidoma frunzismului neastâmpărat al plopului; se mişcă fără 
încetare în bătaia vântului; 

- Teme-te de mulţime şi întuneric; 

- Nu încerca să ţii piept torentului mulţimii; lasă-l să treacă sau retrage-te; 

- Poporul e un monstru cu mai multe capete, o masă amorfă, bună numai să 
slujească de balast corabiei republicii; 

- Poporul nu are cuvânt; 

- Poporul se aseamănă cu purceii, care după ce termină de mâncat răstoarnă 
troaca; 

- Poporul sub monarhie e un vierme care se târăşte şi se lasă zdrobit, în 
republică e un urs care îi sufocă pe cei ce trebuie să-l îmblânzească; 

- Nu te încrede în tribunalul poporului căci acesta crede orice fără să vadă, 
te-ar condamna fără să audă. 

III. Unele din ideile sale sunt reflecţii care privesc viaţa, sensul şi filozofia 
acesteia: 

- Copilăria e vârsta slăbiciunii şi stârneşte mila. Tinereţea e vârsta puterii 
trupeşti şi a greşelilor. Bătrâneţea e vârsta neputinței şi a regretelor. Slăbiciunea, 
puterea şi neputinţa sunt materialele din care e plăsmuită viaţa omului;! 





1 După aproape 2000 de ani, Niccolo Machiavelli (1469-1527), om politic, scriitor şi istoric 
renascentist italian scria: „cu cât mai multă putere au oamenii, cu atât mai mult vor abuza de ea şi 
vor deveni mai obraznici”. 

2 Pitagora avea un respect deosebit faţă de lege: ea trebuie venerată şi iubită ca o mamă. 

- Virtuţile omului le numeri pe degete, greşelile pe firele de păr;? 

- Să nu ai prosteasca părere că prietenii tăi nu se pot lipsi de tine; 

- Tatăl va construi o casă pentru copiii săi, aceştia vor face un mormânt 
pentru tatăl lor. 

IV. Pitagora a pledat pentru nonviolenţă şi toleranţă în relaţiile dintre 
oameni: 

- la mâinile celui care te-a lovit, strânge-le cu blândeţe între ale tale şi 
spune-i „fratele meu, te deplâng căci toată mintea îţi stă în braţe!”; 

EI considera că în lumea noastră totul este doar amintirea a altceva. 

De aceea le spunea elevilor săi: „Nu vă voi învăţa nimic nou, vă voi face 
doar să vă readuceţi aminte”. 

V. Alte sfaturi ale sale le privesc pe femei: 

- Nu înălțaţi statui femeilor: nu trebuie să se arate în public, nici ele, nici 
imaginile lor; 

- Nu daţi voie caprelor să se apropie de măslini şi nici femeilor să intre în 
adunările publice; 

- Femei! Să aveţi din când în când pretenţia de a fi frumoase — vi se va ierta; 
să nu pretindeţi însă că aveţi minte; 

- Soţia adulteră să nu fie pedepsită cu tăierea nasului ca în Egipt, ci să fie 
închisă împreună cu complicele ei. 

VI. În domeniul oratoriei, Pitagora îndeamnă la acţiune, dar ponderat, 
măsurat: 

- Nu deschide gura dacă nu ai de spus ceva folositor; 

- Gura care ştie să păstreze o taină e o comoară; 

- Să-ţi placă mai mult elocvenţa naturală a lucrurilor decât retorica 
cuvintelor; 

- Cuvintele nu sunt decât umbra faptelor. Făptuieşte fără să vorbeşti dar nu 
vorbi niciodată fără să (făptuieşti) acţionezi. 

De asemenea, el îndemna la cumpătare în limbaj, în utilizarea cuvintelor: 

- În discursurile tale nu înveşmânta ideile mici cu cuvinte mari, pentru că nu 
faci bine statuii dându-i un piedestal mai bun decât ea; 

- Omule de stat! Lasă retorului vorbele încâlcite şi perifrazele. 

Pitagora relevă riscul vorbirii necontrolate: 

„Cuvintele sunt aidoma săgeţilor: fie că ating ori nu ţinta, odată ce le-ai 
aruncat, nu mai eşti stăpân pe ele. Fii arcaş prevăzător: nu trimite săgeți 





1 Cu mult mai târziu, dramaturgul irlandez George Bernard Shaw (1856-1950) scria: 
„Tinereţea este o perioadă minunată a vieţii, în care acumulăm greșelile pe care le numim 
experienţă”. 

2 Peste mai bine de 2000 de ani, Theodor Roosevelt (1858-1919), președinte al SUA (1901- 
1909) considera: „Omul care nu greșește este omul care nu face nimic”. 

dacă nu ştii dinainte cât de departe vor ajunge; chibzuieşte înainte de a spune 
o vorbă!”.| 


2. Antiphon -— orator şi profesor. 


Antiphon (480-411 î. Hr.), este primul dintre cei zece oratori antici 
enumeraţi de Plutarh” în „Vieţile celor zece oratori”. Are marele merit de a fi 
elaborat o formă organizată, un prototip pentru discursul judiciar. El împarte 
pledoaria în cinci segmente: exordiu, prokatasckeue (pregătirea auditoriului), 
naraţiunea, probele şi epilogul. Cea mai mare atenţie era acordată de către orator 
argumentaţiei, unele tipuri de argumente fiind împrumutate de la predecesori; a 
formulat argumente tip pentru a servi cauzelor celor mai diverse; a elaborat teoria 
verosimilului. De exemplu, conform acestei teorii este neverosimil ca victima să fi 
fost ucisă de un hoţ, căci nu a fost jefuită, şi nici de un companion de orgii pentru 
că l-ar fi văzut ceilalți etc., apoi, eliminând pe rând toate ipotezele, se ajungea la 
persoana culpabilă. 

Antifon spunea ca în exordiu (începutul pledoariei) să susţii că nu ai nici 
experienţa, nici talentul de a vorbi şi că acestea aparţin adversarului, din cauza 
căruia s-a pornit şi procesul; „să spui — învăţa el — că vorbeşti în interesul tuturor 
şi să lauzi dreptatea şi înțelepciunea judecătorilor”.* 

Opera lui Antiphon cuprinde manuale, discursuri şi tetralogii. Acestea din 
urmă sunt discursuri pe teme imaginare, structurate conform următoarelor 
momente: acuzarea, apărarea, replica acuzării şi replica apărării. După cum 
observăm, aceste părți coincid cu etapele desfăşurării proceselor din epocă. Se 
spune că Antiphon ar fi scris o Techne şi o culegere de exordii şi epiloguri. De la 
el ne-au rămas trei discursuri şi mai multe tetralogii”. 

Tucidide” îi face un portret sugestiv: „Antiphon a fost unul dintre fruntaşii 
atenieni care aveau mare putere să gândească şi să spună ceea ce gândise, dar care 
nu se prezenta de bună voie nici în faţa poporului şi nici în vre-o altă adunare, de 





1 Cu atât mai mult, persoanele publice, oameni politici trebuie să fie atenţi la ceea ce spun, 
să se controleze când fac afirmaţii. 

Un exemplu negativ în acest sens este cel al lui Adrian Cioroianu — fost ministru de externe, 
care a declarat, în calitatea oficială pe care o exercita, că cei ce ne fac de râs (rromi în Italia) ar 
trebui duşi în deşertul Sahara, puşi la muncile cele mai dure, încadraţi în batalioane disciplinare... 

A doua zi, a revenit public cu o declaraţie de scuze, dar, după ce „i-a ieşit porumbelul din 
gură” şi a zburat... (Ovidiu Nahoi, Cioroianu la final, în „Adevărul” din 6 noiembrie 2007, p. 2). 

2 Scriitor, istoric şi filozof grec (46-120). Reprezentant al Academiei platoniene. Autor al unei 
culegeri de 46 de biografii ale unor oameni de stat greci şi romani. 

3 Olivier Reboul, op. cit., p. 11. 

4 Tetralogiile sunt modele de discursuri juridice (pledoarii), elaborate în scop didactic, pentru 
pregătirea retorică a elevilor. Sunt avute în vedere, în acelaşi timp, atât discursurile acuzării, cât şi 
cele ale apărării. 

5 Istoric şi om politic atenian (460-396). Admirator şi sprijinitor al lui Pericle (490-429, om 
politic atenian sub conducerea căreia Atena atinge apogeul). Tucidide a scris „Istoria războiului 
peloponezian”, purtat între Sparta şi Atena (413-411). 

aceea era foarte bănuit de popor din pricina faimei dibăciei sale. Într-adevăr, el era 
singurul om în stare să ajute cu sfaturi pe cei care înfruntau dezbaterile atât în faţa 
judecății, cât şi, mai ales, în faţa poporului”. Antiphon era o „eminenţă cenuşie” a 
partidului aristocrat şi un foarte bun orator, care ştie să se disculpe cu măiestrie 
atunci când e cazul. Se presupune că adunase un material destul de vast — exordii 
şi peroraţii — pe care îl folosise la redactarea unor manuale de retorică şi a 
discursurilor. 

Inteligența şi diplomaţia sa se bazau pe o profundă cunoaştere a afectelor 
umane, a pasiunilor care îi mişcau sufleteşte pe concetăţenii săi. El este autorul 
primelor pledoarii scrise din istoria retoricii.! 


3. Contribuţia lui Corax şi a elevului său Tisias. 


Numele lui Corax şi ale elevului acestuia Tisias sunt legate de începuturile 
retoricii (judiciare), ca disciplină riguroasă. 

Căderea tiranilor, în special a lui Trasibul din Sicilia (465 î.Hr.), a fost 
urmată de numeroase procese de revendicare a unor proprietăţi imobiliare pe care 
şefii absoluţi ai polisurilor siciliene şi le însuşiseră. De aceea, s-a afirmat că 
retorica s-a născut din procesele de proprietate, dar la fel de bine se poate spune că 
ea s-a născut din libertate.? 

Corax şi Tisias au formulat îndreptare pe care părţile trebuiau să le respecte 
într-un litigiu: Cicero notează (în „Brutus”) că înainte de ce doi retori „nu se 
respecta nicio regulă, nicio metodă, dar se vorbea îngrijit şi cei mai mulţi îşi citeau 
discursul.” 

Corax era discipolul lui Empedocle; el a adunat într-o culegere regulile 
practice, însoțite de exemple necesare în practica judiciară; acestea au fost 
publicate de Tisias într-o lucrare intitulată „Techne retorike”. Era prezentată o 
schemă tip a planului discursului ce cuprindea, ca orientare, mai multe puncte: 
preambul, expoziţie, mărturii, indicii, probe, insinuaţie, elogiul, blamul. Fiecare 
punct din această schemă tip era însoţit de explicaţii privind câteva din cauzele 
existente atunci. 

În legătură cu cei doi retori, ni s-a transmis Dilema lui Corax* o poveste 
celebră (menţionăm că în greceşte corax înseamnă corb): 

„Un oarecare Tisias, auzind spunându-se că retorica este arta de a convinge 
s-a dus la Corax, pentru a se pregăti în această artă. Dar odată ce el nu a mai avut 





1 Pentru exemple, a se vedea Alexandru Ţiclea, Retorica, Ediţia a IV-a , revăzută şi 
adăugită, Editura Universul juridic, Bucureşti, 2012, p. 34-39. 

2 Olivier Reboul, op. cit., p. 9. 

3 Empedocle (490-430 î.Hr.), filozof, medic şi poet grec, este unul din primii învăţaţi cu 
preocupări în domeniul artei cuvântului. Despre el se cunoaşte că a jucat un rol de seamă în 
politica Agrigentului; a devenit şeful facțiunii populare, a abolit senatul, respingând tirania ce i se 
oferise şi a adoptat o constituţie democratică (Diogene Laertius. VIII, 63-66). 

4 Preluată din Olivier Reboul, op. cit., p. 10. 

nimic de învăţat, a vrut să îl frustreze pe profesorul său de banii promişi. Chemat 
în faţa judecătorilor, Tisias, se spune, a recurs la următoarea dilemă: Corax, ce ai 
promis să mă înveţi? — Arta de a convinge pe care tu ai vrut. — Fie, reluă Tisias: 
Sau m-ai învăţat această artă şi atunci suferă pentru că eu te conving să nu 
primeşti onorariul, sau tu nu m-ai învăţat şi atunci eu nu-ţi datorez nimic pentru că 
tu nu ţi-ai ţinut promisiunea. Dar Corax, se spune, a ripostat la rândul său printr-o 
altă dilemă: — Dacă tu reuşeşti să mă convingi să nu primesc nimic, va trebui să 
mă plăteşti, pentru că eu mi-am ţinut promisiunea şi te-am învăţat. Dacă tu, din 
contră, nu reuşeşti să mă convingi, trebuie să mai iei lecţii şi cu atât mai mult 
trebuie să mă plăteşti. În loc de verdict, judecătorii se mulţumiră să zică: „La un 
corb înţepcitor (răutăcios) un pui la fel” (sau mai pe româneşte, cum e turcul şi 
pistolul, ori ce naşte din pisică şoareci mănâncă). 


4. Sofiştii! şi lecţiile lor. 


Sofiştii sunt cei dintâi profesori autentici de retorică, responsabili, în mare 
parte, atât de erorile, cât şi de reuşitele acestei discipline. 

Termenul de sofist avea sensul de „învăţat, savant”.? Deosebit de cultivați, 
sofiştii cutreieră oraşele, dând lecţii tinerilor, cu plată, inițiindu-i în practica 
oratorică, esenţială pentru câştigarea puterii în cetate. 

Cea mai importantă contribuţie a sofiştilor la dezvoltarea retoricii ca 
disciplină constă în atotputernicia omului şi a judecății sale individuale asupra 
lumii. Pentru a-şi susține adevărul propriu, sofiştii îi pun la dispoziţie omului o 
tehnică a argumentării, o ştiinţă care va fi dedicată în întregime convingerii 
interlocutorului, auditoriului. 

Retorica devine, grație sofiştilor, un instrument de cunoaştere şi 
autocunoaştere interdisciplinar. 

În centrul preocupării lor se află omul, capacitatea sa de cunoaştere, pe care 
ei o consideră cu totul relativă şi nesigură. Argumentarea lor era deosebit de 
subtilă, căutând să asigure întotdeauna succesul, chiar dacă uneori, cauza apărată 
nu oferea prea multe posibilităţi de argumentare. 

Pentru sofist, lumea înconjurătoare nu are nici valoare în sine, ea nu există 
prin sine însăşi, ci numai în raport cu fiinţa umană care o percepe şi o judecă. De 
altfel, Protagoras unul dintre cei mai cunoscuţi sofişti, va spune: „omul este 
măsura tuturor lucrurilor”. 

O asemenea gândire conduce în mod firesc la agnosticism: din moment ce 
nimic nu mai e sigur, înseamnă că adevărul asupra originii şi esenței acestei lumi 
nu mai putea fi cunoscut. Dar nu numai atât; niciun adevăr nu poate fi accesibil 





1W.K.C. Guthrie, Sofiştii, (traducere de Mihai C. Udme, Editura Humanitas, Bucureşti, 1999). 

2 „Sophistes” adică „învăţător care formează spiritele” sau „profesor de înțelepciune”. El cuprinde 
atât pe cei care se ocupau cu ştiinţa, cât şi pe cei care predau retorica. Sofiştii au format curentul cultural 
cu aceeaşi denumire pe la mijlocul secolului V-IV î.Hr.; erau intelectuali cu vaste cunoştinţe. 

cunoaşterii umane, pentru că totul este doar aparenţă, impresie de moment a celui 
care percepe un fenomen. 

Lecţiile lor erau urmărite de tineri cu deosebit interes; sofiştii le vorbeau 
despre arta elocinţei, despre filozofia vieţii şi lupta politică. 

Aşadar, sofiştii sunt cei dintâi profesori de retorică, iar sfaturile lor erau 
căutate mai ales de cei tineri, care erau însetați de glorie, dorind să ajungă la 
conducerea cetăţii. Însă pentru a participa cu succes la viaţa politică nu e suficient 
să cunoşti filozofia, arta, literatura, astronomia, gramatica. Este indispensabilă 
capacitatea de a convinge, pe care numai retorica o poate dezvolta. 

Cei mai iluştrii dintre ei sunt: Protagoras din Abdera (485-411 î.Hr.), 
Gorgias din Leontinoi (485-380 î.Hr.) şi Prodicos din Keos (360-398 î.Hr.). 


4.1. Protagoras. 


Este cel mai important gânditor din mişcarea sofistă, prieten cu Pericle!, 
Euripide? şi Socrate”. Ideea fundamentală a concepţiei sale este concentrată în 
maxima: „Omul este măsura tuturor lucrurilor, a celor ce sunt, întrucât sunt şi a 
celor ce nu sunt, întrucât nu sunt”. Acuzat şi condamnat pentru impietate, 
Protagoras părăseşte Atena şi moare într-un naufragiu. El ar fi scris mai multe 
cărţi: Adevărul, Despre contraziceri, Despre zei. 

Teza potrivit căreia omul e măsura tuturor lucrurilor, constituie, în planul 
cunoaşterii expresia unui subiectivism şi în acelaşi timp, ea semnifică 
interdependenţa între subiect şi obiect. 

Omul consideră lumea în raport cu adevărul şi cu eroarea, criteriu just în 
evaluarea realităţii, pentru că înseamnă o autoreflecţie şi o conştientizare a sinelui. 
Este o teză de bază a umanismului ce recunoaşte că omul are capacitatea de a-şi 
făuri propria istorie. 

Platon a înţeles cuvintele sofistului în sensul că omul poate judeca toate 
problemele bazându-se pe propriul său intelect, dar discipolii filozofului, pornind 
de la ideea că „omul este măsura tuturor lucrurilor”, au ajuns la concluzia că el îşi 
poate justifica orice acţiune, îşi poate stabili o ierarhie de valori singulară, ceea ce 
poate duce la acreditarea amoralismului şi a egoismului. 

Dialectica lui Protagoras se sprijinea pe 2 teze: 

- în orice problemă există două puncte de vedere opuse; 

- putem face să triumfe teza mai slabă în detrimentul celei mai tari. 





1 Pericle (420-429 î.Hr.), om politic atenian, conducător al partidei democratice. Sub 
conducerea lui, democraţia greacă cunoaşte apogeul dezvoltării; Atena devine centrul economic, 
politic şi cultural al lumii greceşti. 

2 Euripide (480-406 î.Hr.), poet şi filozof grec. Alături de Eschil şi Sofocle, este considerat 
creator al tragediei clasice. 

3 Socrate (469-399 î.Hr.) a fost unul dintre cei mai de seamă filozofi greci. Cei mai importanţi 
discipoli ai săi au fost Platon şi Xenofon. 

Pe baza acestora se puteau descoperi argumente necesare pro şi contra, 
pentru că, neexistând un criteriu obiectiv care să ne ajute în descoperirea 
adevărului, tot efortul trebuie făcut pentru a demonstra că teza susţinută este mai 
verosimilă ca cea a adversarului. 

Cu prilejul redactării legilor oraşului sicilian Turia, Protagoras a enunțat un 
concept modern şi îndrăzneţ: „pedeapsa este un mijloc social preventiv de 
intimidare a potențialilor infractori şi nu unul de răzbunare împotriva 
făptuitorului.” 

Protagoras este un ateu, refuzând să discute existenţa zeilor din cauza unor 
obstacole insurmontabile: „în ceea ce-i priveşte pe zei, nu sunt în măsură să ştiu 
dacă există, căci multe ne împiedică să ştim, de pildă, faptul că nu ni se dezvăluie 
Şi scurtimea vieţii.” 

Această concepţie i-a atras condamnarea pentru impietate şi, după cum 
spuneam, şi-a găsit moartea încercând să scape de execuţie. 

Protagoras este considerat ca primul om de cultură care s-a ocupat de 
gramatică; este şi fondatorul euristicii — cea care a existat înaintea dialecticii. 


4.2. Gorgias. 


Gorgias din Leontinoi (485-380 î.Hr.) a fost profesorul marelui istoric 
Tucidide!; venerat în oraşul natal, unde s-au bătut monede cu chipul lui, Gorgias 
s-a stabilit spre sfârşitul vieţii la Atena, în care a trăit până la vârsta de 105 ani. A 
fost un mare filozof şi retor. Tezele gândirii sale sunt următoarele: 

- nu există nimic; 

- dacă ar exista ceva, nu ar putea fi cunoscut; 

- dacă ar exista şi ar putea fi cunoscut, cunoaşterea n-ar putea fi comunicată, 
deoarece cuvântul este un semn cu totul deosebit de lucrul pe care îl semnifică; 
aceeaşi reprezentare nu poate fi în două minţi diferite. 

EI ar fi scris o lucrare Despre natură şi mai multe discursuri printre care un 
Elogiu al Elenei. 

Gorgias apare în momentul constituirii prozei artistice. Pentru el retorica 
este menită să convingă, iar poezia să creeze iluzii, să determine instalarea unei 
stări ireale, miraculoase. Credinţa sa este că vorbele au o putere magică şi prin 
cuvânt pot fi stăpâniţi oamenii. 

Oratorul poate vorbi convingător despre orice, respectând concordanța 
dintre sens şi forma cuvântului, utilizând antiteza şi simetria. 

Retorul distinge trei tipuri de discursuri: 

- discursuri publice (elocinţa din tribunale şi din adunări); 

- dispute filozofice; 





1 Tucidide (460-396 î. Hr.), istoric şi om politic atenian, admirator şi sprijinitor al lui Pericle. A 
scris „Istoria războiului peleponesiac”. 

- discursuri ştiinţifice (pe subiecte din natură). 

Gorgias, ca şi ceilalți sofişti, nu se mulțumea să predea elevilor numai 
cunoştinţe generale despre elocință, ci căuta să le formeze gustul, să-i 
familiarizeze cu metode şi procedee valabile pentru toate tipurile de discurs, în 
scopul de a-i face capabili să susțină sau să combată la fel de bine aceeaşi teză. 

Momentul apariţiei lui Gorgias este cel în care proza prinde să se constituie, 
desprinzându-se de particularităţile prozatorilor ionieni şi ale tragicilor. 

Limba lui Gorgias este una deosebită de cea vorbită. Vocabularul lui abundă 
în termeni ŞI expresii poetice. 

Faţă de elocvenţa bărbătească a începuturilor, şcoala lui Gorgias putea fi 
considerată o corupătoare a bunelor tradiții. Este motivul pentru care Socrate s-a 
declarat adversarul unui asemenea mod de utilizare a tehnicii persuasive, punând 
mai presus de orice adevărul. 

S-a păstrat din discursurile lui Gorgias un exemplu nemuritor de elocinţă 
„Elogiul Elenei”, prototipul femeii fatale, casus belli, pentru greci. 

Cum poate fi ea iertată pentru nenorocirile pe care le-a provocat 
compatrioţilor săi?! 

Oratorul enumeră cauzele posibile ale răpirii produs prin forță sau prin 
persuasiune sau a căzut pradă dorinţei. 

În nici unul din aceste cazuri Elena nu a putut dispune în mod liber de 
voinţa ei. Insistând asupra răpirii cu ajutorul puterii de convingere datorate 
elocinţei, Gorgias face un adevărat elogiu al acestei arte: „discursul este un tiran 
atotputernic; cuvântul, un minuscul element material, complet invizibil, duce la 
desăvârşire operele divine; căci verbul poate face să înceteze teama, să risipească 
suferinţa, să trezească bucuria, să sporească mila.” 

Remarcăm, ca trăsături dominante ale gândirii sofiştilor, agnosticismul şi 
relativismul pragmatic. Dacă omul e măsura tuturor lucrurilor, înseamnă că 
fiecare posedă un adevăr al său şi toate sunt valabile, că toate valorile noastre 
estetice şi morale sunt nişte convenţii, fapt ce determină importanţa retoricii în 
stabilirea unei ierarhii axiologice. 

Dacă nimic nu există sau nu poate fi cunoscut ori comunicat, înseamnă că 
elocinţa este atotputernică, iar cuvântul nu se mai supune nici unei determinări 
exterioare. 

Acesta este legătura intimă între gândirea sofiştilor şi modul de abordare a 
retoricii, propriu acestora. 

Scopul acestei retorici nu este acela de a descoperii adevărul, ci de a domina 
cu ajutorul cuvântului, ea nu este destinată cunoaşterii, ci puterii. 





1 Este vorba de războiul troian. 

4.3. Prodicos. 


Prodicos din Keos (460-398 î.Hr.) a fost elevul lui Protagoras şi s-a bucurat 
de admiraţia lui Socrate. Ca sol, a făcut multe călătorii la Atena, ţinând cu aceste 
ocazii conferinţe care au avut mult succes printre intelectualii vremii. 

Cercetările sale se referă la domeniile fizicii, religiei şi moralei. El poate fi 
considerat fondatorul sinonimiei pentru că a studiat sensurile şi nuanțele de sens 
apropiate ale cuvintelor, lucru important în definirea termenilor şi semnificaţiilor 
acestora. 

Prodicos se considera „filozof al naturii şi sofist”, iar opinia sa era aceea că 
binele şi răul sunt relative: ceea ce e bine pentru unul nu este bine pentru celălalt 
ŞI viceversa. 

Ca şi Protagoras, Prodicos este ateu; el îi consideră pe zei simple denumiri 
pe care oamenii le dau unor elemente utile ale vieţii: „Demeter” pentru pâine, 
„Dionisos” pentru vin, „Poseidon” pentru apă, aşa încât, după opinia sa, zeii nu 
există. 

Prin urmare, teza „omul este măsura tuturor lucrurilor” este aplicată aici pe 
deplin, zeii nefiind altceva decât nişte creaţii ale imaginaţiei umane. Prodicos, ar fi 
scris un tratat Despre natură, care s-a pierdut. Dintr-o altă lucrare „Despre 
Heracles” a rămas un fragment, transcris de Xenofon în lucrarea Amintiri despre 
Socrate. 

Tânărul Heracles, lipsit de experienţa vieţii, este pus în faţa unei alegeri; el 
întâlneşte două femei, Virtutea şi Desfrâul, care încearcă să-l atragă fiecare pe 
drumul său. 

Deci, în spiritul concepţiei sofiştilor, Prodicos crede că omul poate să-şi 
aleagă singur destinul şi să-şi construiască propria istorie prin voinţa sa. 

Heracles ascultă argumentele celor două femei; în cele din urmă prevalează 
valorile morale, atât de dragi elenilor: „Fără muncă şi statornicie, zeii nu hărăzesc 
nimic frumos şi cinstit oamenilor... Dacă vrei ca toată Grecia să-ţi admire virtutea, 
trebuie să încerci să fii de folos întregii Grecii; dacă vrei ca pământul să-ţi dea cu 
hărnicie roadele sale, trebuie să-l munceşti”. 


5. Platon - viaţa şi opera sa. 


Platon (427-347 î.Hr.) a fost în primul rând un mare filozof şi gânditor al 
antichităţii şi doar într-o anumită măsură retor. Dar, ne oprim puţin asupra lui 
pentru „bogăția retorică” de care a dat dovadă în scrierile sale. 

Numele său adevărat era Aristocles, Platon fiind o poreclă, însemnând cel 
„lat”, „întins”, datorită aspectului său fizic. După tată se trăgea dintr-un rege, iar 

după mamă, se înrudea cu Solon!, unul din cei 7 înţelepţi ai Greciei şi mare 
legiuitor.? 

Căutând să deprindă măiestria cuvântului, Platon s-a îndreptat spre Socrate, 
înțeleptul atât de original, care trăia în mijlocul cetăţii „vorbind unora şi altora, 
întrebându-i, punându-i în încurcătură, trezindu-le neliniştea şi nesiguranța”. 

EI era expresia cea mai desăvârşită a acestei arte, pe care o folosea în scop 
pedagogic şi purificator totodată, pentru aflarea drumului spre virtute şi 
înţelepciune. 

Se spune că la vârsta de 20 de ani, când l-a cunoscut pe Socrate, Platon, 
uimit de arta discuţiei, a controversei pe care o stăpânea acesta, şi-a ars toate 
producţiile literare anterioare şi nu şi-a mai părăsit maestrul până la moartea 
acestuia. Prin arta dialogului, printr-un ansamblu de procedee logice, îndeosebi 
prin inducţie, Socrate s-a străduit să definească o serie de concepte de bază ale 
istoriei culturii, cum ar fi Binele, Frumosul, Adevărul etc. Geniile acestor doi 
filozofi — de la primul nu ne-a rămas nimic scris, în schimb de la Platon s-a 
păstrat întreaga operă, care prezintă şi ideile filozofice ale lui Socrate, aflat mereu 
în prim planul dialogurilor platoniciene —, geniile lor, spuneam, s-au împletit atât 
de strâns încât, toată ascuţimea critică a câtorva veacuri de analiză filozofică, plus 
erudiţia şi sensibilitatea de interpretare a filozofilor din veacul al XIX-lea nu au 
fost în stare să le despartă. 

Când Socrate a murit, Platon avea douăzeci şi opt de ani. El pleacă din 
Atena, poate şi din teama de a nu fi urmărit şi lovit ca discipol al celui care fusese 
osândit să bea cucută. A călătorit prin lume 12 ani. La Megara l-a întâlnit pe 
Euclid, filozoful, alt discipol al lui Socrate (care a trăit între 450-380 î.Hr.). 

Călătoreşte în Egipt pentru a se iniția în vechea înţelepciune a preoţilor 
egipteni. 

La patruzeci de ani se întoarce la Atena, cumpără un teren în grădinile lui 
Akademos, unde întemeiază viitoarea „Academie”. Din câte ştim, şcoala avea săli 
de cursuri, bibliotecă, un templu consacrat muzelor (museion), locuinţe (un 
adevărat campus universitar). 

La această Academie se preda şi retorica (de către discipolul lui Platon, 
Aristotel). 

Se pare că opera (scrisă) a lui Platon ni s-a transmis în întregime. Cu 
excepţia volumului de Definiții şi celor treisprezece Scrisori, opera sa este 
alcătuită din Dialoguri. 

Acestea sunt grupate în trei categorii: 





1 Om de stat atenian (640-558). 

2 A se vedea pentru amănunte, Constantin Noica, Viaţa lui Platon, în Platon, Euthyphron, 
Apărarea lui Socrate, Criton, Editura Humanitas, Bucureşti, 1997, p. 11-41; Leon Robin, Platon, 
(traducere de Lucia Magdalena Dumitru, Editura Teora, Bucureşti, p. 9-49). 

I. Dialoguri de tinereţe: Hippias Minor, Hippias Maior, Protagoras, 
Apărarea lui Socrate, Criton, Alcibiade, Charmide, Laches, Lysis, Euthyphron, 
Gorgias (sau despre retorică); 

II. Dialoguri de maturitate: Menexen, Menon, Euthidem, Crathyl, Banchetul, 
Phaidon, Statul, Republica, Phaidros; 

III. Dialoguri de bătrâneţe: Parmenide, Theetet, Sofistul, Politicul, Omul 
politic, Timaios, Critias, Philebos, Legile. 

Aceste trei categorii de dialoguri sunt tot atâtea etape în evoluţia filozofiei 
lui Platon. Pentru marele filozof, lumea perceptibilă este într-o continuă 
schimbare şi de aceea asupra ei nu putem avea decât o opinie, o părere, care este 
subiectivă, bazată pe senzaţii şi percepții. 

Dincolo de această lume iluzorie, trecătoare, există o altă lume, a ideilor — 
spune Platon —, eternă şi imuabilă, ce constituie adevărata existenţă. Ideile 
întruchipează perfecțiunea, veşnic aceeaşi, iar lucrurile nu sunt decât copii ale 
ideilor. Aceste idei se află în suflet, care fiind etern, la rândul său, ca şi ideile, îşi 
aduce aminte de ele, cunoaşterea nefiind altceva decât o reminiscență, o 
reamintire a ideilor primordiale. 

Ideile sunt modele, prototipuri eterne ale unor concepte abstracte. În ierarhia 
ideilor, primul loc îl ocupă ideea de Bine, care înalță sufletul. După Platon e mai 
bine să înduri o nedreptate decât să o faci. Răul şi nedreptatea sunt boli pentru 
suflet, iar scopul filozofiei este tocmai de a-l conduce pe om în lumea ideilor. 

Societatea perfectă, imaginată de Platon (în Republica!) trebuie să aibă în 
vârful piramidei sociale pe filozofi, apoi militarii şi, în sfârşit, la bază, pe cei ce 
muncesc.? 


5.1. Atitudinea lui Platon faţa de retorică. 


Platon accepta retorica! Era un curent căreia nu i se putea opune nimeni; era 
o realitate şi o necesitate. Dar, o făcea cu rezerve şi cu amendamente. 

Pentru Platon retorica nu este o ştiinţă, deoarece operează cu verosimilul, cu 
plauzibilul şi probabilul. 

Un punct în defavoarea retoricii îl constituia pretenţia de a asigura succesul 
oricărei teze, indiferent de dreptate şi adevăr. Retorii contraargumentau spunând 
că nu există o dreptate absolută, ci numai cea care se obţine, iar susţinerea în mod 
succesiv a unei poziţii pro şi contra în aceeaşi cauză avea rolul de a descoperi care 
sunt argumentele adversarului, spre a-l putea învinge mai uşor. 

Oratorul, pentru a avea succes, trebuie să fie pregătit: 





! A se vedea Platon, Republica (traducere de Dumitru Vanghelis), Editura Antet, Bucureşti. 
2 Departe de a fi un pesimist sau scepiic, Platon a notat: „Cu cât gândesc mai mult, cu atât 
mă întreb mai tare dacă-mi folosește la ceva”. 

„Până când oratorul nu cunoaşte adevărul despre fiecare lucru spus sau scris 
de el; până când nu este în stare să definească, în el însuşi, întregul obiect al 
expunerii sale şi apoi, odată astfel definit, să-l subdividă în speciile sale, sfârşind 
cu cea indivizibilă; până când, datorită unei analize, întemeiată pe aceeaşi metodă, 
a naturii sufletului, el nu ajunge să descopere specia care corespunde fiecărei 
naturi; până când nu statorniceşte şi nu organizează cuvântarea în funcție de asta, 
adică adresând unui suflet pestriţ vorbiri pestriţe, în care se armonizează toate 
modurile, iar unui suflet cu alcătuire simplă vorbiri cu alcătuire simplă — până 
atunci el nu va reuşi, nici pentru a da învăţătură, nici pentru a convinge, să 
mânuiască genul orator cu toată arta pe care o presupune natura acestuia.”! 


6. Activitatea şi opera lui Aristotel.? 


Aristotel, denumit şi Stagiritul”, după oraşul natal în care s-a născut, Stagir 
(colonie grecească în inima Traciei), a trăit între anii 384-322 î.Hr. 

Este considerat mintea enciclopedică a antichităţii; a sintetizat în opera sa 
ansamblul cunoştinţelor filozofice şi ştiinţifice dobândite de antichitatea greacă 
până la el. A pus bazele multor discipline noi: logica, psihologia, etica, politica, 
estetica, zoologia. 

Elev şi discipol al lui Platon a studiat şi a fost profesor la Academia acestuia 
vreme de 20 de ani unde a predat chiar Retorica. 

EI însuşi fondează o şcoală un gimnaziu (liceu), care să concureze cu Aca- 
demia lui Platon. Lecţiile le preda nu stând la catedră, ci plimbându-se cu 
învățăceii prin campus. De aici denumirea metodei sale de predare — peripatetica 
(a plimbare). 

Se pare că şcoala sa a fost sprijinită material de Alexandru Macedon, având 
în vedere că acesta, în timpul tinereţii sale a beneficiat de învăţătura marelui 
gânditor grec. 

Aristotel a fost mai întâi om de ştiinţă şi apoi filozof. EI a fost primul care a 
încercat să clasifice speciile animale, împărțindu-le în „vertebrate” şi 
„nevertebrate”, să schiţeze a teorie a genezei şi să instruiască trăsăturile de 
caracter ereditare; a răspuns la problemele filozofice ale sufletului prin cele 
anatomice ale trupului.“ 

În timp ce la Platon realitatea era umbra unor principii absolute, a ideilor eterne, 
Aristotel considera că realitatea este întruchipată în lucrurile existente deja în mod 





1 Ibidem, p. 143. 

2 A se vedea Philippe Malaurie, Antologia gândirii juridice (traducere Doina Jela — Despois), 
Editura Humanitas Bucureşti, 1996, p. 32-37; Indro Montanelli, /storia Grecilor (traducere George 
Miciacio), Editura Artemis, Bucureşti, 1996, p. 174-278. 

3 Stagiritul este, ca figură de stil, metonimie de loc. 

4 Indro Montanelli, op. cit., p. 277. 

individual. N-are rost să dublăm această realitate, presupunând că există alta deasupra 
e, alcătuită din tipare eterne. Esenţa este în lucruri, universalul nu există alături şi 
separat de lumea contingentă. Meritul lui constă şi în fixarea anumitor concepte 
filozofice: materie, formă, act, substanţă; acesta din urmă fiind individuală (o statuie, 
de exemplu), ea e alcătuită din materie (aramă) şi formă (chipul sculptat de artist). 

Artistotel este întemeietorul ştiinţei logicii; el a dat gândirii ştiinţifice o metodă: 
silogismul, un instrument indispensabil în demersul rațional, mai precis al 
raționamentelor prin care gândirea umană poate ajunge la adevărata natură a 
lucrurilor. 

În ceea ce priveşte sufletul omului, acesta este o „entelehie”, un act al 
corpului. La naştere, el este ca o tabula rasa în care se imprimă apoi experienţa 
Vieţii. 

Aristotel studiază omul ca zoon politikon, ca animal politic, prezenţa sa în 
activitatea politică fiind caracterizată de morală, iar scopul acestei activităţi fiind 
fericirea individuală şi socială.! 

Orice activitate — spunea Aristotel — are un scop. Dar scopul care trebuie 
urmărit este binele pentru că numai el procură fericirea. Supremul bine este 
exercitarea rațiunii, ceea ce înseamnă practicarea ştiinţei, artei, prudenţei, 
înţelepciunii, prieteniei. Toate valorile sunt întrupate într-una singură: virtutea. 

În concepţia sa, dreptul este o virtute care aduce fericirea şi armonia; el 
permite omului să realizeze ceea ce există mai raţional în el şi deci mai omenesc; 
legea tinde să-i facă pe oameni mai buni.? 

Aristotel are un mare respect pentru legi. Datorită lor, grecii sunt oameni 
civilizaţi, se supun unui principiu de ordine şi libertate şi nu sunt expuşi 
arbitrariului şi despotismului barbar. Domnia legii este superioară şi trebuie să 
înlocuiască regimul demagogilor.* 

Aristotel mai afirma că sunt trei forme de guvernare care prezintă riscul unei 
degenerări: monarhia în tiranie, aristocrația în oligarhie, democraţia în demagogie. 
Cea mai bună formă de guvernare este cea care se adaptează condiţiilor istorice 
respective şi firii oamenilor." 





1 De reţinut sunt următoarele idei ale lui Aristotel: 

- „Pentru a fi un bun conducător trebuie ă fi fost mai întâi condus”; 

- „Critica este un lucru bun pe care poţi să-l eviţi, nespunând nimic, nefăcând nimic și nefiind 
nimic”; 

Dar, „să nu faci nimic e tare greu. Nu ştii niciodată când ai terminat” (Leslie Nielsen). 

2 Philippe Malaurie, op. cit., p. 34. 

3 Ibidem, p. 36. 

4 Una din afirmaţiile celebre ale lui Aristotel este: „Mulţumesc zeilor că m-am născut grec şi 
nu barbar, liber şi nu sclav, bărbat şi nu femeie”. 

Concepții asemănătoare privind superioritatea bărbatului asupra femeii, caracteristice nu 
numai antichităţii, au şi alţi gânditori. Xenofon de pildă, spunea că „femeia trebuie să vadă cât mai 
puţin, să audă cât mai puţin, să pună cât mai puţine întrebări, să aibă grijă de casă şi să dea 
ascultare soţului”, iar Sofocle considera că: „podoaba cea mai de preţ a femeii este să tacă, iar 

Cele mai importante opere ale lui Aristotel sunt: Organon, Retorica! 


(publicată, se pare, în anul 338 î.Hr.), Poetica, Etica nicomahică, Despre suflet. 

EI subliniază că în timp ce dialectica este tehnica discuţiilor, un îndreptar în 
arta conversaţiei şi a argumentării, retorica este tehnica discursurilor (fechne ton 
logon). În acest fel, ea poate fi considerată o ramură a dialecticii, fiindcă 
amândouă urmăresc să obţină prin cuvântare o convingere (pithanon), să 
persuadeze auditoriul, fiecare însă cu mijloace proprii. 

Dialectica apelează la silogism şi inducţie, retorica la pasiunile auditoriului, 
spune Aristotel. Scopul său este să extindă cercetarea în domeniul opinabilului — 
valori, credinţe, aparenţe, verosimil. 

În concepția sa, „genurile retoricii sunt în număr de trei, atâtea câte sunt, de 
altfel, şi clasele de auditori ai discursurilor. Căci discursul este format din trei 
elemente, şi anume: cel care vorbeşte, subiectul despre care el vorbeşte şi cel 
căruia el îi vorbeşte, iar scopul se referă la acesta din urmă, adică auditorul. Or, 
trebuie că auditorul este sau un spectator, sau un judecător, şi că judecătorul se 
pronunţă fie asupra faptelor petrecute, fie asupra faptelor viitoare. Pe de o parte, 
cel care se pronunţă asupra faptelor viitoare este, de exemplu, membrul Adunării, 
pe de altă parte, cel care se pronunţă asupra faptelor petrecute este, de exemplu, 
judecătorul, în sfârşit, cel care se pronunţă asupra valorii unui fapt sau a unei 
persoane este spectatorul, încât reiese cu necesitate că sunt trei genuri de 
discursuri oratorice: deliberativ, judiciar, demonstrativ. 

Deliberării îi este proprie când susținerea, când combaterea; căci 
întotdeauna cei care deliberează în vederea unui interes particular şi cei care 
adresează o cuvântare în vederea unui interes comun fac unul sau altul din aceste 
două lucruri. De cauza judiciară ţine, pe de o parte, acuzaţia, pe de altă parte, 
apărarea; iar părţile în cauză îndeplinesc în mod necesar oricare din aceste două 
roluri. În sfârşit, genului demonstrativ îi este propriu, pe de o parte, elogiul, pe de 
altă parte, blamul. Perioadele de timp proprii fiecăruia dintre aceste genuri sunt: 
pentru cel care deliberează, viitorul, căci vorbitorul deliberează asupra unor fapte 
eventuale, fie că le susține, fie că le combate; pentru cel care pledează, trecutul, 
căci întotdeauna în legătură cu fapte petrecute pe de o parte acuză, iar pe de altă 





viaţa unui bărbat valorează mai mult ca viaţa a o mie de femei”. 

Pitagora mergea chiar mai departe: „există un principiu bun, care a creat ordinea, lumina şi 
bărbatul; există şi un principiu rău, care a creat haosul, tenebrele şi femeia”. 

Chiar şi mai târziu, Sf. Augustin nota: „Trupul unui bărbat e superior trupului unei femei în 
aceeaşi măsură în care sufletul e superior trupului”. 

Sf. Augustin a trăit între anii 345-430. A fost caracterizat: „bărbat plin de elocvenţă şi foarte 
învăţat” (vir elegentissimus el doctissimus), un geniu în slujba credinţei şi un sfânt”, „un scriitor de 
geniu”, „Doctor al harului”, „Doctor al smereniei şi al rugăciunii” etc. (Bernard Sese, Sfântul 
Augustin, Editura Humanitas, Bucureşti, 1996, p. 7-8). 

! A se vedea Aristotel, Retorica (traducere, studiu introductiv şi index, de Maria Cristina 
Andrieş; note comentarii de Ştefan-Sebastian Matei), Editura Iri, Bucureşti, 2004. 

2 Ibidem, p. 101-103. 

parte apără; în sfârşit, pentru genul demonstrativ — prezentul, căci în privinţa 
unor fapte actuale laudă sau blamează toţi vorbitorii, adesea, însă, ei folosesc mai 
mult faptele trecute, evocându-le, şi faptele viitoare, presupunându-le. 

Pe de altă parte, scopul oricărui discurs este obținerea credibilităţii, deoarece 
oratorul trebuie să fie „demn de încredere". Obţinerea credibilităţii este cheia 
oricărei acțiuni practice, iar caracterul, patosul şi discursul sunt cele trei elemente 
necesare pentru a obține convingerea. Un orator persuasiv trebuie să fie în primul 
rând credibil din punct de vedere etic; trebuie apoi să mişte (movere) afectiv 
auditorul, iar în al treilea rând, pentru a nu cădea în demagogie ieftină, trebuie să 
argumenteze şi să convingă rațional. 

Aristotel dă retoricii o definiţie mai adecvată, deşi mai modestă: ea nu mai 
este „arta de a convinge pe oricine”, ci arta „de a descoperi tot ceea ce într-un caz 
dat conţine un potențial persuasiv”. 

Face apoi o raportare la medicină care nu conduce la vindecare în mod 
sigur, ci îi oferă doar bolnavului şansa de a se vindeca. 

Obiectul retoricii este convingerea auditoriului pornind de la fapte 
verosimile. 

Apoi retorica e necesară pentru că adevărul şi dreptatea au mai multă forță 
naturală decât contrariile lor. Ar fi o greşeală de neiertat din partea avocatului să 
nu fie în stare să le asigure triumful. 

Marele profesor este de părere că mijloacele de sensibilizare ale auditorului, 
cum sunt capatio bene volentiae şi chiar seducția prin forma artistică a 
discursului, nu sunt decât „necesare” şi nu „onorabile”. În partea a III-a a lucrării 
sale există un pasaj semnificativ pentru destinul Retoricii. „În justiţie n-ar trebui 
să recurgem decât la fapte şi probe evidente pentru a obține decizia judecătorului, 
dar din cauza imperfecţiei morale a acestuia, mijloacele retorice devin un rău 
necesar”. 

Aristotel spunea că retorica trebuie să se sprijine pe psihologie: „câte feluri 
de suflete, atâtea feluri de discursuri trebuie să existe şi oratorul trebuie să ştie la 
ce oameni se va potrivi un anumit fel de discurs. Psihologia oratorului îl va învăţa 
să discearnă cazul în care va trebui să vorbească sau să tacă, să fie concis, 
vehement sau înduioşător”. 

Meritul lui Aristotel este că i-a dat retoricii un sistem coerent de gândire. 
Retorica presupune un studiu logic, o argumentare temeinică, cunoaşterea 
psihologiei şi a caracterelor, o stilistică, toate legate între ele prin reflexia 
filozofică. Tocmai această reflecţie permite să integrăm retorica în sistemul de 
cunoştinţe, adică în 

7. Demostene. 


Demostene, care a trăit în aceeaşi perioadă cu Aristotel (384-322 î.Hr.), a 
fost cel mai mare orator al Greciei antice şi unul din cei mai de seamă oratori ai 
tuturor timpurilor. Dar, spre deosebire de Aristotel, care a trăit în preajma lui Filip 
al II-lea, regele Macedoniei şi al fiului acestuia, Alexandru cel Mare, căruia i-a 
fost profesor, Demostene s-a ridicat cu deosebită energie împotriva acestora, 
mobilizând poporul atenian contra agresorilor macedoneni. 

EI s-a născut în demosul Paiania din Atica, fiind fiul unui bogat armurier. 
Tatăl său moare când el are 7 ani şi rămâne în grija unor tutori care îi vor fura 
averea. 

Studiază la Academia lui Platon şi ia lecţii de la Euclid din Megara.! Pentru 
a-l da în judecată pe tutori, să-şi recupereze bunurile, se pregăteşte trei ani cu 
oratorul /saios, reputat pentru cunoaşterea dreptului şi pentru succesele lui 
Juridice. 

Cariera politică a lui Demostene a fost strălucită, dar totodată sinuoasă. Ea 
este marcată permanent de eforturile grecilor de a face față amenințărilor 
macedonenilor. În prima perioadă a activităţii sale politice (351-340 î.Hr.), în 
calitate de şef al opoziţiei, combate partidul aflat la putere şi se străduieşte să-i 
mobilizeze pe greci împotriva lui Filip. Din această perioadă datează marile 
discursuri politice, Filipicele (Philippikos) şi Olintienale (Olynthiokoi). 

În cea de-a doua perioadă (340-338 î.Hr.), ca şef al partidului aflat la putere 
pregăteşte lupa împotriva lui Filip. Timp de paisprezece ani Filip nu putut să facă 
un pas fără a se găsi în faţa lui Demostene. Proiectele lui abia concepute, erau 
denunţate Greciei de la tribuna politică de marele patriot atenian.” 

În perioada următoare, după lupta de la Cheroneea (388 î.Hr.) unde alianţa 
tebano-ateniană este înfrântă, Demostene, învins, se ocupă în special cu 
combaterea atacurilor adversarilor săi (în special a lui Eschine). Acuzat de 
corupţie şi condamnat la o amendă peste puterile lui este obligat să se exileze. 
Revine în Atena, fiind chemat printr-un decret al poporului şi reîntoarcerea lui 
este un adevărat triumf (323 î.Hr.). Însă, în anul următor (322 î.Hr.) armata 
ateniană a fost zdrobită la Crannon, de succesorul lui Alexandru cel Mare, 
Antipatros, şi toată Atica căzu în mâinile macedonenilor. Demostene urmărit de 
învingători, s-a refugiat în insula Calauria, adăpostindu-se în templul lui 
Poseidon, unde se sinucide” (avea 62 de ani). 





1 Gheorghe Adamescu, Curs de retorică, Editura Librăriei „Steinberg”, Bucureşti, 1899, 
p. 161. 

2 Ibidem, p. 162. 

3 Andrei Marin, Biografia lui Demostene, în Demostene, Eschine, Licurg, pagini alese din 
oratorii greci, Editura pentru literatură, 1969, p. 7-8. 

După moartea lui, în Grecia îngenuncheată, elocvenţa a început să lânce- 
zească, ceea ce l-a determinat pe Cicero să remarce că ulterior în Grecia n-a mai 
fost nici un orator demn de acest nume. 

Demostene reprezintă un exemplu grăitor că oratoria se dobândeşte prin 
muncă, şi ea nu este numai un dar natural. La început nu a avut succes; de la 
tribuna politică a fost respins cu huiduieli în două rânduri!. Ca să ajungă orator a 
făcut eforturi supraomeneşti, care au rămas exemple peste veacuri. Plutarh, 
marele istoric, povesteşte că pentru a-şi corija defectele de vorbire lua pietricele în 
gură; pentru a elimina ticul nervos de ridicare a umărului, îşi agăța o sabie de gât, 
care îl înţepa la orice atingere; pentru că vorbea încet şi pentru a se obişnui cu 
zgomotul mulțimii, îşi declama discursurile pe malul mării; pentru a putea studia 
în linişte se ascundea într-o peşteră; pe Tucidide, vechiul istoric l-a studiat până la 
epuizare. Şi la 25 de ani şi-a încercat din nou puterile, acum a avut succes. De aici 
încolo avea să triumfe întotdeauna în faţa altor oratori şi va deveni unul din cei 
mai mari oratori ai lumii. 

Discursurile lui nu erau un joc de figuri de stil, o broderie de argumente şi 
contraargumente, dar cuvintele lui aveau forță şi vehemenţă, erau impetuoase, 
demne. ÎL caracteriza o mare energie în gândire care reuşea să încălzească inimile 
şi să mobilizeze la acţiune. Îşi pregătea auditoriul cu o frază sau două şi apoi ataca 
în plin subiectul care îl preocupa. 

Prin discursurile politice, cele trei „filipice” (de la Filip) şi tot atâtea 
„Olintiene” (de la Olint) — cetate grecească, ca şi cel asupra situaţiei din Chersones 
(o altă cetate grecească), Demostene dorea să trezească un popor celebru la rândul 
său, pentru spiritul său de dreptate, umanism, de cultură, dar care începuse să 
degenereze. Marele orator încearcă să conştientizeze atenienii împotriva 
indolenţei şi venalităţii;, el le reproşa că pactizau cu duşmanul, că îşi trădează 
patria. (Timp de 14 ani Demostene s-a opus macedonenilor).? 

Demostene a fost nu numai un mare orator şi conducător politic, ci şi un 
jurist de seamă al Atenei. S-au păstrat patru discursuri judiciare: Împotriva legii 
lui Leptines, Împotriva lui Midias, Asupra ambasadei necredincioase şi Pentru 
coroană. 





1 Gheorghe Adamescu, op. cit., p. 161. 
2 A se vedea Alexandru Ţiclea, Retorica, Editura Universul Juridic, Bucureşti, 2012, p.54-56. 
3 Idem, p.56-58. 

8. Cicero. 


Marcus Tullius Cicero ! (106-43 î.Hr.) a fost cel mai de seamă orator al 
Romei antice şi chiar al lumii, un titan al promovării şi afirmării retoricii. Niciun 
studiu în materie nu poate face abstracţie de activitatea şi opera sa.? 

A studiat cu pasiune filozofia, istoria şi dreptul, inclusiv în şcolile din Atena 
şi Insula Rhodos, cu cei mai renumiţi profesori şi jurisconsulți ai vremii. S-a 
îngrijit de vocea şi dicţia sa, şi-a cultivat limbajul şi gestica cu scopul de a deveni 
avocat, orator şi om politic renumit. A reuşit cu prisosinţă. 

Se povesteşte că în insula Rhodos, unde a studiat retorica cu Apollonius, 
Cicero a susţinut un discurs cu o măiestrie ieşită din comun. Toţi cei prezenţi au 
aplaudat cu căldură şi l-au felicitat pe tânărul orator, cu excepția lui Molon, şeful 
şcolii, care rămăsese trist şi gânditor. La nedumerirea lui Cicero, grecul a explicat: 
„de aici încolo, patriei mele nu îi mai rămâne decât avantajul de a şti că tu ai luat 
elocvenţa şi ai dus-o la Roma”.* 

După doi ani s-a întors acasă, aşa cum mărturiseşte, aproape transformat, 
căci marea încordare a vocii 1 se potolise, vorbirea nu mai era înfierbântată, 
plămânii 1 se întăriseră şi căpătase robusteţe fizică. 

A urmat o carieră strălucită de avocat şi om politic, devenind cel mai mare 
orator al antichităţii, un gigant care continuă şi azi să influenţeze cultura 
umanităţii. 

Cicero a lăsat posterităţii o operă imensă“, cuprinzând discursuri, tratate (De 
oratore, Brutus, Orator) şi lucrări mai mici de retorică: Partitiones oratoriae 
(Despre părţile discursului), De optimo genere oratorum (Despre cel mai bun fel 
de elocinţă), Topica (Locurile comune); opere filozofice: Horensius, De finibus 
bonorum et malorum (Definiri ale răului şi binelui în sine), Tusculanae 
disputationes (discuţii de la Tusculanum), De natura deorum (Despre natura 
zeilor); opere politice: De republica, De legibus (Despre legi), De oficiis (Despre 
îndatoriri), precum şi o bogată corespondenţă, din care s-au păstrat 16 cărți de 
scrisori, cele mai multe destinate prietenului său Atticus.5 Cicero rămâne primul 
prozator latin şi nimeni nu a depăşit niciodată bogăţia, puritatea, eleganța şi 
armonia stilului său. Discursurile lui sunt modele de justeţe şi precizie, de 
naturaleţe şi vivacitate, încărcate câteodată de patetic sau de ironie fină. lar 





1 Ca orice cetăţean roman, Cicero purta 3 nume (tria nomina): un prenume (praenomen), 
adică Marcus, un nume de gintă ori gentiliciu (nomen gentile sau gentilicum), adică Tullius şi un 
supranume ori poreclă (cognomen). Intr-adevăr, Cicero înseamnă mazăre (în latineşte) şi vine de la 
un bunic. 

2 A se vedea G. Guţu, Viaţa şi opera lui Cicero, Opere alese, în Cicero, Editura Univers, 
Bucureşti, 1973, p. 5-63. 

3 Pierre Larousse, Grand dictionnaire universel, tome quatrieme, Paris, p. 278. 

+ A se vedea Horia C. Matei, op. cit., p. 136. 

5 A se vedea Marcus Tullius Cicero, Epistolae ad Atticum (scrisori către Atticus), versiune 
românească de prof. Constantin Popescu Mehedinţi, Colecţia „Ovidium” 1979. 

lucrările sale filozofice sunt monumente istorice şi în acelaşi timp, modele de 
elocinţă.! 

Nu a fost domeniu al culturii de care Cicero să nu se fi ocupat. De aceea, el 
a fost considerat cel mai cultivat dintre romani. 

Tocmai bogăţia acestei culturi i-a hrănit elocvenţa înnăscută şi l-a propulsat 
în fruntea marilor oratori. 

Cicero a fost admirat şi apreciat chiar de marile personalităţi cu care a fost 
contemporan. 

Octavian Augustus, cel proclamat primul împărat al Romei? după căderea 
republicii, deşi acceptase ca Cicero să fie trecut pe lista proscrişilor şi ucis de 
Marcus Antonius, îl considera un mare om de cultură care şi-a iubit sincer patria; 
om de stat, orator şi un strălucit scriitor. De altfel, Augustus a regretat pierderea 
lui Cicero. Poate ca o reparaţie l-a numit pe Quintus, fiul oratorului, augur apoi 
consul şi, în sfârşit, i-a încredinţat Syria ca proconsul. 

Plinius cel Tânăr“ dorea să-l egaleze în „lucrări”, iar Seneca” îşi îndemna 
elevii să-l citească pe Cicero. Quntilian spunea că Cicero nu este numele unui om, 
ci numele elocvenţei. Cine ajunge să-l admire, acela să ştie că a reuşit în arta 
vorbirii. 

Cicero începe o carieră strălucită de avocat cu puţin timp înaintea împlinirii 
vârstei de 25 de ani. 

Primul său discurs judiciar care s-a păstrat, rostit în anul 81, este Pro 
Ouinctio (în apărarea lui Quinctius).5 

Cel mai important proces, în care Cicero s-a situat pe poziţia acuzatorului, 
este cel al lui Verres (în anul 70 î.Hr.), care l-a consacrat definitiv ca cel mai mare 
avocat al Romei antice.” 

Ca om politic, Cicero, în activitatea sa de pretor şi mai ales consul, a rostit 
importante discursuri politice. Cele mai cunoscute dintre ele sunt Catilinarele şi 
Filipicele.5 

Cicero considera elocvenţa arta supremă: „Nimic — spune el — în „De 
oratorie” prin intermediul lui Crassus — nu mi se pare mai încântător decât să 
captivezi prin puterea cuvântului atenția unei adunări, să încânți mintea 





! Pierre Larousse, op. cit., p. 278. 

2 Între anii 27 î.Hr. — 14 î.Hr. Nepot şi fiu adoptiv al lui lulius Cezar. 

3 Mircea Duculescu, Octavianus Augustus, Editura Ştiinţifică şi Enciclopedică, Bucureşti, 
1985, p. 170. 

4 Om politic şi scriitor roman (62-113). Nepot al lui Plinius cel Bătrân (24-79), istoric, filozof şi 
literat roman. 

5 Lucius Annaeus Seneca (55 î.Hr. — 41 d.Hr.) numit Retorul, scriitor latin. A publicat 
Culegeri de exerciţii retorice („Declamaţii”, „Controverse”). 

6 A se vedea Alexandru Ţiclea, op.cit., p.59-61. 

7G. Guţu, op. cit., p. 151-159. 

8 A se vedea Alexandru Ţiclea, op.cit., p.63-69. 

ascultătorilor, şi să le determini voinţele într-un sens sau altul.! Aceasta este prin 
excelenţă arta care a înflorit întotdeauna la orice popor liber, mai ales în statele 
aşezate şi paşnice. Căci ce poate fi mai minunat decât ca, dintr-o mulţime 
nesfârşită de oameni, să se ridice unul care să poată face singur... ceea ce natura 
le-a dat tuturor putinţa să facă?”? 

Într-o cetate liberă — afirmă Cicero — elocvenţa este arta supremă —, iar 
figura adevăratului orator — icoana cea mai nobilă a omului şi cetăţeanului. 

Un orator — în concepţia lui Cicero — trebuie să întrunească o serie de 
calități, afirmând tot în „De oratore”: „unui orator trebuie să-i pretindem 
ascuțimea de minte a logicianului, cugetarea filozofului, exprimarea aproape ca a 
poetului, memoria jurisconsultului, vocea tragedianului şi, aş zice, gesturile unui 
actor celebru. De aceea, nu se poate găsi nimic mai rar pe lume decât un orator 
desăvârşit.” 

Cicero cunoştea bine istoria, care, pentru el, are o importanţă extraordinară: 
„a nu şti ce s-a întâmplat înainte de a te fi născut înseamnă a rămâne tot timpul 
copil. Căci ce înseamnă o viaţă de om, dacă nu se împleteşte cu amintirea faptelor 
din trecut cu viaţa înaintaşilor? Pe de altă parte, evocarea timpurilor vechi şi 
citarea exemplelor dau discursului, pe lângă un farmec deosebit, autoritate şi 
credit.” 

Aşa se explică la marele orator varietatea exordiului şi peroraţiei în 
diferitele discursuri, trecerea de la un ton grav la cel spiritual şi ironic. Puterea lui 
de invenţie era extraordinară; stăpânind perfect arta de a crea emoţii din cele mai 
felurite, cucerind auditorul, încântându-l, făcându-l să râdă, să plângă, să se 
distreze, să se indigneze, să dispreţuiască, să se înduioşeze, după cum cerea cauza 
şi scopul urmărit. 

Stilul lui Cicero este inimitabil. Marele orator este, de altfel, considerat 
creatorul prozei latine moderne; însemnătatea lui stă în calitățile stilului său şi 
numai ca stilist dovedeşte o singură conştiinţă a vorbirii lui. 

Elocvenţa şi literatura — afirma Cicero — se adresează omului ca om, atinge 
interesele lui esențiale: morale, civice, sufleteşti. El spunea că în oratorie, ca şi în 
literatură, spre deosebire de alte domenii, judecata celor competenţi coincide cu 
judecata publicului; aplauzele acestora şi nu aprecierile retorilor fac succesul 





1 După mai bine de 2000 de ani, Winston Churchill, cunoscutul om politic şi de stat englez, 
renumit orator, (1874-1965) considera: „Dintre toate talentele cu care a fost hărăzit omul, niciunul 
nu este la fel de preţios ca harul oratoriei. Cel ce îl are se bucură de o putere mai durabilă decât 
cea a unui rege” (James C. Humes, Vorbele de duh ale lui Winston Churchill, Editura Hamangiu, 
Bucureşti, 2008, p. 79). 

2 G. Guţu, op. cit., p. 33. 

3 Şi Winston Churchill, îndemna la studierea istoriei deoarece „în istorie se află toate 
secretele artei guvernării” (James C. Humes, op. cit., p. 32). 

4 Th. Monsen, Poemische Geschichte, II, p. 620. 

oratorului. Concluzia lui: Limbajul oratorului trebuie să fie limbajul tuturor şi să 
fie în acelaşi timp artistic şi ales. 

În concepţia lui Cicero, oratorul nu este avocatul care-şi petrece viaţa pe 
băncile instanţelor de judecată şi nici cercetătorul specializat într-un domeniu 
anumit, unul din cei care dezbat prin unghere astfel de lucruri, practicând un fel de 
vorbire potolită şi fără vlagă; ceea ce este propriu oratorului este vorbirea 
profundă şi împodobită, adaptate gândirii şi sentimentelor omului, a omului ca 
om, ținând seama de natura şi cultura lui, de interesele lui morale şi civice, de 
tradiție, legi şi moravuri, de reacțiile sale sufleteşti, pe care trebuie să le domine, 
căci oratorul este un luptător, iar scopul lui nu este să vorbească, ci să învingă. 
Dar pentru acesta... rostul vorbirii lui este să convingă, să placă şi să mişte 
totodată (docere, delectare, permovere). Aceasta nu o poate face decât oratorul cu 
deosebire dotat, care s-a ridicat printr-o formaţie complexă, şi nu doar prin 
retorică, la nivelul unei personalităţi excepţionale, prin calităţile înnăscute mai 
întâi (natura et ingenium), prin cultură, apoi şi în Sfârşit, prin zel şi pasiune 
(studiu et ardor). 

Acţiunile minţii oratorului trebuie să fie iuți şi ascuţite, pentru ca acesta să 
poată găsi mereu idei noi şi bogate, care să poată fi larg desfăşurate şi prezentate 
cu ornamentele artei, cu substanţă, bine stăpânite de memorie. La aceste daruri ale 
minţii se adaugă însuşirile fizice: volubilitate a vorbirii, voce sonoră, plămâni 
buni, constituţie robustă, înfăţişare plăcută. 

Oratorul trebuie să posede o largă cultură, să cunoască ştiinţele care-l 
privesc pe om: filozofia, literatura, istoria, dreptul, arta guvernării, instituţii şi 
legi. 

După părerea lui Cicero, nimeni nu va putea ajunge orator desăvârşit dacă 
nu va cunoaşte tot ce s-a creat mare şi important în toate ştiinţele. Oratorul nu 
trebuie să-şi însuşească doar ştiinţa de a vorbi (doctrina dicendi). Nimeni n-a 
putut înflori şi străluci vreodată în elocvenţă dacă este lipsit nu doar de arta 
vorbirii, dar şi de toată sapientia (adică cunoştinţe din toate domeniile, 
înţelepciune, judecată profundă). De aceea, elocvenţa este arta cea mai grea; 
trecutul ne arată — remarcă Cicero — că au existat mai mulţi generali, oameni 
politici, filozofi, poeţi, matematicieni excelenți, decât oratori mari. Explicaţia 
numărului mic de astfel de oratori constă în aceea că elocvenţa constă într-o 
totalitate de calităţi, hrănite de toate ştiinţele despre om. Dacă eu aş vrea să 
formez pentru oratorie pe un om cu totul necultivat —, l-aş da pe mâna acestor inşi, 
care stăruie tot timpul asupra unui singur lucru, bat zi şi noapte în aceeaşi 
nicovală. 

Elocvenţa este cea mai grea dintre toate artele, fiindcă pretinde deopotrivă 
calităţi naturale, fizice şi spirituale — o îndelungată şi stăruitoare practică şi o 
solidă educaţie literară. 

Oratorul — scrie Cicero — trebuie să ştie la perfecţie ce are de spus într-un 
discurs, cum să-şi dispună ideile şi în ce fel să le expună (despre invențiune, 
dispozițiune, acţiune şi elocuţiune); stilul său se distinge net de cel al filozofilor, 
sofiştilor, istoricilor, poeților. Oratorul trebuie să ştie să convingă (docere), să 
placă (delectam), să emoţioneze (permovere). Stăpân pe practica celor trei genuri 
oratorice, el le va combina cu îndemânare în raport cu cerinţele cauzei sale. De 
asemenea, oratorul trebuie să ştie să generalizeze un caz particular, să amplifice 
anumite elemente ale cauzei susținute, să cunoască bine caracterele oamenilor, iar 
în privinţa formei, să se folosească cu iscusinţă şi strălucire de figurile de vorbire 
şi de cugetare. 

Succesul unui discurs este asigurat în mare măsură de îmbinarea cuvintelor, 
de armonia frazei, creată prin simetrii şi antiteze, de ritmul oratoric, bine ales şi 
construit. 





1 G. Guţu, op. cit., vol. |, p. 45-47, şi vol. II, p. 317-318. 

9. Socrate. 


Socrate a trăit în perioada 469-399 î.Hr. Părintele spiritual al lui Platon, el a 
fost cea mai mare figură a istoriei gândirii greceşti din care vor deriva, direct sau 
prin intermediari, toate curentele ulterioare ale filozofiei.! Într-adevăr, vestita 
Academie a lui Platon a fost fondată având la bază ideile lui Socrate. Tot 
„socratice” au fost şcolile întemeiate de Aristippos la Cyrene, de Euclid la 
Magara, precum şi Şcoala cinică, întemeiată de Anthistenes.? 

Socrate nu făcea parte din rândul sofiştilor“, dar avea multe puncte comune 
cu aceştia şi era prieten cu cei mai renumiți dintre ei. 

Ca un paradox, Socrate nu a scris nimic. Tot ceea ce se ştie despre 
învățătura lui se datorează discipolilor săi Platon şi Xenofon." 

Marele filozof şi-a închinat viaţa promovării valorilor morale, educării 
atenienilor în spiritul respectării regulilor cetăţii. Metoda lui de a-i învăţa pe 
oameni era dialogul. 

Socrate afirma că singurul lucru pe care îl ştie cu certitudine este că nu ştie 
nimic. El învăţa că scopul omului nu este acumularea unui mare număr de 
cunoştinţe, ci dragostea de înţelepciune — „filozofia”.* Omul trebuie să fie în 
permanenţă în căutarea binelui şi adevărului. Numai astfel se nasc comportamente 
juste şi virtuoase. Socrate considera că „nimeni nu face rău în mod voit ci din 
neştiință”, din faptul că ignoră căutarea binelui şi adevărului. Numai această 
căutare îi conferă omului fericirea sufletească ce constă într-o comportare corectă, 
dreaptă şi respectarea aproapelui, a legilor cetăţii şi a zeilor.” 





! L&on Robin, La pensee grequs et les origines de lesprit scientifiques, La rennaisance du 
Livre, Paris, 1932, cit. de Ovidiu Drâmbă, în Istoria culturii şi civilizaţiei, vol. |, Editura Ştiinţifică şi 
Enciclopedică, Bucureşti, 1984, p. 625. 

2 Adelina Piatkowschi, O istorie a Greciei antice, Editura Albatros, Bucureşti, 1988, p. 231. 

3 A se vedea supra, Cap. |, pct. 4. 

+ Platon ne-a lăsat mărturii despre marele filozof în „Apărarea lui Socrate” şi într-o serie de 
dialoguri printre care: „Gorgias”, „Protagoras”, „Criton”, „Banchetul”, „Fedon”, iar Xenofon în: 
„Apologia lui Socrate”, „Amintiri”, „Economur”. 

Xenofon (430-355) a fost istoric, filozof şi scriitor grec. 

5 Poate plecând de la ideea lui Socrate, Willian Shakespeare (1564-1616), strălucit 
reprezentant al dramaturgiei universale scria: „puţini sunt cei care ştiu cât de mult ar trebui să ştie 
pentru a afla cât de puţin ştiu”. 

Adevărata cunoaştere, glumea Voltaire (1694-1778), scriitor şi gânditor francez, „este să şti 
cât de mare îţi e prostia”. 

Filozoful englez Bernard Russel (1872-1970) era de părere că „proștii sunt siguri pe ei, 
inteligenţi sunt plini de îndoieli”. 

Dar, cu cât spicul de grâu are mai puţine boabe, cu atât stă mai drept şi mai semeţ (proverb 
malayisian). 

5 Tot Socrate consideră că „adevărata înţelepciune înseamnă să-ţi recunoști propria 
ignoranță”. 

7 Ovidiu Drâmbă, Socrate, în Istoria culturii şi civilizaţiei, op. cit., p. 624-625. 

Un celebru îndemn rostit de el este „Cunoaşte-te pe tine însuţi!”! 


Meritul deosebit al lui Socrate este, după Cicero, că „a coborât cel dintâi 
filozofia din cer, a aşezat-o în oraşe, a introdus-o până şi în locuinţele oamenilor şi 
a obligat-o să studieze viaţa, moravurile, ce este bine şi ce este rău.” 

Ca om, Socrate era deosebit de cumpătat, putea răbda de foame şi de sete, 
cetăţenii asistau uimiți cum de-a lungul unei zile întregi stătea nemişcat, cufundat 
în meditație. A trăit în sărăcie, răbdând cu înţelepciune ieşirile violente ale 
Xantipei, prototipul soţiei rele şi cicălitoare.? 

Ca soldat, marele filozof era un luptător neînfricat, pregătit în orice clipă să 
se apere cu toată dârzenia. Modest, nu dorea decoraţii de vitejie; îndura mai bine 
decât toţi asprimile vieţii de soldat; suporta foamea şi frigul fără să crâcnească.* 

În anul 403 î.Hr. regimul celor treizeci de tirani este înlăturat, dar 
democraţii, care iau puterea, permit dezlănţuirea unei „vânători de vrăjitoare” 
împotriva celor suspecți de colaborare cu vechiul regim. 

Socrate este acuzat de impietate şi de introducere a unor zei noi — acuzaţie 
stârnită de mărturisirile sale cu privire la un daimon ce-i dicta faptele şi vorbele 
(vocea conştiinţei superioare, cenzura morală). * 

EI s-a apărat singur şi a refuzat ajutorul celui mai mare logograf (un fel de 
avocat) de atunci, Lysias. 

Convins de nevinovăția sa şi poate prea încrezător în forţa cuvântului său, în 
personalitatea şi cunoştinţele sale, el nu a făcut eforturi pentru a strânge probe în 
apărare ori pentru a-şi pregăti pledoaria. 

Este fără nici o îndoială că apărarea lui Socrate exprima adevărul, iar 
argumentele şi logica lui erau puternice, capabile să înlăture acuzaţiile aduse. Dar, 
tot atât de adevărat este şi faptul că discursul nu putea fi pe placul judecătorilor; 
era ofensator de vreme ce filozoful îi acuza indirect şi pe ei că se ocupă de averi, 
de bogăţie, în loc să se îngrijească de cuget, de spirit, pentru cultivarea virtuţii. 





! Cel ce se cunoaște pe sine cunoaște totul” afirma mai târziu Sf Issac Sirul. 

2 Conform lui Diogene Laertios, Socrate spunea că a trăit cu o femeie aspră, aşa cum unor 
călăreţi le plac caii focoşi, dar întocmai ca şi aceştia, după ce-i domolesc, pot uşor să-i 
stăpânească pe ceilalţi, „tot aşa eu, obişnuindu-mă cu Xantipa, voi învăţa să mă comport cu ceilalţi 
oameni”. Mai aflăm că odată Xantipa îl certă şi apoi îl udă cu apă, iar el spuse prietenilor săi 
prezenţi; „nu vă spuneam eu, tunetele Xantipei se vor sfârşi cu ploaie?” Despre ţipetele soţiei sale 
Socrate afirmă că s-a obişnuit cu ele ca şi cu o roată care scârţâie continuu. 

El se amuza spunând: „cel ce are noroc de o nevastă bună, va fi fericit. Cine nu, va deveni 
filozof”. 

Cicero nu era nici adeptul căsătoriei, dar nici al celibatului: „Indiferent ce cale alegi, te vei căi”. 

„O căsătorie bună este cea care reunește o nevastă mută cu un soț surd” - Michel de 
Montagne (1533-1592), scriitor și filozof francez. 

3 Despre aceste amănunte aflăm din Dialogul lui Alcibiade; a se vedea Socrate omul. Chipul 
lui Socrate în dialogurile lui Platon, studiu introductiv şi selecţia textelor de Cristian Bădiliţă, Editura 
Humanitas, Bucureşti, 1996, p. 39-43. 

+ Pentru detalii legate de desfăşurarea procesului a se vedea Alexandru Ţiclea, 
op.cit., p.75-83. 

Dă dovadă de înaltă demnitate, de mândria unui mare înţelept, care se 
detaşează de masa oamenilor şi nu recurge la rugăminţi, la lacrimi, vaiete şi 
ploconeli pentru a impresiona instanţa şi a scăpa de pedeapsă. 

Socrate nu se dezminte nici de această dată; el continuă să dea lecţii, să fie 
moralizatorul cetăţii. Nu se crede în faţa unei judecăţi, ci în faţa unei mulţimi 
dispusă să-l asculte, nu-l interesează că în joc e viaţa lui. 

În ultimul său cuvânt, Socrate explică cauzele pentru care a fost condamnat 
la moarte. 

Apărarea pe care Socrate singur şi-a făcut-o n-a reuşit, aşadar, să înlăture 
pedeapsa cea mai gravă cerută de acuzatorii săi. A fost însă o apărare cinstită, 
sinceră, fără niciun artificiu, făcută în spiritul adevărului şi a înaltelor convingeri 
şi virtuţi morale şi filozofice ale sale. Greşeala lui Socrate a fost aceea că el nu s-a 
situat la proces pe poziția unui inculpat acuzat de fapte grave, ci pe aceea de 
înţelept, filozof, mentor spiritual al cetăţii, ceea ce, evident, nu era pe placul 
heliaştilor. Aceştia ar fi vrut ca acuzatul să le ceară iertare şi să-i considere mai 
puternici şi însemnați decât el, de care depinde soarta lui. De altfel, se poate 
aprecia că Socrate a primit pedeapsa capitală nu pentru că a fost găsit vinovat de 
faptele de care a fost acuzat, ci pentru că i-a ofensat şi desconsiderat pe judecători. 

Apărându-se însă astfel, probabil că Socrate s-a supus îndemnului pitagoric: 
„Omule de geniu prigonit! Respinge tribunalul poporului! E drept ca turma să-şi 
judece păstorul?” Dar, nu a avut în vedere o altă idee genială a lui Pitagora: 
„Poporul crede orice fără să vadă şi condamnă fără să te audă”. 

TEST DE EVALUARE A CUNOȘTINŢELOR 


1. Enumeraţi şi comentaţi Legile lui Pitagora. 


3. Comentaţi maxima : Omul este măsura tuturor lucrurilor a celor ce sunt, 


întrucât sunt şi a celor ce nu sunt, întrucât nu sunt”. 

5. Ce trăsături trebuie să întrunească un orator din punctul de vedere al lui 
Cicero? 

MARI ORATORI ROMÂNI 


UNITATEA DE ÎNVĂȚARE III 


MIHAIL KOGĂLNICEANU 


1. Date biografice. 


Numele lui Mihail Kogălniceanu, unul din marii bărbați ai României, este 
strâns legat de evenimentele majore ale istoriei noastre petrecute între anii 
1848-1890: Revoluția de la 1848, Unirea de la 1859, Războiul de independenţă şi 
obţinerea Independenţei în 1877. Ca jurist şi om politic, Kogălniceanu, s-a afirmat 
ca unul dintre cei mai de seamă oratori ai ţării. 

S-a născut la 6 septembrie 1817, tatăl său fiind vornicul Ilie Kogălniceanu, 
iar mama Catinca Stavila, descendentă a unei familii genoveze stabilită de secole 
în colonia de la Cetatea Alba!. Tatăl lui Kogălniceanu a deţinut funcţii importante 
pe lângă domnitorul Mihail Sturdza: agă, postelnic, apoi director în 
Departamentul Finanţelor. 

Va învăţa carte mai întâi (împreună cu Vasile Alecsandri), la călugărul 
Gherman Vida, apoi, între anii 1828-1831, la un pension condus de ex-ofiţerul 
francez Victor Cuenim, iar între anii 1831-1834 la Institutul de la Miroslava, de 
lângă Iaşi, înfiinţat de trei profesori francezi (Lincourt, Chefneux, Bagard). 

În august 1834 a fost trimis la Lun6ville, în Franţa, pentru studii, pe 
cheltuiala statului, împreună cu fiii domnitorului Sturdza; aici, a fost înscris în 
clasa a treia a colegiului, clasa retoricii mici. Avid de cunoaştere şi silitor, 
Kogălniceanu obține la Luneville numeroase premii şi atestări ale sârguinţei. Se 
dedică intens studiului; citeşte cărţi literare, istorie, filozofice şi de ştiinţele 
naturii, este atras de opera lui Racine, Corneille, Buffon, Voltaire, Chateaubriand, 
Walter Scott şi îşi însuşeşte concepţia politică a lui Montesquieu. 

Îi place Franţa, dar dorul de Moldova este puternic. Iată ce scrie surorilor 
sale: „Mă întrebaţi cum mă simt în Franţa. Rău. E o ţară frumoasă, bogată, 





! George Călinescu, Istoria literaturii române, Editura Minerva, Bucureşti, 1982, p. 173 şi urm. 
2. Virgil Ionescu, Mihail Kogălniceanu. Contribuţii la cunoaşterea vieţii, activităţii şi 
concepţiilor sale, Editura ştiinţifică, Bucureşti, 1963, p. 10-11. 

civilizată, puternică; dar cum nu sunt francez, eu prefer patria mea. N-aş schimba 
săraca Moldovă nici pentru întâiul tron din lume”.! 

Din ordinul domnitorului Sturdza, tinerii moldoveni sunt mutaţi la Berlin în 
vara anului 1835. Aici, o bună perioadă de timp Kogălniceanu se instruieşte cu 
pastorul luteran de origine franceză Adolphe Frederic Souchon, studiind greaca, 
latina, germana, franceza, aritmetica, geometria, istoria, dreptul, diplomatica. În 
programul de instruire figurau şi ore de pregătire fizică, mânuirea armelor, călăria. 
Tânărul elev avea o conduită exemplară şi dovedea zel la toate disciplinele. La 27 
octombrie 1937, a fost înscris la Universitatea din Berlin. 

În Germania, Mihail Kogălniceanu studiază operele lui Goethe, Schiller, ia 
contact cu juristul german de origine franceză Frederic Charles de Savingny, 
considerat şeful şcolii istorice a dreptului, precum şi naturalistul Alexander 
Humboldt. 

În anul 1837 publică în Berlin trei lucrări: Romănische oder Walachische 
Sprache und Literatur (Limba şi literatura română valahă); Esquise sur 1'histoire, 
les maeure et la langue des Cigains, connus en France sous le nom de Bohemiens 
(Schiţă asupra istoriei, obiceiurilor şi limbii țiganilor, cunoscuţi în Franţa sub 
numele de boemieni); Histoire de la Valachie, de la Moldavie et des valaques 
transdanubiens (Istoria Valahiei, a Moldovei şi a valahilor de peste Dunăre).? 

Studiile universitare ale lui Kogălniceanu sunt întrerupte brusc în 1836, 
când este chemat în ţară şi făcut locotenent aghiotant al domnitorului Mihail 
Studza. 

Revenit acasă, întemeiază o întreprindere poligrafică (în 1840) cu Gheorghe 
Asachi şi începe o vastă activitate publicistică. Scoate mai multe reviste („Alăuta 
românească”, „Dacia literară”, „Arhiva românească”), precum şi ziarele „Foaia 
sătească a principatului Moldova ”, „Steaua Dunării — tribună pentru afirmarea 
ideilor unioniste” etc. Scrie „Letopisețele Ţării Moldovei” şi alte importante 
lucrări. În total, opera lui Mihail Kogălniceanu (scrieri literare, critică, istorie 
literară şi culturală, scrieri istorice şi social-politice, corespondenţă), numără 6129 
de titluri. 

Prin ideile promovate, Kogălniceanu intră în contradicţie cu domnitorul 
Sturdza, ceea ce va determina arestarea şi închiderea lui la Mănăstirea Râșca, 
surghiunul la moşia părintească din Hilița, oprirea din drum spre Franţa — toate în 
1844, supravegherea de aproape în locuinţa de la Iaşi.“ 





1 Mihail Kogălniceanu, Scrisori 1834-1849 (pregătită de P.V. Haneş), Bucureşti, 1913, p. 38. 

2 Virgil lorgulescu, op. cit., p. 19-21. 

3 Al. Zub, Mihail Kogălniceanu, Bibliografie, Bucureşti, 1971, citat de George Macovescu; 
Dinu C. Giurăscu, Constantin |. Turcu, Opera diplomatică a lui Mihail Kogălniceanu, în Mihail 
Kogălniceanu, documente diplomatice, Editura politică, Bucureşti, 1972, p. 50. 

4 Dan Berindei (coordonator) Studiu Introductiv, Mihail Kogălniceanu, texte social politice 
alese, Editura politică, Bucureşti, 1967, p. 19. 

A fost unul din revoluționarii de la 1848 din Moldova, chiar creierul 
revoluţiei, în concepția stăpânirii. El este cel care a redactat programul revoluției, 
cunoscut sub denumirea Dorinţele partidei naţionale din Moldova, considerată 
„opera cea mai grăitoare, cea mai semnificativă pentru cunoaşterea concepţiei 
filozofice şi social politice a lui Mihail Kogălniceanu în perioada sa de 
ascensiune. Ideile sale, cu ceea ce au ele mai valoros, ca şi cu limitele lor, capătă 
în această operă un contur clar. Aici autorul ni se înfăţişează că o minte 
pătrunzătoare, un spirit înaintat, inovator, animat de un fierbinte patriotism, un 
gânditor progresist, pătruns de cele mai avansate concepţii burgheze ale vremii”.! 

Prezent la cele două mari evenimente ulterioare — din 1858 şi 1877 — 
Kogălniceanu a fost cel care a rostit celebrul discurs la alegerea lui Alexandru 
loan Cuza ca domnitor, precum şi pe cel, la fel de celebru, privind proclamarea 
independenţei României, rostit la şedinţa din 9 mai 1877 a Adunării Deputaţilor. 

Ministru în mai multe rânduri (de interne, de externe), prim-ministru şi 
deputat o mare perioadă de timp, Kogălniceanu s-a afirmat ca un remarcabil 
orator. Calitățile sale personale erau o uriaşă putere de muncă, cultura foarte vastă, 
talent oratoric. 

În anul 1869 a fost ales membru al societăţii academice şi preşedinte al 
secţiei istorice. 

A murit la 20 iunie 1891 la Paris, unde fusese adus la tratament, „cu 
prestigiu exclusiv oficial”, cum scria George Călinescu.? 


2. Mihail Kogălniceanu -— avocat. 


În anul 1847, Kogălniceanu susţine examenul de avocat în faţa comisiei care 
„l-a găsit înzestrat cu deplină ştiinţă atât a codicei civile a prinţipatului, cât şi a 
capitolului 8 din Regulament”. 

Între anii 1848 şi 1862, el pledează în cele mai importante procese din 
Moldova. Astfel, apără interesele Mănăstirii Neamţ împotriva lui Grigore Sturza 
(fiul cel mic al domnitorului), care deţinea în arendă şi fără nici un drept 18 moşii 
ale mănăstirii. Pentru această „îndrăzneală” domnitorul Mihail Sturza i-a ridicat 
dreptul de liberă profesie, cu următoarea motivare: „numitul maior, 
nerecunoscător la a noastră părintească milostivire şi bunăvoință, amestecându-se 
până şi în lucruri răzvrătitoare asupra ocârmuirii, care îl supun la învinovăţire 
criminală”. 

Nu peste mult timp, atmosfera s-a limpezit şi Kogălniceanu s-a întors din 
exil (de la Cernăuţi). În anul 1851 va fi membru în comisia pentru prelucrarea 





1 Ibidem, p. 21. 

2 George Călinescu, op. cit., p. 174. 

3 Vasile Nistor, Mari avocați ai României, (Ediţie îngrijită de Bedros Horasangian), Editura 
Universul Juridic, București, 2011, p. 142-146. 

codurilor. În acelaşi an, se va raporta terminarea părții IL a Codului civil 
cuprinzând 436 de articole „stingătoare de dirituri personale”. 

Mihail Kogălniceanu, devenit mare demnitar al Principatelor Unite şi uitat la 
Bucureşti, are inițiativa organizării unui birou de avocatură (9 ianuarie 1862) pe lângă 
Curtea de Casaţie (înfiinţată cu un an înainte). Va grupa în jurul său tineri licenţiaţi în 
drept, formând astfel, primul corp colectiv de avocatură. Biroul va avea şi o secţie la 
laşi. 


3. Oratoria lui Mihail Kogălniceanu. 


Mihail Kogălniceanu a fost numit „Demostene al românilor” de Timotei 
Cipariu, ceea ce este grăitor pentru talentul său oratoric. Într-adevăr, el a fost 
unul dintre marii noştri oratori; nu numai că a rostit un număr impresionant de 
discursuri, dar conţinutul lor era plin de idei valoroase, iar forma atrăgătoare, 
frumoasă, sensibilă, capabilă să captiveze, să mişte, să îndemne la acţiune. 

George Călinescu scrie că în discursurile lui Kogălniceanu se găsesc daruri 
de compoziţie şi de claritate, şi dă ca exemplu, cuvântul rostit la Academia 
Mihăileană din 24 ianuarie 1843. De asemenea, Călinescu arată că oratoria lui 
Kogălniceanu se caracterizează printr-o mare francheţe în expresie, un ton discret, 
autoritar, plin de umor, cu definirea plastică a situaţiilor, ajutată câteodată prin 
gest. Marele critic redă câteva expresii ale oratorului: „Am violat legea, dar am 
scăpat ţara”; „Cine umblă după minister, aibă parte de el”; „Să mă trăznească 
Dumnezeu, mai înainte de a conspira contra regimului”. Kogălniceanu a creat 
metafore oratorice ca aceea despre transfugi numiţi „fluturii politici”.? 

Se menţionează că lui Mihail Kogălniceanu, ca orator, îi era caracteristică 
improvizația, dar şi pregătirea temeinică asupra subiectelor abordate. 
Numeroasele însemnări păstrate dovedesc că la marile sale discursuri se servea pe 
planuri arhitectonic şi logic concepute“. Punctul forte al lui erau argumentele, pe 
tărâmul cărora nu a fost înfrânt niciodată. „Fără să menajeze pe adversari, 
Kogălniceanu dovedea cu argumente solide inconsistenţa tezelor potrivnice şi 
consecinţele practice nefaste ale lor, iar în încheiere, îmbrăcând concluziile în 


cuvinte înflăcărate, captiva auditoriul şi pe această cale”. 


3.1. Cuvânt introductiv la Cursul de istorie naţională. 


(laşi, 24 noiembrie 1843 — selecţie) 





1 Dan Berindei (coordonator), Studiu introductiv, Mihail Kogălniceanu, Opere, III, Editura 
Academiei, 1987, p. 5. 

2 George Călinescu, op. cit., p. 183-184. 

3 Virgil lonescu, op. cit., p. 135. 

4 Ibidem. 

5 Discursul este preluat din Mihail Kogălniceanu, Texte social politice alese, Editura Politică, 
Bucureşti, 1967 (coordonator Dan Berindei), p. 104-110; 217-218; 224-231; 241-262; 315-317; 

„După priveliştea lumei, după minunile naturei, nimic nu este mai 
interesant, mai măreț, mai vrednic de luarea noastră aminte decât Istoria. 

Istoria, domnilor mei, după zicerea autorilor celor mai vestiți, este adevărata 
povestire şi înfăţişare a întâmplărilor neamului omenesc; ea este rezultatul vârstelor şi 
a experienţei. Se poate, dară, cu drept cuvânt numi glasul seminţiilor ce au fost în 
icoana vremei trecute. Karamzine! o numeşte testamentul lăsat de către strămoşi 
strănepoţilor, ca să le slujească de tâlmăcire vremei de faţă şi de povăţuire vremei 
viitoare... 

Istoria, după Biblie, trebuie să fie, şi a fost întotdeauna, cartea de căpitenie a 
popoarelor şi a fiştecărui om îndeosăbi; pentru că fiştecare stare, fiştecare profesie 
află în ea regulile de purtare, sfat la îndoirile sale, învăţătură la neştiinţa sa, 
îndemn la slavă şi fapta bună. 

Domnitorul, prin istorie, se deşteaptă la nobila ambiţie de a face lucruri mari 
şi drepte şi prin urmare de a trăi în viitorime. Lauda neştearsă şi nemurirea cu cari 
sunt încununaţi ocârmuitorii cei buni, defăimarea şi hula care sunt întotdeauna 
partea celor răi; e mai cu neputinţă ca să nu le insufle în inimă dorinţa spre bine şi 
spre virtute, dacă inima lor nu le este încă stricată prin cangrenarea linguşirei. 
Cele mai înalte izbânzi, cele mai slăvite fapte, nu vedem oare că s-au îndemnat 
prin istorie? Spre pildă, biruinţa Asiei, după mărturisirea tuturor istoricilor vechi, 
s-a pricinuit prin deasa cetire a „Iliadei” de către Alexandru cel Mare. Cine nu ştie 
că acest falnic izbânditor purta necontenit cu sine, într-o cutie de aur, poema lui 
Omer,; şi ce este „Iliada” altă decât o istorie în versuri, cea mai veche şi cea mai 
frumoasă din toate! Fără a merge în veacuri aşa depărtat cum s-a văzut mai în 
zilele noastre un alt Alexandru, Carl XII”, deşteptându-şi geniul spre a izbânzi şi 
slavă, prin citirea vieţei Macedoneanului... Care, dar, împărat, care domn nu 
trebuie să tremure dinaintea istoriei, acestui străşnic tribunal, ce are să-i giudice cu 
aceeaşi nepărtinire, precum odinioară egiptenii giudicau pre regii lor ieşiţi din 
viaţă? 

Dătătorul de legi, bărbatul de stat în istorie învaţă tocmelele ocârmuitorilor, 
puterea şi slăbiciunea lor, pricinile de sporire sau de scădere a staturilor, felurile 
de guvern sub care au înflorit mai mult, legile care au avut înflorirea cea mai 
priincioasă sau cea mai sărăcăcioasă asupra puterii, asupra culturei, asupra 
moralului noradelor. 

Oşteanul, în istorie, găseşte pildele cele mai drepte şi mai adevărate despre 
strategie; cărturarul, filozoful în ea văd înaintea duhului omenesc, rădăcinile sale, 
decoperirile geniului, pricinile neştiinţei, superstiţiei şi a întunericului. 

Simplul particular, în cetirea istoriei, găseşte mângâiere pentru relele de 
faţă; ea îi arată că, printr-o tristă fatalitate, perfecție n-a fost niciodată în lume, 





382.395. 
! Istoric rus. 
2 Carol XII, regele Suediei. 

virtutea mai întotdeauna a fost prigonită în viaţă şi că răsplata ei, cele mai multe 
ori, nu i-a venit decât după moarte. 

Istoria singură poate, ca într-o panoramă întinsă, să ni se arate împărăţiile 
trecute, înainte de mii de ani; ea ne face privitori la luptele, la revoluțiile, la 
sfaturile, la serbările întâmplate de la începutul lumei; ea scoate din morminte pre 
strămoşii noştri şi ni-i înfăţişează ca vii dinaintea ochilor, cu toate virtuțile, cu 
toate patimile, cu toate năravurilor lor. Ea, dară, ne leagă cu vecia, puind în 
comunicaţie sămânţiile trecute cu noi, şi iarăşi şi pre noi cu sămânţiile viitoare, 
cărora are să le trădeze povestirea faptelor noastre. 

Pe lângă toate aceste, istoria mai are şi nepreţuitul dar de a judeca cu 
nepărtinire faptele contemporanilor noştri, pe care noi nu avem curagiul sau 
destoinicia de a-i cunoaşte drept şi adevărat. 

Studierea istoriei, domnii mei, a fost din toate timpurile ocupaţia de 
predilecție a oamenilor gânditori. Niciodată, însă, n-a avut importanţa şi 
universalitatea de care se bucură astăzi. La cei vechi, ea era partea numai a 
oştenilor şi a filozofilor, din pricina scumpetei manuscripturilor. Astăzi, însă, 
orişiunde naţia este ceva înaintată, istoria este cetirea obştească a tuturor stărilor, 
până şi celor înjosite... Această norocită popularitate a istoriei vine, mai ales, din 
două pricini. Cea dintâi este că astăzi fieştecine cetăţean are drept şi îndatorire de 
a se ocupa cu trebile statului, că fieşcine doreşte a şti care sunt şi cum se păzesc 
drepturile naţionale, câştigate de cătră strămoşi; şi unde poate cineva să le 
găsească mai bine desluşite decât în istorie? A doua pricină, şi cea de căpetenie, 
este aflarea tiparului... 

Dacă istoria, îndeobşte, adecă a neamului omenesc, este aşa de interesată în 
rezultatele sale, cu cât mai mult trebuie să ne fie istoria patriei, a locului unde am 
văzut ziua! Omul, întotdeauna, înainte de neam, şi-a iubit familia, înainte de lume, 
şi-a iubit neamul şi partea de pământ, fie mare, fie mică în care părinţii săi au trăit şi 
s-au îngropat, în care el s-a născut, a petrecut dulcii ani ai copilăriei ce nu se mai 
întorc, a simţit cea dintâi bucurie şi cea dintâi durere de bărbat. Acest simţimânt, nu 
cunosc încă nici un neam, nici o seminţie cât de brută, cât de sălbatecă care să nu-l 
aibă. 

Ce interes mare trebuie să aibă istoria naţională pentru noi, îmi place a crede 
că şi dumneavoastră o înţelegeţi ca şi mine. Ea ne arată întâmplările, faptele 
strămoşilor noştri, care prin moştenire sunt şi a noastre. Inima mi se bate când aud 
rostind numele lui Alexandru cel Bun, lui Ştefan cel Mare, lui Mihai Viteazul; da, 
domnilor mei! Şi nu mă ruşinez a vă zice că aceşti bărbaţi pentru mine sunt mai 
mult decât Alexandru cel Mare, decât Anibal, decât Cezar, aceştia sunt eroii 
lumei, în loc că cei dintâi sunt eroii patriei mele. Pentru mine bătălia de la 
Războieni are mai mare interes decât lupta de la Termopile, şi izbânzile de la 
Racova şi de la Călugăreni îmi par mai strălucite decât cele de la Maraton şi 
Salamina, pentru că sunt câştigate de către români! Chiar locurile patriei mele îmi 
par mai plăcute, mai frumoase decât locurile cele mai clasice. Suceava, Târgovişte 

sunt pentru mine mai mult decât Sparta şi Atena! Baia, un sat ca toate satele 
pentru străini, pentru români are mai mult preţ decât Corintul, pentru că în Baia, 
avanul rigă a Ungariei, Matei Corvinul, viteazul vitezilor, craiul crailor, cum îi 
zicea Sixt VI, rănit de sabia moldoveană, fu pus în fugă şi uită drumul patriei 
noastre! 

Trebuinţa istoriei patriei ni este neapărată chiar pentru ocrotirea drepturilor 
noastre împotriva naţiilor străine. Neavând istorie, fieştecare popor duşman ne-ar 
putea zice cuvintele d-lui Aaron!: „Începutul ce ai este necunoscut, numele ce 
porţi nu este al tău, nici pământul pe care locuieşti; soarta ta aşa a fost ca să fii tot 
după cum eşti; leapădă-te de începutul tău, schimbă-ţi numele sau primeşte pe 
acesta ce ţi-l dau eu, ridică-te şi du-te din pământul pre care locuieşti, căci nu este 
al tău şi nu este în zadar, căci tu nu poţi fi mai bine de cum eşti”. Şi, într-adevăr, 
toate aceste cuvinte ni s-au zis de cătră străini, începutul nostru ni s-a tăgăduit, 
numele ni s-a prefăcut, pământul ni s-a sfâşiat, drepturile ni s-au călcat în picioare 
numai pentru că n-am avut pe ce să ne întemeiem şi să ne apărăm drepturile. 

O asemenea carte ar trebui să fie pentru noi ceea ce „Iliada” era pentru 
greci. Şi să mă credeţi, domnilor, că şi istoria noastră are întâmplări, are portreturi 
cari nicidecum n-ar rămânea mai jos decât eroii celor vechi, dacă acestora li s-ar 
scoate aureola poetică cu care pana geniului i-a înfrumusețat. Totul este că 
veacurile eroice şi mitologice au trecut de mult, că astăzi poezia nu se găseşte nici 
măcar în versurile poeţilor şi că numai un Omer a fost în lume. 

Negreşit că istoria Spartei, a Atenei, a Romei are mai mult interes decât a 
noastră pentru tot străinul; dintâi, pentru că grecii şi romanii sunt popoare care până 
acum rezumă civilizaţia şi lumea veche; al doilea, pentru că înrâurirea lor încă până 
astăzi se păstrează asupra noastră prin pravilele religioase şi civile, prin ştiinţe, prin 
arte, prin pământul ce l-am moştenit de la dânşii şi, în sfârşit, pentru că toată 
instrucţia clasică a junimei încă astăzi se razimă pe istoria grecilor şi a romanilor; şi 
mai ales pentru că faptele acestor popoare s-au scris de nişte bărbaţi ca Tucidid, ca 
Tacit, ca Titus Livius. Sub aceste priviri eu singur mărturisesc interesul istoriei 
grece şi romane; dară în ce se atinge de curagiul individual, de îndrăzneala faptelor, 
de statornicia apărărei, de mărinimia şi bărbăţia voievozilor noştri, care, deşi pe un 
teatru strâmt şi cu mici mijloace, au săvârşit lucruri uriaşe, în toate acestea, 
domnilor mei, nu mă tem de a zice că istoria noastră ar fi mai jos decât istoria 
orişicărui popor vechi sau nou... 

Pe lângă acestea, istoria românească mai are un interes şi mai universal. 
Patria noastră, printr-o soartă vrednică de toată jalea, a fost menită din cea mai 
bătrână vechime să fie teatrul năvălirilor şi a războaielor străinilor... 

Eu privesc ca patria mea toată această întindere de loc unde se vorbeşte 
româneşte şi ca istorie naţională, istoria Moldaviei... a Valahiei şi a fraților din 
Transilvania. Această istorie este obiectul cursului meu întinzându-mă cum se 





! Florian Aaron (1805-1887), istoric ardelean. 

înţelege de la sine, mai mult asupra întâmplărilor Moldaviei, nu voi trece sub 
tăcere şi faptele vrednice de însemnat a celorlalte părți a Daciei, şi mai ales a 
românilor din Valahia, cu care suntem fraţi şi de cruce, şi de sânge, şi de limbă, şi 
de legi. Prin urmare, vă rog să însemnați că eu nu voi descrie faptele deosebit 
după ani şi zile, ci într-un chip colectiv. 

Până acum toţi acei ce s-au îndeletnicit cu istoria națională n-au avut în 
privire decât Biografia domnilor, nepomenind nimică de popor, izvorul a tuturor 
mişcărilor şi isprăvilor şi fără care stăpânitorii n-ar fi nimica. Mă voi sili să mă 
feresc de această greşeală de căpetenie; ci, pe lângă istoria politică a ţărilor, atât 
cât voi fi ajutat de documenturile şi tradiţiile vechi, voi căuta a vă da şi o idee 
lămurită asupra stării sociale şi morale, asupra obiceiurilor, prejudecăţilor, 
culturii, negoţului şi literaturei vechilor români. Departe de a mă pune la ocăritul 
vremei trecute, îmi voi face o deosebită datorie să vă înfăţişez acea veche 
întocmire guvernamentală, acea adunare de pravile fundamentale, cunoscute sub 
numele de obiceiul pământului, sub care patria noastră s-a păstrat mai multe 
veacuri tare şi puternică. 

Istoria românilor, ca şi a tuturor naţiilor moderne, se împarte în istorie 
veche, de mijloc şi nouă; fieştecare din aceste se subîmparte în mai multe 
perioade, care toate se încep cu vreo epocă însemnată... 

Istoria nouă se începe cu veacul cel mai cumplit care vreodată a apăsat ţările 
noastre. Toate elementele de naţionalitate şi de patriotism sunt de mult pierdute! 
Legile fundamentale ale ţărei se calcă în picioare; adunările obşteşti, sub nume de 
Divanuri, se fac numai nişte formalități fără interes. O aristocrație ignorantă, sprijinită 
de Poartă şi de cler, pe de o parte ţine în lanţuri un popor de mai bine de două 
milioane de oameni, iar pe de alta se face stavilă chiar binelui ce unii din domnii 
fanarioți vroiesc a face; drepturile ţării, care din care se sileşte să le vânză mai cu mic 
preţ şi mai degrabă; izvoarele de înavuţire publică se întrebuinţează numai în folosul 
unor familii privilegiate. 

Valahia este încongiurată cu cetăţi turceşti, zidite pe pământul ei! Fără 
ajutor dinlăuntru românii scapă toate privilegiurile de mântuire (...). 

Pacea de la Adrianopol se încheie între Rusia şi Turcia, şi drepturi pierdute 
de veacuri ni se întorc înapoi. Kisseleff, un nume pe care românii nu trebuie să-l 
rostească decât cu recunoştinţă şi dragoste, este însărcinat cu regeneraţia patriei, 
cu punerea în lucrare a pravilelor menite să ne facă o nație, până la împlinirea 
celei mai mari făgăduinţe, până la cea mai temeinică închizăşluire a naţionalităţei 
noastre, adică numirea de domni pământeni şi pe viaţă, pe tronurile Moldaviei şi 
Valahiei. 

Până aici, domnii mei, vine istoria ce am să vă înfăţoşez. Sprijinul cel mai 
temeinic ca să pot ajunge la țelul dorit îl aştept de la indulgenţa dumneavoastră şi 
de la nădejdea măgulitoare că prin preelecţiile mele voi putea deştepta în 
dumneavoastră un duh de unire mai de aproape între toate ramurile neamului 

românesc şi un interes mai viu pentru nație şi patrie. Acesta mi-ar fi cea mai 
scumpă răsplătire şi cea mai bună îmbărbătare în trudnicul meu drum...” 


Sie ie e 


Este o lecţie excepţională de deschidere a unui curs de istorie. 

Definirea istoriei, importanţa ei pentru fiecare categorie socială, plasarea 
istoriei naţionale în contextul universal reprezintă o gândire profundă, cu idei 
geniale, a unei mari personalităţi. Patriotismul său de mare forţă intelectuală este 
prezent în fiecare cuvânt, ca şi dezideratul unirii tuturor românilor, dezrobirii lor 
de sub stăpânirea străină. 


3.2. Discurs la alegerea lui Alexandru loan Cuza ca Domn al Moldovei. ! 


(laşi, 5/17 ianuarie 1859) 

„Măria ta, 

După o sută cincizeci şi patru de ani de umilire şi degradare națională, 
Moldova a intrat în vechiul său drept consfințit prin capitulaţiile sale, dreptul de 
a-şi alege pe capul său, pe Domnul. 

Prin înălțarea ta, pe tronul lui Ştefan cel Mare, s-a reînălțat însăşi 
naționalitatea română. Alegându-te de capul său, neamul nostru a vrut să 
împlinească o veche datorie către familia ta, a voit să răsplătească sângele 
strămoşilor tăi, vărsat pentru libertăţile publice.? 

Alegându-te pe tine Domn în ţara noastră, noi am voit să arătăm lumii ceea 
ce toată ţara doreşte: la legi noi, om nou. 

O, doamne! Mare şi frumoasă-ţi este misiunea! Constituţia din 7/19 august 
ne însemnează o epocă nouă; şi Măria ta eşti chemat să o deschizi. Fii dar omul 
epocii; fă ca legea să înlocuiască arbitrariul; fă ca legea să fie tare; iar Tu, Măria 
ta, ca Domn, fii bun şi blând, fii bun, mai ales pentru aceia pentru care mai toţi 
Domnii trecuţi au fost nepăsători sau răi. 

Nu uita că, dacă 50 de deputaţi te-au ales Domn, însă ai să domneşti peste 
două milioane de oameni. 

Fă, dar, ca domnia ta să fie cu totul de pace şi de dreptate; împacă patimile 
şi urile dintre noi şi reintrodu în mijlocul nostru strămoşească frăţie. 

Fii simplu, Măria ta, fii bun, fii Domn cetăţean; urechea ta să fie pururea 
deschisă la adevăr şi închisă la minciună şi linguşire. 

Porţi un frumos şi scump nume: numele lui Alexandru cel Bun. Să trăieşti 
dar mulți ani! 

Ca şi dânsul, fă, o Doamne, ca, prin dreptatea Europei, prin dezvoltarea 
instituţiilor noastre, prin simţămintele tale patriotice, să mai putem ajunge la acele 
timpuri glorioase ale naţiei noastre, când Alexandru cel Bun zicea ambasadorilor 





! Text reprodus din Mihail Kogălniceanu, op. cit., p. 217-218. 
2 Se referă la ascendenţii lui Cuza executaţi în timpul perioadei fanariote. 

împăratului Bizanțului că: România nu are alt ocrotitor decât pre Dumnezeu şi sabia 
sa! 

Să trăieşti Măria ta!” 

set 

Este un discurs tipic de ceremonial. Oratorul îşi manifestă bucuria că s-a 
terminat cu perioada domniilor fanariote impuse de Poartă şi că românii îşi pot 
alege singuri Domnitorul. 

Foloseşte o interesantă hiperbolă: „prin desemnarea lui Alexandru loan 
Cuza ca Domnitor s-a reînălţat însăşi naționalitatea română”. 

În continuare, Kogălniceanu îi dă sfaturi noului Domn, cu predilecție, să fie 
bun, în special cu cei mulţi, să fie imparţial şi să slujească adevărul. 


3.3. Discurs în Comisia Centrală pentru fixarea Capitalei Principatelor 
Unite la Bucureşti.! 


(Focşani, 1/13 octombrie 1859 — selecţii) 

„... Statornicind că reşedinţa domnitorului Principatelor Unite trebuie să fie 
la Bucureşti, noi nu facem decât a constata un fapt şi o trebuinţă mare, totodată nu 
ieşim din situaţiunea lucrurilor făcute de către însăşi Europa în urma recunoaşterii 
îndoitei alegeri. Nu violăm Convenţiunea! 

DI Radu Rosetti vine şi zice că din cauze naţionale se opune adoptarea 
articolului 145 din proiect, adică la destinarea Bucureştilor drept capitală a 
Principatelor Unite! Din cauze convenţionale aş putea-o înţelege, însă până acum 
nu l-am văzut profesând un prea mare entuziasm, un respect prea scrupulos pentru 
Convenţiune! Dar când vine şi zice că numai cauze naţionale s-ar opune la 
adoptarea art. 145, dă-mi voie a-l întâmpina şi a-i zice că tocmai interesele 
naţionale reclamă ca domnitorul să-şi aleagă de reşedinţă oraşul Bucureşti. 

Capitalele, domnilor, nu se improvizează; singur onor nostru preşedinte a 
zis capitalele sunt sau rezultatul împrejurărilor, ori mai bine zicând a secuilor şi al 
dezvoltării naţionale, sau rezultatul voinţei prea puternice al unui monarh ca Petru 
cel Mare! Dl Radu. Rosetti uită că pe lângă voinţa lui Petru cel Mare au trebuit 
încă doi seculi şi jumătate pentru ca Petersburgul să fie capitala Rusiei; şi apoi, 
bărbaţi ca Petru cel Mare nu se nasc în toate zilele. 

Aşadar, numai cazul întâi, adică: împrejurările şi dezvoltarea naţională, 
într-alte cuvinte interesele politice şi sociale rămân, care ar putea să ne hotărască 
capitala! Tocmai acestea, domnilor, au făcut Bucureştii capitală de facro a 
României, până când va sosi ziua mult dorită de a fi capitala şi de jure. 

Pentru mine, domnilor, ca şi pentru toţi acei din Moldova care s-au luptat 
pentru Unire, care şi astăzi profesează această sacră religiune sinceramente şi nu 
cu restricţiuni mentale, spre a mă servi de expresiunea domnului Rosetti, Unirea 
nu poate să fie aducătoare de pagube, nu unui oraş, dar unei singure familii, dar 





! Text reprodus din Mihail Kogălniceanu, op. cit., p. 224-227. 

unui singur individ. Ce poate face fericirea, întărirea şi îmbogățirea unei ţări şi a 
unei naţiuni nu poate să facă nenorocirea, slăbirea şi sărăcia nimănui în parte... 

Nu domnilor, nici laşi, nici alt oraş nu va pierde prin facerea Unirii sau prin 
statornicirea Bucureştilor de capitală a Principatelor Unite.... Unirea n-are să 
introducă putere şi viaţă în toate vinele corpului naţional şi social al României? 

„„„.Unirea n-are să dea o puternică impulsiune şi dezvoltare tuturor bogățiilor 
şi intereselor noastre?... Prin Unire principiile egalitate şi civilizătoare coprinse la 
art. 46 din Constituţiune n-au să se aplice cu o energie şi o uşurătate 
îndoită?...Prin Unire administraţiunea n-are să dobândească, o mai multă unitate 
de acţiune şi prin urmare o emulaţie şi o activitate mai mare pentru binele public, 
pentru dezvoltarea bunei stări a districtelor şi a oraşelor noastre? 

Cu greu dar ni se va putea dovedi că strămutarea domnitorului la Bucureşti 
ar aduce după sine ruina a mii de familii din laşi, căci este de ştiut că atunci când 
tot trupul se întăreşte deosebitele mădulare nu pot slăbi! 

Văd că domnul Rosetti atinge o altă combinaţiune născută în Moldova, în 
timpul luptelor din 1857; vrea a menţine fundarea unei capitale nouă. Într-adevăr, 
combinaţiunea s-a fost pus pentru moment pe tapet de un poet, poetul doinelor.! 
Ştiţi însă, domnilor, că poeţii sunt oameni cei mai puţin practici din lume! Şi de 
aceea nimeni adoptând-o ca un ceva seros, ideea sa, ca toate ideile nenorocite, a 
căzut în râul poeziilor, în râul uitării! O capitală nu se improvizează, a zis-o între 
alte cuvinte domnul Rosetti. Rămâne dar ca să alegem între laşi şi Bucureşti. 
Numai rostind numele acestor două oraşe, mai rămâne îndoială cui se cuvine 
preferință? V-am spus ce este laşii. Daţi-mi voie să vă spun părerea mea şi în 
privirea Bucureştilor. Oraşul Bucureşti este de secole făcut pentru ca să fie 
capitala României. Aproape de arterul principal al comerciului, al bogăției 
Principatelor Unite, Dunărea, pe drumul cel mare al Occidentului către Orient, cu 
o populaţiune numeroasă, compactă şi eminamente românească, Bucureştii este 
apoi singurul oraş care are elementul cel mai puternic al unei ţări — clasa sau 
starea de mijloc. Nicăierea, în niciun alt oraş al României, nu există un centru de 
lumini mai mari, un popor cu aspiraţiuni mai naţionale şi mai liberale, un spirit 
public mai neatârnat. Nicăieri opinia publică n-a putut a se dezvolta şi a domni 
mai mult decât în Bucureşti. Şi ce ar fi domnilor o capitală fără opiniune publică? 
Răspunsul ni-l dă Iaşii, unde guvernul, scutit de puternicul control al glasului 
obştesc, cu toată rostirea şi închezlăşuirile legilor, şi mai înainte şi acum îşi 
permite acturi arbitrare şi o atotputernicie autocratică, care în Bucureşti nici o 
administraţiune nu şi le-ar putea învoi decât sub ameninţare de cea mai aspră 
răzbunare! Exemple le-am avut în 15 iunie 1848 şi în 24 ianuarie 1859!? Răul ce 
produce o capitală fără opiniune publică, şi prin urmare fără control asupra 





1 Vasile Alecsancri. 

2 Se referă la intervenţia populaţiei bucureştene care împiedicase instaurarea unui regim 
reacţionar după abdicarea lui Bibescu, ca şi la intervenţia hotărâtoare a bucureştenilor în zilele 
alegerii lui Alexandru loan Cuza. 

lucrărilor guvernului, îl avem sub ochi. Vedeţi actele zilnice ale miniştrilor din 
Iaşi, vedeți administrațiunea Moldovei în comparaţiune cu administrațiunea Țării 
Româneşti! 

„„„Aşadar, domnitorul Principatelor Unite, neputând petrece viaţa sa în 
trăsură de poştă, nefiind chemat de a exersa profesiunea de curier, trebuie să aibă 
o rezidenţă statornică, şi care poate, prin urmare, a fi alta mai folositoare pentru 
ţară, mai priincioasă pentru dezvoltarea şi consolidarea libertăţii şi egalităţii decât 
Bucureştii? 

Preferând dar în tot felul să văd pe domnul nostru în Bucureşti, încunjurat 
de un popor român şi cu naşterea şi cu inima, primind impulsiunea unei opiniuni 
puternice şi liberale, şi de acolo ca dintr-un centru de lumină răsplătind în toate 
părțile Principatelor Unite, şi prin urmare şi în Moldova, măsurile sale guverna- 
mentale întemeiate pe legalitate şi controlate de cea mai mare putere a seculului 
nostru, opiniunea publică, votez dar pentru Bucureşti ca rezidență obişnuită a 
domnitorului Principatelor Unite şi votând aşa socot că votez pentru binele ţării 
mele.” 


248 ie e 


Argumentele folosite de orator au fost decisive în ceea ce priveşte 
desemnarea capitalei Principatelor Unite — oraşul Bucureşti şi nu Iaşi, Focşani sau 
alt oraş: 

- Bucureştiul este aproape de calea de comunicaţie Dunărea — bogăţia 
Principatelor; 

- acesta avea o populație numeroasă, compactă şi preponderent românească; 

- avea clasă de mijloc, majoritară în oraş; 

- opinia publică era activă şi-l putea sprijini (şi controla) pe Domnitor. 

TEST DE EVALUARE A CUNOȘTINŢELOR 


1. Enumeraţi şi comentăți argumentele folosite de Mihail Kogălniceanu în 
cadrul Comisiei Centrale pentru stabilirea Capitalei Principatelor Unite la 


Bucureşti. 


UNITATEA DE ÎNVĂŢARE IV 


BARBU ȘTEFĂNESCU DELAVRANCEA 


1. Date biografice. 


Delavrancea, pe numele său adevărat Barbu Ștefănescu, s-a născut la 11 
aprilie 1858 într-o mahala — Delea Nouă — a Bucureştiului, fiind al noulea copil al 
familiei. Tatăl său — Ștefan — era cărăuş de grâu. Părinţii unuia din cei mai mari 
oratori români nu ştiau carte. 

Începe să înveţe la şcoala din curtea bisericii din mahala cu dascălul Nicuţă. 
Urmează apoi şcoala domnească cu domnul Vucea, cel care bătea copii cu varga 
la palmă şi striga: „Ha tatarul!” Bacalaureatul I-a trecut la Liceul Sfântul Sava, 
după care a făcut studii juridice la Bucureşti şi Paris. 

Tânărul Delavrancea manifestă serioase înclinații spre arte, spre pictură şi 
muzică. Alexandru Vlahuţă,| prietenul lui, scria: „Natura i-a dat cu amândouă 
mâinile toate talentele care pot împodobi viaţa unui om. Delavrancea putea fi 
pictor mare, muzician mare, cum este scriitor şi orator mare!” 

Înainte de a fi scriitor, avocat şi om politic, şi-a făcut ucenicia de ziarist cu 
bune rezultate; a editat el însuşi o revistă, Lupta literară (1887). 

Cella Delavrancea i-a făcut un frumos portret tatălui ei: „Era înalt şi 
proporționat, bine legat, cu părul creţ, vâlvoi în jurul unui oval delicat care 
contrasta cu fruntea mare, puternic bombată, umbrind privirea verde ca fulgerul. 
Nu a fost niciodată îngâmfat, nici dispreţuitor. Devenea tăios faţă de sentimentele 
josnice şi rele care dezonorează pe om. A fost un prieten incomparabil, 
dăruindu-se fără a aştepta să i se răspundă în aceeaşi măsură, a apărat pe cei 
nedreptăţiţi de oameni”. Cei mai de seamă oameni ai epocii i-au fost prieteni: |. L. 
Caragiale, pictorul Nicolae Grigorescu, arhitectul Ion Mincu, Alexandru Vlahuţă 
E să 

Delavrancea a fost nu numai un mare avocat şi un bun scriitor, ci şi un om 
politic de frunte. A îndeplinit funcțiile de deputat şi senator de Prahova, Gorj, 
Putna, Mehedinţi, primar al Capitalei, ministru al lucrărilor publice, ad interim la 
Ministerul Cultelor şi Instrucţiei Publice. Când moare, la Iaşi, în 29 aprilie 1918, 
îndeplinea funcţia de ministru al Industriilor.” 





! Scriitor şi publicist (1858-1919). 

2 Cella Delavrancea, Despre Barbu Ştefănescu Delavrancea, în scrieri, Editura Eminescu, 
Bucureşti, 1982, p. 337. 

3 George Călinescu, Istoria literaturii române, Editura Minerva, Bucureşti, 1982, p. 574. 

2. Delavrancea — mare orator. 


Dacă Cicero a fost considerat de către discipolii săi „sinonimul elocinţei”, 
contemporanii şi posteritatea recunosc în Delavrancea „simbolul artei oratorice 
române”, Titu Maiorescu îl considera „cel mai mare orator român”, iar George 
Ranetti propunea, în glumă evident, să se introducă în Codul penal un nou articol, 
în care să se stipuleze că „acuzatul pe care îl apără Delavrancea este inocent din 
oficiu, dar Delavrancea să-şi rostească pledoaria pentru desfătarea publicului”? 
Eugen Lovinescu”, auzindu-l pledând, s-a gândit la ceea ce Eschine spunea 
elevilor săi despre un discurs al lui Demostene: ,.... să-l fi auzit pe însuşi monstrul 
rostindu-l...”. Evocându-l pe „Delavrancea, orator judiciar, Lovinescu exclamă: 
„L-am auzit pe însuşi monstrul... de la miezul nopții şi până în zori l-am ascultat 
pe Delavrancea: peste capu-mi înfrigurat a trecut ca o limbă de foc elocinţa 
marelui orator... Cuvintele lui zburau învălmăşite, icoanele ropoteau, frazele se 
desfăşurau şerpuitoare, largi privelişti se deschideau, graiul românesc se lumina 
de o podoabă nebănuită...* 

La extraordinarul dar de a vorbi se adăuga „o voce care era şi vioară şi 
violoncel, inteligența lui pătrundea sensul muzical al vocalelor, energia 
consoanelor, expresivitatea tăcerii, alternările dintre mişcări, în frazare. Începea 
cu glas sfios, ca şi când ar fi pipăit cu vocea atenţia publicului, încetul cu încetul 
tonul urca sub presiunea inspiraţiei, ridicat pe aripi invizibile, şi emoția care-l 
poseda se comunica întotdeauna mulțimii, fie că vorbea la Parlament, la Ateneu 
sau în aer liber. Mlădierea acestui glas se insinua, răscolea, cucerea, biruia 
opoziția”.5 

„Delavrancea a avut în glasul său acel fluier fermecat al basmelor, cu care a 
încântat pe toţi contemporanii săi, iar gesturile au avut acea putere de sugestie pe 
care o au hipnotizatorii, adormind vigilenţa adversarilor şi însufleţind pe călătorii 
obosiţi de drumul stâncos”.€ 

Pledoarii magnifice, capodopere ale geniului, a rostit avocatul, marele 
maestru Delavrancea în procesul Caragiale — Caion (1902), şi în cel al arhitectului 
Socolescu (1903), aceasta din urmă cunoscută şi sub denumirea de Inocent, 
singurele pledoarii care s-au păstrat.” 





! Cella Dima, De /a vorbire la elocință, Editura Albatros, 1982, p. 224. 

2 Doru Cosma, I.L. Caragiale, plagiator?, în De la Dante la Zola, pe urmele unor procese 
celebre, Editura Sport Turism, 1978, Bucureşti. 

3 Critic şi istoric literar (1881-1943). 

4 Eugen Lovinescu, Delavrancea, în Biblioteca marilor procese, anul |, mai-iunie 1924, nr. 
4-5, p. 5-6. 

5 Cella Delavrancea, Trei voci de neuitat, în op. cit., p. 355. 

5 Emilia St. Milicescu, op. cit., 1940, p. 174. 

7 Pentru detalii, a se vedea Alexandru Ţiclea, Retorica, Editura Universul Juridic, 
Bucureşti, 2012, Procesul Caragiale-caion şi Procesul arhitectului Socolescu, p.131-152. 

3. Pledoaria lui Delavrancea! în procesul Caragiale — Caion (1902). 


Marele orator şi avocat foloseşte introducerea (sau exordiul) pledoariei sale 
pentru a pregăti Juraţii, introducându-i în atmosfera specifică procesului pe care îl 
au de judecat, precum şi pentru a le capta bunăvoința (captatio binevolentiae). 
Arată că, din nenorocire, cazul aflat în faţa curţii dovedeşte că o natură rea nu se 
îndreaptă de învăţătură, că învățământul umanitar şi universitar, uneori, înmulţeşte 
naturile perverse ale îndeletnicirilor dezonorante. Subliniază apoi, caracterul 
periculos al calomniei: „Prin calomnie se poate vătăma un om în onoarea lui, se 
poate zdruncina în mijloacele lui de existenţă, dar se poate când ura nu mai are 
margini, să se izbească în onoarea, în mijloacele de existenţă şi în rațiunea de a fi 
a cuiva... Pe un Caragiale, care şi-a închinat viaţa întreagă dramaturgiei naţionale, 
a-l acuza că a furat capodoperele lui, va să zică a-i păta onoarea lui, a-i împuţina 
mijloacele lui de existenţă, a-i spulbera chiar şi raţiunea lui de a fi fost până astăzi 
şi de astăzi înainte... Ce vor mai produce operele teatrale când le tăgăduieşti 
atracția originalității lor? Şi ce semnificaţie ar mai avea o asemenea existenţă 
pentru el însuşi şi pentru ceilalți, dacă izbuteşti — fie şi prin calomnie — să 
convingi opinia publică că credinţa în dramaturgul ei a fost o tristă aluzie şi o 
lungă înşelăciune?” 

Desigur, pledează Delavrancea — dacă I.L. Caragiale ar fi fost doar criticat, 
acesta nu ar fi în măsură să-l deranjeze în asemenea măsură încât să se adreseze 
Justiției. „Ce i-ar fi păsat autorului glorificat de un popor de atacuri, fie şi 
nedemne, de abuzuri, fie şi înveninate, de patimile oarbe, fie desfrânate? Ceea ce 
se dobândeşte cu ştiinţă, cu răbdare, cu muncă şi talent, nu se clatină de furia celui 
dintâi venit... Dar, însă, când Caion... plăzmuieşte aparenţe care pot înşela pe 
marea majoritate a cititorilor, când nu mai este vorba de o acuzaţiune de cea mai 
mare greutate, ci de nişte fapte materiale, în virtutea cărora deocamdată Caragiale 
e zugrăvit ca un plagiator, ca un scriitor fără scrupul, ca un furt ordinar, ca un 
jefuitor al muncii şi al talentului unui autor străin... problema se schimbă. 
Caragiale nu se mai poate bizui pe originalitatea lui recunoscută, pe talentele lui 
enorme... Ce pot gândi oamenii în fața faptelor concrete, în faţa probelor 
materiale, în faţa documentelor? Acestei mulțimi 1 se cuvenea o probă contrarie, 
tot aşa de materială ca şi proba acuzaţiunii, astfel calomniatul ar fi fost învins, pe 
nedrept, dar învins”. Fapta lui Caion e gravă pentru că „mai înainte de a calomnia 
a comis un alt delict... a inventat un autor, a inventat un traducător, a plăzmuit 
câteva pagini pe care le-a tipărit cu litere chirilice şi a încercat astfel armat de 
probe materiale să zguduie şi să distrugă o fală națională. Pentru a izbuti în 
calomnie a săvârşit un fals. Niciodată curtea nu a judecat o calomnie căptuşită cu 
un alt delict tot aşa de dezonorant ca delictul principal”. 





1 Textul pledoariei este publicat în Biblioteca marilor procese, Ediţia Curierul judiciar, anul |, 
mai-iulie, 1924, nr. 4-5. 

Trecând la discuţia şi analiza propriu-zisă a mijloacelor şi argumentelor care 
formează esenţa pledoariei sale, Delavrancea se opreşte mai întâi asupra celei de a 
doua acuzaţii: furtul literar după La puissance des tenebres de Lev Tolstoi. Arată 
că această nouă acuzaţie a fost inventată de Caion atunci când a constatat că prima 
acuzaţie — fabricată de el cu atâta migală — a fost demascată. „Când şi-a văzut... 
toată clădirea infamiei spulberată de dovezile noastre, ameţeala vinovatului prins 
l-a făcut să declare... că Tolstoi a scris o operă sub pseudonimul de Kemeny, că 
Kemeny e Tolstoi, că Nenorocul este La puissance des tenebres, că Năpasta lui 
Caragiale, regret că trebuie să pronunţ cuvântul... furată după La puissance des 
tenebres”. 

Marele avocat şi scriitor continuă cu o analiză literară profundă, evidențiind 
deosebirile de substanţă dintre cele două opere: „La puissance des t&n&bres! 
Înfiorătoare putere a întunericului! Conştiinţe distruse, bigotism orb, abis al 
beznei! Credinţă, crimă, cruzime, lacrimi... şi nimeni nu-şi dă seama de ceea ce 
face, de ce vrea; crimele se săvârşesc de cei care nu vor să le săvârşească; şi cei 
care vor crimele nu le-ar săvârşi... Ce asemănare ar fi posibilă cu drama lui 
Caragiale? Niciuna. Caragiale nu se ocupă de întuneciunea minţii. Aici o femeie 
de o voinţă extraordinară, în serviciul dreptăţii, vrea cu orice preţ să descopere şi 
să pedepsească pe asasinul primului ei bărbat. Anca e toată drama (figura de stil 
folosită aici este litota — n.n.). În înverşunarea ei de a descoperi crima, consimte să 
se mărite cu acela pe care îl bănuia că e ucigaşul, în scopul de a descoperi teribilul 
adevăr. Conflictul psihologic de o emanaţie profund tragică, nu urmăreşte, de la 
început şi până la sfârşit, decât un scop: Justiția”. Analizează îndeaproape 
personajele dramei lui Tolstoi, punându-le în opoziţie cu cele ale dramei lui 
Caragiale. După ce evidenţiază caracterul femeilor din puterea întunericului 
(Anissia, Matrena, Akulina) exclamă: „Ce asemănare posibilă ar fi domnilor, între 
aceste trei femei... şi Anca, singura femeie din drama lui Caragiale? Anca iubea pe 
Dumitru, primul ei bărbat şi îl plânge întreaga ei viaţă, şi toată viaţa ei nu 
urmăreşte decât descoperirea şi pedepsirea asasinului. Anca e o energie curată, un 
suflet eroic, o voinţă extraordinară, o conştiinţă limpede şi pune legea şi 
dreptatea de pe pământ mai presus de ideea religioasă (se face aici un frumos 
portret moral — n.n.). Anca nu comite nici o crimă, ci face suprema jertfă de a se 
mărita cu Dragomir ca să-l chinuiască până va mărturisi şi va ispăşi crima. E 
evident, domnilor, că de la Anissia, Matrena şi Akulina, trei fiare inconştiente, 
trei monștrii ai întunecimii, nu poți nici Să te inspiri, darămite să imiţi că să 
ajungi la concepţia Ancăi”. 

Comparând bărbaţii din Tolstoi cu bărbaţii din Caragiale, Delavrancea arată: 
„În Năpasta, Dumitru, victima, nu există. La ridicarea cortinei fusese ucis de 9 
ani. Dragomir, al doilea bărbat al Ancăi, din dragoste şi gelozie, pândise pe 
Dumitru în pădurea din Corbeni şi-l ucisese. O crimă din iubire. Se însoară cu o 
femeie pentru care devenise ucigaș, şi ar fi fost fericit dacă Anca, în timp de 9 ani, 

nu l-ar fi privit cu nişte ochi tăioşi, nu l-ar fi ars cu glas de foc, nu l-ar fi turtit cu 
cuvintele ei, în anumit scop şi nu i-ar fi răscolit sufletul, până ce ajutată şi de Ion, 
nu l-ar fi prins în mărturisirea păcatului, Dragomir nu ar fi avut remuşcări...” 
Delavrancea ajunge, pe bună dreptate, la convingerea că Dragomir nu se 
aseamănă cu niciunul din personajele lui Tolstoi. Nici cu Jenatici, un bătrân 
bolnav şi avar ce moare otrăvit de Anissia, nici cu Nikita, „un senzual fără voinţă, 
un uşuratec fără scrupuli, un nestatornic care nu iubeşte serios nicio femeie” şi 
nici cu Akim, „un bătrân tutuit, prost în neputinţa de a lega două cuvinte”. Şi trage 
concluzia: Tolstoi şi-a propus să dovedească, în înfiorătoarea lui dramă, puterea 
întunecimii şi triumful credinţei simple şi profunde în Akim, care crede şi nu bea 
şi nu fumează. Caragiale a creat un caracter, pe care Anca şi prin Anca triumfă 
dreptatea omenească. În Tolstoi, lumea e vânturată în vârtejul întunecimii, al 
inconştienţei, în valurile bigotismului, ale credinţei, ale senzualităţii... Ţăranii lui 
Caragiale sunt conştienţi, ageri la minte, ştiu ce fac, ştiu ce vor... La Tolstoi, 
vagul, confuziunea, într-o epopee grandioasă. La Caragiale, lumină perfectă într-o 
dramă profund emoţională.” 

În continuarea pledoariei sale, marele avocat se întoarce la prima calomnie 
pentru care s-a pornit procesul. Evidenţiază, mai întâi, demersurile pe care le-a 
făcut împreună cu Caragiale pentru a găsi şi consulta această operă. „Am fost la 
Braşov, am fost la Budapesta, Caragiale a alergat în toate părțile; a trudit, a 
cheltuit; s-a adresat la toate autorităţile competente, şi astăzi posedăm un lung şir 
de dovezi despre perversitatea calomniatorului şi despre falsurile plăzmuite.” 
Pentru a demonstra ceea ce afirmă, prezintă curţii un catalog cu lucrările tipărite la 
Braşov în perioada 1535-1886, lucrare datorită lui Julius Gross, profesor şi 
bibliotecar, în care nu sunt menţionaţi nici dramaturgul Istvan Kemeny, nici 
traducătorul Alexandru Bogdan şi nici drama Nenorocul. De asemenea, prezintă o 
publicaţie procurată de la Budapesta, „Viața şi operele scriitorilor maghiari”, 
alcătuită de savantul maghiar Maghyar Ir6k, din care rezultă că din cei 33 de 
Kemeny nici unul nu este Istvan, şi nici o dramă cu titlul Nenorocul nu există. 
Depune la instanţă, în acelaşi sens şi alte dovezi, scrisori ale unor scriitori şi critici 
maghiari şi români. 

Delavrancea a considerat să facă apoi un portret al lui Caion. Şi instanţa află 
cum acesta pentru a acredita calomnia tipărise cu litere chirilice două foi pe care 
le-a prezentat ca fiind rupte din volumul în care se află drama Nenorocul. Pentru 
că foile „trebuiau să aibă aerul de vechime ca la 1848... hârtia modernă a fost 
supusă la tortură, fiind artificial îngălbenită la foc”. Anterior, acest Caion — relevă 
Delavrancea — publicase „în traducere” nişte nuvele proprii atribuindu-le lui 
Ibsen!, uzurpase paternitatea unei lucrări literare de Maupassan?, făcuse mare 





1 Henrik Ibsen (1828-1906), dramaturg și poet norvegian. 
2 Guy de Maupassant (1850-1893), scriitor francez. Este autorul, printre altele,a romanului 
„Bel-Ami”. 

vâlvă în jurul descoperirii unui document istoric privitor la Mircea cel Bătrâni, 
care a fost denunţat ca fals de către istoricul Dimitrie Onciul?, întocmise pe 
coperta unei broşurele scrisă de el o listă fantezistă de lucrări proprii tipărite în 
limba franceză pentru a-şi crea aureola unui autor cu o vastă activitate ştiinţifică. 
„laca omul, domnilor magistrați, pe care-l judecaţi. E complet în felul lui. Nu se 
sfieşte de la nimic. Urăşte pe Caragiale? ÎL calomniază şi calomnia şi-o debitează 
în termeni înfiorători de murdari. Dar, ca să poată calomnia, el, Caion, pe un 
Caragiale, simte trebuinţa de a inventa oameni şi opere? Inventează. Dar, atât nu-i 
e de ajuns simte şi trebuinţa de a fabrica documente false? Le fabrică şi le 
publică... Vrea să se ilustreze ca istoric? Nu rezistă de a minţi o ţară întreagă 
asupra evenimentelor ei.” Zugrăvind chipul calomniatorului, Delavrancea 
avertizează: „... să nu se invoce tinereţea (lui). Ar fi o ofensă adusă tinereţii şi 
tineretului. Tinerimea e graţioasă, e generoasă, e entuziastă. Greşelile unui tânăr 
se resimt de inocenţă şi dezinteresare, iar nu de calcul, de ură şi perversitate. 
Copilărie €... să inventezi un autor, o dramă şi un traducător, în scop de a înjosi un 
scriitor ilustru? Copilărie e... să falsifici documente, să le îngălbeneşti la 
lumânare, să imprimi cu litere chirilice şi să afirmi că le-ai rupt dintr-un volum pe 
care îl posezi, făgăduind a-l dărui Academiei?... Copilărie e... să inventezi 
documente istorice?... Copilărie e să anunţi că ai publicat deja trei volume în 
limba franceză?...” 

Delavrancea a continuat, relevând gravitatea calomniei în raport cu reputația 
lui Caragiale şi cu marile sale merite în înfăptuirea unei dramaturgii originale: 
„Cum domnilor?... Un popor întreg admiră pe Caragiale... Admiraţiunea trece 
peste Carpaţi. Bunul lui nume trece peste hotarele neamului românesc. Şi pe acest 
om să-l acuzi, sprijinit de falsuri, că operele lui sunt jafuri literare? Dar asta 
înseamnă a izbi în credinţa, în admiraţiunea şi în fala românilor! Şi ce s-ar fi 
întâmplat dacă criticul impostor n-ar fi prins? Ce s-ar fi întâmplat dacă nu am fi 
adunat noi această mulţime de probe? O mândrie a ţării ar fi fost veştejită, nu 
numai Caragiale înfierat! Că suntem un popor care ne sărbătorim pungaşii, că 
gloriile noastre se întemeiază pe Jaf, că geniul nostru e o ruşine, că nu avem nici 
conştiinţă, nici demnitate? Şi când mă gândesc că omul acesta a vegheat jumătate 
din nopţile sale pentru a ne crea o dramaturgie originală... cu cât talentul lui e mai 
mare şi osteneala mai covârşitoare... cu atât calomnia e mai odioasă şi încercarea 
mai nedemnă de asprimea legilor!” 

Deşi nu avea legătură directă cu cauza, Delavrancea se referă la unele 
acuzaţii anonime care s-au adus operei lui Caragiale, dar o face pentru a reliefa 
caracterul profund umanitar şi educativ al lucrărilor sale. „A! Ştiu, cunosc 
acuzaţiunile puerile ce i s-au dus lui Caragiale — Ai atacat libertăţile publice! Ai 





1 Mircea cel Bătrân este unul dintre marii domnitori al Tării Românești (în perioada 1386- 
1418). 

2 Dimitrie Onciul (1856-1923), a fost istoric, academician și profesor universitar. A înființat 
școala de istoriografie românească. 

batjocorit Constituţia! Ai zeflemisit Egalitatea! Ai ponegrit Democraţia! — Nu, 
domnilor spiritul profund şi ascuţit al lui Caragiale a denunţat şarlatania şi 
uşurinţa, a rechemat la realitate pe naivii zvăpăiaţi, a zugrăvit zăpăceala şi 
denaturarea spiritului naţional. Rolul lui a fost de a contribui la însănătoşirea 
vieţii noastre publice. Și, în fond, în dramaturgia lui nu este răutate, ci iubire. 
Caragiale nu urăşte pe Caţavencu, pe Dandanache, pe Ipigescu, pe conu Leonida. 
EI nu îşi calomniază nici personajele create.” 

În final, Delavrancea a cerut ca instanța să aibă în vedere persoana 
calomniatului şi a calomniatorului, perversitatea de care a dat dovadă inculpatul în 
alegerea mijloacelor întrebuințate şi să pronunţe o hotărâre care să restabilească 
demnitatea ultragiată a marelui scriitor. 


4. Pledoaria lui Delavrancea în procesul arhitectului Socolescu. 


Pledoaria a fost rostită în noaptea de 27 septembrie 1903; a început la 9 
seara şi a încheiat după patru ore şi jumătate. 

Fără să facă vre-o introducere, avocatul a început direct să atace poziția 
părţii civile, care s-a transformat în acuzare: „Acuzatorii şi-au schimbat rolurile. 
Partea civilă, trecând peste reprezentantul ministerului public, a devenit 
acuzaţiunea principală. Scopul e evident. A voit să-şi sporească drepturile şi să se 
încarce cu o autoritate pe care i s-a părut că renunţase dl procuror general”. 

Combate apoi susţinerea avocatului părţii civile Take lonescu!, în sensul că 
procesul este unul obişnuit şi că o zi pentru judecarea lui ar fi fost suficientă, 
folosind cu succes interogaţia: „Atunci, cum îşi explică d-sa răbdarea juraţilor şi a 
Curţii, emoţiunea crescândă a opiniei publice, lunga şi pasionanta acuzaţiune şi 
mulțimea acesta, reprezentând toate clasele sociale ale Capitalei, abia încăpând în 
sală, suferind fără cârtire şi aşteptând neclintită de patru zile şi două nopți?” 

În continuare, încearcă să sensibilizeze curtea în privinţa acuzatului: „... nu 
apărăm un vinovat ci un prigonit de soartă... Noi, cei de aici, susţinem că ne 
apărăm o parte din tinereţea noastră şi o parte din iluziile noastre care ne-au mai 
rămas, că luptând pentru el, luptăm pentru generaţia acelora care au împlinit 45 de 
ani. Crescuţi în respectul legilor şi în frica lui Dumnezeu, nu putem admite 
criminalitatea tocmai la unul din cei mai distinşi reprezentanţi ai ei...”. Foarte 
frumos, folosind comparații şi metafore dintre cele mai poetice adaugă: „Priviţi la 
un cadru de copaci de aceeaşi vârstă, crescuţi pe aceeaşi înălțime, în aceleaşi 
condițiuni de climă şi sol... Oricât s-ar deosebi, ca esenţă, copacii între ei, unii pe 
alţii se susţin, împărtăşindu-şi umbra în timp de secetă, sprijinindu-se să nu fie 
frânţi în timp de vijelii. Şi dacă trăznetul izbeşte pe unul, peste golul celui dispărut 
se întind ramurile celor dimprejur, ca nişte braţe în pregătire spre a ajuta în 
momente de primejdie... Procesul lui este procesul nostru. Acuzându-l pe el, 





1 Pledoaria lui Take lonescu este reprodusă în continuare la pct.3.9.4. 

acuzaţi o generaţie întreagă, o acuzați că a fost capabilă, după o cultură 
universitară, dintr-o dată şi din senin, să producă un oribil incendiar...” 

Delevrancea îl atacă fără menajamente pe reprezentantul ministerului 
public, care a cerut pedeapsa cu moartea pentru Socolescu „cu gluma pe buze, cu 
uşurinţa în inimă...” Onoratul reprezentant al ministerului public a fost pur şi 
simplu crud, fără spirit... A siluit trecutul d-lui Socolescu, cu o înverşunare 
funestă pentru domnia sa şi pentru înalta sa misiune, în scop de a născoci 
antecedente care să explice crima ca un rezultat fatal al unei presupuse 
perversităţi... Vă trebuie antecedente, d-le procuror? Şi le-aţi găsit? Nu, ci aţi 
ofensat bunul simţ general şi aţi călcat cu o impietate dureroasă peste ce are 
omenirea mai nobil şi mai generos. Aţi făcut indirect apologia egoismului şi a 
instinctelor duşmane oricărui ideal. Anrecedentele d-lui Socolescu le-aţi redus la 
temperamentul energic, combativ, gata de a intra în luptă, capabil de a se jertfi, 
de a cădea sau de a triumfa. În acest temperament aţi văzut semnele viitorului 
criminal... Aţi izbit în ce are un suflet mai înalt, în ce are o societate mai serios ca 
trăinicie şi putinţă de mărire. Cunosc societăți care au trăit în virtutea unui ideal 
de frumuseţe, în virtutea puterilor de civilizaţie, în numele dreptului şi al 
credinței. Cunosc societăţi care s-au dezvoltat şi au cucerit lumea prin eroismul 
lor secular. Dar nu cunosc societăţi viabile cu tinerime fără avânt, cu bărbaţi fără 
temperament, cu cetăţeni incapabili de a se jertfi pentru o idee, cu o populaţie de 
filozofi domoli, resemnaţi... A! Domnilor, când veţi şterge rasa combativilor să 
puneţi cruce societăţii noastre!"(aplauze) 

Combătând cu tărie acuzaţiile procurorului general, face totodată un portret 
al arhitectului Socolescu, scoțând în relief înaltul său profesionalism: „Socolescu 
a venit din ţările clasice cu o admiraţie înflăcărată pentru tot ce e pomenire a 
măririlor istorice, şi cu tovarăşii săi de deziluzii a început lupta pentru arta 
națională. Şi a luptat cu temperament, cu energie, hotărât să îndure toate urmările 
învinsului”. Delavrancea face, pe bună dreptate, mare caz de greşeala procurorului 
general care, în rechizitoriu, a rostit cuvinte total neinspirate: „ce m-a revoltat mai 
mult (la Socolescu) este calmul, seninătatea acestui om”, întrebând: „ce judecată 
este asta? Ce psihologie? lată un acuzat care revoltă ministerul public prin 
seninătatea lui şi prin temperamentul lui violent. Dacă n-ar fi în joc viaţa şi 
onoarea unui om, drama aceasta ne-ar părea o comedie în care rolul principal l-ar 
fi interpretat, cu deplin succes, reprezentantul ministerului public”. 

Nu-l cruţă de critică nici pe adversarul său, avocatul Nicolae Xenopol, care, 
zice Delavrancea, a cerut „peirea lui Socolescu”, cu ironie şi abia ţinându-şi râsul, 
adăugând că nu-şi aduce aminte „să fi întâlnit vreun călău care să-şi fi condus 
victima la eşafod”, de „niciun executor care să fi făcut glume privind 
convulsiunile celor decapitaţi”. Şi nu scapă prilejul de a trage concluzia, 
favorabilă clientului său: „O singură scuză poate avea această atitudine, Xenopol 
nu crede în vinovăția lui Socolescu”. 

Revine asupra pledoariei lui Take Ionescu, cel mai redutabil adversar din 
proces; acesta a prezentat instanţei, cu amabilitatea lui caracteristică — un sipet de 
chei, fără să spună, se pare, mai nimic: „neputând afirma, a insinuat prin mişcări, 
prin surâs, prin reticenţe, prin expresivitatea generală a omului extraordinar”. Nu 
se sfieşte apoi să afirme „că la dl. Take Ionescu confuziunea s-a aliat cu perfidia”. 
Avocatul Take Ionescu, în pledoaria sa adresându-se juraţilor, a exclamat: „aș 
dori din toată inima — din toată — ca dl. Socolescu să fie nevinovat, dar am 
convingerea absolută că este vinovat, şi nu mă tem decât de sentimentul 
d-voastră!” Delavrancea combate această afirmaţie şi prin cuvinte frumoase şi 
convingătore face apologia instituţiei juraţilor, cu scopul, evident, de a le capta 
binevoinţa (captatio binevolentiae): „Domnilor juraţi, eu nu cerşesc milă pentru 
nevinovat, eu nu vă zic să renunţaţi la judecată, dar vă cer să fiți bărbaţi întregi, 
aşa cum se cuvine, aşa cum e plăsmuit omul să fie, aşa cum l-a făcut Dumnezeu, 
care nu-şi cedează locul avocaţilor ca să-i pocească făpturile... Domnilor, Justiţia 
juraţilor este singura care se apropie de justiția divină. Justiţia d-voastră, ca şi 
justiția divină, afundă sau înalță, distruge sau salvează, fără ca noi să ştim de ce. 
Din taina nepătrunsă de sus şi din misterul conştiinţei d-voastră, fulgeră verdicte 
înaintea cărora ne închinăm ca în faţa unei puteri indiscutabile, hotărârea celui de 
sus şi a d-voastră, neavând nici un motiv pe care să-l ştim...” 

Delavrancea continuă să acuze parchetul şi instrucția (judecătorul de 
instrucție) care nu au efectuat experienţele ce se impuneau în pregătirea 
procesului. Se întreabă, dacă Socolescu a preparat focul, cum a putut cobori el 
singur biblioteca grea de stejar cu uşi de fier, de la etajul unu la parter, pe o scară 
înaltă şi învârtită? Şi îi învinuieşte pe cei doi reprezentanţi ai statului că nu au 
experimentat dacă este posibil acest lucru. Îi critică, totodată, că nu au 
experimentat câte ore ard lumânările cumpărate de Socolescu anterior incendiului, 
deşi le-a cerut acesta. 

Concluzia lui e directă: „Aţi refuzat să faceţi experienţa pentru că v-aţi 
speriat de rezultatul ei, care ar fi fost împotriva afirmațiilor dumneavoastră!” 
Delavrancea mai învederează că, dacă se experimenta, s-ar fi constatat fără putință 
de tăgadă că focul din pod nu putea fi văzut din bulevard şi str. Polonă, aşa cum 
s-a reţinut în rechizitoriu; în schimb, hârtia din geamuri nu era opacă şi prin ea se 
puteau vedea flăcările de afară. Se adresează celor doi reprezentanţi ai autorităţii: 
„Nu ştiţi cum se procedează aiurea? N-aţi citit cu câtă înţelepciune şi răbdare se 
fac toate experienţele, absolut toate, înainte de a se cere capul sau onoarea unui 
inculpat?” Le aminteşte apoi o altă omisiune: „A cincia experiență pe care n-aţi 
făcut-o. Dacă Socolescu ar fi voit să-şi incendieze casa, de ce ar fi făcut atâtea 
focare în loc să lase deschis gazul aerian? Explozia ar fi provocat un incendiu pe 
care nimeni nu l-ar fi putut stinge”. Şi combate afirmaţia, conform căreia 
gazometrul ar fi fost deschis — deci pericolul de explozie exista — prezentând 
instanţei adresa de la Compania de gaz care atesta că gazul a fost închis din stradă 
din dispoziţia lui Socolescu, anterior plecării sale la Berlin. Delavrancea devine 

necruţător cu acuzarea: „Da, ştiu că vă trebuia şi acest neadevăr ca să colaboreze 
cu celelalte, la pieirea unui nevinovat. În numele societăţii pe care o reprezentaţi, 
aveaţi o îndoită datorie de îndeplinit față de justiție şi faţă de propria onoare. 
Regret şi deplâng că nu v-aţi îndeplinit-o!” Constată că instrucția (pregătirea 
procesului) a fost incompletă, dar inacţiunea a fost deliberată pentru a nu fi 
„spulberate cele cinci capete de primă ordine ale acuzaţiunii”. 

Marele orator ştie să impresioneze juraţii şi publicul, exprimând idei măreţe: 
„Generaţia noastră, domnilor, va regreta, desigur, că forţele ei au fost prea mici în 
raport cu idealul ei prea mare. Să dea Dumnezeu ca cei care vor începe să 
încărunţească ca şi noi, să nu ajungă într-o zi ca să regrete erori judiciare care să le 
amărască bătrâneţile şi să le micşoreze, chiar față de propria lor conştiinţă, 
tinereţea pierdută în ambiţiuni dezonorante!” 

Un loc aparte în pledoarie este consacrat combaterii expertizei grafologice, 
conform căreia anonima primită de Socolescu, prin care se anunţa iminenţa unui 
incendiu, era scrisă chiar de... destinatar. „În privind grafologiei cu morfologia 
ei...” — începe Delavrancea, ceea ce provocă râsete şi aplauze — oratorul se 
întreabă dacă acesta este sau nu ştiinţă şi cât de exactă este. Trebuie să remarcăm 
că nu scapă niciun prilej de a i se adresa expertului. „Afirmă dl. dr. chimist 
Minovici că grafologia este o ştiinţă pozitivă? Ne-a spus d-sa care sunt legile 
neîndoielnice ale acestei noi ştiinţe? Nu. Şi nici nu putea să ne vorbească despre 
legi grafologice pentru un singur motiv: fiindcă nu există (râsete). Ne-a arătat d-sa 
cu care ştiinţă pozitivă se înrudeşte grafologia? Nu. Nu, pentru că nimeni nu a 
avut curaj înainte de d-sa, şi cum d-sa nu este părintele noii ştiinţe, nu ne putea 
confirma gradul ei de rudenie cu chimia, care admite încă îndoieli în ipoteze. Dl. 
expert s-a simțit obligat să vă ţie un discurs, preparat ca un act de expertiză, 
despre importanţa grafologiei... Şi d-sa nu era chemat să facă elogiul ştiinţei celei 
noi, Ci să-şi dovedească afirmaţiunea că dl chimist se credea obligat la atâtea 
elogii pentru ştiinţa pe care n-a învăţat-o la universitate, uitând, într-o umbră 
modestă, chimia pe care într-adevăr a studiat-o.” 

„Asemenea elogii necerute şi nedatorate nu se explică. Între chimie şi 
grafologie este repulsie. Una este ştiinţă în toată puterea cuvântului pentru care o 
viaţă întreagă nu e prea mult. Şi cealaltă e încă o mică speculă pe mici ipoteze şi 
pe dibuiri care au dus pe oameni la greşeli, zăpăcind justiția şi contribuind la 
osândirea multor nevinovaţi... După atâţia ani de cultură să nu ştim ce este aceea o 
ştiinţă! Ştiinţa are legile ei constante, verificate. Fenomenele supuse legilor ei se 
reproduc cu siguranţă în acelaşi sens, identice, ori de câte ori le demonstrează 
omul de ştiinţă. Şi totuşi spiritul ştiinţific este prin excelenţă îndoielnic până la 
proba deplină a unei afirmaţiuni. Cu tot progresul tuturor ştiinţelor, ipoteza joacă 
un rol decisiv la cuceririle spiritului uman. Văd doctori în medicină între d-nii 
Juraţi. Să ne spună ei dacă după o practică de 20-30 de ani nu au îndoieli serioase 
şi dacă siguranţa absolută şi îndărătnică nu este condamnabilă de cele mai multe 
ori în ştiinţa medicală. Văd ingineri. Să ne spună d-lor dacă rezistenţa materialelor 

nu are coeficient de toleranță când e să aplice în realitate adevărurile abstracte şi 
absolut verificabile în ştiinţa pură... Şi numai grafologia să fie infailibilă!... Nu, 
d-lor, asemenea pretenţie este ilariantă... Dl expert este chimist, a învăţat ani de 
zile chimia la universitate, dar apare şi ca grafolog şi desfid pe d-l doctor 
Minovici ca să ne spună unde ar fi existând în lume o facultate de grafologie...” 
(râsete). 

Delavrancea redă apoi dialogul pe care, cu o abilitate extraordinară, l-a 
purtat cu grafologul dr. Minovici pe probleme de chimie — domeniu în care acesta, 
deşi doctor în ştiinţă, s-a arătat nesigur —, în scopul de a demonstra fragilitatea 
concluziilor în domeniul Grafologiei: „Am pus o serie de întrebări chimistului, tot 
d-lui dr. Minovici. Şi ce ne-a răspuns? Nimic sigur. Aşa de puţin sigur, că într-un 
moment mi s-a făcut milă de chimie, umilită de impertinenţa Grafologiei. — Cât 
timp arde o lumânare „Rosa extra” sau „Amsterdam extra”? N-am făcut 
experienţa. — Aproximativ, foarte aproximativ. — Apoi, depinde. — De ce depinde? 
— De împrejurări, de curent, de gradul de căldură. — Foarte bine. Să-şi aleagă 
împrejurările. — Nu ştiu, depinde. — O cârpă îmbibată în gaz, cât timp ţine 
mirosul? — Depinde. — De ce depinde? — De gradul de căldură. — Prea bine. — 
Vara, în vara asta, în casele incendiate, cam cât ar fi ţinut mirosul, aproximativ, cu 
o largă toleranţă, de săptămâni chiar. — Eu nu am fost cu d-voastră la descinderea 
locală de ieri că v-aş fi spus dacă mai miroase. — Vă mulţumim. Noi nu v-am 
întrebat dacă un om cu nas ar putea să miroasă. Nu avem nevoie de nasul d-lui 
expert, ci de ştiinţa d-sale (ilaritate). — Ar mai putea mirosi, după trei luni, nişte 
covoare muiate în benzină? — Depinde. N-am făcut experienţă. Cum explică dl 
chimist că o lumânare a ars până la cârpa muiată în gaz şi s-a stins fără ca cârpa să 
fi luat foc? Şi ştiţi, d-lor juraţi, şi acest răspuns: depinde! Apoi nefericita de 
chimie este d-lor ştiinţa pozitivă, bine întemeiată. Şi aţi văzut că omul ştiinţei are 
îndoieli, precauţiuni, aşa că de multe ori nu ne-a răspuns nimic pozitiv. Cum se 
explică curajul grafologiei? Şi se explică d-lor. Orice ar fi afirmat în chimie 
puteam să controlăm, tocmai că chimia este o ştiinţă serioasă. Dar orice ar fi 
afirmat în grafologie nu s-ar fi putut controla de nimeni, tocmai din cauză că 
grafologia nu este o ştiinţă.” 

Delavrancea intră în intimitatea scrisului: „Ce este scrisul, ce raport are 
scrisul cu sufletul nostru, şi cât se depune din sufletul nostru în forma literelor şi 
în curgerea lor?”... E un raport, e o parte, e o imagine a psihicului nostru, dar 
numai când scriem în goana calului, când scrisul a ajuns inconştient, cel puţin 
instinctiv. Când copii învaţă primele litere şi se muncesc voit, conştient să lege 
literele pentru a forma un cuvânt, scrisul tuturor se aseamănă, este cvasi identic. 
Încetul cu încetul literele curg mai repede, legătura dintre ele nu mai ţine de 
voinţă şi ajunge în sfârşit la o diferențiere de la om la om. Şi dacă cineva se 
ingeniază ca să imite scrisul cuiva este oarecum posibil ca să dovedeşti falsul 
studiind bine scrierea celui imitat, mai mult decât pe aceea a imitatorului. 

Grafologii cu minte, dacă au norocul să dovedească falsul, au bunul simţ de a nu 
afirma categoric care anume este Jalsificatorul”. 

Concluziile expertului grafolog sunt combătute cu argumente puternice: 
„Prima dovadă, decisiva dovadă, în virtutea căreia dl. chimist Minovici v-a 
afirmat categoric că dl. Socolescu ar fi autorul cărţii poştale este următoarea: A 
luat o părticică a unui accent dintr-un rând scris de dl. Socolescu şi a supus-o la 
microscop. Şi ce a descoperit? Vă reproduc iarăşi cuvintele d-lui grafolog. A 
descoperit o identică vibraţiune marginală în amândouă părţile de accent... 
(publicul izbucneşte în râs). lată de ce vi se cere condamnarea lui Socolescu! lată 
vibraţiunile aberante din părticelele de accent supuse la tortura microscopului. Să 
vă probez că e vorba mai mult de aberaţiuni decât de vibraţiuni?” Delavrancea 
ajunge la concluzia că „vibraţiunile accentului” nu puteau fi aceleaşi din două 
motive foarte importante, de care nu s-a ţinut seama, şi anume: scrisurile 
comparate nu au fost realizate în aceleaşi condiţii şi unul a fost scris cu cerneală, 
iar altul cu creionul. Cartea poştală care se pretinde a fi scrisă de Socolescu, a fost 
întocmită — arată Delavrancea — „cu multe zile înainte de incendiu, în linişte, cu 
calm, cu voinţă, singur în biroul său, nevăzut de nimeni,” iar scrisul cu care s-a 
făcut comparaţia a fost realizat „la cabinetul d-lui judecător de instrucţie, sub 
teribila acuzaţie de incendiator, sub ochii judecătorului şi ai expertului, scos din 
carceră, maltratat... Ei domnilor — se întreabă avocatul — e cu putinţă ca un om să 
aibă aceleaşi vibraţiuni, în accente şi litere, în două situaţii aşa contrarii? Ar trebui 
ca mâna să meargă la fel în primejdie ca şi în siguranţă... Ar trebui ca să avem o 
identică stare sufletească în primejdie ca şi în siguranță şi psihologia protestează 
contra acestui ultragiu adus sufletului omenesc!” 

Solicită să se facă o nouă experiență din care va reieşi că „vibraţiile 
marginale” sunt cu totul altele atunci când se scrie cu cerneală. Delavrancea devine 
vehement, aşa cum o face de mai multe ori în cursul pledoarie: „Daţi de o parte, 
d-le doctor, daţi de o parte d-le procuror general, d-lor juraţi, experienţa fixată sub 
microscop. Faceţi una nouă care să verifice imposibila d-voastră experienţă. 
Supuneţi, acum, la microscop, două părticele de accent ale aceluiaşi om, una cu 
cerneală şi alta cu creionul, şi veţi vedea deosebirile fatale de vibraţiuni marginale, 
iar nu identitatea pe care o minte sănătoasă şi un spirit ştiinţific nu pot s-o admită”. 
Înlătură cu dibăcie şi cu puternice argumente concluziile expertului grafolog, 
conform cărora litera „a” este aceeaşi în ambele scrieri, şi că arhitectul Socolescu 
scrie „fereştete” împreunat, iar „asigurare” cu doi de „s”: „D-l Socolescu face un 
„a Sean jeAG, ştiu acesta nu de acum, ci de 20 de ani de când eram împreună la Paris. 
În acest „a” este o mică buclă interioară între ovalul ei şi linia alipită ovalului. În 
cartea poştală scrisă, evident, de un om simplu, „a” este format dintr-un semioval ca 
un fel de „c” şi dintr-un fel de „e”. Mâna nedeprinsă cu scrierea n-a putut să închidă 
bine ovalul şi s-a coborât tăind în interior a doua parte a ovalului. Un asemenea „a” 
este caracteristic la toți copii începători şi la toţi oamenii maturi cu mâna greoaie, 
cu degetele groase şi nepreparate că să ţie condeiul, enormă dificultate pentru ei 

tocmai prin uşurinţa lui”. Învederează în continuare „că sunt mulţi, foarte mulţi, 
care nu din ignoranță, împreună verbul cu pronumele imediat următor” ca la 
„fereştete”, aceasta fiind o caracteristică nu numai a arhitectului Socolescu, iar 
despre cuvântul asigurare arată că cel puţin 50% din oameni „dublează” pe „s” între 
două vocale, căci altfel, după ei, ar trebui să pronunțăm „z”. Se adresează 
expertului: „Şi v-aţi uitat d-le doctor, cum stă scris, cu litere de aur pe un fund 
(fond, fundal) negru la societățile de „asigurare”? Nu cumva o fi scris cu doi de „s”? 
Şi în acest caz... nu care cumva... scrisoarea... €...” (mare ilaritate — Lasă să se 
înţeleagă, scrisă chiar de un agent al unei asemenea societăți?). 

Delavrancea aduce la cunoştinţă Curţii că în altă cauză grafologul, tot dl. 
Minovici, cu fotografia, cu lupa lui „ajunsese la concluzia că o scrisoare anonimă, 
compromiţătoare” fusese scrisă de o anumită persoană, iar ulterior a fost 
descoperit asasinul. „Juraţii l-au condamnat. Vă rog să mă dezminţiți! Se 
adresează el vehement expertului grafolog. Aici, în faţa Curţii, în faţa juraţilor şi a 
publicului!... A! Tăceţi?... Bine domnilor, tăcerea d-voastră este un omagiu adus 
norocului — ştiţi la ce fac aluzie — şi un blam mai elocinte decât amărăciunea mea, 
adus grafologiei româneşti” (Aplauze). 

În continuare, oratorul speculând inadvertenţa din pledoaria adversarului 
său, Take Ionescu, arată că după acesta, „Socolescu nu este un tip pervers 
comiţând crima de incendiu: Socolescu atinge culmea perversităţii scriindu-şi 
cartea poştală anonimă” (Aplauze. Râsete). Ceea ce, desigur, era o mare anomalie! 

Delavrancea învederează că o anonimă prin care se anunţă un eveniment 
iminent neplăcut pentru cineva nu este un act de perversitate, ci „ar atinge cel mai 
înalt grad de nobleţe în generozitate”. Concluzia lui: cartea poştală putea fi scrisă 
de unul din miile de lucrători de-ai lui Socolescu care l-au iubit pentru ca s-a 
purtat cu ei cinstit şi omenos... Încheind cu analiza expertizei grafologice, declară: 
„lată domnilor cum se năruie şubreda construcţie grafologică şi aparent logică, că 
dl. Socolescu şi-ar fi scris sie însuşi acea carte anonimă”. 

Următoarea parte a pledoariei este consacrată servitorului lui Socolescu, 
Zaharia. Delavrancea consideră că acesta i s-a părut „cheia misterului”. „EI s-a 
întors de la gară acasă cu câteva ore înaintea sinistrului. El a revenit, de la 
nevastă-sa, o jumătate de oră înainte de izbucnirea focului. În paza lui se lăsase 
imobilul. EI a văzut primul focar. El a fost necontenit, de dimineaţă până seara, în 
curte, pe scări, prin odăi,... până în momentul incendiului” şi „oricine ar fi dat foc, 
el ştie”. Cu toate acestea, servitorul a fost declarat nevinovat şi pus în libertate. 
Chiar dacă focul ar fi fost pus de Socolescu, servitorul ar fi trebuit să ştie. 

În continuare, Delavrancea relevă situaţia celor doi inşi care au fost văzuţi în 
seara incendiului la orele 9-10 ieşind din gangul caselor incendiate şi tot „doi inşi 
tineri, bine îmbrăcaţi” au văzut primii focul, au alarmat vecinii, au deşteptat 
servitorul şi împreună cu acesta au stins primul focar din pod. După care ei au 
dispărut. Oratorul se întreabă: „Cum se explică misterul în care s-au confundat 
aceşti inşi?... Toată lumea s-a întrebat şi se întreabă cine sunt aceşti doi tineri, 

aceşti doi bravi, aceşti doi eroi a căror modestie întrece mult incomparabilul lor 
eroism? De ce nu s-au prezentat d-lui procuror chiar în noaptea focului? E 
imposibil să admitem că după ce au stins focarul din pod au plecat indiferenți 
lăsând în urma lor incendiul izbucnit cu o furie extraordinară. De ce nu s-au 
prezentat d-lui judecător de instrucţie? De ce nu apar astăzi în fața d-voastră? Le-a 
fost ruşine de o faptă lăudabilă sau se temeau ca nu cumva să fie recunoscuţi în 
cei doi inşi care ieşeau pe poarta caselor cu două ore înainte de incendiu? lată de 
ce am acuzat pe d-l judecător de instrucţie că nu şi-a făcut datoria...” 

Delavrancea combate afirmaţiile făcute de adversarul său Take Ionescu care 
mai mult de o oră s-a referit la cutiile de focare şi a ajuns la concluzia că au fost 
confecționate de arhitectul Socolescu pentru că un răufăcător nu ar fi putut intra 
pe poartă cu ele. Marele avocat se întreabă: „Unde a văzut d-sa cutiile despre care 
v-a vorbit? În dosar nu se povesteşte de cutii construite într-adins pentru focare. În 
actul de acuzaţie, nici o vorbă. Ministerul public, nici o aluzie. Dv., domnilor, aţi 
fost la faţa locului... În salon nici urmă de focar. La celelalte focare, aţi văzut cu 
ochii d-voastră, nu cutii construite de ocazie, ci sipete (sertare) scoase de pe la 
birouri, ba la focarul din pod un scăunel mic. Tăgăduieşte dl. procuror general?... 
Nu!... Atunci întreb pe reprezentanţii „Daciei: ce înseamnă această lipsă de 
scrupul în năpustirea lor asupra unui adversar? Nu pricep, vă declar că nu înţeleg 
nimic, rămân uimit şi mă refer la conştiinţa juraţilor... suprema mângâiere... A! 
Nu, domnilor, nu veţi zdrobi pe un nevinovat chiar dacă peste el aţi turna un 
munte de neadevăruri!” 

Delavrancea se referă la o altă afirmaţie de-a lui Take Ionescu, conform 
căreia preparatul focarelor putea dura 3-4 zile şi ca urmare Socolescu s-a izolat de 
exterior încuind cele două rânduri de porți şi prin „tunelul” astfel creat a 
transportat în linişte bunurile pentru a le pune foc. 

Avocatul, demonstrând că acest lucru nu ar fi fost posibil, devine necruţător: 
„Admirabilă invenţiune! S-a izolat perfect, d-le Take Ionescu, prin fantasticul 
tunel creat de abundenta d-tale imaginaţie! Da, da aţi uitat însă câteva lucruri de 
nimic care vă răstoarnă întreaga construcție. Aţi uitat pe pictorul care lucra în 
fiecare zi de la 7 dimineaţa până la 7 seara. Unde lucra?... În casă la etajul întâi, în 
odaia care comunică cu salonul şi cu sufrageria şi cu biblioteca. Şi în salon, în 
bibliotecă şi în sufragerie au fost trei focare, cele mai importante. Cum ar fi cărat 
Socolescu lemnele, cum ar fi răsturnat mobilele grele, unele imposibil de cârmit 
de un singur om, fără ca pictorul să nu vadă şi să nu audă nimic? Şi acest martor 
nu a văzut, n-a auzit nimic”, ca nici servitorul Zaharia, de altfel. 

Delavrancea se ocupă apoi în pledoaria sa de problema lumânărilor care au 
servit la incendiu, lumânări cumpărate anterior de Socolescu. Acesta, la primul 
interogatoriu, declarase că a cumpărat un pachet de lumânări, iar la al treilea 
interogatoriu „strâns de aproape” mărturiseşte că a cumpărat două pachete, adică 
10 lumânări, din care 7 (şapte) au fost folosite la focare. De aici acuzarea şi partea 
civilă au tras concluzia că Socolescu este vinovatul. Marele orator constată: „E o 

construcție cu aparenţe serioase. Recunosc. Dar, nu rezistă, domnilor juraţi, ca 
orice ce se întemeiază pe neadevăr”. Socolescu a recunoscut de la început că el a 
cumpărat lumânările şi a indicat şi băcanul. Şi dacă a făcut acest lucru „mai putea 
să ascundă, cu intenţiune numărul lor? E evident că nu. Nu era nici copil, nici 
nebun, pentru că totul era uşor de verificat. „Demonstrația părții civile e tot atât de 
şubredă ca şi aceea a Ministerului public relativ la lumânări. Dl. procuror general 
s-a opintit să vă convingă că dl. Socolescu a cumpărat „pe furiş fundurile de 
lumânări”, pe motivul că... a refuzat un băiat de prăvălie să i le ducă acasă. „Asta 
e va să zică a cumpăra „pe furiş”! A cumpăra „pe furiş” înseamnă că tu, om 
cunoscut, să te duci ziua, la amiaza mare, la un băcan care te cunoaşte, într-o 
prăvălie, să stai de vorbă, să întrebi de cele mai bune lumânări, să iei pachetele şi 
să pleci cu ele de-a dreptul acasă. Asta înseamnă va să zică a cumpăra „pe furiş”! 
Valoarea cuvintelor s-a răsturnat în aşa hal în capul ministerului public încât 
probabil că a cumpăra „făţiş” ar însemna faptul: să te duci noaptea la o băcănie 
din marginea capitalei, unde n-ai mai intrat niciodată, unde nu te cunoaşte nimeni, 
cu gulerul hainei ridicat până la nas şi cu pălăria îndesată până peste sprâncene” 
(râsete). 

Într-adevăr, adaugă Delavrancea, rămâne o contrazicere, cea a numărului de 
lumânări cumpărate şi întreabă: „Cum d-le Take Ionescu, unui inocent nu-i e 
permis să uite, un moment, nimic, absolut nimic, când îl arestezi fără veste, când 
îl arunci în carceră, când fără nicio milă, îl abandonezi în întuneric, pe o rogojină, 
în prada celor mai ascuţite dureri...? Ce fel vă închipuiți natura omenească? Dar 
inocentul are familie, părinţi, soție, fraţi, surori, copii şi până să se pronunţe 
Justiţia, teroarea îl zguduie... Şi în culmea chinurilor fizice şi morale inocentul nu 
poate uita nimic? Asta e psihologie de călăi! (Aplauze)... Delavrancea se 
adresează apoi procurorului general: „Aşa d-le procuror general, aşa un nevinovat 
nu poate, în cele mai cumplite împrejurări, să uite nimic şi nu-i e iertat să rectifice 
nimic! Aşa? Mă adresez conştiinţei d-voastră, minţii şi inimii d-voastră...” Redă 
apoi un dialog pe care l-a avut cu judecătorul de instrucţie în care acesta afirma că 
nu-şi mai aduce aminte de numele grefierului şi conchide: „DI judecător 
Săbăreanu, liber, stăpân pe el însuşi, omul legii, el acuzator în faţa acuzatului...şi 
la-ţi auzit. A uitat nu un fund de lumânări, ci un grefier, grefierul pe care îl 
impune legea ca nu cumva să nu se transforme în inchizitor. Ei, domnilor, ori vă 
menţineţi sistemul, şi îi aplicaţi toată rigoarea lui şi d-lui Săbăreanu, ori mărturisiţi 
că aţi lucrat cu patimă contra domnului Socolescu. Cum se prăvălesc toate 
construcțiile d-voastră materiale şi morale, cum vi se distrug faptele, cum vi se 
spulberă teoriile! Pasiunea este ruina judecătorului! Şi credeţi-mă, societatea vă 
refuză serviciul de a-i spori numărul criminalilor cu numărul inocenților”. 

Delavrancea devine categoric şi atacă problema de ordin general: „Din acest 
proces o concluzie se impune tuturor: nu mai merge cu sistemul de astăzi al 
judecătorilor de instrucție” (Aplauzele prelungite au confirmat deplina dreptate a 
avocatului, care a adăugat că nu atacă magistratura, ci sistemul). 

„Voi termina, domnilor cu mobilul crimei. Şi de la început vă declar că în 
pretinsul mobil ce i se impută d-lui Socolescu, eu văd dedesuptul Daciei. Ce caută 
ea aici? Adevărul? Justiţia? Nimeni n-o crede. Voieşte să obţină despăgubirea de 
5000 lei? Nimeni n-o crede că a pus patru avocaţi de frunte, printre care cel mai 
însemnat al baroului nostru, în scop de a câştiga o reparaţiune bănească de cel 
mult de 5000 lei. Cu această sumă ea nu ar acoperi nici pe jumătate onorariul 
celor patru glorii ale baroului. Atunci a venit aici ca să piardă băneşte în acest 
proces! Nimeni n-o crede. Sau voieşte să se apere — şi i-aş înţelege-o — de 
presupusele învinuiri ce i-am duce noi. De la început însă, am declarat că nu 
acuzăm pe Dacia că ne-ar fi pus foc...” Dacia însă „s-a năpustit asupra d-lui 
Socolescu, nu s-a cutremurat de nici un mijloc, a pus mâna pe orice armă şi la 
falsurile din dosar a adăugat invențiile sale... Când s-a ridicat acea vijelie care a 
durat trei ore şi jumătate, am avut impresia provocată de cruzimea şi plăcerea 
Daciei că suntem în timpul de decadenţă a Imperiului roman... lumea se adunase 
la circ, lacomă de spectacol... în mijlocul arenei stă despuiat martirul creştin... 
asupra lui se repede fiara furibundă... lacă martirul... asupra lui s-a dat drumul 
fiarei cuvântului... trei ore l-a sfârtecat... şi el a suferit fără geamăt, întărit de 
credinţa în justiție şi de tăria unei conştiinţe curate!” (Aplauze prelungite). 

„Ce mobil ar fi avut dl. Socolescu ca să-şi dea foc casei lui, mobilierului lui, 
cărților şi tablourilor lui? Şi-a asigurat imobilul, mobilele şi biblioteca pe o 
valoare exagerată şi prin incendiu a voit să se încaseze prima de la Dacia. lată 
mobilul, după dumneavoastră”. Dar, „ați pornit de la o teză care este o ofensă 
generală adusă tuturor asiguraţilor. Aţi afirmat că mai toţi asiguraţii, pe acest tip 
de criză, ar fi fericiţi să-şi transforme în bani tot avutul lor asigurat. Protestez în 
contra acestei injurii adusă românilor. Dacă ar fi aşa de tocită noţiunea de cinste 
în România, Dacia ar fi dat faliment şi desigur n-ar fi ajuns cea mai bogată 
societate din ţară... Socolescu suferea de criză ca şi colegii lui arhitecți. Ei şi? Azâr 
e de ajuns ca cineva să devină criminal? Atunci toţi cei cu profesiuni liberale, toți 
lucrătorii, toți comercianții ar forma o masă scârboasă de candidaţi la crimă, 
pândind ocazia de a prăda, de a incendia, de a asasina. Sau nu cumva aţi 
descoperit că între arhitectură şi crimă legăturile sunt mai strânse, că bosa de 
arhitect se confundă cu bosa criminalului din naştere?” 

Delavrancea continuă cu ridiculizarea reprezentanţilor societăţii Dacia, pentru 
care cărțile din biblioteca lui Socolescu nu aveau decât o minimă valoare. „Cum 
d-lor... cartea care v-a nutrit primele aspiraţiuni... volumul care v-a deşteptat 
primele iluzii... paginile care se leagă de cele mai nobile sentimente, rândurile care 
v-au răscolit sufletul şi v-au mângâiat de primele dureri ale tinereţii... nu mai au nici 
o valoare când începeţi să încărunțiţi...? Viaţa să fie, clipă după clipă, fără nici o 
legătură între ele? Vârsta, încetul cu încetul, ne scoboară în rândul animalelor cu o 
slabă conştiinţă numai în prezent?... Locul unde ne-am născut, casa în care am trăit, 
obiectele pe care le-am cumpărat cu dragoste, tablourile pe care ne-am deschis 
ochii, cărțile pe care le-am citit şi în care au căzut de multe ori cele mai calde şi 

curate lacrimi, tot, tot, toate amintirile, tot ce ne deşteaptă în noi şirul vieţii cu toate 
evenimentele ei, n-au nici un preţ pentru filozofii Daciei... Tristă concepţie despre 
om! Concepţie mecanică, din care a dispărut sufletul, scârbit de sunetul banului!... 
Aţi râs de un roman — nu ştiu de care — cumpărat acum 20 de ani cu doi lei şi 
cincizeci de bani, pus astăzi în inventar cu acelaşi preţ. Depinde de cine citeşte, de 
ce citeşte şi de când citeşte. Un volum poate fi o părticică din viaţa noastră, şi nu 
găsesc parte din viața mea pe care să o vând cu doi lei şi cincizeci de bani, nici s-o 
dau la licitaţiune publică. Şi cu ce nepăsare — sunt sigur, afectată — vorbeaţi de 
tablouri!... O pânză... câteva urme de pensulă... un cadou, vechi şi acela... Atât... 
Regret şi mi-e milă! Eu, d-lor, am un mic tablou din 1864, de la marele Grigorescu, 
pe care nu l-aş lichida cu „Dacia ” pe nici un preţ, chiar dacă ar înţelege arta prin 
prisma idealului etern...” 

Delavrancea revine la mobilul crimei, adică la motivul pentru care 
Socolescu şi-a pus foc locuinţei şi întreabă: „De unde ştiţi că ar avea nevoie de 
bani? Nu ne-aţi spus. Să admitem că ar avut nevoie de bani. Afară de crimă, nu 
mai există nici un mijloc să şi-i procure? Un om care a învârtit afaceri de 
milioane, al cărui fond imobiliar trece peste un milion — chiar dacă ţinem 
socoteală de datoriile lui, după cum vi s-a dovedit cu date necontestate — un om 
fără nici o datorie în piaţă, nu ar fi putut să se împrumute cu o datorie de câteva 
mii de lei? Am chemat aici doi bancheri de frunte din piaţa noastră... şi fiecare din 
ei v-au afirmat că l-ar fi împrumutat oricând de la 10 până la 20.000 lei. lată în ce 
mod ar fi avut banii imediat. Şi, în plus, nu a rezultat de nicăieri că Socolescu era 
într-o situaţie grea şi avea nevoie de bani. De asemenea, învederează că oricum 
despăgubirea de la „Dacia” nu ar fi fost plătită imediat. „Câte operaţiuni până să 
ajungă la plată! Delegaţi care să inventarieze, experți care să evalueze pierderile 
totale şi stricăciunile parțiale, discuţia, dovedirea cu acte şi martori că ai avut 
obiectele consumate în incendiu, ciocnirea frontală între cerere şi ofertă, în sfârşit, 
judecata care se impune în toate cazurile când e vorba de o despăgubire mai mare. 
Să nu uităm că societatea, potrivit poliţei, nu plăteşte interese la suma datorată 
nici chiar de la intentarea acţiunii. Din această cauză procesele cu „Dacia” durează 
ani de zile... Ei d-lor de la „„Dacia” — li se adresează Delavrancea — „unde e 
mobilul? Cum credeți că Socolescu şi-ar fi expus trecutul lui nepătat, toate 
aspiraţiile lui, onoarea lui, a soţiei lui, speranţele lui legitime de o viaţă fericită, în 
schimbul unui proces nesfârşit?...” 

Verdictul marelui avocat este clar: „Nici o dovadă că dl. Socolescu a comis 
crima. Interes nu avea, mobilul nu există. Şi cum v-aţi explica un fenomen, 
imposibil de explicat, că un om curat, absolut cinstit, până la vârsta de 45 de ani, 
dintr-o dată şi din senin, să treacă peste cinstea lui? Şi ce vă închipuiţi că este 
cinstea? Credeţi că este uşor să vă lepădaţi de ea când v-a guvernat o viaţă 
întreagă?... Pentru crimă, ca şi pentru onoare, simt căi lungi de străbătut, cu 
momeli, cu tentaţiuni, cu fericiri nefaste şi cu stăpâniri de sine adeseori dureroase. 
Cine de mic minte, apoi îşi trădează colegii, apoi fură câte ceva, în societate 

speculează, înşeală pe amici, gustă din fructul combinaţiunilor necurate, după 
temperament, încetul cu încetul, ajunge la escrocherie sau la crimă... Cine din 
contra, s-a deprins cu adevărul, cu realitatea, cu munca grea, cu respectul 
dreptului, în el se pronunţă marea poruncă a onoarei, de sub imperiul căruia nu-i 
scapă, la început conştient, mai în urmă instinctiv, nici unul din actele vieţii... 
Cinstea e bogăția săracului şi noblețea bogatului, săracului îi dă credit, bogatului 
simpatie... Ar trebui un obstacol imposibil de învins ca să oprească un suflet curat 
dincolo de jumătatea vieţii, din calea lui presărată poate cu deziluzii, dar pururea 
luminată de un ideal. În lumea morală, ca şi în lumea fizică, oprirea bruscă este o 
explozie de energie. În lumea morală explozia e nebunie. După 45 de ani de cinste 
nepătată, ar fi trebuit o zguduire fundamentală în capul lui Socolescu, ca dintr-o 
dată să devie criminal; ar fi trebuit ca nebunia să izbucnească, singura cauză care 
i-ar fi amorţit conştiinţa, i-ar fi distrus într-o clipă modul lui de a fi, legea propriei 
lui existenţe. Oricât de jos s-au scoborât vremurile care ne apasă şi oricât de vast 
ar fi curentul decepţiunii, acel care s-a deprins, până peste declinul vieţii, să 
considere onoarea ca o poruncă a conştiinţei şi ca o mângâiere în cele mai mari 
dezastre, trece senin, ca şi cum n-ar vedea şi n-ar auzi, prin mijlocul tentaţiunilor 
şi al păcatelor fermecătoare...” 

După patru ore şi jumătate de pledoarie energică, inteligentă, abilă, străbătută 
de o înaltă elocinţă, Delavrancea, ostenit, încheie: „Dar destul... Puterile mă 
părăsesc şi răbdarea juraţilor e pe sfârşite... Toţi suntem cuprinşi de acelaşi 
sentiment de dreptate. În conştiinţa tuturor s-a coborât aceeaşi lumină, acelaşi 
adevăr... ca şi cum toţi am forma o singură ființă enormă cu aceeaşi convingere, cu 
aceeaşi dorință ca să redea amicilor şi societăţii, curat ca mai înainte, pe martirul 
unei funeste erori judecătoreşti... Sfârşesc, d-lor juraţi, încredinţat că în unanimitate 
veţi zice: inocent!” 

După încheierea pledoariei, publicul aplaudă călduros şi ovaţionează, iar 
Delavrancea este îmbrăţişat de prieteni şi cunoscuţi. Verdictul de achitare a lui 
Socolescu este primit de mulțime cu un mare entuziasm. 

Cella Delavrancea îşi aminteşte că tatăl ei s-a întors de la proces în mijlocul 
nopții „cu obrajii supți, privirea ştearsă, cravata strâmbă, gulerul mototolit... 
Mama a strigat: Ce s-a întâmplat? EI a răspuns fără glas: achitat! Şi lacrimile au 


>] 


curs şiroaie pe faţa lui istovită”. 





1 Cella Delavrancea, Amintiri, în „Revista fundațiilor” nr. 8/1942, p. 296. 


Mari oratori români 91 


TEST DE EVALUARE A CUNOȘTINŢELOR 


1. Comentaţi pledoaria lui Barbu Ștefănescu Delavrancea, rostită în cadrul 


procesulului dintre Caragiale şi Caion. 


2. Comentaţi pledoaria lui Barbu Ştefănescu Delavrancea rostită în apărarea 


arhitectului Socolescu. 


Q2 RFTORICA 


UNITATEA DE ÎNVĂŢARE V 


NICOLAE TITULESCU 


1. Date biografice. 


Cel mai de seamă diplomat român s-a născut la 4 martie 1882, la Craiova. 
Tatăl său, lon Titulescu, avocat, s-a numărat printre reprezentanţii oficiali ai 
autorităţilor din Craiova, fiind, rând pe rând, prefectul judeţului Dolj, preşedintele 
Curţii de Apel din Cetatea Băniei şi deputat în parlament sub guvernul lui lon 
Brătianu. Din păcate, el moare când fiul său abia împlinise un an şi jumătate. 
Mama diplomatului era nepoată a pictorului Theodor Aman. 

Nicolae Titulescu a urmat cursurile şcolii primare şi liceale în oraşul natal. 
A fost un elev strălucit, mândrie a şcolii unde a învăţat. La examenul de 
bacalaureat susţinut la liceul Carol I a obţinut premiul de onoare. Face apoi studii 
juridice la Facultatea de drept din Paris; este un student eminent, clasificat mereu 
primul pe facultate. În 1903, la un concurs al studenţilor în drept, Titulescu a 
obținut premiul Ernest Beaumont. Devine doctor în drept al Universităţii din Paris 
cu teza „Essai sur une theorie generale des droits eventuels”, obţinând cea mai 
înaltă distincție CUM LAUDE. 

1 se oferă posibilitatea să rămână în Franţa, în învăţământul superior, dar 
refuză, preferând să se întoarcă în ţară. După absolvirea studiilor universitare — 
abia împlinise 22 de ani — este numit profesor suplinitor la Facultatea de drept a 
Universităţii din laşi, iar după 5 ani, în 1909, se transferă la Facultatea de drept 
din Bucureşti. În acelaşi timp, odată cu revenirea în ţară, se înscrie la Baroul 
avocaţilor din Bucureşti (1904). La 13 noiembrie 1908, trece examenul şi devine 
docent. 

Nicolae Titulescu a fost o strălucire care s-a manifestat de-a capul în forma 
timpurie a precocităţii, depăşind de copil nivelul clasei sale, nu în felul 
premianţilor întâi, disputaţi şi contestaţi de alţi colegi, ci cu deplina recunoaştere a 
tuturor, căci între dânsul şi coloana celorlalţi, era distanţa unui călăreț pe care 
pedestrimea nu-l poate ajunge, oricât ar voi să gonească. Această strălucire s-a 
menţinut şi dezvoltat vertiginos cu vârsta, uimind deopotrivă toate categoriile de 
profesori, autohtoni şi străini, inclusiv somitățile juridice care i-au dat diploma de 
doctor cu elogii supreme, la Facultatea de drept din Paris. Cariera sa în ţară a sărit 
toate etapele, ajungând dintr-o dată pe planul întâi al baroului şi pe acela al 
politicii, unde într-o vreme de selecție mai aspră, când nu făcea loc tinerilor decât 

cu zgârcenie, iar aceştia nu dădeau brânci generaţiilor dinaintea lor, Titulescu şi-a 
cucerit fără zăbavă un loc de plin rang...! 

Jacques de Launay îl descrie pe Titulescu: „O faţă de formă triunghiulară, 
un nas pronunţat, în profil, o bărbie îngustă. Craniul, fruntea şi maxilarele, umerii 
şi şoldurile teşite, micşorate; este o fire nervoasă care se consumă mai mult decât 
poate să recupereze. Faciesul este mongoloid, imberb, pergamentat. Tenul mat e 
ca de şofran. Are păr şaten. Ochii îi sunt negrii şi strălucitori, privirea foarte vie”?. 

Lucian Blaga, după ce l-a cunoscut pe Titulescu, vrăjit de acesta şi-a notat: 
„Omul din faţa mea, viu ca o flacără pusă la încercări de adieri invizibile era, 
aşadar Titulescu! Avea o faţă de „asiat” fără vârstă, cu unele trăsături de copil, dar 
cu luciri de nedescris în ochi, unde se aduna toată viaţa...” 

Launay continuă: „A doua natură a lui Titulescu este râsul. Când izbucneşte 
în râs, câteodată un râs nebun, faţa sa care nu este frumoasă, se schimbă, se 
transfigurează, semn al unei mari intensități afective. 

Corpul acestui hipertiroidian este lung de 7,84 m, osos şi descărnat, puţin 
musculos. Mâinile sunt subțiri, lungite şi suple”.* 

Titulescu era de o constituţie fragilă. Încă din copilărie suferea de maladiile 
tipice nervoşilor hipertiroidieni: gripe, migrene, nevralgii, otite.5 „Toată viaţa lui 
se temea de frig, cerea să se închidă ferestrele, nu-i plăcea să lucreze la masă, ci în 
propria cameră, în pat. 

Glasul îi este ascuţit, dar captivant. Încă de la primul său mare discurs 
public în faţa Camerei deputaţilor, la 22 decembrie 1913 — când are 31 de ani — 
este o revelaţie. Titulescu ştie să găsească tonul potrivit şi în sălile Societăţii 
Naţiunilor. Frumoasa rezonanţă a acestei voci îl va ajuta să cucerească publicul. 

Faţă de prieteni, omul de stat folosea o voce un pic diferită, plină de 
farmec, foarte dulce, ce atunci când trebuia, ştia să fie de-a dreptul biciuitor cu 
adversarii săi, pe care îi şfichiuia cu sarcasme”.€ 

Lucian Blaga adăuga: „Titulescu este cea mai strălucită inteligentă ce am 
întâlnit-o în viaţă. Un fel de întrupare a inteligenţei, înţeleasă ca arhetip. Cu 
aceeaşi ocazie mi-am dat întâia oară seama şi de darul său stilistic, făcând faţă 
oricăror exigenţe. Avea Titulescu un dar de a defini, o eleganţă şi o economie a 
expresiei, pe care n-aş putea să le compar decât cu ale filozofului Bergson.” 





! |. Petrovici, La moartea lui Nicolae Titulescu, Cuvântare rostită în incinta Academiei, în 
ziua de 21 martie 1941, In Memoriam, Nicolae Titulescu, Studiu introductiv, texte alese şi traduceri 
de lon Grecescu, Editura Politică, Bucureşti, 1982, p. 166. 

2 Jacques de Launay, Nicolae Titulescu: un portret psiho-politic, în In Memoriam, Nicolae 
Titulescu, op. cit., p. 144. 

3 Lucian Blaga, Amintiri despre Nicolae Titulescu, în In Memoriam, op. cit., p. 188. 

4 Jacques de Launay, Nicolae Titulescu: un portret psiho-politic, p. 144. 

5 Ibidem, p. 155. 

5 Ibidem, p. 144-155. 

7 Lucian Blaga, Amintiri despre Nicolae Titulescu, în In Memoriam, p. 188-189. 

Sensibilitatea lui Titulescu este cerebrală, natura sa optimistă şi 
încrezătoare, dar rezistenţa antiemoţională nu este decât aparentă, judecata rapidă 
şi mişcătoare, intuitivitatea mare, raționamentul accelerat, ingeniozitatea mai 
puternică decât imaginaţia, voinţa este sârguincioasă.] 

„Când era în formă, în reprezentaţie, avea înfăţişarea unui om fericit, vesel, 
Jovial, în ciuda alurii puţin semeţe, datorită timidităţii şi miopiei. Conştient de 
propria-i valoare, avea o mare încredere în sine, ceea ce îl făcea să fie optimist, 
calităţi trebuincioase unui diplomat care încerca să convingă prin caracterul 
molipsitor al entuziasmului.”? 

Un prieten al diplomatului nota: „Titulescu era un om fermecător ce 
răspândea simpatie, căldură, tinereţe, optimism... O seară întreagă era în stare să 
povestească cu vioiciune de nedescris, cu un lux de umor, cu o vervă de 
considerațiuni şi observaţii de haz, iar în acelaşi timp cu o seriozitate puţin 
obişnuită, evenimentele politice la ordinea zilei, preocupările sale sau din lecturile 
sale... Avea o deosebită simpatie pentru tineri. Era mulțumit când venea cu dânşii 
Şi îi cerceta cu interes şi bunăvoință asupra preocupărilor şi ideilor lor... Titulescu 
era un om bun, care ştia să se aplece pe durerea semenului său. Ilubea oamenii, le 
căuta apropierea şi nu cred să fi fost cineva — spunându-i că duce lipsă de bani sau 
că e bolnav — el să nu fi făcut tot ce era posibil... La Titulescu totul era farmec, 
mişcare, viaţă, flacără, tumult. Râzând neapărat, blând, mânios, suplu, 
intransigent, captivant, atotştiutor, însuflețit de încredere sau chinuit de îndoială, a 


purtat în el siguranţa drumurilor de mâine”.* 


2. Nicolae Titulescu — eminent jurist. 


Tânărul profesor Titulescu, încă de la primele prelegeri (a predat dreptul 
civil — privilegiile şi ipotecile, persoanele, succesiunile), a stârnit admirația şi 
interesul studenţilor nu numai prin forma limpede şi atrăgătoare în care îşi 
îmbrăca ideile, ci mai ales prin cunoaşterea profundă a disciplinei pe care o preda 
şi prin vasta sa cultură juridică. El aducea cu sine un suflu nou în activitatea 
didactică, o tendinţă de înnoire şi restructurare a conţinutului cursurilor.* 

Referindu-se la cursul ce-l preda studenţilor, el spunea: „dacă cursul 
reuşeşte să deştepte în dumneavoastră curiozitatea ştiinţifică adevărată, care 
constă în a te întreba ce trebuie să ştii, iar nicidecum ce mă va întreba profesorul 
la examen, el şi-a atins scopul”.” 





1 Jacques de Launay, op. cit., p. 147. 

2 Ibidem, p. 151. 

3 Savel Rădulescu, Portret, în In Memoriam, Nicolae Titulescu, op. cit., p. 224-225. 

4 lon M. Oprea, Nicolae Titulescu, Editura ştiinţifică, Bucureşti, 1966, p. 20. 

5 Nicolae Titulescu, Introducere în cursul de drept civil, în Discursuri, Editura ştiinţifică, 
Bucureşti, 1967, p. 146. 


Mari oratori români 95 


Pe tărâmul dreptului, în afară de activitatea didactică laborioasă, Titulescu 
este autorul unor importante şi valoroase lucrări cu caracter teoretic şi practic, în 
care sunt abordate, cu o rară competenţă, subiecte, îndeosebi din domeniul 
dreptului civil şi dreptului internaţional.! Printr-o serie de articole publicate în 
revistele Cronica, Curierul judiciar, şi ziarul propriu Țăranul (din care n-au 
apărut însă decât trei numere), eminentul profesor şi jurist a contribuit la procesul 
de restructurare a dreptului ca ştiinţă socială. Cercetările sale în domeniul 
proprietăţii fiduciare şi al raporturilor juridice dintre autorităţi şi țărănime s-au 
concretizat în două lucrări publicate în 1907: Problema personalităţii juridice a 
statului şi a comunelor cu privire la ultimele răscoale ţărăneşti şi Împărțeala 
moştenitorilor. 'Tot în 1907, Titulescu a publicat la Paris Eseu asupra teoriei 
generale a drepturilor individuale, în care abordează problema conţinutului şi 
semnificației tehnicii juridice. În lucrarea Principiile autorizării maritale într-una 
din aplicările lor practice, Nicolae Titulescu se ocupă de apărarea şi extinderea 
drepturilor femeii în justiție. O altă lucrare a sa, pe care o menţionăm, este Cum 
trebuie să înțelegem educaţia juridică. 

Titulescu s-a avântat în avocatură cu mare elan, iar rezultatele şi succesele 
sale au fost deosebite. În pledoariile susţinute făcea uz de întregul arsenal al 
cunoştinţelor de specialitate, de vasta sa erudiție şi îndeosebi de toate resursele 
artei oratorice. În procesele susţinute la tribunalele din Bucureşti, Iaşi, Craiova? şi 
apoi la Paris, Nicolae Titulescu s-a dovedit un profund cunoscător al dreptului 
civil, penal, comercial, şi un remarcabil interpret al legislaţiei. 

În calitate de membru al Institutului de Drept Internaţional, preşedinte şi 
vicepreşedinte al Academiei Diplomatice Internaţionale, membru al Academiei 
Române şi profesor la Facultatea de drept din Bucureşti, Nicolae Titulescu a 
păstrat un strâns contact cu activitatea ştiinţifică şi didactică, elaborând şi 
susținând comunicări la Academia Diplomatică Internaţională, studiind şi făcând 
aprecieri asupra unor teze de doctorat, ţinând conferinţe în faţa studenţilor şi 
profesorilor unor universităţi din Europa.” 

S-a apreciat că Nicolae Titulescu a fost un neîntrecut mânuitor al normei 
Juridice, unul din cei mai mari interpreţi ai textelor tratatelor de pace de la Paris, al 
Pactului Societăţii Naţiunilor şi altor instrumente juridice internaționale. El a 
sesizat virtuțile şi lacunele primelor încercări interbelice de organizare a păcii, 
securităţii şi justiției pentru toate statele, apreciind că omisiunile şi neclaritățile 





' lon M. Oprea, op. cit., p. 20. 

2 A se vedea Nicolae Titulescu, Rezoluţie pentru neexecutarea de obligaţiuni a unui contract 
de vânzare cu pact de răscumpărare relativ la moşia Milcov din jud. Olt, Craiova, 24 iunie 1905; 
Take Ionescu, Nicolae Titulescu, Condiviziuni în procesul dintre |. Dacian, Primăria Slatina, Casa 
Şcoalelor şi Ministerul de Domenii, Craiova, 1908; Nicolae Titulescu, Concluziuni în procesul dintre 
Nicolae Titulescu şi soţii Nitzeanu, Craiova, 1910; Nicolae Titulescu, Concluziuni din partea firmei 
Manissalin Freres în proces cu Banca de Credit Român, Bucureşti, 1915. 

3 lon Grecescu, Introducere la In Memoriam, op. cit., p. 21. 

dispoziţiilor pactului Societăţii Naţiunilor pot fi completate prin jurisprudenţă şi 
practică ori prin crearea altor instrumente juridice universale, regionale şi 
bilaterale.! Fiind un profund cunoscător al dreptului, el avea o nestrămutată 
încredere în forța dreptului, justiţiei şi a legalităţii internaţionale.? 

Nicolae Titulescu a atribuit dreptului rangul de forţă transformatoare în 
societate. „Prin drept ca metodă, prin domnia dreptului ca obiectiv, prin 
funcționarea dreptului, în serviciul îmbunătăţirii dreptului, vom realiza exigenţele 
idealului creator, vom înceta de a fi nişte fiinţe umile care se apleacă în faţa 


greutăților vieţii, vom deveni stăpânii vieţii şi nu sclavii ei.”5 


3. Nicolae Titulescu — mare orator. 


Ca orator — afirmă Jaques de Launay — Titulescu a demonstrat cele mai 
frumoase calităţi ale sale: concentrarea gândirii şi inteligenţa abstractă. Facultatea 
de concentrare era prodigioasă. Era capabil, în indiferent ce loc, de a se izola 
pentru a se dărui studiului aprofundat al unui dosar, pentru a-şi ordona ideile. 

Nicolae Titulescu cu o memorie uluitoare, cu o inteligenţă vie şi cu o mare 
putere de muncă, avea darul extraordinar de a vorbi elegant şi frumos. 
Academicianul jurist Traian lonaşcu îl considera „primul din cei mai mari oratori ai 
timpului său”.5 

Savel Rădulescu, prieten şi confident, îl caracteriza: „o inteligenţă cu totul 
excepţională, vie, rapidă, ascuţită, sclipitoare, depăşind cu mult pe cea obişnuită, 
însuşindu-şi specificul şi relațiile ideilor, pentru a ajunge la realizări şi soluţii din 
cele mai ingenioase... Verbul lui era uşor, clar, logic, precis, fluent, elegant, când 
fermecător, când sever şi incisiv, plin de vioiciune, o spontaneitate şi elan 
captivant, iar în replica ce dădea adversarului s-ar spune că părea şi mai 
prestigios, şi mai strălucitor. Spiritul său de adâncă analiză sau de sinteză 
generalizator se îmbina într-o bogăţie de idei şi o profunzime în gândire, pe care o 
îmbrăca într-o elocinţă adesea clară, adesea pasionată şi cu ecouri emotive; ştia să 
dea rostirii sale o deosebită claritate, viaţă şi culoare; iar când trebuia, nici 





1 Ibidem, p. 16. 

2 Ibidem, p. 15. 

3 Nicolae Titulescu, Ordinea în gândire, în Documente diplomatice, Editura politică, 
Bucureşti, 1967, p. 833-834. 

+ Pentru a releva marile calităţi oratorice ale lui Nicolae Titulescu, a se vedea cel 
mai celebru discurs al său, Dinamica Păcii, rostit la începutul lunii mai 1929 în Reichstag 
(Parlamentul german); textul este reprodus din Nicolae Titulescu, Discursuri, Editura ştiinţifică, 
Bucureşti, 1967, p. 317-335; a se vedea şi Alexandru Ţiclea, Retorica, Editura Universul Juridic, 
Bucureşti, 2012, p.164-175. 

5 Marin Voicu, Gândirea aforistică în cultura română, Editura Academiei, Bucureşti, 1986, 
p. 225-226. 

severitatea incisivă, nici chiar vehemenţa stăpânită nu lipseau, ştiind însă să le 
armonizeze cu o deosebită îndemânare”.! Un colaborator de-al diplomatului Al. 
Duiliu Zamfirescu nota: „Jovialitatea sa naturală putea la nevoie să facă loc 
mâniei, reală sau simulată, cu un şirag de argumente rostogolite, de acuzări 
vijelioase ca apele mari, încât, înşişi oratorii încercaţi ai forurilor 
internaţionale... se scuturau înfundându-şi capul în umeri, de parcă îi lovea 
grindina.” 

Parlamentarii români, francezi, englezi şi diplomaţii de la Societatea 
Naţiunilor, i-au apreciat măiestria cu care îşi rostea discursurile. După o 
intervenție în parlamentul nostru în 1913, Take Ionescu scria: „Un mare, un 
extraordinar talent s-a ridicat la tribuna românească şi acest talent este al nostru. 
Nu numai că Titulescu a făcut ieri începutul cel mai strălucitor în istoria elocinţei 
parlamentare din România, dar acest început l-a clasat deopotrivă gânditor şi 
orator. Limbajul său este elegant şi de o perfectă corectitudine. Şi această formă 
impecabilă este pusă în slujba unei gândiri deopotrivă clară şi profundă, care nu-l 
părăseşte niciodată, nici chiar în clipele de cea mai mare emoţie”.5 

M. Litvinov, ministru de externe al Rusiei nota după un discurs: „DI 
Titulescu a făcut un discurs splendid din punct de vedere moral, economic şi 
politic, orice cuvânt aş adăuga la ceea ce a pus d-sa nu ar face decât să-i 
micşoreze valoarea”.4 

Cu prilejul unei vizite în capitala Franţei, ziarul Le Petit Parisien scria: 
„Francez! Dl. Titulescu este tot atâta pe cât este român... prin măiestria cu care 
vorbeşte limba noastră, prin elocința caldă şi nuanţată pe care ar invidia-o mulți 
dintre vocaţii şi parlamentarii noştri”. 

În anul 1937, parlamentarii englezi, vrăjiţi de elocinţa diplomatului român 
i-au cerut să repete un discurs în Camera Comunelor, rostit în limba lui 
Shakespeare.€ 

Ion Petrovici, omul de cultură român, a scris: „Am avut ocazia să-l văd la 
Geneva, unde în două rânduri Societatea Naţiunilor l-a ales preşedinte. Mi-au 
rămas vii în aducerea aminte cuvântul său precis în situaţiile cele mai încurcate, 
elocvenţa lui ascultată şi aşteptată cu emoție — ca producerea unui mare solist — 
şi mai ales tonul său mândru ca între absolut egali”. 

Titulescu a început să-şi însuşească arta discursului în perioada în care a fost 
student la Facultatea de drept din Paris; adesea se ducea în camera deputaţilor să-i 
asculte pe marii oratori de atunci ai Franţei: Aristide Briant, Waldeck-Rousseau, 
Vivani, Rene Jaures. Preocupările sale multiple de avocat, profesor, deputat şi 





1 Savel Rădulescu, Portret, în In Memoriam, op. cit., p. 219-220. 

2 Ziarul „Scânteia” din 15 martie 1966. 

3 Ziarul „La Roumanie” din 23 decembrie 1913. 

4 Ziarul „Dimineaţa” din 21 octombrie 1935. 

5 Ziarul „Dimineaţa” din 18 aprilie 1934. 

5 Robert Deutsch, Studiu introductiv, în Nicolae Titulescu, Discursuri, op. cit., p. 14-15. 
7 lon Petrovici, op. cit., p. 167. 

diplomat i-au dezvoltat simţul adaptării la diferite categorii de public, au 
contribuit la perfecţionarea stilului oratorului. 

Jaques de Launay afirmă că un discurs de-al lui Titulescu era fructul unei 
mari şi serioase strădanii, al unei elaborări depuse asupra ideilor şi nu asupra 
cuvintelor. „În vocea şi pe faţa sa, în răsuflarea lui se citeşte, se simte că este 
muncit de chinurile creaţiei. Fără asta nu este şi nici nu va exista vreodată artist 
adevărat”. De exemplu, pentru a-şi pregăti primul discurs în Camera Deputaţilor 
din decembrie 1913, Titulescu a studiat toate dezbaterile parlamentare de la 1866 
la zi. „Aşa înţelegea, ca ales al naţiunii, să-şi pregătească intrarea în viaţa publică 
şi în tainele elocinţei parlamentare”.? 

În pregătirea unui discurs, preocuparea principală a marelui orator era 
efectul convingător al argumentelor, succesiunea şi dozarea lor. Forma îi venea 
vorbind; rar şi-a pregătit şi finalul vreunui discurs; însemnările lui erau puţine şi 
laconice. De exemplu, discursul de deschidere a Adunării Generale a Societăţii 
naţiunilor din 1931 a fost rostit liber pe baza a câtorva însemnări făcute pe un plic. 
Şi totuşi el a fost strălucitor.” 

„Ca toţi marii oratori — mai notează Launay — Titulescu nu se mulţumeşte să 
fie bine înfipt în terenul discuţiei. Fireşte, poartă discuţii polemice, mânuieşte 
ironia, manevrează cu spirit, striveşte cu logica sa, nu ignoră niciunul din 


mijloacele pe care arta cuvântului le pune la îndemâna celor aleşi”. 





1 Jacques de Launay, Nicolae Titulescu, op. cit., p. 145-146. 
2 Savel Rădulescu, op. cit., p. 221. 

3 Ibidem, p. 220-221. 

4 Jacques de Launay, op. cit., p. 146. 

TEST DE EVALUARE A CUNOȘTINŢELOR 


1. Citiţi şi comentaţi discursul lui Nicolae Titulescu, Dinamica păcii, rostit 


în anul 1929 în cadrul Parlamentului german (Reichstag).! 





1 Textul este reprodus de Nicolae Titulescu în Discursuri, Editura Ştiinţifică, Bucureşti, 
1967, p.317-335. 

A se vedea şi Alexandru Ţiclea, Retorica, Editura Universul Juridic, Bucureşti, 2012, 
p.164-175. 


UNITATEA DE ÎNVĂȚARE VI 


DISCURSUL 


1. Tipuri de discurs. 


Discursul, ca ansamblu organizat de idei asupra unui subiect dat, 
reprezintă obiectul retoricii, esenţa sa. 

De aceea, el trebuie studiat, cercetat, aflată metodologia elaborării şi 
susţinerii lui. 

S-au formulat mai multe clasificări ale discursului, cele mai multe dintre 
ele însă nu au legătură directă cu retorica, aşa cum a fost concepută în cultura 
greacă şi romană, conformă existenţei sale intrinseci. 

Astfel, se consideră că există mai multe tipuri de discurs: 

- discursul mediatic — caracteristic mass-mediei —, definit în sens larg ca 
„enunţare” despre realitate socială; 

- discursul publicitar (propagandistic) — operabil în marketing — are rolul 
de a informa consumatorii (şi de a-i convinge) să cumpere un produs ori să adopte 
un comportament; 

- discursul ştiinţific (inclusiv didactic) este menit să transmită date, 
informaţii, rezultate, realizări din diferite domenii ale ştiinţei.! 

Prezentând (şi analizând) speciile „discursului retoric”, un alt autor? are în 
vedere următoarea clasificare: 

I. După natura limbajului utilizat, „Discursul retoric” este: 

- poetic; 

- categorial (în ştiinţe); 

- conceptual (în filozofie); 

- cotidian (în ziaristică, reclamă şi publicitate etc); 

II. După materia scopului urmărit de autor (orator), „discursul retoric” se 
clasifică în: 

- demonstrativ (de laudă sau descalificare); 

- deliberativ (de exemplu, discursul parlamentar); 

- judiciar (pledoariile); 

III. În raport de public, „discursul retoric” poate fi: 





1 Daniela Revenţa — Frumuşani, Analiza discursului, Ipoteze şi ipostaze, Editura Tritonic, 
Bucureşti, 2004, p. 113-207. 

2 Gheorghe Mihai, Retorica tradiţională şi retorici moderne, Editura All, Bucureşti, 1998, p. 
51-63. 

- nedeterminat (discursul poetic şi cotidian); 

- determinant (discursul „demonstrativ” sau cel conceptual); 

- omogen (discursul judiciar şi cel categorial); 

- neomogen (cum ar fi eseul şi epopeea); 

IV. După forma de adresare, „discursul retoric” este: 

- oral (care, evident, presupune o expunere liberă); 

- citit (de exemplu, citirea cursului de către profesor); 

- scris (de exemplu, concluziile scrise depuse de avocat instanţei); 

V. După criteriul contactului cu publicul: 

- direct (face to face); 

- indirect; 

VI. După intenţia utilizatorului, „discursul retoric” poate fi: 

- persuasiv; 

- seductiv; 

- incitativ. 

Pledoaria — se subliniază! — „face parte din genul retoric pentru că 
urmăreşte un scop, acela de a determina o convingere. 

Ea este total deosebită de alte feluri de vorbire, ca de exemplu prelegeri, 
conferinţe, comunicări ştiinţifice, referate etc., care fac parte din genul didactic 
care urmăresc alt scop: acela de a transmite cunoştinţe. Pledoaria nu este nici 
referat, nici comunicare, ci un discurs care urmăreşte să convingă auditoriul. 

Genul retoric se divide în elocinţă parlamentară sau de tribună, elocinţa 
politică, cum mai este ea numită, şi elocinţa judiciară, din care face parte 
pledoaria.” 

Există două tipuri de discurs care au făcut obiectul retoricii şi au 
determinat apariţia acesteia: 

- discursul juridic; 

- discursul politic. 

Discursul juridic, aşa cum îi este denumirea, este utilizat în justiţie, de 
participanţii la activitatea de judecată (avocaţi, consilieri juridici, procurori etc.). 
Cel care constituie instrumentul de acţiune al avocaţilor poartă denumirea de 
pledoarie; acesta este expunerea orală făcută de avocat etc. în faţa unei instanţe 
judecătoreşti pentru apărarea cauzei uneia din părţile implicate în proces.? 





1 Mircea Manolescu, Arta avocatului. Şapte prelegeri, Editura Humanitas, Bucureşti, 1998, 
p. 115. 

Cele şapte prelegeri au fost susţinute în faţa avocaţilor stagiari din Baroul Ilfov în anul 1946. 

Mircea Manolescu (1907-1983) a fost sociolog, filozof, psiholog, logician, poet, prozator, mo- 
ralist. S-a dedicat cu pasiune profesiei de avocat, cercetării ştiinţifice şi mai târziu activităţii didactice 
(Doru Cosma, Mircea |. Manolescu — ipostazele unei personalităţi proteice, în op. cit., p. 8-9). 

2 Noul dicţionar universal al limbii române, Editura Litera Internaţional, București, Chișinău, 
2006, p. 1051. 

Discursul politic, reprezintă instrumentul prin care oamenii politici se fac 
cunoscuţi, atrag simpatizanți, conving alegătorii, acced ori se menţin în funcţii 
publice etc. 

Celebrul diplomat şi om politic Nicolae Titulescu se întreba: „cum poţi 
convinge masele dacă nu prin cuvânt?” Şi continua: „O doctrină — istoria o 
dovedeşte — nu se poate impune decât prin spadă sau cuvânt! Eu unul prefer 
cuvintele!” 

O varietate a acestui tip de discurs îl constituie discursul parlamentar, 
utilizat de senatori şi deputaţi în dezbaterile organizate în Senat şi Camera 
deputaţilor ori în ambele reunite, prin care se analizează proiectele de acte 
normative, se dezbat moţiunile de cenzură, alte probleme ce intră în competenţa 
Parlamentului etc. 

Chiar dacă există o diversitate de discursuri — prin obiectul, rolul şi scopul 
lor —, iar preocupările şi stilul autorilor diferite, există totuşi anumite reguli 
generale ce trebuie respectate cu ocazia colaborării şi expunerii unui discurs, o 
schemă tip a acestuia. 

La cele mai importante dintre ele ne vom referi în cele ce urmează. 


2. Structura discursului.” 


Oricare va fi tema discursului, de obicei oratorul începe printr-o introducere, 
menită să-i pregătească pe ascultători în spiritul propriilor opinii, apoi el face 
cunoscut subiectul discursului, expunând faptele care au contingenţă cu acesta, 
prezintă argumentele adecvate care susțin propria opinie şi pe cele care combat 
părerea adversarului; dacă se impune şi mai este timp, el face apel la sentimentele 
auditorului. 

După ce epuizează toate problemele, încheie printr-o peroraţie, o concluzie 
rezumativă cu implicaţii afective. 

În raport cu aceste obiective pe care le urmăreşte discursul în mod succesiv, 
retorii au sistematizat elaborarea sa pe următoarele segmente: 

- exordiu (lat. exordium, grec. proemion); 

- naraţiune (lat. narratio, grec. diegesis); 

- argumentare (lat. argumentatio, grec. pistis); 

- peroraţie (lat. peroratio, grec.epilogos). 

Între naraţiune şi argumentare poate apărea, aşa cum recomandă şi 
Ouintilian, enunţarea problemei (prositio) făcută în ton cu intenţiile oratorului şi 





! „Niciodată nu se minte atât de mult ca înaintea unor alegeri...sau după vânătoare” 
(Georges Clemenceau, 1841-1929, om politic, fost prim-ministru francez, unul din autorii Tratatului 
de pace de la Versailles din 1919). 

2 Sanda Ghimpu, Alexandru Ţiclea, Cornel Bistriceanu, Introducere în retorică, Bucureşti, 
2002, p. 83-90. 

diviziunea (partitio) adică „enumerarea logică a chestiunilor de dezbătut propuse 
de noi, de adversar sau de amândoi”. 

Încă din start trebuie să stabilim că această diviziune a materialului discursiv 
nu este imuabilă şi nici măcar nu e necesară în toate situaţiile. 

Anticii stabiliseră două tipuri de exordiu: „principium” (debutul direct, 
începutul) şi insinuatio (pe ocolite, cum am spune, în mod popular). 

Principium înseamnă declararea deschisă a ţelului pentru care oratorul ia 
cuvântul. 

Insinuatio presupune o digresiune, având în vedere inaderenţa auditoriului 
la specificul cauzei. 

Introducerea trebuie să fie adecvată conţinutului şi să fie naturală, de aceea 
redactarea ei se face după ce a fost elaborat planul discursului şi s-a meditat 
asupra materialului, aşa cum proceda Cicero. 

În felul acesta subiectul însuşi va sugera cum să se înceapă discursul. O 
atenție deosebită trebuie acordată încă din această fază unei exprimări foarte 
corecte, auditoriul fiind mai înclinat ca oricând spre critică în acest prim moment 
al contactului cu discursul. 

Oratorul nu trebuie, din aceeaşi cauză, să facă uz de prea multe mijloace 
stilistice, ele ieşind uşor în evidenţă, ostentativ s-ar putea crede, ceea ce determină 
o diminuare a persuasivităţii pe parcurs. 

Modestia, în schimb, poate şi chiar este indicat să fie scoasă în evidenţă, în 
mod direct, ca de altfel pe tot parcursul discursului, ea trebuie să se facă remarcată 
în priviri, în gesturi, în tonul vocii. 

Exordiul nu trebuie să promită mult, să se angajeze prea rapid în tratarea 
materiei pentru că oratorul va avea nevoie ulterior să-şi desfăşoare întreaga forță 
persuasivă, gradual, într-un crescendo savant dozat, pe măsură ce avansează 
discursul. 

Oratorul, aşa cum afirmă Hugues Blair!, un magistru de necontestat pentru 
secolele mai apropiate de noi, poate omite exordiul şi să intre direct în dezbaterea 
cauzei, aşa cum vom vedea că procedează Cicero în Catilinara I, apoi sunt cazuri 
când situaţia la care se referă discursul, fiind cunoscută, nu mai este necesară o 
narare a faptelor. Toate acestea se referă la orientarea şi la aplicaţia oratorului 
vizavi de cauză. 

Aşadar, exordiul, introducerea. 

Ce se poate spune în această fază incipientă a discursului, care să pună 
auditoriul într-o dispoziţie favorabilă oratorului? 

Dacă îi invocăm pe magiştrii antici, pe Cicero şi Quintilian, ei ne vor 
răspunde: 





1 Hugues Blair, Cours de rhsâtorique, Paris, Imprimerie D'Auguste Delain, 1821, Tome ||, 
p. 131. 

„Reddere auditores benevolos, atentos, dociles ”. 

Este un lucru stabilit, dar până la realizare, va trebui să medităm mai mult 
asupra lui. 

În primul rând, exordiul înseamnă captatio benevolentiae. Nu poţi să te 
adresezi unui auditoriu ostil pretinzând că ai succes. 

Pentru aceasta, oratorul va trebui să extragă ideile introducerii din specificul 
cauzei (care poate fi prezentată ca o preocupare nesoluţionată a auditoriului), din 
propria sa situaţie ori a clientului său, opunând-o în acest fel situației adversarului. 

În orice caz, exordiul poate fi şi vehiculul modestiei oratorului, al sincerităţii 
acestuia, pentru ca numai astfel între vorbitor şi destinatar se va crea un fluid de 
simpatie favorabil comunicării. 

Dacă nu întruneşte aceste cerinţe, exordiul poate lipsi; Demostene spunea 
câteva fraze în introducere, pentru că era sigur de dreptatea punctului de vedere 
susţinut cu sinceritatea sa. 

De aceea, tonul ales la început, maniera stilistică trebuie să permită această 
evoluţie ulterioară, această progresie. De obicei, introducerea e făcută pe un ton 
calm, iar emoția se naşte în raport cu prezentarea faptelor. 

Însă, există şi cazuri când prezenţa unui adversar, a unui obiect purtător de 
semnificaţie, îl face pe orator să izbucnească chiar din introducere, ceea ce a făcut 
ca exordiul să primească denumirea de „exordium ex abrupto”. 

Apariţia lui Catilina, şeful conjuraţiei, în senat, l-a determinat pe Cicero, 
consul în acel an, să-şi înceapă în acest mod discursul: 

„Ouousque tandem abutere, Catilina patientia nostra? Quamdiu etiam furor 
iste tuus nos eludet? Quem ad finem sese effrenata jactabit audacia? 

Nihilne te nocturnum praesidium Palatii, nihil urbis vigilae, nihil timor 
popului, nihil concursus bonorum omnium, nihil hic munitissimus habendi senatus 
locus, nihil horum ora vultusque moverunt? Patere tua consilia non sentis? 
Constrictam jam horum omnium scientia teneri conjurationem tuam non vides? 
Ouid proxima, quid superiore nocte egeris, ubi fueris, quos convocaveris, quid 
consilii ceperis, guem nostrum ignorare arbitraris? 

O tempora! O mores! Senatus haec intellegit, consul videt: hic tamen vivit. 
Vivit? Immo vero, etiam in senatum venit, fit publici consilii particeps, notat et 
designat oculis ad caedem unumquemque nostrum”. 

(„Până când, în sfârşit, Catilina, vei abuza de răbdarea noastră? Cât timp 
această furie a ta îşi va bate joc de noi? Până unde se va arunca îndrăzneala ta 
neînfrânată? Oare întru nimic nu te-au făcut să tresari: nici garda de noapte de la 
Palatin, nici străjile oraşului, nici spaima poporului, nici adunările tăcute ale 
oamenilor cumsecade, nici acest foarte apărat loc unde se ţine şedinţa senatului, 
nici faţa şi nici privirile acestor senatori? Nu simţi că planurile tale sunt 
descoperite? Nu vezi că e îngrădită conspirația ta, deoarece o cunosc toţi? Cine 





1 M. Tullis Ciceronis, In L. Catilinn, orationes quatuor, Libraire Hachette, Paris, p. 95-96. 

dintre noi crezi tu că nu ştie ce-ai făcut noaptea trecută, ce-ai făcut ieri noapte, 
unde ai fost, pe cine ai strâns în şedinţă, ce hotărâre ai luat? 

O timpuri! O moravuri! Senatul îşi dă seama de acestea, consulul le vede şi 
el (Catilina) totuşi trăieşte. Trăieşte? Ba mai mult încă, vine chiar în senat, ia parte 
la discuţia publică, notează şi înseamnă din ochi când îi e rândul fiecăruia dintre 
noi să fie ucis”)l. 

Efectul a fost fulgerător, el s-a bazat pe surpriză; toţi senatorii din preajma 
lui Catilina s-au îndepărtat de acesta. 

O observaţie importantă legată de exordiu este aceea referitoare la rolul său 
de poartă deschisă către sentimentele pe care oratorul îşi propune să le trezească 
ulterior, prin desfăşurarea discursului; de acum trebuie să creăm premisele 
favorabile în spiritele ascultătorilor şi să se simtă deja încotro bate vântul elocinţei 
oratorului. 

O trăsătură de bază a artei acestuia va fi dată de modul în care ştie să facă 
auzite notele dominante ale tonului său, fără să anticipeze totuşi, asupra restului 
discursului, încercând să trateze vreuna din părţile importante. Dacă va avea 
această idee neinspirată, reluând a doua oară o problemă esenţială, va pierde un alt 
atu de bază, noutatea faptului respectiv. 

Ca lungime, introducerea trebuie să fie proporţională cu întinderea 
discursului; nu clădim o poartă monumentală la o construcție mică. Însă, lucrul cel 
mai important pe care trebuie să-l avem în vedere în această fază este acela de a 
nu utiliza un exordiu din care adversarul poate obţine avantaje. Este un 
inconvenient la care se expun cei ce utilizează în introducere locuri comune, 
maxime, idei generale pe care, cu o mică schimbare de sens sau o interpretare 
contrară, adversarul le poate folosi împotriva noastră, ceea ce constituie un punct 
câştigat pentru argumentare, iar asupra auditoriului produce impresie, pentru că 
discursul adversarului pare ieşit din cursul dezbaterii, de vreme ce face referire la 
ceea ce a spus celălalt. 

Anumiți autori prevăd între exordiu şi naraţiune enunţarea subiectului şi 
diviziunea acestuia pe puncte (propositio şi partitioP. 

Ouintilian e de părere că anunțând principalele puncte pe care le vom trata, 
se facilitează sarcina auditoriului. 

În funcţie de complexitatea subiectului tratat enunţarea subiectului şi a 
planului poate fi folosită, cu condiţia ca punctele şi subpunctele să nu fie în număr 
prea mare (3-5), iar conţinutul acestora să fie distinct, exprimat concis şi limpede. 

Ordinea lor e cea naturală, de la simplu la complicat. 





1 Traducere D. Crăciun şi R. Albala, în Proza latină, Editura tineretului, Bucureşti, 1964, 
p. 46-47. 
2 Hugues Blair, op. cit., p. 145 şi urm. 

Următorul segment al discursului îl formează narațiunea, o expunere a 
faptelor ce serveşte la comunicarea unor date privitoare la cauză sau la subiectul 
tratat. 

În pledoarie, naraţiunea este adesea o parte foarte importantă a discursului şi 
solicită o atenţie specială. 

Pe lângă faptul că nu e întotdeauna uşor să povesteşti bine şi cu talent, 
discursul judiciar presupune o dificultate în plus, pentru că avocatul trebuie să 
spună numai adevărul şi să evite tot ceea ce ar putea dăuna cauzei. Faptele narate 
de el trebuie să-i servească drept bază pentru toate raționamentele sale ulterioare. 

Să scoţi în evidenţă circumstanţele favorabile şi să estompezi pe cele 
dezavantajoase cere multă pricepere şi inteligenţă. Dar, dacă se simte meşteşugul, 
cauza e compromisă, fiindcă apare neîncrederea în buna-credinţă a oratorului. 

Calitățile principale pe care trebuie să le aibă o bună naraţiune sunt: 
claritatea, probabilitatea, concizia (,„brevis, aperta, probabilis”). 

Un singur fapt, o singură circumstanță rămase obscure şi, prin urmare, 
nelămurite pentru judecător, sunt suficiente ca să distrugă efectul tuturor 
raționamentelor avocatului. 

De aceea, e necesară o atenţie sporită la precizarea numelor, a datelor, 
locurilor şi a tuturor celorlalte împrejurări în care s-au petrecut faptele evocate. 

Pentru a avea un caracter probabil, verosimil, în naraţiune trebuie descrise 
caracterele persoanelor amintite, arătând că acţiunile acestora constituie 
consecinţe ale unor cauze naturale, pentru a avea credibilitate. 

Una dintre cele mai concise naraţiuni, deosebit de expresivă, este realizată 
de Cicero în discursul „Pro Milone”. 

„Cât despre Milo, după ce a rămas în senat în ziua aceea până la ridicarea 
şedinţei, s-a dus acasă, şi-a schimbat încălțămintea şi veşmântul, a zăbovit puţin 
aşa cum se întâmpla de obicei, până i s-a îmbrăcat soția; el pleacă, în sfârşit, la o 
oră când Claudius ar fi putut cu siguranță să se fi întors la Roma, dacă ar fi trebuit 
să se ducă acolo chiar în acea zi. EI îl întâlneşte pe Claudius, echipat uşor, călare, 
fără bagaje, fără grecii din suita sa, fără soția pe care o lua aproape întotdeauna cu 
el; în timp ce acela care e acuzat că i-a întins lui Claudius o capcană, că ar fi făcut 
această călătorie cu scopul de a-l asasina, era cu soția în trăsură, acoperit cu 
mantaua, ducând cu sine mult bagaj şi având o suită numeroasă, compusă din 
femei şi copil.” 

Oratorul continuă, descriind întâlnirea: sclavii lui Claudius îi atacă pe cei ai 
lui Milo şi îl ucid pe vizitiu. 

Milo aruncă mantaua şi se apără în faţa atacatorilor, care îl înconjoară. În 
fine, Cicero încheie, fără să spună direct că oamenii lui Milo îl ucid pe Claudius, 
ci adăugând că în „tumultul luptei, sclavii lui Milo au făcut ceea ce ar fi voit 
fiecare să facă propriii săi sclavi într-o situaţie similară”. 

Argumentarea urmează întotdeauna după naraţiune, ea fiind momentul 
dovedirii şi al respingerii, când este desfășurat întregul arsenal de probe materiale 
şi de argumente propriu-zise. Este o parte foarte importantă a discursului pentru 
că țelul principal al celui care vorbeşte este de a dovedi auditoriului că un lucru 
este adevărat, just sau bun şi de a determina adeziunea acestuia. 

În legătură cu argumentele, trebuie avute în vedere trei aspecte: găsirea — 
inventarea lor (inventio) — dispunerea şi modul de exprimare, de prezentare, grație 
căruia să capete mai multă forţă. 

Găsirea lor e punctul esenţial, baza argumentării. 

Argumentele trebuie extrase din fondul cauzei, nu din reţetare de locuri 
comune cu toate că e bine să fim informaţi şi asupra acestora. Atunci când e vorba 
de compunerea unui discurs destinat să-l convingă pe Judecător ori să producă 
efect asupra unei adunări, e bine să lăsăm la o parte locurile comune şi să ne 
dedicăm în întregime meditaţiei asupra subiectului. 

Sfaturile utile în legătură cu argumentele se referă la dispunerea şi 
desfăşurarea acestora în discurs. 

Prezentarea argumentelor poate fi făcută analitic sau sintetic. În primul caz, 
oratorul nu divulgă felul spre care tinde şi-i conduce pe ascultători pas cu pas 
către concluzia dorită, mergând de la un adevăr clarificat la altul, până ce devine 
evident că această concluzie este consecinţa alteia asupra căreia s-a convenit. 

Este metoda lui Socrate, care avea grijă să se sprijine de fiecare dată pe 
acordul anterior al interlocutorului pentru a împinge argumentarea mai departe. 

„Raționamentul înaintează, în acest caz, pas cu pas şi fiecare pas trebuie 
probat şi confirmat prin acordul interlocutorului. Nu se trece de la o teză la 
următoarea decât atunci când adeziunea ascultătorului garantează adevărul 
fiecărei verigi a argumentării”?. 

Maniera sintetică de argumentare, des întâlnită, porneşte de la enunţarea 
tezei ce trebuie dovedită, apoi urmează succesiv diferite tipuri de argumente până 
când auditoriul va fi complet convins de ceea ce susţine oratorul. 

Ca să atingă acest punct, vorbitorul trebuie să se transpună în situaţia 
ascultătorilor şi să vadă ce efect ar avea asupra lui cele pe care vrea să le transmită 
acestora, fiindcă nu trebuie să credem că oamenii pot fi convinşi numai prin 
simple cuvinte sau prin mijloace pur retorice. Argumentarea este baza discursului. 
Ca să aibă răsunet în conştiinţa destinatarului, trebuie respectate câteva reguli, 
dintre care prima este aceea de a nu amesteca argumente care au origine diferită. 

Orice argument e destinat să dovedească unul din aceste trei puncte: că 
lucrul despre care se vorbeşte este adevărat sau este moralmente just şi convenabil 
sau până la urmă e bun şi folositor. 





! A se vedea şi Gheorghe Mihai, op. cit., p. 202-277. 
2 Vasile Florescu, Retorica şi metodica, Editura Academiei, Bucureşti, 1973, p. 47. 

Aşadar, adevărul, datoria şi interesul — trei mari probleme general umane, 
iar argumentele referitoare la ele au fiecare specificul lor, pe care trebuie să şi-l 
păstreze distinct în argumentare. 

A doua regulă se referă la prezentarea gradată, „ur augeatur semper et 
increscat oratio”, în aşa fel încât „discursul să crească şi să se înalțe mereu”, cum 
spuneau latinii. 

Putem risca un debut cu argumente mai slabe, pentru a ne ridica treptat şi a 
dezvolta spre final întreaga forţă a celor mai solide, mai puternice. 

Însă, uneori, neavând la îndemână prea multe argumente, e preferabil să-l 
prezentăm mai întâi pe cel de necombătut pentru a impresiona auditoriul. Cele 
mai slabe vor putea fi grupate şi prezentate succint. 

În al treilea rând, dacă avem argumente puternice şi concludente, ele trebuie 
prezentate separat, în mod distinct, insistând asupra fiecăruia în parte pentru a-i 
releva întreaga semnificaţie. 

În sfârşit, este recomandabil să nu lungim prea mult argumentarea şi nici să 
multiplicăm la nesfârşit numărul argumentelor noastre; într-un asemenea caz, am 
trezi suspiciuni faţă de cele aflate în discuţie, slăbind încrederea auditoriului. 

În cadrul argumentării, atunci când e cazul, trebuie făcut loc unui moment 
aparte, acela al respingerii argumentelor adversarului. 

Într-o asemenea situaţie, ordinea prezentării va fi următoarea: 1) propriile 
argumente; 2) respingerea contraargumentelor; 3) reluarea argumentării sub o 
formă nouă. 

Ultima parte a oricărui discurs este peroraţia, epilogul, care poate fi destul 
de extinsă în mai multe părți (amplificare, apel la afectivitate, recapitulație). 

Peroraţia este segmentul în care pateticul se îmbină cu argumentarea, 
momentul specific retoricii, prin excelenţă. 

În discursul judiciar se prevede şi o digresiune, de obicei plasată între 
argumentare şi peroraţie, care poate fi o povestire, o meditaţie, care dau valenţe 
noi argumentării grație emoţiilor suscitate. 

Această parte patetică nu poate lipsi dintr-un discurs, oricare ar fi locul ei. 
Ca să obținem adeziunea, trebuie să vorbim sentimentelor auditoriului şi să le 
punem în mişcare, deoarece afectele sunt marile resorturi ale acţiunilor umane. 
Locul cel mai adecvat spre a ne adresa sentimentelor auditoriului este peroraţia; 
oratorul trebuie să izbească imaginaţia ascultătorilor atunci când se aşteaptă mai 
puţin, transmiţându-le propria lui emoție prin cuvinte simple şi lipsite de afectare, 
fără efecte căutate. În asemenea situaţie trebuie să ne abţinem de la consideraţii 
generale, de la comparații care întrerup fluxul emoţional. 

De asemenea, nu trebuie prelungit acest moment: emoțiile prea vii nu au 
durată mare, spunea Quintilian. 

Peroraţia include ceea ce serveşte drept bază discursului, teza este acum o 
concluzie şi aici nu trebuie în niciun caz introdus un subiect nou, care să distragă 
atenţia de la tema principală, tratată pe parcurs. 

„Finis coronat opus”, „finalul desăvârşeşte lucrarea”, spune un dicton latin, 
pe care trebuie să-l luăm în considerare atunci când ne hotărâm să încheiem un 
discurs. 


3. Pregătirea discursului.! 


O primă condiţie, preliminară, pentru ca oratorul să aibă succes constă în 
pregătirea discursului. Se impune ca el să aibă timp suficient pentru acestă 
operaţiune, să ştie când şi la ce dată îl va susţine. 

Celebrul lexicograf american Noah Webster (1758-1843) mărturisea că mai 
curând ar apărea dezbrăcat în faţa unei muţimi decât cu discursul nepregătit. 

A pregăti un discurs nu înseamnă să aşterni pe hârtie câteva fraze şi apoi să 
le memorezi. Nu înseamnă nici să aduni gânduri întâmplătoare. Ci înseamnă să 
transmiţi propriile gânduri, idei, nevoi. Întreaga existenţă a oamenilor este plină 
de sentimente şi experienţe. Pregătirea însemnă gândirea, recapitularea, selectarea 
ideilor care interesează cel mai mult, cizelarea şi introducerea lor într-un tipar, 
într-un mozaic propriu. 

Subiectul trebuie pregătit temeinic, apoi transcrise ideile. Discursul trebuie 
cizelat până când devine consistent şi eficient. 

Oare cum îşi pregătea Iisus predicile? EI se retrăgea din mulțime, gândea, 
cugeta, cântărea, se plimba singur prin pustiu, medita patruzeci de zile şi patruzeci 
de nopți. După aceea, ne spune Evanghelistul Matei „lisus a început să predice. 
Curând după aceea, avea să adreseze lumii una dintre cele mai celebre predici din 
toate timpurile: Predica de pe munte”? 

Discursul trebuie pregătit într-un anumit spirit selectiv: adunate o sută de 
gânduri şi renunţat la nouăzeci dintre acestea. Trebuie adunate mai multe 
informaţii, mai mult material decât este nevoie. Urmează conceperea lui, dar nu în 
doar, de exemplu, 30 de cuvinte. Trebuie citit apoi, tot ce s-a scris despre 
subiectul respectiv. 





1 Dale Carnegie, Cum să vorbim în public (traducerea din limba engleză de lrina-Margareta 
Nistor), Editura Curtea Veche, Bucureşti, 2007, p. 21-46. 

2 Văzând mulțimile, lisus S-a suit în munte, a şezut şi ucenicii Lui au venit la El. Şi 
deschizându-şi gura, îi învăţa, zicând: 

Fericiţi cei săraci cu duhul, că a lor este împărăţia cerurilor. 

Fericiţi cei ce plâng, că aceia se vor mângâia. 

Fericiţi cei blânzi, că aceia vor moşteni pământul. 

Fericiţi cei ce flămânzesc şi însetează de dreptate, că aceia se vor sătura. 

Fericiţi cei milostivi, că aceia se vor milui. 

Fericiţi cei curaţi cu inima, că aceia vor vedea pe Dumnezeu. 

Fericiţi făcătorii de pace, că aceia fiii lui Dumnezeu se vor chema. 

Fericiţi cei prigoniţi pentru dreptate, că a lor este împărăţia cerurilor. 

Fericiţi veţi fi voi când vă vor ocări şi vă vor prigoni şi vor zice tot cuvântul rău împotriva 
voastră, minţind din pricina Mea. 

Bucuraţi-vă şi vă veseliţi, că plata voastră multă este în ceruri"... (Matei. 5, 1-12). 

Un discurs bine pregătit este nouăzeci la sută deja prezentat. 

Chiar dacă se cunoaşte bine subiectul şi se deţin suficiente informaţii despre 
el, dar nu s-a selectat materialul şi nu a fost pus în ordine, fără un plan al 
discursului, rezultatul va fi catastrofal. În mintea vorbitorului va fi un talmeş- 
balmeş, care va fi oferit ascultătorului sub formă de festin. Este ca şi cum la o 
masă s-ar servi mai întâi îngheţata şi apoi supa. Peştele şi alunele ar veni după 
aceea, urmate de friptură şi aperitive etc.! 

Un astfel de vorbitor va eşua lamentabil, el va începe discursul fără să ştie 
ce va spune şi încheie fără să ştie ce să zică. 

„Când nu există ordine în gândurile cuiva, cu cât acestea sunt mai 
numeroase, cu atât e mai mare confuzia”( Herbert Spencer”). 

O expunere este o călătorie cu un anumit scop, drept pentru care este 
necesar să existe o rută. Cel care începe de nicăieri, de obicei tot acolo ajunge. 

În concepţia lui Napoleon, „arta războiului este o ştiinţă în care nu poţi reuşi 
niciodată dacă nu ai calculat totul atent şi nu ai gândit temeinic”. Ideea este 
valabilă şi în cazul discursului. 

În funcţie de subiectul abordat, discursul poate fi construit după mai 
multe tipare:* 

A. 

- enumerarea datelor; 

- comentarea şi discutarea lor; 

- ce concluzii se impun şi cum trebuie acţionat. 


B. 

- prezentarea unei situaţii problematice; 

- expunerea unei soluţii care să o remedieze; 
- apelul la implicarea celor interesaţi. 


(. 

- situaţia ce trebuie remediată; 

- ce trebuie făcut pentru aceasta; 

- motivele pentru care vorbitorul trebuie ajutat. 


4. Aspecte specifice privind pledoaria. 


Pledoaria+ este specia cea mai cunoscută a discursului judiciar. Ea 
constă în expunerea orală făcută de avocat în faţa instanţelor judecătoreşti 
pentru apărarea cauzei uneia dintre părţile implicate în proces.! 





1 Dale Carnegie, op. cit., p. 39. 

2 Herbert Spencer (1820-1903), filozof, sociolog şi psiholog englez. 
3 Dale Carnegie, op. cit. p. 46. 

4 Provine din franceză: plaider — a pleda; pledoirie — apărare. 

Dar, se apreciază”, nu orice cuvântare judiciară este cu adevărat o pledoarie 


„Pragul care desparte cuvântările curente ce se rostesc în faţa unei instanţe de cele 
de nivel superior şi care poartă numele de pledoarii nu se vădeşte a fi fost trecut 
cu succes de mulţi dintre cei care totuşi practică în faţa barei şi deci îşi închipuie, 
şi vor să-i facă şi pe alţii să creadă, că rostesc pledoarii. 

Unii cuvântează destul de corect şi pot aduce o oarecare contribuţie ca 
avocaţi prin aceste cuvântări juridice, care însă, în cel mai bun caz, nu constituie 
decât rostirea unui fel de referat sau memoriu. Cu alte cuvinte este vorba despre 
stilul scris. 

Cea dintâi caracteristică a pledoariei este tocmai faptul că în cazul ei este 
vorba despre oratoria judiciară şi despre stilul vorbit, stilul oral. Dar nu numai 
atât. Pledoaria este un act de dăruire generoasă, este expresia unei trăiri puternice, 
a unei intensităţi şi a unei tensiuni interioare. Ea este — atunci când e vorba de 
pledoarii bune — rezultatul unui talent intelectual unit cu talentul de a vorbi, este 
rezultatul unui talent complex, o adevărată prelungire a personalităţii complexe a 
avocatului... 

În pledoarie, avocatul are de dominat însăşi cauza, procesul, subiectul, are 
de dominat pe cei care îl ascultă, pe cei cărora li se adresează această pledoarie. Şi 
mai are de dominat pe încă cineva şi anume, pe el însuşi. 

O pledoarie este un act de semnificaţie, este un moment artistic al unei 
gândiri şi al unei trăiri. O pledoarie este, din toate aceste pricini, ceva viu, 
închegat organic, armonios, mai bine zis ceva care se naşte şi trăieşte în prezenţa 
celor ce o ascultă şi cărora le este destinată. De aceea, o pledoarie, oricât ar fi de 
bine pregătită, implică nu numai inspiraţie, dar şi improvizație.” 

Deşi pledoaria are o viaţă scurtă, ea trebuie să producă efecte durabile. Nu 
este un monolog, ci un dublu dialog; este „rezultatul unui dialog interior al 
avocatului, dar este şi un dialog cu aceia cărora le este destinată. În tot ce spune şi 
face în timpul cât pledează, avocatul nu numai că vorbeşte cuiva, ci, mai mult şi 
mai cu seamă, vorbeşte cu cineva. Şi atunci există subtexte..., printr-un împrumut 
de termeni, care reprezintă tocmai ceea ce trebuie să gândească avocatul, ceea ce 
gândesc şi simt cei care îl ascultă, cei cărora le este adresată pledoaria. Numai o 
asemenea pledoarie merită acest nume.” 

În „conţinutul şi valoarea unei pledoarii va cântări, în cea mai mare 
proporţie, ceea ce este şi poate avocatul, ca personalitate, atât ca avocat, cât şi prin 
pregătirea lui generală...” 

„Nu este deloc acelaşi lucru pregătirea procesului, pe de o parte, şi 
pregătirea pledoariei, pe de altă parte. Nu se poate spune dinainte ce este mai 





1 loan Oprea, Carmen Gabriela Panfil, Rodica Radu, Victoria Zăstroiu, Noul dicţionar 
universal al limbii române, Editura Litera Internaţional, Bucureşti, Chişinău 2006, p. 1051. 
2 Mircea |. Manolescu, op. cit., p. 176-178. 

important: să-ţi pregăteşti bine procesul sau să-ți pregăteşti bine pledoaria. Este 
foarte uşor de înţeles că pledoaria bine pregătită, se bazează pe pregătirea serioasă 
şi temeinică a procesului.” 

Compunerea unei pledoarii este, ca şi compunerea oricărui discurs, rodul 
unei îndelungi ucenicii. 

Cultură, stăruinţă, supraveghere de sine, inspiraţie (care se spune că e 99% 
transpiraţie)!, efortul prelungit de-a lungul anilor, numai ele ne duc la succes, la 
arta şi ştiinţa lui „bene dicendi”. Talentul fără muncă nu are nici o valoare; a fost 
asemuit cu un simplu foc de artificii (Nicolae Iorga). 

Pentru marele public, a fi avocat înseamnă, în primul rând, să ştii să 
vorbeşti, dar şi să câştigi procesele. 

Avocatul poate pleda pentru public, pentru client, pentru judecător. Clientul 
este, de cele mai multe ori, incompetent şi aceasta dă avocatului, desigur, ce-a mai 
mare libertate; publicul vine la tribunal să asculte şi să-şi aleagă avocatul pentru 
procesele lui. EI este impresionat doar de farmecul şi frumuseţea cuvântărilor şi 
nu aşa cum scria Tacit, de vorbele searbede, fraze crăpate, încropite fără noimă, 
deoarece „cuvintele nemeşteşugite răspândesc izul stătut al mucegăirii”.? 

Judecătorul ştie şi înţelege ce spune avocatul; uneori o poate lua înaintea 
acestuia şi „nu-l urmăreşte, dacă nu este îndemnat şi ispitit fie de alegerea 
argumentelor, fie de colorarea sentențelor, fie de strălucirea şi şlefuirea 
descrierilor. 

Acelaşi celebru autor — Tacit —, compară cuvântarea (discursul) cu trupul 
omului: aceasta este cu adevărat frumoasă, când nu ies la iveală venele şi nu se 
numără coastele, ci atunci când un sânge potolit şi sănătos umple mădularele. Şi le 
acoperă cu muşchi, iar nervurile îşi ascund roşeaţa încât frumuseţea se scoate la 
iveală.” 

Cum se concepe o pledoarie”. Sigur că nu poţi compune o pledoarie dacă nu 
cunoşti bine dosarul cauzei cu toate actele lui. 

În prealabil, este necesară o discuţie cu clientul, ascultarea lui cu răbdare, 
discutarea cu acesta a actelor principale ale dosarului, cunoaşterea şi a punctului 
lui de vedere. 

Jean Appleton!, un mare avocat al Franţei spunea, şi cu câtă dreptate, că 
lucrul cel mai important într-o pledoarie este precizarea cu limpezime a obiectului 





1 Thomas Edison a spus că geniul e 1% inspiraţie şi 99% transpiraţie. 

Edison (1847 — 1931) a fost inventator american, a descoperit, printre altele, telegraful şi 
becul electric. 

2 Publius Cornelius Tacitus, Germania. Dialoguri despre oratori, Editura Paideia, Bucureşti, 
2004 (cuvânt introductiv, traducere şi note de Eugen Cizec), p. 80. 

3 Ibidem, p. 79. 

4 Ibidem, p. 81. 

5 Fornand Corcos, L'art de parler en publique, Joune Editeurs, p. 84; Hugues Blair, op. cit. 
p. 130. 

procesului. Nu numai să-i cunoşti fizionomia şi limitele dar, să pui în relief 
„punctul capital al procesului”; în orice litigiu există un punct de întâlnire a 
argumentelor şi mijloacelor probate, o poziţie forte de adoptat şi de utilizat cu 
toată vigoarea, un punct asupra căruia trebuie îndreptată toată atenţia. 

Apoi trebuie să cauţi să prevezi şi să înţelegi poziţia esențială a apărării, a 
părții adverse, în aşa fel încât să-ţi poţi pregăti o respingere puternică a 
argumentelor acestuia. Cu alte cuvinte, să-ţi pui întrebarea „Dacă eu ar trebui să 
pledez în aceeaşi cauză, dar de cealaltă parte a barei, ce aş spune în apărarea 
clientului meu”? Oricât de variate, de disputate ori contradictorii elemente ar 
conţine un litigiu, pledoaria, ca sistem de idei şi raționamente juridice — trebuie să 
reflecte drumul spre adevărul cauzei şi implicit spre soluţionarea litigiului.? 

Debutanţii, spune Appleton, se înşeală adesea: nu văd cu preciziune obiectul 
procesului, se rătăcesc în digresiuni, neglijează de multe ori punctul forte al 
apărării lor pentru a pune în relief părți accesorii, mai puţin importante ale 
procesului. 

Deci, în rezumat, trebuie bine cunoscut: obiectul procesului, punctul forte al 
adversarului, punctul slab al propriei tale argumentări care va fi, desigur, punctul 
forte al adversarului. 

Un avocat trebuie să posede temeinic cunoştinţele juridice, să cunoască 
legile (legile fundamentale şi reglementările speciale). Dacă legislaţia este mută, 
intervine rolul jurisprudenţei şi al doctrinei. 

Repertoriile de practică (importanţa precedentului judiciar) şi doctrina 
(adică literatura juridică în materie) determină necesitatea alcătuirii încă din anii 
studenţiei a unei biblioteci juridice. 

În posesia tuturor datelor, un avocat îşi va scrie planul pledoariei. Appleton 
ne spunea că un plan normal şi curgător ar trebui să cuprindă următoarele puncte: 

- exordiul, cu o expunere succintă a obiectului litigiului; 

- expunerea cronologică a faptelor; 

- enunţarea problemelor de rezolvat şi încadrarea lor în drept; 

- discuţia lor şi desfăşurarea argumentelor într-o ordine logică; 

- concluzia. 

Expunerea lui Appleton nu este deloc departe de părțile clasice ale unei 
pledoarii aşa cum a fost formulată de Cicero sau Quintilian (exordiu, naraţiunea, 
dovedirea, respingerea, peroraţia). 

Pledoaria trebuie scrisă sau nu? 

Răspunsurile sunt variate: Cicero ne învaţă că pledoaria trebuie scrisă în 
întregime şi apoi învățată pe dinafară. Alţii, sfătuiesc să adoptăm o cale de mijloc. 





1 Jean Appleton, Traite de la profession d'avocat, Dalloz, Paris, 1923, p. 535. 
2 Dumitru Păuneţ, Pledoarie pentru pledoaria judiciară, în „Revista română de drept” nr. 
1/1975, p. 32. 

A nu avea nici măcar note de pledoarie, demonstrează superficialitate. O încredere 
prea mare în memorie este adesea riscantă. 

Pe de altă parte, nici notele de pledoarie prea complete nu sunt reco- 
mandabile. Devii sclavul lor, eşti tentat numai să le citeşti şi acesta duce la 
pierderea spontaneităţii şi a forței de convingere. Comunicarea nu se mai face, 
atenţia judecătorului se diminuează. 

Cele mai indicate sunt notele de pledoarie. 

Şi Mircea 1. Manolescu recomandă! întocmirea unui plan al pledoariei. Dar 
acesta nu trebuie folosit la tot pasul: 

„Avem atunci impresia că vedem pe cineva care vrând să nimerească la o 
adresă, şovăie în mijlocul străzii căutând să se orienteze cu planul oraşului în 
mână. El putea foarte bine să-şi pregătească această orientare studiind dinainte 
planul localităţii... Nu poţi avea nici prestigiu, nu-ţi poţi concentra nici atenția şi 
nici nu-ți poţi păstra întreaga libertate de inspiraţie şi elocuţiune dacă, în timpul 
pledoariei, urmăreşti pas cu pas, în mod vizibil pentru instanță şi pentru 
ascultători, un plan amănunțit al pledoariei. 

La toate cele de mai sus se adaugă faptul că, procedând astfel, avocatul 
însuşi este mai legat de acest plan decât de contactul cu cei cărora li se adresează. 
De aceea, avocatul trebuie să cunoască aşa de bine planul dezbaterii, încât să nu 
simtă nevoia de a se călăuzi la fiecare pas de note, însemnări etc. Cunoaşterea 
perfectă a planului este, de altminteri, o verificare a bunei pregătiri a pledoariei. 

Se înţelege că această condiţie optimă de a nu se servi, în timpul expunerii 
pledoariei, de un plan scris sau de note nu poate fi realizată de oricine, mai ales în 
procesele complicate, care pun multe probleme. În asemenea cazuri, o simplă 
notiță cu indicarea problemelor mari, o notă scrisă în aşa fel încât să poată fi 
urmărită rapid de către vorbitor, fără ca aceasta să se observe, poate fi admisă ca 
un sprijin necesar. Un sprijin foarte util îl constituie o bună organizare a dosarului 
propriu pentru a se putea urmări toate problemele pe baza acestuia”. 

Appleton merge atât de departe încât ne învaţă că notele trebuie să fie 
redactate cu o scriere mare, netă, lizibilă, bine divizată, cu spaţii libere între idei 
care să frapeze ochiul. Sublinierea cu creioane colorate va da notelor o fizionomie 
şi mai clară. Concluziile scrise care se depun instanţei vor fi, însă, complete şi 
„curate”. 

Claritatea este condiţia esenţială a unei bune pledoarii”. Dar, această 
claritate nu rezultă numai din claritatea stilului, a elocuţiunii ci şi din îmbinarea 
dintre elocuţiune şi acţiune. 

Claritatea prin expunere, adică în elocuţiune şi în acţiune, derivă nemijlocit 
din claritatea gândirii avocatului. Este deci necesară o gândire clară şi distinctă. 
Claritatea depinde şi este condiţionată de dispoziţie, adică de ordinea în care se 





1 Mircea |. Manolescu, op. cit., p. 178-179. 
2 A se vedea Mircea |. Manolescu, op. cit., p. 180-189. 

succed diferitele părți ale pledoariei, diferitele ei elemente şi articulații şi, în 
sfârşit, de ordinea în care se succed argumentele, faptele, frazele. 

Ea depinde şi de invenţiune, de modalitatea de sistematizare a argumentelor, 
„de procesul de gândire, de planul pledoariei şi de modul în care exprimăm sau 
formulăm prin elocuţiune cele ce avem de spus. De asemenea, ea depinde şi de 
modul în care spunem, adică de acţiune. 

Claritatea înseamnă mai întâi posibilitatea, nu numai abstractă şi teoretică, 
nu numai obiectivă, dar şi concretă, practică, subiectivă, de moment, de a ne face 
înţeleşi”. 

Avocatul trebuie să fie bine înţeles în tot ceea ce spune pentru a se crea acea 
punte de legătură între el şi judecător. 

„Stilul clar depinde mai întâi de acea calitate care a fost numită proprietatea 
stilului sau proprietatea termenilor şi expresiilor. Deci, el depinde mai întâi de 
limbaj, de vocabularul întrebuințat. Trebuie să existe o perfectă concordanţă între 
gândirea clară şi exprimarea clară, adică între conţinut şi formă. Trebuie să existe 
o adecvare atât a gândirii, a conţinutului, cât şi a exprimării, adică a formei, cu 
posibilitatea concretă şi momentană de înţelegere, de percepție şi de apercepţie, de 
receptivitate şi de acceptare din partea acelora care ascultă. 

Pentru fiecare noţiune, pentru fiecare idee, trebuie să găsim termenul 
potrivit, termenul propriu. De fapt, acesta înseamnă proprietatea termenilor, mai 
ales când e vorba de limbajul sugestiv. Uneori însă, de exemplu în figurile de stil, 
există o anumită voinţă, relativă improprietate a termenilor. Ca să ne exprimăm 
gândul, trebuie să facem o selecție între diferitele cuvinte care ne stau la îndemână 
spre a nu fi siliți să folosim cuvinte al căror conţinut nu este destul de bine 
precizat pentru toată lumea şi, în special, pentru cei care ascultă pledoaria. Dacă 
totuşi este neapărat necesar să întrebuințăm un astfel de cuvânt, va trebui să-l 
explicăm, fără a avea însă aerul că o facem, pentru a nu fi acuzaţi de preţiozitate. 
Explicarea cuvântului se poate face prin întrebuințarea de sinonime, prin 
explicitarea conţinutului noţiunii respective şi chiar prin exemplificări. În general 
însă, termenul trebuie să fie propriu. Se pune problema celui mai potrivit cuvânt 
din punctul de vedere al perfectei sale concordanţe cu ceea ce vrea el să exprime. 

În acest sens, termenul trebuie să fie exact. Dar la exactitate se mai adaugă 
şi condiţia preciziei, adică a unei determinări care să nu lase loc jocului de 
înţelesuri, să nu poată să creeze şi alte reprezentări, nici măcar dintre cele pe care 
le-am numi parazitare şi care deranjează înţelesul clar al cuvântului. Cuvântul 
trebuie să fie expresiv. Există cuvinte care sunt înţelese de toată lumea, sunt 
precise şi exacte, dar care prin banalitatea lor, nu mai au forța expresivă... 

Termenul propriu cel mai adecvat, cel mai fidel înţelesului, trebuie să fie 
exact şi precis, acceptat uşor, fără efort, ca de la sine, de către ascultători, dar 
trebuie să fie, totodată şi termenul cel mai expresiv...” 

Condiţia clarităţii stilului „depinde nu numai de cuvinte sau expresii, dar şi 
de alcătuirea propoziţiilor şi frazelor. Subliniem importanţa locului în care sunt 
aşezate cuvintele într-o frază, adică a ceea ce se numeşte topică în sens gramatical. 

Grija pentru claritate este grija pentru inteligibilitate şi, totodată grija ca nu 
cumva să se înţeleagă greşit sau altceva, să se înţeleagă numai parţial sau să se 
înțeleagă mai multe lucruri deodată. Corectitudinea gramaticală este una din 
condiţiile clarităţii şi, în general, ale elocuţiunii sau stilizării. De aceeaşi 
importanţă este şi corectitudinea logică a gândirii, exprimată corect din punct de 
vedere gramatical. Pentru a realiza inteligibilitatea, este necesar să lăsăm suficient 
timp celui care ascultă, spre a-şi reprezenta ceea ce spunem... 

Stilul pledoariei trebuie să asigure claritate şi prin concizie, dar concizia, 
care este o condiţie a clarităţii, e uneori o piedică în calea înţelegerii exacte. Ceea 
ce este prea concis, prea rezumativ, nu poate fi pe deplin înţeles. Şi uneori nici nu 
poate fi suficient de expresiv şi de convingător... 

Pentru a realiza claritatea trebuie evitate ambiguitatea, echivocul, confuzia, 
trebuie evitat stilul greoi şi indigest. Claritatea rezultă dintr-o justă pendulare între 
abstract şi concret, între general şi particular. Frazarea, adică alcătuirea frazei, ca 
şi formularea sunt şi ele condiţii ale clarităţii. 

Ordinea în care se succed cuvintele în frază, ordinea în care se succed 
frazele, ordinea în care se succed ideile, argumentele, faptele este una dintre cele 
mai importante condiţii ale clarităţii... 

Propoziția simplă pare a fi cea mai indicată pentru ca stilul să fie clar. 
Totuşi, nu este întotdeauna aşa. Uneori, pentru a putea fi clari, trebuie să alcătuim 
o frază mai bogată. Nu-i mai puţin adevărat însă, că frazele prea ramificate 
presupun o încordare prea mare din partea celui care ascultă, presupun o memorie 
deosebită, pentru ca acesta să rețină părțile de la început ale frazei şi să facă 
legăturile necesare. De aceea, pentru realizarea clarităţii, frazele nu trebuie să fie 
stufoase oricât ar fi de bogate.” 

Pentru a fi clari în pledoarie, trebuie să fim noi înşine clari în exprimare, şi 
cei ce ascultă vor înţelege limpede despre ce este vorba. 

„Ordinea şi metoda în gândire şi expunerea sunt condiţiile clarităţii. Trebuie 
să avem hotărât dinainte obiectivul urmărit şi trebuie să fim clari în expunere prin 
structura pledoariei. O pledoarie care nu este structurată pe probleme, pe teme, pe 
momente nu poate fi pe deplin clară. Este important de ştiut că prin claritate nu 
trebuie să atingem numai rezultatul de a ne face înţeleşi pe moment, dar şi acela 
de a-i face pe ascultători să reţină ceea ce am spus şi ceea ce au înţeles exact şi 
precis în momentul când au ascultat expunerea... 

Ideile clare şi bine legate între ele, exemplificate concret sau plasticizate 
prin expresivitatea stilului se rețin mai uşor de către ascultători mai ales dacă mai 
adăugăm acea tonalitate afectivă care trebuie să îmbrace întreaga expunere... 

Pledoaria trebuie să şi instruiască, adică ascultătorii să afle lucruri pe care 
nu le cunoşteau mai înainte, în fapt, în drept, în probele prezentate în proces etc. 

„Ca să avem forţă de persuasiune, trebuie să realizam condiţia clarităţii. 
Dar, nu tot ce este clar are şi forță de persuasiune. Această forţă de persuasiune se 
asigură în primul rând prin elaborarea realizată prin invenţiune, prin orânduirea 
părților pledoariei, prin planul acesteia, prin dispoziție. Forța de persuasiune 
depinde însă, în mare măsură, şi de elocuţiune, şi de acţiune. 

Expunerea nu trebuie să fie numai clară, dar trebuie să aibă şi o anumită 
tendință, să fie deci tendenţioasă în sensul cel bun şi corect al cuvântului. Trebuie 
fixată o intenţie şi exprimată o concludență în vederea tezei care se 
demonstrează... 

Cu cât lucrurile care se spun sunt mai vii, mai palpabile, cu cât argumentele 
sunt mai bine scoase în relief, cu atât persuasiunea se realizează mai uşor. 
Stringenţa logică, rigurozitatea gândirii şi a raționamentului sunt condiţii 
necesare, dar nu suficiente, pentru că argumentul trebuie să fie înţeles, acceptat, 
asimilat. EI trebuie să treacă în convingerea celui care ascultă şi să-l determine să 
adopte opinia pe care o susţinem, teza pe care o demonstrăm, soluţia pe care o 
cerem şi deci să-l determine să dea acea soluţie... 

Nu poate fi clar şi deci nu poate avea nici forţă de persuasiune ceea ce este 
răvăşit, ceea ce nu este orânduit pe probleme, pe teme şi pe teze. Nu poate fi clar 
ceea ce nu este reliefat. O simplă metaforă este numai aparent clară fiindcă noi 
trebuie să ştim despre ce fel de claritate este vorba în pledoarie, care este 
conţinutul acestei clarităţi. Clare trebuie să fie tezele pe care le susţinem şi 
argumentele pe care se sprijină, precum şi argumentele cu care se infirmă teza 
adversă. Clare trebuie să fie faptele pe care ne sprijinim, clare trebuie să fie 
problemele care urmează să fie rezolvate, clare trebuie să fie tratarea tezelor care 
ar duce la concluzia contrară. 

Claritatea se obţine prin selecţia mijloacelor. Nu tot ceea ce ai de spus 
trebuie spus. Trebuie eliminat ceea ce ar putea să strice ordinii, metodei cu care 
trebuie făcută expunerea. Eliminarea a ceea ce nu este concludent sau nici măcar 
util, eliminarea acelor dezvoltări care nu sunt strict necesare, a acelor fapte, fie 
chiar importante, a acelor probleme, fie chiar destul de însemnate şi de generale, 
dar care nu sunt necesare în structura organică a pledoariei reprezintă prima 
operaţie care condiţionează claritatea şi, de altminteri, şi forţa de persuasiune. 
Evident că sunt cazuri în care aceeaşi idee poate şi chiar trebuie reluată şi spusă 
sub diferite forme, cazuri în care, repetată, are o valoare, un rost. 

Prin improvizație reuşită, se obţine de la început formularea cea mai bună, 
cea mai adecvată, cea mai proprie, cea mai clară, cea mai persuasivă. De aceea, 
avocatul, în pregătirea pledoariei, trebuie să aibă grijă de fondarea gândurilor pe 
care le va exprima. Dar pentru a-l verifica, gândul trebuie formulat. Numai după 
ce l-am formulat în cuvinte, poate fi supus criticii. Numai atunci capătă el 
consistenţă, pentru că nu trebuie uitată indisolubila legătură dintre gândire şi 
limbaj.” 

Exordiul (începutul pledoariei) trebuie să fie concis, uneori vehement, 
alteori liric, în orice caz să creeze un curent în favoarea clientului, să trezească 
atenţia, să pregătească instanţa prin atragerea simpatiei faţă de cel apărat. În orice 
caz, debutul într-o pledoarie este de maximă importanţă. Sigur că poziția 
avocatului este diferită, după cum pune concluzii pentru reclamant, pârât sau 
partea civilă. Cea mai favorabilă poziţie este acelui ce ia primul cuvântul. 

Dimpotrivă, avocatul apărării trebuie de multe ori să improvizeze. Să pareze 
nişte lovituri. EI este în replică. Poţi să prevezi ce va spune adversarul tău, dar nu 
poţi ştii cu exactitate. De aici, e necesară o replică inteligentă, incisivă (dar fără 
violenţe în limbaj) care de cele mai multe ori nu poate fi preparată în cabinetul de 
lucru. Exordiul în acest caz trebuie să fie spontan şi la obiect. 

Sigur, partea a doua a discursului este mai simplă. Ea a fost dinainte gândită 
şi mai bine preparată. 

Expunerea cauzei trebuie să fie simplă, rapidă, clară, nici îngreunată, nici 
complicată cu detalii ce nu vor folosi în prima parte a pledoarie. Să fie veridică, 
credibilă, să nu se întemeieze pe date false. Expunerea prepară discursul. 

Totul este să dovedești, nu să povesteşti. 

Unii avocaţi neglijează expunerea considerând că judecătorul cunoaşte 
cauza. Eroare! Fără această expunere, judecătorul nu va înţelege nimic. 

Discuţia. În această parte a pledoariei dovedim şi respingem. Uneori 
respingerea poate constitui întreaga parte a discuţiei, când ai cuvântul după 
adversar. Când vorbeşti înaintea lui trebuie în primul rând să cunoşti stilul 
adversarului, să-i prevezi argumentaţia şi să i-o respingi. 

Într-un proces sunt probe multiple. Într-o pledoarie trebuie să le clasezi, să 
le ordonezi, de regulă, într-o ordine logică ascendentă. 

Puţine sunt procesele în care se pun probleme numai „în drept”. De cele mai 
multe ori intervin faptele. Un fapt poate fi interpretat într-o sumedenie de feluri. 
Unii avocaţi sunt de rea-credinţă şi le prezintă inexact. Alteori, faptele sunt atât de 
neclare încât este nevoie de experţi. Mai sunt şi martorii, care nu spun totdeauna 
adevărul. De aceea, li se pot opune mărturii contrarii. Poţi să-i pui în încurcătură 
prin depoziţii proprii, succesive şi contradictorii, sau cu probe clare din dosar, 
piese precise, fotografii. 

În sfârşit, când faptele au fost bine precizate, se pune problema în drept. 
Discuţia în drept, trebuie să fie precisă, riguroasă, sensul termenilor legali bine 
stăpâniţi. 

Trebuie căutate filiaţiile textului cu alte texte, cu principiile generale în 
materie, cu lucrările parlamentului (care a adoptat legea respectivă). 

Destul de des se ridică întrebarea: Care a fost intenţia legiuitorului? 

În orice caz, problema în drept trebuie pusă în termeni extrem de riguroşi şi 
exacţi. Este necesar să se facă referiri la toate textele de lege aplicabile şi chiar să 
fie explicate dacă este loc şi timpul permite. 

Concluzia pledoariei. Anticii o denumeau, aşa cum am mai menţionat, 
peroraţie. Sigur, că nu-şi prea mai găseşte locul în procesele civile sau comerciale. 
În cele penale, da. 

În încheiere se va aminti judecătorului în ce constă sarcina sa şi care este 
soluţia care i se solicită. 

De subliniat este, că marile pledoarii din trecut au fost şi sunt valoroase, 
demne de studiat, nu doar prin forma lor de prezentare şi elocinţa manifestată, ci 
prin aceea că autorii lor au pătruns, cu perspicacitate, adâncul relaţiilor umane, 
sensul adevărurilor sociale, politice (uneori) şi economice.! Numai gândirea 
corectă, justă, plină de conţinut, asigură o exprimare clară, convingătoare, 
elocventă. Conţinutul este precumpănitor, arta, elocinţa, sunt derivate, 
subordonate demonstraţiei logice a faptelor. Pe baza conţinutului logic — ştiinţific, 
elocvenţa decurge de la sine. 





' Dumitru Păunuţ, op. cit., p. 33. 

TEST DE EVALUARE A CUNOȘTINŢELOR 


1. Definiţi discursul. 


UNITATEA DE ÎNVĂŢARE VII 


ORATORUL 


1. Preliminarii. 


Retorica are ca obiect discursul, analiza şi studiul acestuia, dar, astfel, 
oratorul nu trebuie ignorat. Este de neconceput discursul fără orator şi ar fi absurd 
să fie disociată pledoaria de avocat. 

Discursul poartă amprenta autorului său, este rodul muncii şi gândirii 
acestuia, inteligenţei şi personalităţii lui. 

Există anumite exigenţe legate de talentul, însuşirile şi caracterul oratorului; 
sunt reguli ce trebuie respectate de avocat când ia un proces, când îl studiază şi 
când pledează. 

Importanță au şi fizicul oratorului, prestanţa, vocea, dicția şi gestica sa, 
relaţia cu auditoriul. 

La toate acestea ne vom referi în cele ce urmează. 

În demersul nostru vom apela, cu generozitate, la celebra lucrare a lui Dale 
Carnegie, Cum să vorbim în public,! cea a lui Quintilian, Arta oratorică?, precum 
şi cea a lui Mircea I. Manolescu, Arta avocatului. 


2. Oratorul de succes. 


2.1. Condiţii”. 


Pentru a ajunge buni vorbitori în public trebuie respectate mai multe 
condiţii: 

Prima condiţie: dorinţa puternică şi îndârjită pentru a reuşi. 

Merită efortul deoarece este vorba de exercitarea unei noi forme de putere 
care te face să te simţi mai presus decât ceilalți şi îți măguleşte orgoliul reuşitei 
personale. 

A doua condiție: să ştii exact ce trebuie să vorbeşti. 

Fără un plan al discursului pentru a şti exact ceea ce se va spune vei ca un 





1 Dale Carnegie Cum să vorbim în public (traducere din limba engleză de lrina-Margareta 
Nistor), Curtea Veche, Bucureşti, 2007. 

2 Quintilian, Arta oratorică, vol. III, Traducere de Maria Hetco, Editura Minerva, Bucureşti, 
1974, p. 333 şi urm. 

3 Mircea |. Manolescu, Arta Avocatului. Şapte prelegeri, Editura Humanitas, Bucureşti, 1998. 

4 A se vedea Dale Carnegie, op. cit. p. 13-20. 

orb care arată drumul unui alt orb. 

Sfatul este să nu vorbeşti decât atunci când eşti sigur că ai ceva de spus şi 
când ştii exact despre ce este vorba. 

A treia condiție: oratorul trebuie să aibă încredere în forţele proprii; să dea 
dovadă de curaj. Cum în vreme de război „cea mai bună apărare este atacul”, tot 
aşa în discurs trebuie atacate emoţiile şi temerile. Un exerciţiu de respiraţie, 
durând maxim 30 de secunde înainte de a vorbi, măreşte curajul. 

A patra condiție: trebuie exersat, exersat şi iar exersat. Este o condiţie sine 
qua non (fără de care nu se poate).Exersând, învățând permanent, ne 
perfecţionăm, ne transformăm, ne schimbăm. 

Stăpânirea de sine nu se va obţine decât prin pregătire şi prin practică. Totul 
este o chestiune de voinţă, dar şi de obişnuinţă. Teama de public izvorăşte din 
necunoaştere şi nesiguranţă. Pentru a învăţa să înoţi, trebuie să te arunci în apă. 
Aşa şi în discurs, pregătit fiind, trebuie să te prezinţi în faţa publicului şi să 
vorbeşti! 

Profesorul american William James? afirma că reuşita în oratorie depinde de 
două lucruri: talentul înnăscut şi intensitatea dorinţei de a reuşi: 

„În aproape orice direcţie pasiunea pentru ceea ce faceţi este salvatoare. 
Dacă vreţi să aveţi rezultate, mai mult ca sigur le veţi obţine, vă veţi îmbogăţi, veţi 
ajunge un învăţat sau veţi deveni înţelept. Numai că trebuie realmente să-ţi doreşti 
aceste lucruri, să te concentrezi exclusiv asupra lor, şi nu asupra a o sută de lucruri 
incompatibile deodată”. Cu alte cuvinte, dacă îţi doreşti să fii un orator sigur pe 
tine şi de succes, vei fi un orator sigur pe tine şi de succes. Dar, trebuie să ţi-o 
doreşti cu adevărat!” 


2.2. Îmbunătăţirea memoriei. 


Specialiştii afirmă că un om obişnuit nu foloseşte mai mult de zece la sută 
din capacitatea sa de memorare, ceea ce trebuie să recunoaştem, este extrem de 
puţin. 

Pentru a îmbunătăţi procentul urmează să se aibă în vedere cele trei legi 
fireşti ale memoriei: întipărirea, repetarea şi asocierea de idei. 

Întipărirea — cea mai importantă regulă a memorării — presupune 
concentrare asupra a ceea ce este de reținut. 

Lincoln“ avea un obicei cu care a rămas toată viaţa: citea cu glas tare tot 
ceea ce dorea să memoreze. În biroul său de avocatură citea chiar ziarele cu glas 





! Celebrul scriitor german Johan Von Goethe (1749-1832) avertiza: „Mereu trebuie să ne 
schimbăm, să ne reînnoim, să reîntinerim, altfel înțepenim”! 

2 William James (1842-1910), filozof şi psiholog, prof. la Universitatea Harvard, unde a 
întemeiat primul laborator de psihologie experimentală. 

3 Dale Carnegie, op. cit., p. 71. 

4 Abraham Lincoln (1809-1865), avocat şi om politic american. Alegerea sa ca preşedinte a 
dus la izbucnirea războiului de secesiune în SUA. 

tare. EI se justifica: „Când citesc cu glas tare, activez două simţuri: mai întâi vad 
ceea ce citesc, şi în al doilea rând aud. Deci, pot să-mi amintesc mai bine ce am 
citit”. Lincoln îşi compara mintea cu o bară de oţel: „e dificil să scrijeleşti ceva pe 
aceasta, dar este aproape imposibil să ştergi ceea ce ai scrijelit”. 

Într-adevăr, minţile noastre se bazează pe văz, într-o măsură extrem de 
mare. Explicaţia constă în aceea că nervii care fac legătura între ochi şi creier sunt 
de douăzeci şi cinci de ori mai mari decât cei care pun în contact urechea şi 
creierul. 

Conform unui proverb chinezesc, „ceea ce se vede odată valorează cu ceea 
ce auzi de o mie de ori”. 

Repetiţia este ce-a de-a doua lege firească a memoriei. Repetitio est mater 
studiorum (repetiţia este mama învăţăturii)! considerau înţelepţii din Roma antică. 

Trebuie citit, recitit şi iar citit şi recitit ceea ce urmează să fie memorat. Nu e 
suficientă însă o repetiție mecanică, papagalicească, ci de una inteligentă, 
temeinică, bazată pe cunoştinţe deja fixate şi mai ales pe conexiuni. 

Asocierea de idei este cea de a treia lege a memoriei, element indispensabil 
în a reţine ceva. Mintea noastră este o adevărat maşinărie de asocieri de idei. 

Secretul unei memorii bune este să facem multe asocieri cu fiecare lucru pe 
care dorim să ni-l amintim. 

Datele se rețin cel mai bine prin asocierea lor cu altele care sunt deja 
întipărite în minte. Este posibil ca în pofida tuturor pregătirilor şi a precauţiilor, 
oratorul să aibă un lapsus de memorie atunci când îşi rosteşte discursul. Ce e de 
făcut? Mai multe căi sunt posibile pentru a ieşi din impas. 

El poate, pentru a câştiga timp, şi a-şi reaminti ce are de spus, să întrebe 
dacă vorbeşte suficient de tare şi este auzit. Tot astfel, se poate folosi de ultimul 
cuvânt, de ultima propoziţie sau idee rostită pentru a începe o alta, pentru a repeta 
sau improviza etc. 


2.3. Prezentarea discursului. 


O primă regulă în prezentarea discursului, care contribuie la asigurarea 
succesului: acesta nu trebuie citit”. Notiţele îl obosesc şi îl derutează întotdeauna 
pe cel ce ascultă. Se consideră că hârtiile distrug cincizeci la sută din interesul 
auditoriului. 

Este interesantă şi plină de învățăminte caracterizarea pe care a făcut-o 
Winston Churchill unui tânăr parlamentar, atunci când acesta i-a cerut părerea 
după ce şi-a prezentat discursul: „Mai întâi, ai citit discursul. În al doilea rând, l-ai 


citit prost. Şi în cele din urmă, nu era un discurs ce merita să fie citit”.? 





1 Dictonul, atribuit lui Quintilian, se citează pentru a sublinia valoarea repetiţiei pentru 
consolidarea şi fixarea studiilor şi asigură o deosebită temeinicie celor învăţate. 

2 Dale Carnegie, op. cit., p. 50-51. 

3 James C Humes, op. cit., p. 209. 

Dar, discursul trebuie scris, numai aşa vorbitorul poate să exerseze. În plus, 
dacă îl are la îndemână când vorbeşte se simte mai bine, îi dă încredere. Textul, 
deci, nu trebuie citit, dar nici memorat cuvânt cu cuvânt, ci exersat până la 
însuşire. 

Dacă totuşi, nu se poate renunţa la notițe, acestea trebuie să fie extrem de 
scurte, să cuprindă ideile principale şi scrise cu litere mari. Ele pot fi ascunse în 
spatele unor cărți de pe pupitrul (biroul) de unde se vorbeşte, autorul aruncând 
ochii peste ele când este cazul. 

Parafrazându-l pe Forațiu,! oratorul nu trebuie să-şi caute cuvintele, ci doar 
gândurile, „şi veni-vor în goana mare vorbele de la sine”. 

A doua regulă priveşte pregătirea temeinică a începutului discursului? 

Este o mare gafă dacă oratorul începe discursul prin a se scuza, că nu e un 
bun vorbitor, că nu este pregătit, că nu are mai nimic de spus etc. Dacă este aşa nu 
are ce căuta în faţa publicului, care nu a venit pentru a auzi scuze, ci pentru a se 
informa, a afla ceva, a 1 se trezi atenţia, a-l vedea şi auzi pe orator. 

Trebuie început cu ceva interesant încă din prima propoziţie, care, după caz, 
poate consta în: 

- stârnirea curiozităţii; 

- istorisirea unei poveşti; 

- rostirea unui citat celebru; 

- prezentarea unei anecdote etc. 

Desigur că introducerea unui discurs este dificil de făcut. Dar, ea este de o 
importanţă capitală, pentru că mintea publicului este odihnită şi relativ uşor de 
impresionat; are o pondere mult prea mare pentru a fi lăsată la întâmplare, de 
aceea ea trebuie lucrată, anterior, cu grijă. 

Introducerea va fi scurtă, de o frază sau două, să pară liberă, întâmplătoare şi 
în nici un caz prea protocolară. 

Dacă se începe cu o anecdotă, acesta trebuie să aibă legătură cu subiectul, şi 
să nu fie spusă doar de dragul de a spune ceva. „Umorul trebuie să fie doar 
glazura tortului, nu tortul în sine”. 

O a treia regulă constă în exprimarea clară a punctului de vedere susținut 
de orator. 

Orice discurs, în concepţia lui Dale Carnegie”, are patru scopuri majore: 

- să clarifice ceva; 

- să impresioneze şi să convingă; 

- să îndemne la fapte; 

- să amuze. 

Un avocat, atunci când pledează urmăreşte să obţină un verdict favorabil. 
Un om politic când îşi susţine discursul în faţa alegătorilor urmăreşte să obţină 





' Horaţiu Quintus Flaccus (65-8 î. Hr.) poet latin. A scris ode, epistole, satire. Capodopera 
sa este Ars poetica. 

2 Dale Carnegie, op. cit., p. 123-133. 

3 Ibidem, p. 149-156. 

votul. 

Vorbitorul trebuie să se străduiască să fie clar, pentru că ceea ce poate fi 
înţeles greşit, sigur va fi înţeles greşit. 

Când apostolii l-au întrebat pe /isus, de ce îi învaţă pe oameni vorbindu-le în 
parabole, EI le-a răspuns: „Pentru că pot vedea fără să vadă şi auzi fără să audă şi 
tot aşa pot să nu priceapă”. 

Oratorul trebuie să evite termenii prea tehnici, să se exprime simplu pentru a 
fi înţeles de public, folosind fraze limpezi şi un raționament clar. Pentru a constata 
dacă e înţeles, cea mai bună metodă este să aleagă din adunare o persoană care 
pare obişnuită observând-o dacă acesta înţelege! 

Napoleon considera că unica regulă valabilă a retoricii este repetarea ideilor 
prezentate. El era conştient că dacă o idee este clară în mintea vorbitorului, acesta 
nu înseamnă că, automat, o vor pricepe întocmai şi cei ce ascultă... Ştia că e 
nevoie de timp pentru a înţelege ideile noi. De aceea, ideile trebuie repetate 
publicului, dar nu sub aceeaşi formă pentru că acesta nu ar accepta. 

Reluarea trebuie făcută cu alte cuvinte, în mod variat, astfel încât cei ce 
ascultă nici să nu observe. 

Sunt reguli care trebuie observate şi în ceea ce priveşte naturaleţea şi logica 
discursului, exprimarea corectă a oratorului.? 

Pentru ca discursul să nu sune fals şi mecanic trebuie subliniate, accentuate 
cuvintele importante şi evitate cele mai puţin importante. 

Un exemplu în acest sens ne este dat de acelaşi Dale Carnegie:: 

„Am REUŞIT în tot ceea ce am întreprins, pentru că am avut VOINŢĂ, NU 
AM EZITAT NICIODATĂ, ceea ce mi-a creat un AVANTAJ asupra restului 
lumii” (Napoleon) 

Tonalitatea vocii oratorului nu trebuie să rămână aceeaşi, invariabilă, ci ca 
trebuie schimbată o dată cu ideile, cu unele cuvinte sau fraze. Orice cuvânt, prin 
coborârea sau ridicarea tonului se va undui precum coroana unui copac la adierea 
vântului.“ 

Ritmul exprimării trebuie schimbat şi el permanent, constituind cea mai 
bună metodă de a accentua o idee. 

La un moment dat, cuvintele pot fi rostite rapid, pentru ca, ajungând la 
cuvântul sau propoziția ce se doreşte a fi subliniată, vocea să treneze, 
schimbându-se ritmul. După care se va putea spune în grabă restul frazei. O 
asemenea metodă trezeşte în mod sigur atenţia publicului. 

Pauzele înainte şi după ideile importante sunt şi ele extrem de importante. 





1 Ibidem, p. 155. 

2 Ibidem, p. 85-95. 
3 Ibidem, p. 94. 

4 Ibidem, p. 94. 

„Prin momentele de tăcere vorbeşti cel mai bine” (Kipling).! 

Pe lângă cuvinte, când se susţine discursul, contează şi altceva: savoarea cu 
care sunt prezentate faptele. Nu contează atât de mult ceea ce se spune, ci cum se 
spune. 

O bună exprimare va putea face senzaţional chiar şi un subiect mărunt. 

Se consideră că există trei lucruri care contează într-un discurs: cine îl 
spune, cum îl spune, şi ce spune.? 

Oratorul trebuie să aibă simţul comunicării. Publicul să constate că există un 
mesaj, care este transmis în direct din mintea şi sufletul vorbitorului către minţile 
şi sufletele celor care ascultă. Aceştia doresc ca oratorul să li se adreseze cât mai 
direct, ca într-o conversaţie amicală şi la fel de firesc ca atunci când ar vorbi, pur 
şi simplu, cu cineva. Să fie natural, preocupat doar de ceea ce spune. 

Când se susţine un discurs, nu contează doar ceea ce se spune, ci cum se 
spune. 

În vorbirea plină de elocvență, maniera în care este rostit discursul 
determină reuşita. Contează enorm personalitatea oratorului, care este o 
combinaţie, de spirit, inteligenţă, temperament, mod de gândire, energie, 
experienţă, pregătire. 

Vitalitatea, vioiciunea, entuziasmul sunt calităţile importante ale oratorului. 

Sigur că, inevitabil, se va ajunge şi la încheierea discursului. 

Şi în acest caz trebuie respectate unele reguli.” 

Oratorul se cunoaşte şi are succes nu doar după felul în care îşi începe 
discursul, ci şi după cum şi-l încheie. 

Ceea ce spune la sfârşit, ultimele cuvinte, răsună în urechea celor care 
ascultă şi după terminarea cuvântării. 

În nici un caz discursul nu se va încheia cu: „Am spus tot ce aveam de 
spus”, „Am terminat, mă opresc aici” etc. 

Nu este indicat nici ca oratorul să se uite vorbind şi să nu se oprească atunci 
când trebuie şi nici să se oprească brusc dând impresia că nu a terminat de vorbit. 

Încheierea trebuie pregătită şi memorată aşa cum se procedează şi cu începutul. 

O reţetă pentru orice discurs: „Mai întâi, spuneţi ce aveţi de gând să spuneți. 
După aceea, chiar să spuneţi; iar apoi spuneţi ceea ce abia aţi spus”.* 

Prin urmare, în final, trebuie reamintit despre ce s-a vorbit. 

Sunt mai multe modalităţi de a încheia un discurs: 

- să se rezume ceea ce s-a spus, subliniind principalele puncte care au fost 
evidențiate; 

- să se îndemne la acţiune; 





1 Rudyard Kipling (1865-1936), scriitor englez, supranumit „poetul Imperului Britanic”. Este 
laureat al premiului Nobel pentru literatură (1907). 

2 Dale Carnegie, op. cit., p. 88. 

3 Ibidem, p. 135-146. 

4 Ibidem, p. 140. 

- să se facă publicului un compliment sincer; 

- să se stârnească măcar o dată râsul; 

- să se citeze un vers potrivit etc. 

Încheierea trebuie să fie frumoasă, discursul rotunjit, fără colţuri tăioase sau 
abrupte.! 

Un discurs nu trebuie să dureze prea mult. Publicului nu-i plac discursurile 
lungi. 

Cea mai importantă predică a lui Iisus, cea de pe Munte, poate fi repetată în 
cinci minute. Facerea lumii poate fi citită, de asemenea, într-un timp foarte scurt. 

Îndemnul nostru: „Opriţi-vă din vorbit, înainte ca asistenţa să înceteze de a 
vă asculta!”. Este aproape o regulă ca vorbitorii să nu-şi termine discursul, dar 
publicul să termine de ascultat. Și scriitorul spaniol Miguel Cervantes (1547- 
1616) a lansat acelaşi îndemn: „Fii concis, căci nici un discurs nu este agreat dacă 
e prea lung.” 

Cine vrea să epuizeze subiectul despre care vorbeşte, va sfârşi prin a epuiza 
auditoriul! Efectul nu poate fi decât dezastruos! În plus, ne avertizează cunoscutul 
scriitor francez Alexandre Dumas (1802-1970), „oricât de bine ai vorbi, când 
vorbeşti prea mult, sfârşeşti întotdeauna prin a spune o prostie”. 

Vrei să plictiseşti pe cineva? Se întreba Voltaire (1694-1778), celebrul autor 
şi gânditor, de asemenea, francez. Şi tot el răspundea: „Arunci spune-i tot ce ştii!” 


3. Fizicul oratorului. 


Prestanța unei persoane, o regularitate a trăsăturilor, distincţia nu pot fi 
decât în avantajul oratorului. Auditoriul din totdeauna şi de pretutindeni a fost 
sensibil la aspectul exterior al celui ce vorbeşte. 

Un avocat care se ridică peste toţi adversarii, printr-o statură maiestuoasă, 
prin văpaia ochilor, prin fruntea impunătoare, prin prestanţa gesturilor, printr-o 
voce ca a unui actor celebru, are un mare avantaj, ce-i poate garanta succesul.? 

Dar un orator cu un chip urât? Aici putem avea surprize. Ceea ce este mai 
dăunător oratorului, este /ipsa lui de prestanţă decât urâțenia.* De cele mai multe 
ori, un cuvânt înaripat, spiritual, atenuează sau chiar şterge urâţenia din ochii 
auditoriului. 

Şarmul personal, scânteia de geniu pe care o are un om, fac ca urâţenia să nu 
cântărească prea mult în balanţa succesorului. Din cele mai vechi timpuri, 
auditoriul a pus preţ pe ceea ce spune oratorul, pe calitățile sale nu pe fizicul său. 





1 Ibidem, p. 148. 

2 Quintilian, vol. III, p. 362. 

3 De altfel, spunea Zenon (filozof grec antic) cu mulţi ani în urmă: „Frumuseţea şi potenţa 
sunt tirani cu viaţa scurtă”. 

Mai circulă şi următoarea idee: „Frumuseţea e trecătoare, urâţenia e veşnică”. 

Mărturie stau, de exemplu, în acest sens, celebrele versuri din /liada lui Homer, 
pe care le reamintim: 

„Unu-i urât, însă Zeul i-a dat în schimb cuvântarea, 

Lumea-l priveşte cu drag de câte ori el cu sfială 

Vorba-i începe ... şi limpede curge. 

Toţi îl privesc ca pe un zeu, când el se arată ...” 

Câteva cuvinte legate şi de vestimentaţie. Aceasta trebuie să fie decentă (nu 
în blugi, pantaloni lăbărțaţi, în costum şi cu pantofi sport, nici în fustă mini sau cu 
rochia căzută etc.). 

„Haina face pe om” — sublinia Quintilian, spre deosebire de proverbul 
nostru cu sens negativ. Parafrazându-l pe strălucitul profesor, noi putem afirma că 
haina il reprezintă pe orator, indiferent dacă acesta este avocat, om politic, 
parlamentar sau diplomat. 

Recomandarea noastră este ca oratorul să fie îmbrăcat cu gust, curat. Efectul 
hainelor este dublu: asupra celui care le poartă — îi dă încredere în sine; asupra 
auditoriului — care apreciază astfel că are în faţa lui o persoană ordonată, 
pregătită, care se respectă. 

Vorbitorul (fie el avocat, politician sau profesor etc.) este mereu sub lupă, în 
lumina reflectoarelor, cu toţi ochii aţintiți asupra sa. „Cea mai mică neregulă în 


>] 


felul cum arată se desluşeşte ca vârful unui munte văzut de la câmpie”. 


4. Vocea oratorului. 


Trăim în epoca cuvântului, dar acesta ca să pătrundă în minte şi sufletul 
celui ce ascultă, se exprimă printr-o voce bună. Vocea poate fi prietenul nostru pe 
viaţă sau duşmanul nostru. 

Ea conferă sau nu oratorului succesul. Vocea îi poate da un farmec 
irezistibil sau îl poate face de neascultat. Foarte des auditoriul judecă oratorul 
după voce şi chiar după primele cuvinte. Platon pretindea că poate judeca un 
necunoscut după timbrul vocii sale. „Vorbiţi” — spunea el — „ca să vă cunosc!” 
Anticii considerau vocea, pe drept cuvânt, principalul element de acţiune a 
oratorului. 

O voce bună va fi pentru el una din cele mai esenţiale arme, unul din cele 
mai binecuvântate daruri pe care le poate stăpâni. Quintilian, analizând vocile, 
spunea: „vocea poate fi clară sau voalată, plină sau ascuţită, dulce sau aspră, 
deschisă, aspră sau flexibilă, sonoră sau ternă”. 

Şi mai departe: „Vocea trebuie să fie sănătoasă, să nu aibă niciunul din 
următoarele defecte: grosieră, dură, aspră, dar nici subţire, moale”. 





1 Dale Carnegie, op. cit., p. 104. 

Când vorbim despre voce trebuie să ne referim la câteva caractere ale sale 
esenţiale: intensitate, timbru, intonaţie, naturaleţe. 

Intensitatea este condiţionată de supleţea şi elasticitatea coardelor vocale, 
care se găsesc pe pereţii interni ai laringelui. Pentru o bună voce, determinate sunt 
buna sănătate a cavităţii bucale şi a cavităţii nazale, cutiile de rezonanţă ale vocii, 
ca şi buna stare a laringelui. 

Un mare duşman al vocii este fumatul; cornetele nazale se irită, se 
congestionează, se alterează şi vocea devine şi ea dezagreabilă, mai puţin intensă 
şi răguşită. Un fumător înrăit, nu poate niciodată să fie un bun orator. 

Timbrul vocii are o mare influenţă asupra auditoriului. Vocile complete, fără 
nici un cusur, având şi forță şi seducţie sunt foarte rare. lată ce spune scriitorul 
Mihai Ralea! despre timbrul vocii: „vocea fiecărui vorbitor, ca şi diferitele 
instrumente muzicale au un anumit timbru. Unii au langoarea dureroasă a 
violoncelului, alții sensibilitatea viorii, alţii complexul vag şi tulburător al 
pianului, în fine, unii stridenţa piculinei, răguşeala fagotului, ori scandalul surd al 
tobei. Acest timbru, care a acela al sufletului scriitorului, îl simt de la începutul 
lecturii. El îmi face antipatic ori simpatic autorul după misterioasele legi 
inconştiente pe care le cunosc. 

Poate fi cineva genial? Ce pot face dacă mi-e nesuferit timbrul piculinei? 

Sunt oameni care se nasc cu o voce de orator: plină, sonoră, capabilă să se 
audă în orice colț îndepărtat al sălii, sau în ungherul ferit al unei catedrale. 
Totuşi, defectele vocii pot fi uneori corectate. 

Intonaţia. Un orator cu o voce bună îşi stăpâneşte vocea şi o poate mlădia 
după voie. Nu trebuie să fie în permanenţă bubuitoare. Clemanceau”, începea 
întotdeauna discursurile sale cu o voce surdă (de multe ori se scuza că e bolnav). 
Liniştea perfectă se întrona în sală, ca mai apoi, vocea lui amplă şi puternică să se 
reverse în torente. La fel şi Delavrancea; începea discursurile cu un glas sfios ca 
şi cum ar fi vrut să pipăie atenţia publicului, după care vocea sa urca sub 
presiunea inspiraţiei. 

După cum tot Cicero ne sfătuieşte nu trebuie să abuzăm de tonalitatea 
destinată să emoţioneze. Compătimirea provocată auditoriului trebuie să fie de 
scurtă durată. Altfel se cade în penibil. 

Toţi marii oratori ne sfătuiesc cât de decisivă pentru auditoriu este intonaţia 
primelor cuvinte dintr-un discurs. 

Vocea trebuie să fie naturală. Afectarea stârneşte râsul. Vocea într-un 
discurs trebuie să fie ascendentă. Tonalitatea să fie firească, naturală la început şi 


2 





1 Sociolog, psiholog, eseist şi om politic român (1896-1964). 

2 Mihai Ralea, Scrieri din trecut, ESPLA, Bucureşti, 1957, p. 295. 

3 Georges Benjamin Clemanceau (1841-1929), om politic şi de stat, orator talentat, de două 
ori prim-ministru al Franţei (1906-1909; 1917-1920). A fost unul dintre autorii Tratatului de pace de 
la Versailles (1919). 

apoi condusă spre octave mai înalte. Dacă vocea este puternică de la început, este 
ascultată un timp, iar apoi, auditoriul oboseşte. 

Dicţia. Cuvintele trebuie corect pronunţate. Este un element capital al 
elocvenţei. Quintilian ne atrage atenţia ca în vorbire cuvintele să fie pronunţate în 
întregime. Să nu mâncăm din silabe sau litere. 

Viciile de pronunțare sunt bâlbâiala şi gângăveala. 

Uneori, un orator vorbeşte prea repede, ideile îl bombardează cu 
repeziciune, vrea să spună tot şi se transformă într-o mitralieră. Alteori, nu-i vin 
cuvintele în minte şi lungeşte pe a, pe î, pe ă, ceea ce este penibil. 

Sunt apoi repetiţii de cuvinte, ce devin ticuri verbale, de multe ori ridicole. 
Auditoriul devine interesat să numere de câte ori un orator spune: „vedeţi 
dumneavoastră”, „ca să spun aşa”, „cum să zic”, repet încă odată”, „nu e aşa”, 
„prin urmare”, „şi aşa mai departe” sau „înţelegeți?”, „Da?” Şi să nu mai fie 
interesat de conţinutul cuvântării. 


5. Gestical. 


Oamenii, în orice împrejurare, dar mai ales când vorbesc şi vor să fie 
convingători, chiar şi când ascultă, fac anumite gesturi, instinctive, necontrolate 
de cele mai multe ori. 

Prin aceste gesturi se transmit ori se receptează idei, sentimente, stări de 
spirit. Ele pot exprima bucuria, tristeţea, mânia, indiferența etc.? 

În mod tradiţional, gesturile sunt socotite a exprima calitatea şi mişcările 
sufletului.* 

La vechii oratori, arta gestului era o parte inalienabilă a educației retorice. 
Limbajul gestului şi dialogul oral se considera că subliniază, întăreşte, atenuează, 
incită, nuanţează şi precizează ideile transmise. Fiind un mijloc auxiliar al vorbirii, 
gestul, ca şi mimica, joacă şi azi un rol de completare a comunicării sub aspect 
afectiv. 

Privind actul retoric (actio), Cicero dă indicaţii: „Mâna oratorului va fi mai 
puţin expresivă decât a comedianţilor, degetele vor însoţi cuvintele, braţul va fi 
întins în faţă ca un fel de săgeată aruncată de orator, piciorul va lovi pământul în 
timpul părților patetice, când ele încep ori se sfârşesc... Oratorul să stea drept, să 
nu abuzeze de plecări şi veniri de la tribună, să nu se repeadă către auditoriul său, 





! Din latineşte gestus adică o mişcare sau o atitudine a corpului. 

2 Se poate vorbi de un limbaj al gesturilor. 

A se vedea, de exemplu, Allan Pease, Limbajul trupului, cum pot fi citite gândurile altora din 
gesturile lor, Editura Polimark, Bucureşti, 1995 (traducere Alexandru Szabo). 

3 Jean-Claude Schmitt, Rațiunea gesturilor, Editura Meridiane, Bucureşti, 1998, p. 50. 


Oratorul 131 


să evite orice moliciune în ţinuta corpului, să nu bată măsura cu degetele, ci să 
întindă sau să retragă braţul potrivit mişcărilor sentimentelor sale.” | 

Ouintilian recomanda: „capul trebuie să ia mişcările mâinilor şi ale 
corpului... Şi pentru a exprima toate aceste sentimente, ochii sunt ajutaţi de 
serviciul pleoapelor şi ale obrajilor. În ceea ce priveşte mişcările fără de care 
vorbirea ar fi mutilată şi fără putere, abia se poate spune câte mişcări au, deoarece 
ele sunt aproape la fel de numeroase ca şi cuvintele. Dar, mâinile nu trebuie 
ridicate mai sus de nivelul ochilor şi mai jos de nivelul pântecului...” Gestica 
trebuie supravegheată. 

Desigur că discursul este în sine important, nu ce gesturi face oratorul când 
vorbeşte, ce face el cu mâinile sau picioarele. 

Dar, totuşi, ţinuta sa trebuie să fie cât mai firească, fără excese, dar nici 
rigidă, plină de imobilism. Nu trebuie să bată tactul cu degetele, să se joace cu 
hainele, cu stiloul, şi nici să facă gesturi nervoase care să distragă atenţia. Aceste 
gesturi dau dovadă de slăbiciune, de lipsă de autocontrol. Oratorul trebuie să stea 
potolit, să-şi controleze gesturile, să dea impresia că se stăpâneşte perfect şi că 
este un om echilibrat.? 

Sfatul nostru astăzi: cât mai puţine gesturi, respectând ceea ce ziceau latinii: 
ne quind nimis (să nu fie nimic prea mult). 

Deoarece nu se poate renunţa la gesturi, ele trebuie să fie armonioase, să 
decurgă din natura frazelor pe care le rosteşte oratorul. Gesturile trebuie stăpânite şi 
chiar gândite. Sunt gesturi care compromit un discurs sau un orator, care se scarpină 
la nas sau îşi trage urechea, îşi aranjează cravata, îşi încheie sau îşi descheie 
nasturele de la haină. De multe ori, aceste gesturi devin manii. Se povesteşte despre 
Kant” anecdota: în perioada când a fost profesor, avea obiceiul să-şi răsucească 
nasturele hainei. Un student răutăcios i-a tăiat nasturele, fără ca profesorul să 
observe şi când Kant şi-a început a doua oară prelegerea, s-a trezit deodată foarte 
stingher în lipsa nasturelui de la haină. Sunt gesturi ce reprezintă un refugiu al 
timidităţii. 

Ținuta trebuie să fie dreaptă (să nu fii aplecat asupra microfonului ca şi cum 
ai vrea să-l îmbrăţişezi). Figura trebuie să aibă o anumită demnitate, sigur, o 
glumă pe care o faci nu trebuie să fie dublată de un aer de înmormântare. Este de 
dorit să cuprinzi cu privirea auditoriul. 

Adesea se reproşează imobilitatea oratorilor, braţele alăturate de trup, de 
parcă ar fi lipite cu clei. Arta stă în măsura mişcărilor, raportate, desigur, la 





1 Ibidem, p. 57. 

2 Dale Carnegie, op. cit. p. 110-111. 

3 Immanuel Kant (1724-1804), reprezentant de seamă al filozofiei clasice germane, a fost 
profesor la Universitatea din K6nigsberg. Una din lucrările sale reprezentative o constituie „Istoria 
naturală generală şi teoria cerului” (1755). 

conţinutul subiectului sau cauzei dosarului. Efectul nu poate fi decât comic să 
foloseşti gesturi violente pentru nişte platitudini monotone. 

Sigur, când discursul este pasionant, energic, când are ca scop să anime un 
auditoriu, să-l determine să ia decizii, gesturile pot fi largi, repetate, chiar 
vehemente. 

Cum să vorbească un orator, stând în picioare sau aşezat? Oratorii antici 
vorbeau întotdeauna stând în picioare. Regula este valabilă şi azi. Numai aşa 
oratorul modern îşi respectă auditoriul. De altfel, avocatul în faţa instanţei nu 
poate sta decât ridicat. Acesta este, totodată şi poziţia politicianului aflat la tribună 
în faţa publicului. 


6. Tracul. 


Este vorba de emoția, teama de care sunt cuprinse unele persoane înainte de 
a apărea în faţa publicului.! 

Oare să existe vreun orator care să nu fi simțit tracul? Este un sentiment cu 
totul natural şi care se justifică prin frica de eşec. Şi până la urmă există o scuză 
conform căreia timiditatea este un defect al oamenilor mari, iar tupeul este 
defectul oamenilor mici. 

Unii spun că tracul este asemănător cu „răul de mare”. Până acum, însă, nu 
s-a stabilit care sunt originile „răului de mare”! Te consideri perfect calm şi cu un 
sfert de oră înainte de a lua cuvântul, simţi gâtul uscat şi creierul gol. Ai avut 
convingerea că tot ce ai avea de spus e perfect logic şi bine pus la punct şi 
deodată, toată truda ţi se pare absurdă. 

Un tânăr avocat, chiar foarte talentat, într-o pledoarie confunda lamentabil 
datele şi faptele din dosar. Când a terminat, tot lamentabil desigur, un coleg i-a 
spus: „De ce te-ai încurcat, puteai să deschizi dosarul pe care-l aveai în faţă?” — 
„Uite că nici nu mi-a trecut prin minte”, i-a răspuns tânărul nostru. 

Învins în două trei împrejurări, tracul nu va mai apărea. Dar ca să-l învingi 
trebuie să ai siguranţa unei pregătiri a discursului şi certitudinea că tot ceea ce 
susţii, este adevărat, logic şi de bun simţ. Nu trebuie să confundăm tracul, 
fenomen de moment, cu timiditatea care ţine de temperamentul şi firea oratorului. 

Cineva compara timiditatea oratorului cu sfiala (pudoarea) femeii. Sigur, că 
la femeie, trebuie să înceteze odată această sfială... altfel, nu mai e femeie. 

La fel şi oratorul, dacă nu-şi înlătură timiditatea, nu e orator, ci un biet 
vorbitor de ocazie! 





1 Noul dicţionar universal al limbii române, Editura Litera Internaţional, Bucureşti, Chişinău, 
2006, p. 1515. 

7. Relaţia orator — auditor. 


Nu se poate vorbi de discurs, de orator şi să facem abstracție de cei care 
ascultă, de auditor, care mai trebuie şi convins! În lipsa auditorului, nu există nici 
orator, nici discurs sau dacă aceştia există, ar lipsi raţiunea misiunii lor. 

Oratorul, discursul şi auditoriul sunt elementele indispensabile ale unei 
acţiuni umane, care se întrepătrund şi care nu pot exista separat. 

Oratorul este cel care vorbeşte, rostind un discurs adresat unui auditor, 
dispus într-o măsură mai mică sau mai mare să asculte, să înţeleagă, să fie convins 
de Justeţea celor spuse şi să acţioneze în sensul dorit de autor. 

Este o relaţie triunghiulară, în care discursul este cel ce „leagă” oratorul de 
auditor. Vrând — nevrând, între aceştia se stabileşte o relaţie de simpatie ori anti- 
patie, de deferenţă sau indiferenţă, de acţiune ori inacţiune, de preţuire sau dispreţ 
etc. 

Rostul şi scopul oratorului este să domine, să atragă ascultătorii, să-i 
convingă, să-i determine ca ideile lui să devină ale lor. 

Pentru aceasta însă, el trebuie să posede arta şi ştiinţa de a se face plăcut, să 
se adapteze situaţiilor şi multitudinii de factori ce influenţează relația între cele 
două părți. Auditoriul nu este o masă amorfă, ci o fiinţă vie, formată din indivizi 
nu doar binevoitori, ci şi rău-voitori, nu numai ignoranţi, ci şi competenţi, nu doar 
dispuşi să asculte, ci şi să intervină în dialog mai mult sau mai puţin politicos. 

Oratorul să arate că se bucură aflându-se în faţa ascultătorilor, că îi place şi 
să le zâmbească. 

Un proverb chinezesc glăsuieşte: „Cine nu ştie să zâmbească să nu-şi 
deschidă prăvălie”. 

Dacă oratorul îşi arată interesul față de public şi acesta va reacționa la fel. 
Chiar înainte de a începe să vorbească va fi respins sau acceptat.! 

Cel mai important lucru în oratorie este cel care vorbeşte.? 

Este util sfatul dat de Winston Churchil, fost prim-ministru al Angliei şi 
orator de seamă: Înainte de a putea inspira ascultătorilor vreo emoție, oratorul 
trebuie să fie el însuşi cuprins de ea. Când vrea să le stârnească indignarea, inima 
lui e plină de mânie. Înainte de a putea să le aducă în ochi lacrimile, trebuie să 
curgă ale sale. Pentru a-i convinge, el însuşi trebuie să creadă. Părerile i se pot 
schimba pe măsură ce slăbeşte întipărirea lor, însă orice orator crede ceea ce 
spune în clipa în care o spune...”5 

În cazul unui discurs politic, de exemplu, publicul este foarte divers. Vor fi 
zgomote, întreruperi, chiar huiduieli. Oratorul trebuie să fie stăpânit, să nu se 
piardă prin varietatea discursului prin voce, prin gestică să accepte rumoarea. 





1 Dale Carnegie, op. cit., p. 105. 
2 Ibidem, p. 108. 
3 James C. Humes, op. cit., p. 79. 

Se spune despre Clemanceau, fost prim-ministru al Franţei, că ţinea un 
discurs, într-un sat. Un ascultător imita din când în când grohăitul porcului sau 
mugetul vacii. O parte din cei ce ascultau s-au revoltat. „Lăsați-l, spune 
Clemanceau, glumind desigur, fiecare vorbeşte pe graiul lui!” 

Totuşi, o adunare populară nu trebuie dispreţuită în nici un caz. Trebuie să o 
respecţi, ca să te respecte. Cei mai mari savanţi, cele mai avansate inteligenţe, au 
profitat ascultând vocea maselor. 

Unii oratori sunt intimidaţi de mulţime, alții dimpotrivă, auditoriul numeros 
le dă vervă, inspiraţie, forță. Cicero, spunea că nici nu poate fi elocvent decât dacă 
este ascultat de un public numeros. 

Într-o adunare politică trebuie să accepţi întreruperile, râsul, aplauzele în 
timpul expunerii discursului. În politică, oratorul nu este profesor (să fie ascultat 
de elevi) sau avocat (să fie ascultat de judecător). 

Dacă oratorul vorbeşte bine, este repede ascultat. EI vorbeşte prost când nu 
are nimic de spus — considera acelaşi Voltaire. 

A vorbi bine, presupune a ţine seama de nivelul de cultură a auditoriului 
căruia i te adresezi. Un bagaj sofisticat, cu multe cuvinte prea căutate, nu este 
deloc indicat. Auditoriul este, în genere, tolerant. Trece peste inadvertenţe, lipsa 
acordului, repetiţii. Ceea ce impresionează pozitiv, este sinceritatea, aerul unui om 
cumsecade. 

Dacă eşti înţeles de auditoriu? Este absolut indispensabil să te uiţi la feţele 
celor ce te ascultă. Cum să-l alegi? De inteligență mijlocie. Moliere! îşi citea 
comediile sale întâi bucătăresei, zicându-şi: dacă ea înțelege, va înţelege toată 
lumea. 

Un orator trebuie să fie în manifestarea lui politică, urban, folosind un 
vocabular în limitele normalităţii, să nu arunce anateme şi injurii. 

Politeţea este pentru orator o adevărată pavăză. Apoi, trebuie evitat să fii 
pompos, emfatic, sentențios. Altfel, toți vor spune: „Uite ce prezumţios mai e, 
parcă debitează numai postulate!” 

Să nu ai convingerea că ce afirmi nu s-a mai spus niciodată ori că, aşa cum 
prezinţi, n-a mai făcut-o nimeni. Nu fi fălos la tribună. Să nu fii mirat dacă vei fi 
contrazis. Este bine să-i menajezi pe cei care vor fi de altă părere. Uneori, cei ce te 
contrazic, îţi sunt amici sau, pur şi simplu, sunt greşit informaţi. Orice răutate a 
cuiva, se poate topi într-o glumă. În orice caz, înainte de a răspunde celui ce te-a 
contrazis, trebuie să cunoşti foarte bine sensul, esenţa contrazicerii (substratul ei). 

Oricum, nu poate avea succes oratorul care, aşa cum afirma acelaşi Winston 
Churchill, „înainte de a se ridica în picioare, habar nu are ce o să spună; când 
vorbeşte habar nu are ce spune; când se aşează la loc habar nu are ce a spus.”? 





1 Pseudonimul lui Jean Baptiste Poquelin, Moliere, este unul dintre cei mai mari dramaturgi 
ai literaturii universale. Este autorul a 33 de comedii, în versuri sau proză, majoritatea capodopere 
ale genului, puse în scenă de el însuşi. 

2 James C. Humes, op. cit., p. 322. 

8. Avocatul, rolul şi calităţile sale. 


Avocatul trebuie să fie prin excelenţă orator, pentru că el îşi susţine 
pledoaria (discursul) oral în faţa instanţelor de judecată, a altor organe au persoane 
şi trebuie să convingă despre adevărul spuselor sale. 

EI este un profesionist, un practician al dreptului, având rolul de a acorda 
asistenţă juridică persoanelor interesate. 

Avocatul colaborează la administrarea Justiţiei, în calitatea sa de membru al 
unei profesii liberale.! 

Pentru ca un avocat să aibă succes, este necesar să întrunească o serie de 
calităţi, chiar un cumul de calități. 

Poate mai mult ca în alte profesii, el trebuie să aibă talent, adică să posede 
însuşiri, înzestrări superioare adecvate, inteligenţă analitică şi sintetică.? 

„Dificultatea profesiei — notează Mircea |. Manolescu? — constă în aceea că 
noi suntem în acelaşi timp şi compozitori şi executanţi, şi autori şi actori şi 
inventatori şi tehnicieni şi teoreticieni şi practicieni. Ştiinţa dreptului este cea 
dintâi preocupare a noastră fiindcă şi învățământul în domeniul avocaturii este în 
primul rând o chestiune ce ţine de ştiinţă. De aceea, activitatea practică în faţa 
instanţelor judecătoreşti, trebuie să fie, chiar fără voia noastră, şi o activitate 
creatoare în domeniul ştiinţei. Pentru creatorii de ştiinţă se cere un talent special, 
se cere talentul omului de ştiinţă, care se compune dintr-o virtute numită spirit 
ştiinţific şi dintr-un anumit talent intelectual. 

Spiritul ştiinţific este o virtute morală, dar este în primul rând o puternică 
iubire de adevăr.” 

Având în vedere specificul activității sale „avocatul are nevoie de 
inteligenţă verbală, mai întâi ca om de ştiinţă, fiindcă ştiinţa înseamnă o limbă 
bine alcătuită, iar ştiinţa dreptului este, în bună măsură, o ştiinţă de concepte, de 
abstracții.” 

Inteligența tehnică şi cea socială sunt, de asemenea, necesare avocatului. 
Alături de virtuțile spiritului ştiinţific, discernământul este pentru avocat 
indispensabil. Gândirea sa limpede trebuie să fie capabilă să separe binele de rău, 
adevărul de fals, dreptul de nedrept şi justiţia de injustiţie. 





1 A se vedea Gheorghe Florea, Apărarea în procesul civil, Garanţii procesuale, Editura 
Universul Juridic, Bucureşti, 2006, p. 22-26. 

2 Mircea |. Manolescu, op. cit., p. 95 şi urm. 

3 Ibidem, p. 99-100. 

Avocatul este şi un artist deoarece el îndeplineşte efectiv o activitate 
practică cu trăiri sufleteşti, cu tonalități afective şi intuitive în care imaginaţia 
joacă un rol important. 

Talentul intelectual şi cel artistic, nu sunt suficiente dacă nu li se adaugă arta 
de a vorbi în public. Desigur că această artă reprezintă un rod al talentului şi al 
culturii, dar educarea şi cultivarea talentului propriu-zis de a vorbi sunt la fel de 
necesare ca pregătirea juridică de bază. 

Chiar dacă o persoană ar întruni calitățile de mai sus, acestea nu ar fi 
îndeajuns pentru a fi avocat de succes. Este necesară şi vocaţia, cu alte cuvinte, 
chemarea nestăpânită pentru acea proprie dorință ardendă, mistuitoare de a deveni 
avocat, cultivând, în timp, aptitudinile necesare. 

Marele scriitor Liviu Rebreanu (1885-1944), academician, aprecia că „prin 
însăşi natura profesiunii sale avocatul trebuie să fie, înainte de toate, un om de 
cultură generală. Cu cât este mai cultivat, cu atât avocatul izbândeşte mai deplin 
în cariera sa... Un avocat mare fără cultură generală este imposibil. Știința 
dreptului este ştiinţa vieţii omeneşti”. 

Îndemnul marelui scriitor „Nu poţi fi apărătorul omului fără a cunoaşte 
sufletele, fără a avea tu însuţi, un suflet generos”. 

Celebrul filozof englez Herbert Spencer (1820-1903) considera că „scopul 
principal al educaţiei nu sunt cunoştinţele, ci acțiunea”. Deci, avocatul se 
pregăteşte nu de dragul de a şti, ci din nevoia de a acționa, de a-şi exercita 
profesia la un nivel cât mai ridicat. 

Dar, nu trebuie idealizat. Acum aproape 2000 de ani, Quintilian făcea 
caracterizarea avocaţilor din vremea sa. Unii erau neglijenţi în profesia lor, interesaţi 
doar de „prilejul să declame despre persoane sau lucruri comune, chiar ieşind din 
subiect”. 

Pe alții „îi pierde vanitatea”. Exista şi categoria celor care „pretextând 
numeroase ocupaţii” au „altceva de făcut mai întâi” decât să discute cauza în 
amănunt cu clienţii. Unii se mândresc cu talentul lor; „după ce, în furtuna 
aplauzelor, rostesc multe şi elocvente cuvinte, care nu interesează nici pe 
judecător, nici pe client... sunt conduşi spre casă, plini de sudoare şi bine 
încadraţi de admiratori.” 

Şi azi, la noi? O caracterizare a profesiei de avocat, extrem de critică, fără 
aspecte pozitive, cu nuanţe jurnalistice, este următoarea: 

„În ultimii ani ai ceauşismului, la Facultatea de Drept intrau câteva zeci de 
securişti şi două-trei ochelariste, băgate ca să salveze firma. După “90, au apărut 
sute de prăvălii particulare de profil, deschise ca să viseze părinţii că-şi transformă 
bâlbâiţii în oratori. În fiecare casă socotită în protipendada comunităţii creştea câte 
un avocat. Oamenii de modă veche întrezăreau pledoarii glazurate cu fraze 





1 Quintilian, Arta oratorică, Vol. 3 (traducere de Maria Hotca), Editura Minerva, Bucureşti, 
1974, p. 370-371. 

grandilocvente, care să emoţioneze sala şi să înduplece instanţa. În mintea lor 
axată pe lecturi şi desuetudine, avocatul însemna un om înstărit şi un rol principal. 
Admiraţie, bani şi flori, drept roman, cultură franceză şi istorie. Pe dracu”! 
Avocaţii de azi se împart în două categorii. În prima, cea mai vastă, intră 
atârnătorii din holurile tribunalelor, care dau consultaţii pe 10 roni, poartă cravate 
mai jegoase decât ciorapii unui fochist, au mai puţină elocvenţă decât ospătarii şi 
privesc cazul ca pe o problemă de contabilitate, se agaţă de virgule. În a doua 
clasă, redusă şi selectă (din punct de vedere al portofelului, nu a erudiţiei), se 
înscriu combinatorii. Şi ăştia sunt certaţi cu vorbele, dar au ponturi, precum şuţii. 
Ştiu când să se milogească şi când să intimideze, unde şi cât să împartă. Când 
pleda un Micescu, de pildă, tremurau bara, acuzatul şi procurorul. Azi, toată 
treaba merge pe vicii de procedură, pe amânări, pe relaţii cu grefierul.”! 


9. Corectitudinea avocatului. 


Ouintilian afirmă că avocatul conceput de el este „un om corect, priceput în 
arta vorbirii”. Calitatea de om corect este cea mai importantă, căci dacă talentul 
frumos al oratoriei ar ajunge la dispoziţia răutăţii, nimic nu ar fi mai primejdios 
pentru interesele publice şi private decât elocinţa. Este ca şi cum nu ai da arme 
unui ostaş, ci unui tâlhar. 

Altfel, ar fi fost mai bine — suntem povăţuiţi — să ne naştem muţi şi lipsiţi de 
rațiune decât să folosim darul vorbirii, al elocinţei pentru răutate şi distrugere. 

Eruditul cubanez Jose Marti (1853-1895) exprimă aceeaşi idee: „Cuvântul 
n-a fost dat să acoperim adevărul, ci să-l spunem”. 

Oratorul trebuie să-şi formeze, înainte de toate, caracterul moral prin studii, 
să-şi însuşească cunoaşterea aprofundată a tot ceea ce este onest şi Just, fără de 
care nimeni nu poate fi nici om corect, nici experimentat în arta vorbirii. 

Corectitudinea morală a avocatului se manifestă în orice împrejurare, în 
primul rând, el neacceptând să apere în procese nedrepte, decât în cazuri extreme, 
când o cere interesul comun. 

Ca om corect, continuă ideea Quintilian, oratorul va prefera să se apere 
decât să acuze, adică să fie apărătorul celui chemat în judecată. Însă, el nu se va 
feri nici de numele de acuzator, căci legile ar fi fără valoare dacă nu ar fi 
sprijinite de glasul corespunzător al avocatului. Şi dacă n-ar fi o lege a naturii să 
ceri pedepsirea crimelor, ar fi cam acelaşi lucru cu a le autoriza. De asemenea, a 
da libertate de acţiune celor răi înseamnă a fi contra celor buni. De aceea, oratorul 
nu va lăsa nerăzbunate plângerile prietenilor sau rudelor, nici a oamenilor de bine, 
nici conspiraţiile urzite împotriva statului. Nu pentru că ar dori cu lăcomie 





1 Răzvan loan Boanchiş, O meserie decăzută, în „7Plus” din 10 august 2009, p. 3. 

pedepsirea celor vinovaţi, ci pentru că vrea vindecarea viciilor şi îndreptarea 
moravurilor. 

Acuzarea cetăţenilor răi dă statului chezăşie de patriotism. 

Dar, oratorul nu va lua apărarea oricui; nu va deschide piraților portul 
salvării. El va ţine seama de recomandări, însă nu trebuie să cedeze decât 
influențelor oneste. Căci un om de bine nu poate avea prieteni decât tot oameni 
de bine ca el. 

În această artă nu poate fi destul de abil cel care nu-şi cunoaşte puterea 
talentului şi nu şi-a format caracterul moral prin perceptele unei metode raţionale. 

Iscusinţa de a vorbi izvorăşte din adâncurile înţelepciunii. 

Oratorul înţelept îşi va dovedi talentul nu în dispute sterile, în sălile de 
cursuri, ci în încercările vieţii publice, în practica ei, în sălile tribunalelor, în 
adunările publice, în parlament. 

În considerarea celor expuse anterior, trebuie subliniat cu fermitate că 
avocatul nu are dreptul să mintă în folosul clientului. Dar, suntem povăţuiţi,! el 
are însă dreptul la reticență. Avocatul va scoate în evidenţă punctele luminoase şi 
le va înlocui pe cele întunecate. El duce o luptă, iar pentru căutarea adevărului, 
avocatul utilizează dialectica, strategia, tactica şi armele de toate calibrele, afară 
de minciună şi corupție. Este preferabil să pierzi milioane decât să corupi un 
singur judecător. 

Acesta fiind camaradul avocatului călăuzit de acelaşi scop: înfăptuirea 
Justiției. 

„Când clientul vine şi oferă spor de onorar pentru a corupe pe judecător, ia-l 
la goană după ce l-ai dăscălit bine. Reputația va creşte pentru tine şi profesia ta. 
Prestigiul sporeşte în faţa clientului nenorocit. Afirmă neîncetat că judecătorii sunt 
oameni incoruptibili, dar sunt oameni sensibili la argumente logice, la memorii 
scrise. Un judecător preferă un memoriu bun şi-i smulgi dreptatea mai repede, 
decât prin corupere.... 

Reputația avocatului se creează, în rezumat, cu următoarele elemente: 

a. hărnicie profesională/voinţă; 

b. capacitate intelectuală/intelect; 

c. arta de a dirija şi a mânui suflete/inimă.” 


10. Formarea continuă a avocatului. 


In concepţia lui Quintilian, avocatul trebuie să studieze mai multe 
discipline, indispensabile formării şi exercitării profesiei sale. 





1 Petre Pandrea, Eseuri/Portrete şi Controverse. Poemul vieţii, Antologie de Gheorghe 
Stroia, Prefaţă de Gheorghe Ivaşcu, Editura Minerva, Bucureşti, 1971, p. 427-428. 

Filozofia este importantă în activitatea şi pregătirea avocatului, pentru că el 
trebuie să stabilească sensurile fiecărui cuvânt, să limpezească ambiguitatea, să 
descurce neclarităţile, să constate ce e fals, să dovedească şi să respingă ceea ce se 
impune. 

Avocatul nu trebuie doar să convingă, ci să şi mişte şi să delecteze 
auditoriul, ceea ce pretinde în plus, avânt, putere şi farmec. 

Şi morala sau etica îi este utilă avocatului. Referindu-ne la varietatea atât de 
mare a cauzelor, unele presupun conexiuni, altele se includ în definiţii, în altele ne 
bazăm pe termeni juridici pentru a îndrepta acuzaţia sau a declina competenţa; 
unele se bazează pe un silogism, altele cuprind contradicții, sau, din cauza unei 
ambiguităţi, comportă interpretări opuse. Aproape că nu există un proces în care 
să nu se pună în discuţie dreptatea sau binele. În dezbateri nu există nicio 
modalitate de a convinge care să nu implice chestiunile de morală. 

Orice problemă de drept presupune stabilirea sensului exact al cuvintelor, 
discutarea noțiunii de dreptate, ceea ce conduce, într-o oarecare măsură, la 
dialectica filozofică şi la morală. Aşadar, prin natura sa, adevăratul discurs este 
întreţesut cu chestiuni filozofice şi de morală. 

În pregătirea avocatului, știința dreptului este şi ea indispensabilă. Avocatul 
trebuie să cunoască legile, practica, doctrina nu doar când studiază cauza şi 
elaborează pledoaria, ci şi când se află în faţa judecătorului. Chestiunile de drept 
se ivesc pe neaşteptate în timpul dezbaterilor, chiar în cursul susţinerii pledoariei. 
Nu va putea înţelege ce spune cealaltă parte, ce zice judecătorul, nu va putea 
replica pe măsură dacă nu cunoaşte ştiinţa dreptului. 

Avocatul adevărat este un expert în drept, altfel nu poate fi distins în 
oratorie. El trebuie să fie un învăţat şi un ambițios în demersul său. Un învăţat — 
afirma Lucian Blaga! — este cel ce „nu termină niciodată de învăţat”, iar 
„inteligenţa fără ambiţie este ca o pasăre fără aripi” (Salvador Dali). 


11. Pregătirea procesului. 


Prima grijă a avocatului, ne povăţuieşte Ouintilian”, este, aşadar, să ştie ce 
procese să ia. 

Nimic nu trebuie să-l împiedice să renunţe la un proces pe care l-a primit 
fiindcă 1 se părea drept, dar, studiindu-l, a văzut că e nedrept. Clientul nu trebuie 
înşelat cu speranţe false. 

Mircea I. Manolescu este însă de altă părere“: 





1 Lucian Blaga (1895-1961) a fost poet, dramaturg, filozof; academician şi profesor 
universitar. 

2 Salvador Dali, (1904-1989) pictor, grafician, eseist spaniol. 

3 Mircea |. Manolescu, op. cit., p. 366 şi urm. 

4 Ibidem, p. 104. 

„Dintre cei care pledează câţi ar trebui să fie ei înşişi convinşi? După 
părerea mea rolul avocatului nu este să fie el însuşi convins. De ce să deplasăm 
funcțiile, de ce să transformăm pe avocat în judecător? Mie mi-ar fi teamă că 
atunci s-ar transforma şi judecătorul în avocat nu după ce îşi părăseşte fotoliul şi 
trece de cealaltă parte a baricadei, ci cât timp continuă să judece. 

Să ne facem fiecare profesia. Avocaţii nu sunt datori să fie convinşi de ceea 
ce iscăleşte judecătorul când pronunţă hotărârea. Nu este deloc lipsă de virtute că 
avocatul pledează împotriva convingerii sale.” 

În privinţa onorariului, Quintilian arată că avocatul nu trebuie să câştige mai 
mult decât este suficient, onorariul său să fie considerat ca un contraserviciu; 
activitatea lui nu trebuie deci, să fie gratuită, dar să-l lase pe client să aprecieze 
căci recunoştinţa îl priveşte îndeosebi pe debitor. 

Urmează metoda studierii procesului, ceea ce constituie baza pledoariei. Nu 
se poate întâlni avocat, chiar puţin talentat, care, după ce a studiat dosarul cauzei 
cu stăruință să nu fie în stare cel puţin să informeze pe Judecător. Sunt avocaţi 
neglijenţi pe care nu-i interesează deloc care este punctul principal al procesului, 
pretextând numeroase ocupaţii şi având întotdeauna altceva de făcut mai întâi; 
cheamă pe client la ei abia în ajunul sau chiar în dimineaţa dezbaterii şi se laudă, 
uneori, că au învăţat toată cauza numai pe banca avocaţilor. Unii pentru a se 
mândri cu talentul lor vor să pară că au înţeles problema imediat. Ei mint! 

Înainte de toate trebuie fixat clientului timpul şi locul pentru a-l asculta în 
tihnă şi a-l îndemna să expună toate amănuntele cât mai pe larg. Căci nu strică 
atât de mult să asculți lucruri de prisos, cât strică să nu cunoşti pe cele esenţiale. 

Avocatul să nu se încreadă prea mult în memoria sa, încât să neglijeze a-şi 
nota cele auzite. 

Să nu se mulțumească dacă le-a auzit o dată. Să-l constrângă pe client să 
repete expunerea încă odată şi chiar de mai multe ori, căci s-ar putea să-i fi scăpat 
unele date, atunci, mai ales, când este vorba despre un om simplu, neumblat prin 
procese. În plus, mulţi clienţi mint, vorbesc cu avocatul ca şi cum acesta ar fi 
judecător. Să nu ne grăbim să-i credem, să-i sucim tot timpul, să-i încurcăm, să 
scoatem de la ei tot adevărul, ne povăţuieşte Quintilian. Căci, precum medicul 
trebuie să vindece nu numai răul aparent, ci şi răul pe care îl ascunde chiar cel ce 
trebuie vindecat, la fel avocatul trebuie să vadă mai multe decât i se arată. 

După ce a ascultat cu suficientă răbdare, avocatul trebuie să se transpună în 
altă persoană şi luând rolul adversarului, va aduce tezei clientului său toate 
obiecțiile posibile ori tot ce comportă în mod natural un astfel de litigiu. Clhentul 
trebuie interogat şi încolțit cât mai necruţător. 

Cel mai bun avocat este cel care nu-l crede de îndată pe client. Căci el 
promite totul: că va aduce martor tot poporul, că are dovezi scrise, că unele puncte 
nu le va nega nici adversarul. Toţi zic că au dreptate! 

Pentru a se convinge de cele afirmate de client, avocatul trebuie să studieze 
temeinic dosarul, care, de multe ori, nu cuprinde nimic din ce zice clientul sau 
cuprinde acte (declaraţii) care-i sunt potrivnice. 

La biroul său va cerceta cu de-amănuntul care sunt persoanele interesate, 
împrejurările, locurile, obiceiurile, documentele, pe scurt, toate elementele din 
care se pot scoate argumente puternice, să afle care sunt martorii de temut şi cum 
trebuie combătuţi. Este foarte important să se afle dacă acuzatul normal este 
Chinuit de invidie, ură, dispreţ, pentru că — afirmă Quintilian — invidia e 
îndreptată în general contra celor mari, ura contra celor egali, disprețul loveşte 
pe inferiori. 

După ce a cercetat cauza cu amănuntul, după ce a examinat tot ce putea fi util 
sau dăunător, avocatul va lua asupra sa şi un al treilea rol: al judecătorului. Îşi va 
închipui că în faţa sa se dezbate cauza şi va trage concluzia la ceea ce l-ar fi convins 
pe el dacă ar fi judecat, elementul care ar fi convingător pentru oricine ar judeca. În 
felul acesta, rareori îl va înşela soluția. Dacă se întâmplă, vina nu este a lui, ci a 
judecătorului. 

S-a afirmat că? „publicul e convins că procesele se câştigă cu pledoariile: Cu 
o pledoarie înflăcărată, cauzele penale; cu o pledoarie frumoasă, limpede şi 
sistematizată, procesele civile. EI nu poate aprecia decât partea oratorică a muncii 
depuse de către avocat: el nu-şi poate imagina şi vreo altă trudă: el socoteşte că 
procesul vine la noi, aşa cum îl vede el; şi că singura noastră muncă constă în a 
alege şi studia elementele constitutive în a le dezvolta şi a le înfăţişa judecății sub 
forma unei pledoarii... 

Publicul e departe de a cunoaşte adevărul. El nu ştie că partea cea mai 
importantă şi mai grea a muncii noastre se desfăşoară, cu răbdare, în tăcere, 
nevăzută de către alții, în zilele, în lunile, uneori chiar în anii ce preced ultimul set 
al unui proces; pledoaria. El nu ştie că o pledoarie n-are nici valoare, nici efect, 
dacă nu este fructul şi consecinţa firească a muncii preparatorii îndeplinite. Se 
poate întâmpla, ca în unele cazuri speciale, în materie penală, lovitura măiastră a 
unei pledoarii să răstoarne o situaţie; astăzi însă, mai cu seamă astăzi, o pledoarie 
cât de frumoasă făcută în apărare, care n-a fost precedată de o pregătire profundă 
şi sistematică a procesului, ar putea stârni aplauzele publicului, dar ar face pe 
judecător să dea — fără îndoială — o sentinţă de condamnare. 





! Topîrceanu a exclamat după un proces: „Am câştigat procesul deşi avem dreptate”. 
2 Pierluigi, Ettore Erizzo, Viaţa avocatului, Editura Remus Cioflec (traducerea de Attilo 
D'Andrea), prefaţă de |. Gr. Perieţeanu, Bucureşti, 1943, p. 98-99. 

Este fără nicio îndoială că pledoaria trebuie pregătită anterior, acasă, la 
birou, înainte ca ea să fie rostită cu ocazia judecării procesului. Avocatul va face 
planul acesteia, va întocmi notele de pledoarie sau o va scrie în întregime pentru a 
fi depusă instanţei sub forma concluziilor scrise. 

Însă, tot atât de adevărat este că pledoaria, fiind un discurs susținut (oral) în 
faţa instanţei, trebuie adaptată la situaţia concretă a cauzei, în funcție de natura 
acesteia, de împrejurări, de calitatea procesuală (de reclamant sau pârât), de 
exigenţele impuse de judecător etc. 

Aproape că nu există reţete, scheme tip, arta şi dibăcia avocatului fiind cele 
care îl vor orienta spre cea mai bună şi sigură soluţie. 

Quintilian se ocupă în celebra sa lucrare şi despre râs!, menţionând 
importanţa acestuia în pledoarie şi încercând să-i desluşească tâlcul şi cauzele.? 

În concepţia sa, avocatul nu trebuie să se reţină în a provoca râsul 
judecătorului, acesta fiind în măsură să zădărnicească sentimentele triste, să-i 
abată atenţia de la faptele ce se dezbat; uneori îl reface, chiar îl înviorează din 
plictiseală sau din oboseală. 

Dar este greu să stârneșşti râsul. În primul rând, fiindcă orice vorbă de glumă 
cuprinde de obicei ceva neadevărat, iar adeseori este intenţionat falsificată şi 
niciodată nu flatează pe cel vizat. Pe de altă parte, oamenii o apreciază diferit 
pentru că aprecierea nu se bazează pe o anumită normă, ci pe o pornire spontană. 
Nimeni nu a explicat satisfăcător originea râsului. E] este provocat nu numai de o 
faptă sau de o vorbă ci, uneori, chiar de o atitudine a corpului. În plus, râsul are 
cauze diferite: râdem nu numai de ceea ce se spune şi se face cu agerime şi cu 
spirit, ci şi de ceea ce denotă prostie, mânie ori frică. Cauza râsului este nesigură 
căci râsul nu este departe de bătaia de joc; râsul până la urmă îşi are sediul într-o 
diformitate fizică sau morală (Cicero). 

Deşi râsul pare un lucru neserios şi e adeseori stârnit de bufoni, comedianţi 
sau chiar nebuni, are o forţă atotputernică căruia nu 1 te poţi împotrivi. Adeseori 
izbucnim în râs fără să vrem, şi nu ni-l trădează numai fizionomia şi glasul, ci ne 
zguduie întreg corpul. 

Măreşte dificultatea de a provoca râsul faptul că nu există exerciții sau 
profesori pentru această materie. Dar, totuşi, există unele reguli. 

Dorind să provocăm râsul, niciodată nu trebuie să jignim. Să fie departe de 
noi intenţia de a pierde un prieten de dragul unei vorbe reuşite. 

Oratorului nu i se cuvin fizionomia schimonosită şi gesturile care provoacă 
râs. De asemenea, trebuie să fie cât mai străine de persoana lui glumele grosolane. 
Obscenitatea trebuie să fie absentă nu numai din expresii, dar nici să nu fie 





1 Quintilian, op. cit., vol. II, p. 157-190. 
2 „Râsul este o vacanţă - instant” (Milton Berle, 1908-2002, actor american), sau „jogging 
pentru suflet” (Norman Cousins, 1915-1990, publicist american). 

sugerată. Nu va glumi ori de câte ori va putea, ci mai curând va pierde o vorbă de 
spirit decât să scadă din prestanţă. 

Să evităm ca vorbele spuse să pară necuviincioase, arogante, nepotrivite cu 
locul şi cu împrejurările în care ne aflăm. Unii oameni au atâta prestanță 
recunoscută, şi sunt persoane atât de demne de respect pentru toată lumea, încât 
vreo necuviinţă la adresa lor ar dăuna tocmai celui care face gluma. Să evităm, 
totodată, a vorbi despre un grup, de a ataca popoare întregi, o anumită categorie 
socială ori anumită profesie. Vorba unui om integru, trebuie să păstreze în orice 
împrejurare demnitatea şi decenţa. Căci prea scump ar fi preţul râsului dacă 
trebuie plătit cu pierderea probităţii noastre. 

Râsul poate proveni din fizicul persoanei împotriva căruia vorbim, din 
caracterul ei, reiese fie din fapte, fie din vorbele cuiva, fie din alte împrejurări. 
Este vorba de o critică, de fapt, dar făcută cu bună dispoziţie e o glumă. 

Filozoful şi omul de stat englez Francis Bacon (1561-1626) era de părere că 
„gluma este o trăsură bună pentru adevăr”. Totodată, „ironia este întotdeauna o 
garanţie bună de igienă mentală” (Emil Ajar), iar „ironia şi inteligenţa sunt surori 
bune (Jean Paul - 1763-1825 — scriitor german). 

Este foarte uşor să relevi prostiile, căci ele stârnesc râsul de la sine. 

Ouintilian dă două exemple în care este provocat râsul atenuând unele fapte 
grave: 

- cineva, întrebat ce părerea are despre o persoană surprinsă în flagrant 
delict de adulter, a răspuns: cel în cauză trebuia sa se grăbească (pentru a nu fi 
prins); 

- soțul distrus se plângea vecinului că soţia lui s-a spânzurat de un pom 
(smochin). Interlocutorul i-a răspuns: dă-mi şi mie o mlădiţă din pomul tău să o 
altoiesc la mine. 

O regulă trebuie respectată când se face o glumă: să nu râzi primul, s-ar 
putea să fii şi singurul! 

Încă un sfat: să nu ne abţinem să râdem, evident când e cazul, vrând să 
demonstrăm cât de serioşi suntem. Nu, pentru că persoanele care nu râd niciodată 
nu înseamnă că sunt şi serioase..., ci dimpotrivă! 

TEST DE EVALUARE A CUNOȘTINŢELOR 


1. Ce condiţii trebuie să îndeplinescă un bun orator? 


4. Comentaţi proverbul chinezesc: 
„Cine nu ştie să zâmbească, să nu-şi deschidă prăvălie”. 

5. Elaboraţi un eseu având ca temă: avocatul, rolul şi calitățile sale. 

10. 


Il. 


|; 


13. 


14. 

